
Les  MOissoNS  pour  murir  ont  besoin  de  rosée; 

POUR   VIVRE    ET   POUR   SENTIR,    L'HOMME   A    BESOIN   DES   PLEURS. 

La  joie  a  POUR  symbole  une  plante  brisée, 
humide  encor  de  pluie  et  couverte  de  fleurs. 

Alpred  db  Mussbt 


X) 


LIGESOM  i  min  Bog  „Egne  jeg  saa",  der  udkom  sidste 
i  Efteraar,  er  ogsaa  de  Skildringer,  jeg  her  har  sam- 
let, bleven  til  paa  Rejser,  hvor  Arbejdets  ydre  Viikaar 
undertiden  var  vanskelige,  og  hvor  det  altid  maatte  fore- 
tages under  Trykket  af  de  Krav  til  hastig  Iagttagelse  og 
øjeblikkelig  Gengivelse,  som  er  uadskillelige  fra  journa- 
listisk Gærning.  Æmnerne  er  endelig  ikke  heller  i  denne 
Bog,  saa  lidt  som  i  den  tidligere,  omhyggelig  udvalgt 
af  Forfatteren,  men  har  meldt  sig  selv  og  har  stillet  hver 
sine  Fordringer  til  hans  Ævner  og  Interesser. 

Medens  alle  aktualitets-bundne  Betragtninger  og  Op- 
lysninger saa  vidt  mulig  var  fjærnede  fra  Skildringerne 
i  „Egne  jeg  saa",  handler  de  enkelte  Afsnit  i  denne 
Bog  om  Begivenheder,  der  er  nøjagtig  tidsfæstede,  og 
som  derfor  ogsaa  her  er  genfortalte  væsenlig  i  samme 
Form  som  den,  hvori  Fremstillingen  oprindelig  blev  ned- 
skreven. I  hvert  Fald  er  der  intet  Sted  tilføjet  nye  og 
fyldigere  Enkelheder,  som  paa  anden  Haand  er  bleven 
mig  bekendt.  Thi  Bogen  tilstræber  ikke  at  være  andet 
eller  mere  end  en  Samling  Beretninger,  aflagt  af  et 
Øjenvidne,  som  fortæller,  hvad  han  selv  har  kunnet  iagt- 
tage, og  hvilke  Indtryk  han  personlig  har  modtaget  under 
sit  tilfældige  Forhold  til  de  ofte  vidt  omspændende  og 
følgerige  Begivenheder,  det  faldt  i  hans  Lod  at  opleve. 


Hvis  nu  alligevel  de  Læsere,  der  gennem  Dagspressen 
har  vundet  Interesse  for  min  Pen,  vil  modtage  dette  Ar- 
bejde med  samme  Velvilje,  som  blev  „Egne  jeg  saa"  til 
Del,  haaber  jeg  at  finde  Stunder  til  ad  Aare  at  kunne 
afslutte  disse  Samlinger  med  en  Række  Skildringer  af 
de  Mennesker,  jeg  mødte  paa  min  Færden  i  fremmede 
Lande. 

København,  September  1907. 

F.  V.  J. 

Begivenheder  jeg  oplevede. 


D.  26.  Juli  1897  udnævntes  den  tidligere  prøjs- 
siske  Indenrigsminister  M.  v.  K6ller  til  Over- 
præsident i  Provinsen  „Schleswig-Holstein".  I 
Novemberl898  begyndte  derpaa  Udvisningerne  fra 
Nordslesvig  at  tage  stort  Omfang,  ligesom  den 
danske  Befolkning  paa  alle  andre  Omraader  var 
Genstand  for  Forfølgelse  og  Plagerier. 

,K611erpolitiken"  i  Nordslesvig  vakte  Opsigt  i 
Tyskland.  De  „frisindede  Grupper"  i  den  prøjs- 
siske  Landdags  Deputeretkammer  anmeldte  (med 
Dr.  Barth  som  Ordfører)  en  Forespørgsel  des- 
angaajnde  til  Regeringen;  Forhandlingen  fandt 
Sted  d.  25.  Jan.  1899. 

DET  gaar  slet  ikke  som  ventet. 
I  næsten  en  Time  —  siden  Kl.  11 V*  i  Formiddags 
paa  denne  25.  Januar  1899  —  har  d'Herrer  dernede  i  det 
prøjssiske  Deputeretkammers  flunkende  nye  Sal  lyttet  til 
Dr.  Barths  Foredrag.  Nu  er  de  trætte.  Paa  hundrede 
Smaating  kan  det  spores,  at  Uopmærksomheden  breder 
sig.  Indenrigsminister  v.  d.  Recke  bøjer  Hovedet  langt 
ned  over  sine  Papirer,  saa  man  ser  hele  den  snorlige 
Skilnings  lyse  Vej  gennem  det  ravnsorte  Haar.  Finans- 
minister MiQUEL  udveksler  Hilsner  med  Venner  og  Be- 
kendte i  Salen;  hver  Gang  han  nikker  og  smiler,  bliver 
Udtrykket  i  den  gamle  Mands  Ansigt  saa  polisk,  at  man 
uvilkaarlig  smiler  med.  Adskillige  „Abgeordnete"  lister 
ud  gennem  de  lydløse  Fløjdøre  paa  begge  Sider  af  Præ- 
sidiet. En  og  anden  breder  med  Uskylds  Mine  sin  Avis 
ud  foran  sig  paa  Pulten  og  begynder  at  læse  —  først  for- 
sigtig og  stødvis,  efterhaanden  ganske  uforstyrret  af  Sam- 
vittighedens og  Dr.  Barths  Røst.  Flere  og  flere  gennem- 
blader trykte  Beretninger  og  Betænkninger,  som  de  skærer 
op  med  lydelig  Skratten.  Ude  i  Periferien  af  den  Halv- 
kres,  Pultene  danner  om  Formandspladsen,  vokser  Antallet 
af  hviskende  og  pludrende  Smaagrupper  med  foruroligende 
Fart. 

Tilhørerpladserne  er  saa  godt  som  tomme.  En  graa, 
fugtig  Vinterdags  Lys  siver  ind  i  Salen,  der  synes  kold 

Og  øde  i  sit  nystrøgne  Puds.  Her  sker  ikke  noget.  Og 
her  vil  heller  ingen  Ting  ske,  saa  længe  denne  samme, 
irriterende  klare  Stemme  lyder  gennem  Rummet. 

,  Udvisningerne  fra  Nordslesvig  maa  misbilliges,  men  . . . 
Hvad  der  skete  i  1864  er  uigenkaldeligt,  men  ...  Tysk- 
hedens Ret,  Vel  og  Fremgang  har  ingen  varmere  Til- 
hængere end  de  frisindede,  men  . . .  Hr.  v.  Kdller  anvender 
uforsvarlige  Midler,  men  ..." 

Manden  kommer  ikke  af  Stedet  for  bare  Omsvøb.  Det 
gør  helt  ondt  i  Hovedet  at  følge  disse  langtspundne  Sæt- 
ninger, som  slynger  Forbehold  i  Forbehold  til  et  bredt 
Væv  med  udvidsket  Mønster. 

Pludselig  standser  Stemmen.  I  samme  Øjeblik  lyder 
Snakken  fra  alle  Sider  i  Salen  larmende  højt,  for  saa 
atter  skamfuldt  at  tie  —  som  naar  Skoledrenge  bliver 
grebne  i  en  Uartighed. 

Nej,  det  gaar  ikke  som  ventet.  I  denne  samme  Time, 
hvor  de  prøjssiske  Landdagsmænd  gnider  Søvnen  af  Øj- 
nene, veksler  Bynyt  og  læser  Morgenaviser,  medens  en 
pæn,  akademisk  Taler  under  sløv  Ligegyldighed  balance- 
rer hen  ad  Taktikens  slappe  Line  —  i  denne  samme  Time 
drives  danske  Mænd  og  Kvinder  af  Tjeneste  og  danske  Fa- 
miljer  fra  Hus  og  Hjem;  triumferende  træder  fremmede 
Embedsmænd  værgeløse  danske  Bønder  paa  Nakken; 
Landsforvisningens  Straf  hænger  truende  over  hver  nord- 
slesvigsk Gaard,  hvor  dansk  Tiofasthed  er  holdt  i  Ære;  en 
kampivrig  tysk  Presse  hidser  Indehaverne  af  Erobrerens 
Myndighed  til  at  gøre  Magten  gældende,  uden  Tøven 
som  uden  Barmhjærtighed.  Den  hæslige  Uret  svinger 
Svøben  over  en  afmægtig  Almue-Flok  —  og  her,  i  denne 
nykalkede  Sal,  høres  ingen  Genlyd  af  Sorgen  og  Bitter- 
heden i  det  Land,  der  lider,  intet  Udtryk  for  Harmen  og 
Uviljen  hos  det  Folk,  i  hvis  Navn  der  handles.  Blot  en 

døsig  Morgenkaffe-Stemning,  hvori  Pludderen  duvende 
stiger  og  falder  som  Vandet  ved  Kysten  af  en  fredelig 
Indsø. 

Nu  er  det  Indenrigsminister  v.  d.  Recke,  som  faar 
Ordet.  Han  begynder  spydig  overlegent  at  rose  Dr.  Barth 
for  det  maadeholdne  Sprog,  denne  Regeringens  Angriber 
har  ført.  Med  et  let  Buk  over  mod  Interpellanten  siger 
han:  „De  synes  ikke  at  have  noget  principielt  mod  Ud- 
visningerne at  indvende"  —  og  ingen  afbryder  Hans 
Ekscellence.  I  Hovedsagen  er  man  enig  med  den  høje 
Regering.  Alt  er  i  bedste  Orden.  Derfor  kan  Ministeren 
ogsaa  lidenskabsløst  fortsætte,  idet  han  vedbliver  at  tale 
fra  oven  nedad  og  med  den  korrekte  Ligegyldighed,  som 
sømmer  sig,  naar  Anledningen  er  en  Krusning  paa  Over- 
fladen af  et  Glas  Vand.  Stille,  men  sikkert  skyder  han 
Udvisningerne  til  Side;  de  forsvinder  helt  af  Drøftelsen, 
fordi  de  er  alt  for  selvfølgelige  til  at  optage  Interessen. 
Saa  gør  imidlertid  Ministeren  et  lille  Tilløb  —  og 
pludselig  er  han  bleven  Angriber.  Det  høje  Hus  har  fulgt 
Manøvren.  Herrerne  sætter  sig  tilrette  i  deres  Armstole 
for  at  tage  den  ventede  Fornøjelse  med  inden  Fro- 
kosttid. 

„Typisk  for  den  danske  Agitations  Virkemaade  og 
Formaal  er  en  Ytring  af  Redaktør  H.  P.  Hanssen  i 
Aabenraa,  Udgiveren  af  det  danske  Blad  „Hejmdal". 
Landdagsmand  Hanssen  —  det  er  nemlig  den  samme 
Mand  —  vil  ikke  kunne  nægte,  at  han  er  fremkommen 
med  følgende  Ytring: 

En  Krig  mellem  Tyskland  og  Danmark  vilde  være 
en  Ulykke  for  dem  af  vort  Lands  Sønner,  der  tjener  i 
den  tyske  Hær;  men  hvis  Nordslesvig  gennem  en  Krig 
med  Tyskland  for  stedse  kunde  blive  forenet  med  Dan- 
mark, hvad  jeg  rigtignok  foreløbig  anser  for  umuligt, 

saa  vilde  jeg'  ikke  modarbejde  en  saadan  Løsning  af 
det  nordslesvigske  Spørgsmaal  ..." 
Ministeren  maa  et  Øjeblik  holde  inde.  Vredt  triumfe- 
rende Tilraab  og  onde  Blikke  over  mod  den  Plads,  hvor 
H.  P.  Hanssen  sidder  ved  Gustav  Johannsens  Side,  viser, 
at  nu,  da  det  gaar  løs  paa  den  ensomme  og  svage,  er 
Huset  vaagnet  af  sin  Døsighed. 

Med  rolig,  men  knivskarp  Stemme,  saa  intet  Ord  gaar 
til  Spilde,  fortsætter  Hans  Ekscellence  Oplæsningen: 

„. . .  Enhver  efter  min  Mening  varig  Forening  af 
Nordslesvig  med  Danmark  vilde  jeg  anse  for  ønskelig 
og  godkende  ..." 

Forsamlingen  knurrer;  en  gennemtrængende  Diskant 
sætter  i  med  et  Par  forbitrede  Hør!  Hør!  —  Og  Mini- 
steren vedbliver  ensartet  korrekt  og  tydeligt: 

„. . .  vilde  jeg  anse  for  ønskelig  og  godkende;  thi  jeg 
ønsker  ikke,  at  Nordslesvig  skal  faa  tysk  Sprog,  tysk 
Sindelag  og  tysk  Nationalitet,  det  vil  sige  blive  tysk 
for  bestandig.  Ingen  Forholdsregel  fra  den  tyske  Re- 
gerings Side,  selv  ikke  Indførelse  af  dansk  Sprog  i 
Kirke  og  Skole,  ved  Domstolene  og  Forvaltningsmyndig- 
hederne, vilde  være  mig  nok  og  afholde  mig  fra  at 
agitere.  Den  varige  Adskillelse  af  Nordslesvig  fra  Tysk- 
land er  mine  Ønskers  Maal!" 

Da  Ministeren  ser  op  fra  sit  Papir,  er  Huset  i  Uro. 
Nogle  raadslaar  indbyrdes;  det  er  de  „frisindede",  som 
allerede  begynder  at  føle  Slaget  tabt.  Andre  nidstirrer 
H.  P.  Hanssen.  En  Kres  tilhøjre  blander  Hør-  og  Fy-Raab 
imellem  hinanden.  Luften  er  bleven  lummer.  Menneskene 
dernede  i  Salen  ser  ud,  som  var  de  pludselig  bleven  op- 
irrede mod  hverandre.  En  ildesindet  Stemning  ligger  og 
dirrer  over  Forsamlingen. 

Stødet  er  ført  og  har  ramt.  Den  lille,  sirlige,  mørke 

Mand  paa  Talerstolen  holder  nu  Tilhørerne  i  sin  Haand 
og  leder  dem,  hvorhen  han  vil.  De  glider  med  ham,  rede 
til  at  springe  paa  Byttet,  naar  han  viser  dem  det. 

„I  den  kongelige  Statsregerings  Navn  afgiver  jeg 
derfor  den  Erklæring,  at  den  fuldstændig  godkender  de 
af  Overpræsidenten  i  Slesvig-Holsten  iværksatte  For- 
holdsregler." 

Selvfølgelig.  —  Ikke  en  Stemme  løfter  sig  imod  Hans 
Ekscellence,  men  mange  raaber  Bravo!  og  Hør!,  trygge 
ved  at  være  paa  den  stærkes  Side  og  tilfredse  med  at  høre 
til  de  mange,  der  jager,  og  ikke  blandt  det  opsporede  Vildt. 
En  snild  Ordning,  hvori  den  gamle  Miquels  Mester- 
haand  spores,  mager  det  nu  saa,  at  seks  Talere  i  Træk 
faar  Ordet  for  at  forfølge  den  Sejr,  Ministeren  har  vun- 
det. Netop  i  Frokosttiden,  da  Huset  staar  næsten  tomt, 
taler  den  nordslesvigske  Amtsdommer  Bachmann,  om  hvem 
alle  veed,  hvad  han  vil  sige,  og  som  ingen  bryder  sig  om 
at  høre.  Men  straks  efter  kaster  frisk  styrkede  Kræfter 
sig  i  Ilden.  Nu  knalder  det  med  Skud.  Nu  lyder  Larmen 
af  Klappernes  Hu!  og  Hej!  Nu  er  Kinderne  farvede 
og  Øjnene  tændte  af  lysten  Forfølgelses-Fest.  Selv  Hr. 
Miquel  sporer  frem  og  truer  med  onde  Vaaben.  En  gam- 
mel, velsindet  og  fordomsfri  Jurist,  Dr.  Munckel,  der  vil 
tilraade  Maadehold  og  Omtanke,  taler  for  døve  Øren  og 
gør  Landdagen  mere  og  mere  utaalmodig.  Stemningen 
udløser  sig  i  harmfulde  Raab,  da  en  rødskægget  National- 
liberal, Dr.  Friedberg,  hvis  Stemme  dirrer  af  Jagt-Iver, 
strækker  Haanden  ud  mod  H.  P.  Hanssen  og  siger: 

„Naar  en  Landdagsmand  tør  udtale,  at  han  haaber 
paa  Løsrivelse  af  tysk  Land,  og  naar  samme  Landdags- 
mand har  Mod  til  at  komme  herind  og  sidde  blandt  os, 
saa  vilde  sligt  ikke  være  muligt  i  noget  andet  Parlament 
i  Verden!" 

Ordene  fænger  saa  hastigt,  at  Taleren  selv  lader  sig 
rive  med.  Oppe  fra  Toppen  af  sin  egen  Ophidselse  slynger 
Dr.  Friedberg  da  paany  en  Udfordring  over  mod  den  dan- 
ske Landdagsmand : 

„Kan  De  ikke  —  hvad  jeg  ikke  tror,  De  kan  —  be- 
nægte, at  De  har  udtalt  de  Ord,  der  her  er  bleven  anført 
som  Deres,  da  vil  De  være  nødt  til  at  indrømme,  at  De 
hører  hjemme  i  alle  andre  Parlamenter  end  det  tyske!" 

Nu  er  Temperaturen  i  Salen  høj.  Man  kunde  tro,  der 
maatte  hænde  noget  alvorligt. 

Men  der  sker  ikke  andet,  end  at  H.  P.  Hanssen  faar 
Ordet.  —  Endelig.  —  Her  sidder  jeg  oppe  paa  Tilhører- 
pladsen i  den  prøjssiske  Landdags  Andetkammer  og  har 
følt  Uro  og  Bekymring.  Noget  i  mig  har  voldt  Smærte. 
Fra  første  Øjeblik  har  der  listet  sig  ind  over  mig  en  æng- 
stende Følelse  af,  at  jeg,  der  dog  slet  intet  andet  har  at 
gøre  her  end  at  skrive  for  at  fortælle  andre,  hvad  jeg 
hører,  ser  og  oplever  —  at  jeg  er  anklaget  for  denne 
Domstol  af  vrede,  fremmede  Mænd  . . .  eller  maaske  ikke 
netop  jeg,  men  noget,  jeg  i  min  egen  Bevidsthed  ikke 
kan  skille  fra  mit  Selv,  et  Tankesæt,  en  Sum  af  Stem- 
ninger og  Anskuelser,  der  er  mig  et  helligt  Eje  som  Kær- 
ligheden til  min  Far  og  Mor.  Og  dette  gribes  der  nu 
ublufærdigt  om  med  fremmede  Hænder  —  det  drages 
frem  i  en  offenlig  Forsamling,  hvor  ingen  skønner  over 
dets  Værd,  for  at  der  kan  blive  hugget  i  det  med  Knive. 
Men  det  fik  endda  være  med  Smærten.  Mangefold  værre 
er  Ydmygelsen.  Her  er  ikke  Plads  for  Tanken  om  at 
kunne  værge  sig.  Magtesløs  og  uden  Forsvarer  ser  man 
til,  medens  Anklage  dynger  sig  paa  Anklage,  og  Dommen 
fældes  i  Vrede  og  Hævngærrighed. 

Er  det  da  ikke  som  et  mildnende  Pust,  da  nu  endelig 
en  Landsmand  dernede  i  Salen  faar  Lov  at  hæve  Stem- 

men?  Svinder  ikke  Ensomhedsfølelsens  Tryk,  og  lister 
der  sig  ikke  paany  et  Haab  frem  om,  at  nu  vil  Ens  egne 
Tanker  faa  Ord  og  Forsvarets  Time  slaa? 

Nej,  Ængstelsen  fra  før  bliver  ved.  Thi  den  unge,  dyg- 
tige Mand,  der  nu  taler,  sætter  forgæves  sine  Kræfter 
ind  paa  at  gøre  Gavn  i  en  Sag,  som  længst  er  tabt  for 
denne  Domstol.  Her  er  nu  atter  bleven  helt  stille  —  en 
stejl  og  uigennemtrængelig  Stilhed,  mod  hvis  Mure  Ord 
efter  Ord  svirrer  sig  til  Døde.  Der  rører  sig  ikke  en 
Haand,  der  løfter  sig  ikke  en  Stemme.  H.  P.  Hanssen 
staar  alene.  Hans  Maal  røber,  at  han  er  falden  blandt 
fremmede.  I  dette  Øjeblik,  hvor  endelig  Sandheden  skulde 
bryde  frem  og  den  Røst  høres,  som  kunde  være  Genlyd 
fra  Nordslesvigs  Tusinder  af  danske  Hjem  med  deres 
Klager  og  deres  Krav  ...  i  dette  Øjeblik  er  Nordslesviger- 
nes Talsmand  tvungen  til  advokatorisk  at  afkræfte  Sig- 
telser og  benægte  de  Paastande,  Modstanderen  snedigt 
har  faaet  gjort  til  Drøftelsens  Hovedpunkt.  Derfor  finder 
Harmen  og  Sorgen  paa  Sønderjyllands  Jord  ingen  Udtryk. 
Derfor  lyder  ingen  dansk  Dom  over  dem,  der  nys  har 
fejret  Udvisningspolitiken  og  dens  Ophavsmænd  med  Bravo- 
og  Hør-Raab.  Trængt  fra  alle  Sider,  paa  Nippet  til  at  blive 
svigtet  endog  af  de  frisindede  Førere,  som  havde  vovet 
sig  frem  med  halve  Sympatier,  har  H.  P.  Hanssen  ingen 
anden  Udvej  end  at  optage  den  parlamentariske  Guerilla 
paa  det  snævre  og  tarvelige  Terræn,  Modstandernes  mæg- 
tige Overtal  har  valgt. 

Han  viger  ikke  en  Fodsbred  —  men  vinder  heller 
ikke  en  Tomme  frem.  Det  gør  godt  at  se  ham  staa  saa 
ret  og  rank,  saa  firskaaren  og  solid,  mens  hans  tydelige 
og  ensartede  Tale  —  med  Sundeved-Maalets  lyse  Farve- 
tone over  det  knudrede  Fremmedsprog  —  uden  Vaklen, 
men  ogsaa  uden  Udfordring  møder  hvert  af  de  fjendtlige 

Angreb  med  et  højt  og  fast:  Jeg  konstaterer!  Her  er  det 
ikke  Kneb  og  Behændigheds-Kunster,  som  giver  Talen 
Præg,  men  Kendsgærninger,  den  ene  knyttet  følgerigtigt 
til  den  anden,  hver  enkelt  stærk  ved  indlysende  Klarhed 
—  og  dog  alle  tilsyneladende  lige  virkningsløse  i  den 
mugne,  dumpe  Tavshed,  der  opsluger  dem.  Andre  Indtryk 
under  de  Minuter,  H.  P.  Hanssen  har  Ordet,  viger  der- 
for for  dette  ene:  Ensomheden.  Som  jeg  sidder  heroppe 
paa  Galleriet  og  hører  til,  er  der  stadig  en  indre  Stemme, 
der  vil  friste  mig  til  at  bryde  ud  i  et  Bifaldsraab,  som 
kunde  vise  ham,  at  han  nu  alligevel  ikke  er  saa  helt 
alene  i  den  fjendtlige  Kres,  der  omslutter  ham.  Men  Selv- 
beherskelsen sejrer.  I  denne  Stund,  hvortil  Hundredtusin- 
der forventningsfuldt  ser  hen,  lyder  intet  Bud  om  Sam- 
følelse og  Tillid  til  ham,  der  paa  sine  Skuldre  ene  skal 
bære  et  helt  Folks  Synder.  Tavs  og  fjendtlig  lukker  En- 
somhedens Ørken  sig  om  ham.  De  danske  Nordslesvigeres 
Talsmand  har  talt.  Men  i  Prøjssens  Hovedstad  er  der 
ingen,  der  har  hørt  ham. 

Da  saa  det  hvide  Buelys  knitrende  og  spruttende 
tændes  under  Mødesalens  Glasloft  for  at  minde  om,  at  den 
graa  Vinterdag  —  Udvisningspolitikens  første  store,  parla- 
mentariske Turnerings-Dag  —  er  ebbet  ud,  synes  man, 
at  Tiden  har  staaet  stille,  og  at  intet,  slet  intet  er  sket. 


Toget  har  fra  Berlin  ført  mig  til  Sønderjylland.  Atter 
en  Gang  færdes  jeg  i  disse  Egne,  hvor  min  Slægts  Hjem- 
stavn har  staaet  gennem  mere  end  tre  Hundredaar,  Og 
nu  ér  det  en  stor  Tid.  Hvem  der  i  disse  strænge  Vinter- 
dage 1899  vover  sig  hertil,  hører  ikke  nynnende  Skvulp 
fra  Dønning  og  Bølgeslag  i  det  mægtige  Hav,  der  sydfra 

evigt  bryder  paa  mod  dansk  Land.  Nu  er  det  Stormtid  og 
Flodtid.  Havet  larmer  bag  Klitten ;  det  skyller  frem  i  lange, 
skumkronede  Bølger,  hvis  Brænding  drønende  brister  mod 
Stranden.  Sandet  hvisler.  Marehalmens  Straa  piber  og 
klager.  Tunge,  onde  Skyer  jager  over  Himlen.  Hver  Mor- 
gen, som  fødes,  hver  Dag,  som  dør,  varsler  Uvejr. 

Hvem  der  kan,  hytter  sig  inden  Døre,  hvor  der  er 
Lunhed  og  Fred.  Thi  Hjemmene  her  er  byggede  til  at 
staa  i  Storm.  Det  giver  Tryghed  at  vide,  at  saa  mangt  et 
Uvejr  har  raset  sig  træt  mod  deres  Mure.  Vent  blot  — 
hold  ud.  Den  Tid  vil  atter  komme,  da  Havestuen  kan 
aabnes  til  de  blomstrende  Linde,  til  Jasminernes  Vellugt, 
til  lavendelkransede  Bede  og  røde  og  hvide  Rosers  Flor, 
Vent  blot  —  hold  ud.  Over  Krigergraven  ved  Alfarvej 
vil  de  gamle  Bøge  skygge  og  Sommeraftnens  Sangfugle 
kvidre  deres  Toner.  I  Vige  og  Fjorde  vil  Solen  glitre  paa 
hvide  Sejl  over  blaa  Bølgetoppe,  og  det  skal  kendes  paa 
den  legende  Brise,  som  stryger  ind  under  Frugttræernes 
Kroner,  at  Engene  er  slaaede  og  bugner  med  duftende 
Hø.  Vent  blot  —  hold  ud.  Det  lakker  mod  Vaar.  Det  bliver 
Sommer  igen  for  dem,  der  veed  at  vente  og  holde  ud. 

Saa  skal  da  Stormen  rides  af.  Vi  kan;  vi  vil.  Det  er 
disse  Ord,  jeg  hører,  hvor  jeg  kommer  frem.  Forgæves 
at  lede  efter  dramatiske  Optrin  eller  samle  paa  deklama- 
toriske Udtalelser.  Det  er  kun  Uvejret,  der  er  tysk. 

Som  nu,  da  den  store  Tid  ogsaa  kom  til  Købmand 
Mørch  i  Sønderborg.  Han  havde  været  ude  at  spadsere, 
da  han  ved  Hjemkomsten  ser  en  af  Byens  Politibetjente 
staa  med  en  Bunke  Papirer  i  Husets  Forstue. 

»Boer  der  en  Kommis  Petersen  hos  Dem,  Hr.  Mørch?" 
spørger  Betjenten  efter  at  have  sagt  pænt  Goddag,  som 
Folk  plejer  det  i  en  Hlle  By,  hvor  alle  kender  hverandre. 

„Ja,  det  er  rigtigt  nok.  Skal  han  udvises?"  svarer  Mørch. 

„Ja,  han  skal  saamænd  saa." 

„Naa,  gaa  De  saa  kun  indenfor  i  Butiken  og  udvis 
ham." 

„Boer  her  ogsaa  en  Kommis  Nielsen,  en  Lærling  ved 
Navn  Peter  Jensen,  Tjenestepige  Hansine  Sørensen  og 
ugift  Sofie  Eriksen?"  vedbliver  Betjenten  med  Øjnene  i 
Papirerne. 

„Jo,  det  er  ret  nok.  Værsgo  og  gaa  indenfor  og  udvis 
dem  allesammen." 

„Ja  Tak,  Hr.  Mørch.  Saa  har  vi  jo  det  i  Orden." 

Og  det  sker.  Kommis'en,  der  har  tjent  Købmand  Mørch 
i  4V2  Aar,  Tjenestepigen,  der  er  kommen  for  3  Dage 
siden  —  alle  fem  jages  af  Gaarde,  uden  at  der  vides 
andet  at  sige  dem  paa,  end  at  de  tjener  en  dansksindet 
Mand,  der  heller  intet  har  forbrudt.  Da  han  fortæller 
Historien,  ler  han  ofte.  Og  han  tilføjer,  stilfærdigt,  at 
nu  bliver  det  ikke  nemt  at  lade  være  at  vide,  at  han  er 
dansk. 

I  Haderslev  Vesteramt  regner  det  med  Udvisninger. 
Paa  Brøns  Mølle  har  Møller  Jacobsen  samme  Dag  faaet 
alle  sine  Folk  udviste,  og  Amtsforstanderen  i  Skærbæk 
har  snildelig  vidst  at  forlede  dem  til  at  rejse  Lønkrav  for 
hele  den  Tid,  de  skulde  have  tjent.  Her,  paa  dette  frede- 
lige Sted,  hvor  Aaen  mellem  lysgrønne  Enge  og  brune 
Hedebrinkers  Gyvelkrat  gennem  hundrede  Aar  har  rislet 
sin  sagte  Melodi  til  Møllehjulets  flittige  Dagværk  —  her, 
hvor  nænsomme  Hænder  har  hegnet,  plantet  og  vundet 
Land  for  et  lyst  og  trofast  Hjem,  her  stifter  Øvrigheden 
selv  Ufred  og  Splid,  standser  Arbejdet,  tramper  paa 
Retten. 

Men  Uvejret  spilder  sin  Magt  paa  dette  grundmurede 
Hus.  Der  løsnes  ikke  en  Sten,  knækker  ikke  en  Hegns- 
pæl. Kun  ét  er  naaet:  Dagen  huskes  baade  i  første  og 

andet  Slægtled  —  selv  om  Stormen  skulde  vige  fra  disse 
Egne  og  milde  Vinde  søge  at  vende  Sind  og  Tanke. 

Længere  mod  Syd,  ved  Visby,  boer  Storbonden  Chre- 
sten Knudsen  paa  Hedegaard.  I  denne  flade  Egn  kan 
Ejendommens  prægtige  Have  med  de  gamle  Træer  ses  i 
vid  Omkres.  Her  er  nok  at  tage  Vare  for  en  Mand.  I 
tredive  Aar  har  Gartneren  paa  Hedegaard  syslet  med 
denne  Jord ;  stod  det  til  ham  alene,  forlod  han  nok  aldrig 
dette  gode  Sted  hos  brave  Folk,  som  det  er  let  at  komme 
tilrette  med.  Desuden  har  han  stiftet  Familje;  en  Datter 
ligger  netop  nu,  i  den  strænge  Vintertid,  alvorlig  syg.  Men 
det  faar  ikke  hjælpe.  Amtsforstanderen  —  en  tidligere 
prøjssisk  Ritmester,  der  er  saa  fremmed  i  Nordslesvig  som 
en  Grib  eller  Loss  —  sender  Udvisningsordre  til  Gart- 
neren og  hele  hans  Familje.  Tre  Gange  24  Timers  Frist, 
og  saa  skal  Landet  være  rømmet.  Chresten  Knudsen  er 
ikke  god  at  tale  med  i  de  Dage ;  den  svære,  stærke  Mand, 
i  hvis  Sprog  det  danske  Folkemaals  kærnesunde  Udtryk 
lever,  og  som  kender  sit  Hjemlands  dejlige  Sange  fra 
første  til  sidste  Strofe,  bruser  op  i  Vrede  og  bøjer  Hove- 
det i  Bekymring.  Hvad  gør  det  ham,  at  de  jager  en  Gart- 
ner af  hans  Tjeneste!  Der  er  ti  for  én,  som  hellere  end 
gæme  vil  tage  Plads  paa  Hedegaard.  Men  det  er  oprø- 
rende og  ydmygende,  at  denne  Mand,  der  har  tjent  ham 
paalideligt  i  tredive  Aar,  og  hvis  Hjem  netop  nu  hærges 
af  Sorg  og  Sygdom,  skal  drives  af  Lande,  fordi  han  selv, 
Chresten  Knudsen  til  Hedegaard,  er  dansk  og  vedbliver 
at  være  dansk,  som  hans  Fædre,  Slægtled  efter  Slægtled 
har  været  det  før  ham! 

Udvisningsfristen  udløber  Tredjedagens  Morgen  længe 
før  Daggry,  Skal  den  overholdes,  maa  Gartneren  og  hans 
Familje  forlade  Visby  med  Toget,  som  gaar  derfra  ved 
Femtiden  i  Vintermorgenens  Mørke  og  Kulde.  Men  de  vil 

vel  ikke  være  saa  barbariske  at  forlange,  at  den  syge, 
unge  Pige  skal  rejse  paa  den  Tid  af  Døgnet.  Selv  om  det 
koster  Overvindelse  at  bede  den  prøjssiske  Amtsforstander 
om  noget,  henvender  Chresten  Knudsen  sig  dog  til  ham 
med  Anmodning  om  at  faa  Udvisningsfristen  forlænget. 

„Unmoglich,  bedaure  sehr." 

„Men  i  det  mindste  et  Par  Timer,  saa  Familjen  kan 
rejse  med  1  O-Toget  om  Formiddagen  ...  for  den  syge 
Piges  Skyld  ..." 

„Låsst  sich  nicht  machen.  Eine  Befehlung  ist  eine  Be- 
fehlung." 

Vær  tryg:  Det  huskes!  Det  huskes!  Og  i  Harmen  og 
Sorgen  blander  sig  en  sund,  befriende  Foragt. 

Ovre  i  Dybbøl  By  boer  Gaardejer  Zachariassen,  der 
regnes  for  en  af  Nordslesvigs  dygtigste  Mænd.  I  Sunde- 
ved og  paa  Als  har  han  oparbejdet  en  stor  Virksomhed. 
Hans  Smør  har  taget  Førstepræmier  paa  talrige  tyske 
Udstillinger;  i  Miinchen  fik  det  for  kort  Tid  siden  Guld- 
medalje. Nu  er  hans  Mejersker  og  Karle  jaget  ud,  og  det 
samme  gælder  en  Søster  til  hans  Hustru,  der  fik  3  Dages 
Varsel  til  at  forlade  Landet  efter  at  have  boet  otte  Aar  i 
hans  Hus. 

Om  disse  og  mange  andre  Tilfælde,  hvor  Tab  og  Ulykke 
er  brudt  ind  over  danske  Hjem  i  denne  Stormtid,  sidder 
jeg  og  taler  med  min  Ven,  Bonden,  i  hans  gamle  Gaard 
derovre  paa  Slesvigs  Østkyst,  ikke  langt  fra  det  Sted, 
hvor  Hovedlandevejen  efter  at  have  bugtet  sig  langs  Aa- 
benraa Fjord  bøjer  af  mod  Graasten.  Det  er  koldt  og  raat 
udenfor  paa  denne  Februardag.  Maagerne  fra  Fjorden 
er  søgt  op  i  Landet  og  flagrer  skrigende  over  de  haardt- 
frosne,  knoldede  Pløjemarker.  Graa  Sne,  der  er  over- 
trukken med  Isskorper,  har  dynget  sig  sammen  i  Grøfter 
og  under  Hegn.  Oppe  i  høje,  svajende  Poppelkroner  slaas 

Kragerne  om  Plads.  Der  hænger  Istapper  ned  fra  Tag- 
skellene, og  Ruderne  er  dækkede  af  Isblomsters  Flor. 

Skumringen  begynder  at  liste  sig  frem  i  dybere  og 
dybere  Skygger,  som  slukker  den  graa  Vinterdags  faa  og 
fattige  Farver.  Fugleskrigene  tier.  Alt  bliver  saa  stille,  at 
jeg  hører  Kullene  knitre  i  Ovnen,  fra  hvis  Spjæld  der 
falder  en  varm,  rød  Lysstribe  hen  over  Komodens  dybt- 
brune  Mahogni.  Et  Øjeblik  titter  der  ind  gennem  Vindu- 
erne i  Vest  et  gulligt  Skær,  som  kommer  fra  et  Hul  i 
Skyerne,  bag  hvilke  Solen  gaar  ned.  Oppe  paa  Væggen 
lyser  da  paa  én  Gang  de  korslagte  Dannebrogsfaner  og 
Glasset  over  Billederne  af  Frederik  VII  og  Christian 
IX.  Men  saa  bliver  det  atter  mørkt  —  mørkere  end  før 
—  og  kun,  fordi  jeg  kender  Stuen  saa  godt,  skimter  jeg 
Bohavet  paa  den  Plads,  hvor  det  bestandig  har  staaet,  og 
hvorfra  det  ikke  synes  at  være  til  at  rokke.  Der  er  den 
halvtredje  Hundredaar  gamle  Kiste  med  udskaarne  Fi- 
gurer og  et  Bibelsprog  langs  Kanten ;  der  er  Hestehaars- 
sofaen,  over  hvis  Ryg  hænger  Silhuetter  og  Daguerreo- 
typier af  Gaardens  tidligere  Ejere.  Paa  Klapbordet  staar 
Tobakskassen  mellem  Bøger  om  de  slesvigske  Krige  og 
Chr.  Richard ts  „Vort  Land".  Et  Par  hundredaarige,  fran- 
ske Kobberstik  med  Tilegnelse  til  en  højbaaren  Mon- 
seigneur  har  forvildet  sig  herind;  nu  hænger  de  sam- 
men med  et  Danmarkskort,  indrammet  af  farvetrykte 
Prospekter,  over  Komoden  med  dens  hvide  Fajance- 
Hunde  og  Porcelæns- Kopperne  med  forgyldt  Paaskrift. 

„Men  sig  mig  nu,  Iver  Boysen,  hvad  mener  De  saa 
egenlig  om  Forhandlingerne  i  Landdagen  forleden?"  — 
Det  er  Ord,  der  falder  mig  ud  af  Munden  som  Afslutning 
paa  en  lang,  tavs  Tankerække. 

Som  altid  gaar  der  en  lille  Tid,  inden  Iver  Boysen 
svarer. 

„Jo,"  kommer  det  saa  sindigt  fra  ham,  „jo,  den  var  vi 
glade  ved.  Vi  maa  ligefrem  takke  vor  Gud  for  H.  P. 
Hanssen.  Men  det  var  underligt  at  læse  om,  at  de  hver 
og  en  dernede  i  Berlin  saa  stærkt  fremhævede,  at  der 
ikke  kunde  være  Tale  om  andet,  end  at  Nordslesvig 
skulde  vedblive  at  være  tysk.** 

Efter  en  ny  Pavse  vedbliver  han: 

»Jeg  for  min  Del  holder  nu  fast  ved  Haabet.  Og  det 
kan  der  heller  aldrig  være  noget  urigtigt  i,  naar  vi  har 
Paragraf  5." 

„Men  det  er  strænge  Tider  nu  ..." 

„Ikke  strængere,  end  at  de  kan  bæres.  Det  nytter  al- 
drig at  give  blot  det  mindste  efter.  For  saa  bliver  de 
først  rigtig  store  paa  det.  Nej,  lad  dem  kun  blive  ved  med 
denne  Politik,  naar  de  mener,  de  kan  forsvare  den  for 
Gud  og  Mennesker." 

„Se  — "  fortsætter  Iver  Boysen  stilfærdigt,  men  med 
en  Sikkerhed,  der  viser,  at  her  er  et  Punkt,  han  nøje  har 
gennemtænkt.  „Se,  nu  i  vore  Dage  skal  den  danske  Tid 
jo  paa  enhver  Maade  haanes  og  skammes  ud.  Men  den 
Gang  var  der  nok  kun  een  Mand,  som  blev  udvist  — 
og  det  var  Hertugen  af  Augustenborg.  Hvad  han  havde 
gjort,  det  veed  vi  jo  nok.  Men  vi  veed  ikke,  hvad  de 
Tjenestekarle  og  Malkepiger,  der  nu  bliver  udvist,  har 
gjort,  siden  de  fortjener  en  Straf  som  Landsforvisning, 
der  dog  ellers  regnes  for  den  strængeste  næst  efter  Døds- 
straf." 

„Og  hvad  nytter  det  hele  saa  Tyskerne!" 

„Det  nytter  dem  ikke.  Naar  der  ikke  er  flere  at  ud- 
vise, saa  er  alt,  som  det  var  før,  kun  at  Hjemmetyskerne 
har  faaet  danske  Undersaatter  i  deres  Tjeneste,  og  vi  andre 
prøjssiske  Undersaatter  i  vor,  enten  Folk  herhjemmefra 
eller  nogen  sønderfra." 

„Veed  De,  Iver  Boysen,  hvad  jeg  sidder  og  tænker 
paa?  Jeg  tror  ikke,  et  eneste  andet  af  de  erobrede  Folk 
her  i  Evropa  vilde  have  taget  imod,  hvad  der  er  bleven 
budt  Jer,  Udvisninger,  Forældreretssager  og  det  hele, 
uden  at  der  paa  en  eller  anden  Maade  var  sket  noget . . . 
hvad  skal  jeg  kalde  det?  .  .  .  noget  ualmindeligt,  noget 
voldsomt  ..." 

„Naa,  ikke  det.  Ja,  saadan  er  vi  nu  en  Gang  ..." 

Iver  Boysen  rejser  sig,  tager  Glasset  ud  af  Hænge- 
lampen og  tænder  den.  Saa  vender  han  sig  om  imod  mig, 
og  et  Smil  spøger  i  hans  Øjne  og  om  hans  Mund. 

„Ser  De,"  siger  han  og  blinker  for  Lyset,  „ser  De,  jeg 
mener  nu,  at  om  det  havde  været  Vorherres  Mening,  at 
vi  skulde  være  blevne  tyske  —  saa  havde  han  givet  dem 
en  bedre  Forstand!" 


Begivenheder  jeg  oplevede. 


BALKAN 


KONGEMORDET  I  SERBIEN 


I  næsten  halvtredje  Maaned  havde  jeg  i  Anledning  af 
Oprøret  i  Makedonien  opholdt  mig  paa  Balkan.  Med 
Jærnbanen  var  jeg  i  Slutningen  af  Marts  1903  rejst  til 
Sofia,  hvorefter  jeg  til  Hest  havde  gennemstrejfet  det 
sydvestlige  Bulgarien  langs  den  tyrkiske  Grænse  fra  Ri- 
lobjærgene  op  til  Kostendil.  Da  det  viste  sig  ugørligt  ad 
denne  Vej  at  naa  ind  i  Oprørslandet,  var  jeg  fra  Sofia  pr. 
Jærnbane  over  Nish  rejst  til  Yskyb  og  atter  videre  nord- 
paa  til  Mitrovitza  samt  sydpaa  til  Saloniki  og  Monastir. 
Denne  sidste  By  blev  endelig  Udgangspunktet  for  et  langt 
Ridt,  som  jeg  efter  mange  Vanskeligheder  fik  Tilladelse  til 
at  foretage  under  tyrkisk  Militær-Eskorte,  og  som  førte 
mig  til  de  skønne,  af  Oprøret  hærgede  Egne  om  Ochrida- 
og  Presba-Søerne  ved  Albaniens  Grænse. 

Efter  at  jeg  i  Saloniki  havde  udhvilet  mig  efter  de  An- 
strængelser,  denne  Rejsens  sidste,  æventyrlige  Del  havde 
beredt  mig,  og  efter  at  jeg  havde  faaet  nedskrevet  de 
mange  Indtryk,  den  havde  givet  mig,  satte  jeg  Kursen 
hjemefter. 

Paa  Vejen  op  gennem  Serbien  besluttede  jeg  imidlertid 
at  gøre  et  lille  Ophold  i  Belgrad  for  ogsaa  at  høre  lidt 
om  den  serbiske  Opfattelse  af  det  makedonske  Spørgs- 
maal.  Jeg  havde  i  russiske  Krese  i  Belgrad  temmelig 
gode  Forbindelser,  og  det  forekom  mig  ikke  usandsynligt, 
at  jeg  ved  deres  Hjælp  kunde  opnaa  en  Samtale  med 

Kong  Aleksander,  der  dengang  hørte  til  de  mest  omtalte 
Personer  i  Evropa,  og  som  det  derfor  altid,  journalistisk 
set,  var  værd  at  opsøge. 

Mandag  d.  8.  Juni  ved  5-Tiden  om  Morgenen  ankom 
jeg  til  Belgrad,  stod  ud  af  Toget,  fik  mit  Pas  paategnet, 
tog  ind  paa  Grand  Hotel,  sov  til  et  Stykke  op  ad  For- 
middagen og  begav  mig  saa  paa  Togt  i  mit  faglige  og  lov- 
lige Ærinde. 


Alting  tegnede  temmelig  daarligt.  Thi  hin  Mandag  d.  8. 
Juni  1903  viste  sig  at  være  netop  (den  ortodokse)  2den 
Pinsedag,  og  Belgrad  gjorde  derfor  et  forladt  Indtryk. 
Gaderne  laa  øde  i  bagende  Solvarme.  Alle  Butiker  var 
lukkede.  Da  jeg  ringede  paa  hos  nogle  Serbere,  til  hvem 
en  elskværdig  serbisk  Generalkonsul  i  Yskyb  havde  givet 
mig  Introduktionskort,  blev  Døren  ikke  en  Gang  lukket 
op.  Kun  ude  i  den  skyggefulde  KalimegdaUy  Byparken, 
der  er  anlagt  mellem  Fæstningen  ved  Donau  og  Byen, 
var  der  en  Del  Mennesker,  som  drev  omkring  i  kønne 
Nationaldragter  —  tilsyneladende  uden  Maal  eller  Med, 
som  jeg  selv. 

Belgrad  er  ikke  morsom  en  Hverdag.  Paa  en  Helligdag 
som  denne  er  den  fortvivlende  provinsiel,  banal  og  lige- 
gyldig. Jeg  satte  mit  Haab  til,  at  det  maatte  lykkes  mig, 
naar  den  rigtige  Visittid  var  inde,  at  træffe  den  russiske 
Gesandt,  Hr.  de  Tcharykoff,  som  jeg  i  sin  Tid  havde 
stiftet  Bekendtskab  med  andetsteds,  og  med  hvem  jeg 
havde  Venner  fælles. 

Under  min  Slentren  gennem  Byen  kom  jeg  til  et  Sted, 
hvor  et  Hold  Arbejdsfolk  trods  Helligdagen  var  i  Færd 
med  at  plante  Flagstænger  og  hænge  Guirlander  op  foran 
en  Bygning,  der  kunde  være  et  Ridehus  eller  saadan  no- 

get.  Nogle  Herrer  i  høje  Hatte  og  med  de  alle  Vegne  i 
Verden  ens  Komitésløjfer  paa  sorte  Frakker  havde  travlt 
med  at  give  Besked  baade  udvendig  og  indvendig.  Jeg 
spurgte  paa  Tysk  —  som  her  i  Belgrad,  i  Modsætning 
til  det  øvrige  Balkan,  hvor  Fransk  er  det  mest  talte 
Fremmedsprog,  har  vundet  stor  Udbredelse  —  hvad  det 
vel  kunde  være  for  en  Fest,  der  blev  truffet  Forberedel- 
ser til?  Jo,  der  skulde  da  være  Sangerstævne  Kl.  5  i  An- 
ledning af  forskellige  Sangforeningers  Jubilæum,  og  Kon- 
gen og  Dronningen  vilde  overvære  det.  Om  jeg  kunde 
købe  mig  en  Billet?  Nej,  der  var  kun  Adgang  for  dem, 
som  havde  tegnet  sig  i  Forvejen,  og  alle  Pladser  var 
længst  optagne. 

Men  at  se  paa  den  kongelige  Kortege,  naar  den  begav 
sig  derhen,  kunde  ingen  forhindre  mig  i.  Ved  Firetiden 
spadserede  jeg  gennem  Fyrst  Michael-  og  Milan-Gaden 
til  Slottet,  Konak'eriy  hvis  Genbo  er  den  russiske  Lega- 
tion, hvor  jeg  ringede  paa.  Tjeneren  meddelte  mig,  at 
Ekscellencen  med  Familje  var  paa  Udflugt  ned  ad  Sava- 
Floden  og  ikke  kunde  ventes  tilbage  før  sent  paa  Aftenen. 
Jeg  efterlod  Kort  og  Adresse  og  satte  mig  saa  udenfor 
en  Café  i  Legationens  Naboskab  for  i  det  mindste  ikke 
at  gaa  glip  af  den  lille  Adspredelse,  som  var  stillet  mig 
i  Udsigt  ved  Femtiden. 

Der  blev  Tid  til  grundigt  at  læse  et  to  Dage  gammelt 
Nummer  af  »Neue  freie  Presse"  (med  haarrejsende  Skil- 
dringer af  det  Despoti,  Kong  Aleksander  af  Serbien  ud- 
øvede), inden  Slottet  derovre  paa  den  anden  Side  Gaden 
gav  Livstegn  fra  sig.  Der  havde  samlet  sig  nogle  Grupper 
paa  begge  Fortove,  aabenbart  Folk  med  samme  Hensigt 
som  jeg:  at  nyde  Kongeparrets  Udfart  til  Sangerstævnet. 
Længere  nede  i  Gaden  saaes  nu  ogsaa  flere  Mennesker 
end  før,  men  dog  stadig  i  spredte  og  tynde  Rækker. 

Endelig  blev  Portene  slaaet  op. 

Ud  gennem  dem  kom  først  et  Par  Vogne  med  Politi- 
funktionærer, saa  et  Par  med  Officerer  og  derpaa  den 
kongelige  Phaeton  med  Jæger  paa  Bukken  og  tæt  eskor- 
teret af  Kavalleri.  Man  kunde  akkurat  ind  mellem  Rytterne 
kigge  paa  Kongen,  der  var  i  ordensbehængt  Uniform, 
og  paa  Dronningen  ved  hans  Side  i  serbisk  Nationaldragt. 
Kun  et  Øjeblik  saae  jeg  hende,  men  nok  til  at  forbavses 
over,  at  hun  stik  imod  alle  Beretninger  kunde  synes  saa 
ung  og  tiltalende;  hendes  store,  mørke  Øjne  —  ret  en 
slavisk  Kvindes  Hjorteøjne  —  hvilede  med  et  sørgmo- 
digt Udtryk  paa  den  hilsende  Mængde  . . .  Men  allerede 
var  Vognen  forbi.  Saa  langt  jeg  kunde  følge  den  med 
Blikket,  saae  jeg  Folk  blotte  Hovederne  i  Ærbødighed  og 
neje  dybt. 

Dagen  gik  til  Ende  i  ørkesløs  Lediggang.  Jeg  fortrød 
oprigtigt,  at  jeg  ikke  var  rejst  direkte  hjem. 


Næste  Morgen  —  Tirsdag  d.  9.  Juni  —  modtog  jeg  en 
efter  Forholdene  noksaa  anselig  Post.  Der  var  Indbydelse 
til  Frokost  hos  den  russiske  Minister  og  Forslag  om  Mø- 
der i  Dagens  Løb  fra  de  Serbere,  hos  hvem  jeg  havde 
afleveret  Kort  den  foregaaende  Dag. 

En  af  dem,  Hr.  Petrovitch  —  paa  Dansk  vilde  Man- 
den hedde  Petersen  —  indtog  en  Stilling,  der  paa  hans 
Brevpapir  var  angivet  som :  Chef  for  Pressedepartementet; 
han  havde  Kontor  i  Udenrigsministeriet,  der  ligger  i  Slot- 
tets umiddelbare  Nærhed.  Da  jeg  opsøgte  ham,  viste  det 
sig,  at  vi  havde  nogle  journalistiske  Bekendte  fælles,  der- 
iblandt en  af  disse  forunderlige  Presse-Eksistenser,  man 
træffer  paa  Balkan,  en  lille,  snusket  Jøde  ved  Navn  Du- 

KOViTCH,  der  til  daglig  mentes  at  bo  i  Budapest,  men  nu 
under  Oprøret  i  Makedonien  var  Korrespondent  til  et 
ungarsk  og  mange  tyske  Blade,  talte  seks-syv  Sprog,  skrev 
med  et  lyrisk  Sving,  som  kunde  forraade  en  Sværmer  og 
en  Kunstner,  vidste  Besked  med  alle  Enkelheder,  som 
havde  han,  trods  sin  Ungdom,  gennem  et  langt  Liv  været 
politisk  Bogholder  over  Makedonien  —  og  forresten  (hvad 
han  betroede  mig  en  ensom  Aften,  da  han  sad  og  regnede 
ud,  hvor  meget  han  havde  sparet  ved  selv  at  vadske  sit 
Linned)  Serber  af  Nationalitet,  men  forvist  fra  sit  Fædre- 
land paa  Grund  af  Deltagelse  i  en  Sammensværgelse  mod 
Statens  Sikkerhed. 

Det  bragte  straks  Hr.  Petrovitch  og  mig  nærmere  til 
hinanden,  at  jeg  kendte  Dukovitch.  Den  serbiske  Gene- 
ralkonsul i  Yskyb,  hvem  jeg  oprindelig  skyldte  Æren  af 
at  være  anbefalet  til  Pressedepartementets  Chef,  gled 
ganske  i  Baggrunden.  Dukovitch  var  vor  Mand!  Hr.  Pe- 
trovitch kunde  ikke  blive  træt  af  at  spørge  Nyt  om  ham, 
da  jeg  jo  saa  nylig  havde  truffet  ham  i  Makedonien. 
Og  jeg  fortalte  det  bedste,  jeg  kunde  . . .  indtil  det  plud- 
selig for  gennem  min  Hjærne:  Landsforvist  som  politisk 
Forbryder  —  Pressedepartementets  Chef  —  Du  bliver 
udfrittet! 

„Sidst  jeg  traf  Dukovitch,  var  i  Saloniki,  da  han  var  paa 
Vej  til  ...  til  .. .  Kreta,"  sagde  jeg  da  med  saa  megen 
Sikkerhed,  jeg  formaaede. 

„Til  Kreta?"  spurgte  Hr.  Petrovitch  yderst  forbavset. 
„Men  De  sagde  jo  nylig,  at  vor  gode  Ven  nu,  ligesom 
De,  agtede  sig  hjem,  til  Budapest,  altsaa  her  gennem 
Serbien." 

„Sagde  jeg!  Det  maa  være  en  Misforstaaelse.  Duko- 
vitch skal  til  Kreta." 

„Nej,  De  maa  virkelig  tage  fejl.   Desuden  er  det  ikke 

længere  siden  end  i  Lørdags,  at  jeg  havde  Brev  fra  ham, 
og  heri  fortæller  han  mig  ..." 

»Havde  De  Brev  fra  Dukovitch,  Hr.  Petrovitch?* 

„Vi  staar  i  regelmæssig  Brevveksling,  især  nu  da  han 
er  i  Makedonien,  hvor  Serbien  . . ." 

,  Undskyld,  men  jeg  er  ikke  med  længere." 

„De  mener  — ?" 

,jeg  mener,  at  da  Dukovitch,  hvad  han  selv  har  for- 
talt mig,  er  landsforvist  fra  Serbien,  og  da  De  er  en  højt- 
stillet  Embedsmand  . .  .* 

Hr.  Petrovitch  lo  meget  hjærteligt,  idet  han  faldt  mig 
i  Talen: 

, . . .  saa  kunde  vi  ikke  være  Venner  og  staa  i  Brev- 
veksling. Men  jeg  er  selv  landsforvist!" 

„Hm!  Maaske  er  det  min  Skyld;  men  da  De  vitterlig 
sidder  her  og  taler  med  mig,  saa  forstaar  jeg  ikke  ..." 

ajamen  det  var  under  Kong  Milan!" 

„AsL  —  det  var  under  Kong  Milan!" 

,0g  nu  har  vi  Kong  Aleksander  —  det  gør  hele  For- 
skellen ! " 

„Det  er  en  hurtig  Karriere,  De  paa  den  korte  Tid  har 
gjort,  Hr.  Petrovitch.  Landsforvist  som  Forbryder  for  et 
Par  Aar  siden  og  nu  Pressedepartementets  Chef.  Saa 
maaske  vor  Ven  Dukovitch  ogsaa  har  en  stor  Fremtid 
for  sig  . . ." 

„Naar  han  kommer  tilbage  fra  Kreta!  Ja  vist  har  han 
det,"  sagde  Hr.  Petrovitch  og  lo  igen  oprigtigt,  idet  han 
fortsatte : 

„Det  er  ikke  altid  lige  let  for  Dem  som  Nordevro- 
pæer  at  forstaa  vore  Forhold!" 

„Nej,  ikke  altid,"  svarede  jeg  beskedent  undskyldende. 

Saa  gled  Samtalen  over  paa  Makedonien.  Den  sirlige, 
egenlig  Pokkers  elegante  og  kønne  Mand  spurgte  me- 

get.  Der  var  noget  af  en  Verdensmand  og  noget  af  en 
Politimand  over  ham,  men  i  saa  fuldkommen  en  Blanding, 
at  jeg  ikke  blev  klar  over,  naar  han  var  det  ene,  og  naar 
det  andet,  eller  hvad  han  var  mest.  Jeg  tog  mig  derfor  i 
Agt  med  mine  Svar  vedrørende  dette  makedonske  Anlig- 
gende med  dets  haabløse  Sammensurium  af  serbiske,  bul- 
garske, græske,  albanesiske,  rumænske  og  tyrkiske  Inter- 
esser. Undertiden  havde  jeg  paa  Følelsen,  at  jeg  var  i 
Forhør  hos  Hr.  Petrovitch,  undertiden  at  jeg  frit  kunde 
sige  min  Mening  som  til  en  Gentleman.  Det  var  højst 
anstrængende. 

„Veed  De,**  siger  han  saa,  „hvad  jeg  sidder  og  tænker 
paa?  —  De  burde  have  en  Samtale  med  Hans  Majestæt. 
Det  vil  interessere  Hans  Majestæt  at  høre  Dem  for- 
tælle . .  .■ 

„Jeg  ønsker  intet  hellere.  Men  Vanskeligheden  er,  at 
Danmark  ingen  diplomatisk  Repræsentant  har  her  i  Ser- 
bien, og  jeg  veed  ikke,  gennem  hvem  jeg  da  skal  ind- 
sende mit  Andragende  om  en  Audiens?* 

„Lad  De  mig  om  det.* 

Ja,  mange  Tak.  Jeg  tror  forresten  nok,  hvis  jeg  maa 
tilføje  det,  at  Ekscellencen  Tcharykoff,  som  kender  mig, 
og  hos  hvem  jeg  skal  spise  Frokost  om  en  Timestid,  vil 
være  villig  ..." 

„Behøves  ikke,  behøves  ikke.  De  er  en  Ven  af  Duko- 
vitch,  det  er  mig  nok.  Jeg  sender  Dem  et  Par  Ord  om 
Audiensen  til  Grand  Hotel.* 

Og  den  landsforviste  Dukovitch,  der  sagtens  nu  stod  i 
Yskyb  og  vadskede  sin  Uldskjorte  i  et  Blikvandfad,  blev 
saaledes,  sig  selv  uafvidende,  den  Magt,  der  aabnede  mig 
Kongeslottets  Døre. 

Da  vi  ved  Frokosten  hos  Tcharykoffs  havde  drøftet 

Makedonien  færdig,  faldt  det  af  sig  selv,  at  Legationens 
Genbo,  Konak'en  og  dens  vidtomtalte  Beboere,  blev  Sam- 
talens Genstand. 

Den  Opfattelse  af  det  serbiske  Kongepar,  jeg  fører  med 
mig  fra  Læsning  af  østerrigske  Aviser  —  som  er  Vest- 
og  Nordevropas  eneste  Kilde  til  Kendskab  om  Forholdene 
i  Serbien  —  bliver  ikke  billiget  af  den  Kres  af  Herrer 
og  Damer,  jeg  træffer  i  den  russiske  Ministers  Hus,  og 
hvoraf  flere  kender  Kongen  og  Dronningen  nøje,  omgaas 
dem  hyppigt  og  ejer  deres  Fortrolighed. 

Damerne  især  er  ivrige  i  deres  Forsvar.  De  veed  alt, 
hvad  der  fortælles,  selv  det  værste.  Men  lidet  eller  intet 
af  det  er  sandt.  Dronning  Dragas  Liv  er  bleven  ødelagt 
af  smudsig  Bagvadskelse ;  hendes  Forbrydelse  er,  at  hun 
har  besteget  en  Trone  uden  at  tilhøre  nogen  Fyrsteslægt, 
at  hun  har  været  gift  før,  og  at  hun  er  ældre  end  Kon- 
gen ;  heri  og  saa  I  hendes  naturlige  Skønhed  og  Begavelse 
ligger  Aarsagerne  til  den  Misundelse,  den  Skinsyge  og 
det  Had,  mange  serbiske  Kvinder  har  viet  Dronningen, 
og  som  efterhaanden  har  bredt  sig  ogsaa  til  Mændene, 
især  naturligvis  dem,  der  staar  i  politisk  Modsætningsfor- 
hold til  Kongen.  Som  alle  Mennesker,  naar  de  pludselig 
hæves  til  en  høj  Stilling,  har  ogsaa  Dronning  Draga  skabt 
sig  Uvenner  ved  at  skuffe  Forventninger  og  afslaa  An- 
modninger. Maaske  kan  det  heller  ikke  siges,  at  hun  har 
været  forsigtig.  Men  husk  saa  ogsaa  paa,  at  hun  staar 
helt  alene  —  at  hun  savner  Venner,  der  kan  raade  hende 
uegennyttigt 

Intet  har  vel  gjort  Dronning  Draga  saa  stor  Fortræd  i 
og  udenfor  Serbien  som  Hændelsen  med  det  indbildte 
Svangerskab.  Hele  Evropa  og  Amerika  lo  ad  denne  al- 
drende Kvinde,  som  —  i  let  gennemskuelige  Øjemed  — 
gav  sig  ud  for  at  være   svanger,  og  som  blev  opdaget 


KONGEMORDET  I  SERBIEN  29 

elier  ligefrem  afsløret  af  en  tilkaldt  fremmed  Læge.  Ved 
denne  Lejlighed  fejrede  Dronning  Dragas  Svigermoder, 
Dronning  Natalie,  og  hele  den  Presse  i  Østerrig  og  Fran- 
krig, som  hun  forsynede  med  Stof,  sande  Orgier  i  Bag- 
vadskelse;  Kongeparrets  intimeste  Forhold  blev  draget 
frem  til  den  offenlige  Nysgærrigheds  Overgramsning;  de 
lumreste  Sovekammerhistorier  blev  fra  Wien  og  Biarritz, 
hvor  Dronning  Natalie  bor,  sat  i  Omløb  gennem  Verdens- 
bladene.  Det  var,  som  kappedes  Pressen  om,  hvem  der 
paa  den  pikanteste  Maade  kunde  dænge  denne  forsvars- 
løse Kvinde  til  med  Spot  og  Skam. 

Og  hvad  var  der  saa  sket?  Intet  andet,  end  hvad  der 
hver  eneste  Uge  forekommer  paa  Kvindekliniker  Verden 
over.  Spørg  Lægerne!  Indbildt  Svangerskab  er  en  Form 
for  Hysteri,  enhver  Gynækolog  kender.  Den  indtræder 
hos  Samfundets  fattigste  og  ringeste  som  oppe  i  de  rigeste 
og  højeste  Lag.  Kort  efter  Dronning  Dragas  Sygdom  — 
thi  Talen  er  netop  om  et  Sygdomssymptom  —  indtraf 
nøjagtig  det  samme  Tilfælde  hos  en  regerende  Fyrstinde, 
en  højt  agtværdig  Kvinde,  Moder  til  en  stor  Børneflok. 
Ingen  lo,  ingen  trak  hende  i  Smudset  i  den  Anledning, 
skøndt  den  blev  offenlig  bekendt  gennem  Livlægers  og 
videnskabelige  Stormænds  Bulletiner.  Men  da  det  var 
den  værgeløse  Dronning  Draga  af  Serbien,  en  Parvenu 
blandt  Fyrsterne,  saa  havde  Verdens  „offenlige  Mening" 
Mod  til  at  falde  over  hende,  som  havde  hun  begaaet  en 
Forbrydelse!  Hvad  vidste  de,  der  gjorde  hende  saa  uop- 
rettelig Fortræd,  om  hende  selv  og  hendes  Fortid?  Intet, 
eller  i  hvert  Fald  ikke  andet,  end  hvad  Sladder,  Misun- 
delse og  Ondskab  havde  udspredt  for  alle  Vinde.  Men 
paa  et  saadant  Grundlag  angriber  og  haaner  ingen  ret- 
tænkende Mand  en  Kvinde  ... 

Dronningen  har  fuldt  ud  forstaaet  sin  Ulykkes  Om- 

fang.  Til  Sorgen  over  ikke  at  være  bleven  Moder  — 
mangefold  forøget  ved  Visheden  om,  at  hun  ikke  kan  gøre 
sig  Haab  om  nogensinde  at  blive  det  —  føjer  sig  en  knu- 
gende Følelse  af  Skam  over  den  Medfart,  der  er  bleven 
hende  til  Del.  De,  der  ikke  pønser  paa  andet  end  at 
ramme  hende,  har  i  Sandhed  naaet  deres  Maal.  Dronning 
Draga  er  en  dybt  ulykkelig  Kvinde,  krænket,  saaret  og 
lidende  til  Sjælens  Inderste.  Tro  ikke,  hun  fører  sig  selv 
bag  Lyset  med  uopfyldelige  Forhaabninger!  Kun  Kongens 
Kærlighed  til  hende,  ikke  hendes  egen  Vilje,  end  sige  da 
nogen  Paavirkning  fra  hendes  Side,  har  hindret,  at  hen- 
des Tilbud  om  at  ville  nedlægge  Kronen  og  trække  sig 
tilbage  i  klosterlig  Ensomhed  blev  modtaget.  Kommer 
der  undertiden  Trods  og  Bitterhed  op  i  hende?  Maaske, 
hvem  vil  undre  sig  derover?  Hun  kan  i  saadanne  Øje- 
blikke tage  Beslutninger,  der  aldrig  burde  være  udført, 
og  som  altid  vender  sig  imod  hende  selv  —  saaledes  f. 
Eks.  den  farlige  Forøgelse  af  Brødrenes,  de  to  purunge 
Officerer  Lunjévitch'  Indflydelse  og  offenlige  Figure- 
ren. Er  den  dybere  Aarsag  hertil  netop  en  trodsig,  opirret 
Lyst  til  at  vise,  at  hendes  Familje  er  god  nok,  at  hendes 
Brødre,  naar  hun  nu  skaffer  dem  Magt,  ogsaa  skal  eje 
Kræfter  til  at  tage  Hævn  over  al  den  lurende  og  aaben- 
lyse  Ondskab,  som  er  rettet  mod  hende? 

Men  i  Virkeligheden  griber  Dronning  Draga  sjældent 
ind  i  person-politiske  Anliggender.  Hun  lukker  sig  inde 
med  sin  Sorg,  sin  Skamfølelse  og  sin  bitre  Vrede.  Natur- 
ligvis piner  det  hende,  at  hun  har  bragt  saa  megen  Ulykke 
ind  over  Kongen,  hendes  Ægtefælle,  der  sætter  hende 
overordenlig  højt.  Paa  dette  Punkt  kan  det  dog  være 
vanskeligt  at  sige  noget  bestemt.  Thi  ligesom  hun  selv 
ofte  modtager  Beviser  paa,  at  den  brede  serbiske  Befolk- 
ning, navnlig  ude  paa  Landet,  omfatter  hende  med  baade 


KONGEMORDET  I  SERBIEN  31 

Respekt  og  Medfølelse,  saaledes  er  hun  vistnok  overbe- 
vist om,  at  Kong  Aleksander,  trods  alt,  har  bevaret  den 
Folkeyndest,  som  før  i  Tiden  ogsaa  virkelig  omgav  ham. 
Men  lad  nu  dette  være,  hvad  det  er.  Aldrig  burde  det 
glemmes,  naar  Talen  falder  paa  Serbiens  Dronning,  at 
hun  er  en  skændig  bagvadsket  og  dybt  ulykkelig  Kvinde! 

Profondément  malheureuse  . . .  Som  Omkvædet  til  en 
Sørgesang  hører  jeg  disse  Ord  vende  tilbage  i  de  for- 
nemme og  elegante  Damers  Tale.  Underligt,  ganske  vist, 
at  man  ikke  har  tænkt  synderlig  derpaa  før  .  . . 

Men  nu  tager  en  af  Diplomaterne  Samtalens  Traad  op 
—  Æmnet  behersker  hele  denne  Kres,  der  lever  i  den 
serbiske  Konaks  Atmosfære  —  og  spørger,  om  Dronningen 
har  Uret  i  at  mene,  at  Kong  Aleksanders  Stilling  i  Fol- 
ket vedblivende  er  tryg? 

Paa  ingen  Maade,  lyder  Svaret  under  almindelig  Til- 
slutning. Det  er  sandt,  at  han  har  spillet  dristigt  Spil.  Men 
han  er  en  Obrenovitch,  og  hvormeget  det  betyder  her  i 
Serbien,  maa  man  kende  Folket  for  ret  at  forstaa.  Des- 
uden er  Kongen  en  usædvanlig  veltalende  Mand;  hans 
Ævne  til  at  rive  Folk  med  sig,  til  at  betage  og  bedaare 
dem  ved  en  digterisk  Udnyttelse  af  det  serbiske  Sprogs 
Skønhed  kan  have  forunderlige  Virkninger;  gamle,  i  al- 
skens Intrigevæsen  drevne  Bønder  falder  ham  til  Fode, 
kysser  hans  Klædning  og  hylder  ham  som  deres  elskede 
Fyrste.  Men  Kongens  Veltalenhed  er  ikke  blot  ydre  Form 
og  Velklang.  Han  er  et  ypperligt  Hoved.  Hvis  han  ikke 
var  Konge,  vilde  han  være  bleven  Serbiens  mest  frem- 
ragende Advokat.  Hans  Skarpsindighed,  hans  Sans  for 
Finesser,  hans  Fortolkningskunst  er  imponerende.  Ingen 
Diplomat,  der  forhandler  med  ham,  er  i  Tvivl  om,  at  man 
skal  passe  nøje  paa,  hvis  man  vil  undgaa  at  blive  Kongen 
underlegen  i  Drøftelsen  af  politiske  saa  vel  som  sagligt 

begrænsede  Anliggender.  Hans  Ministre  kan  tale  med 
herom.  Trods  Kongens  Ungdom  —  han  er  endnu  ikke 
fyldt  27  Aar  —  bliver  alle  skiftende  Regeringers  i  Poli- 
tiken graanede  Mænd  frivilligt  eller  ufrivilligt  Redska- 
ber i  hans  Haand. 

Men  dette  har  ogsaa  været  ham  en  Ulykke.  Hans  er- 
faringsmæssig begrundede  Tillid  til  egen  Overlegenhed 
har  gjort  ham  egenraadig;  han  taaler  ikke  Modsigelse 
eller  Modstand  og  er  hensynsløs  i  Valget  af  Midler  for  at 
bryde  den.  Han  har  været  forkælet  og  kom  som  halv- 
voksen Yngling  —  i  sit  syttende  Aar  —  i  Besiddelse  af 
vidtrækkende  Magt  uden  nogensinde  for  Alvor  at  have 
lært,  hvad  det  vilde  sige  at  lyde.  Deraf  hans  irritable  Væ- 
sen og  hans  Selvovervurdering.  Han  vil  gøre  alt  selv, 
være  Konge  og  passe  samtlige  Ministerier,  lovgive  og 
befale  Hæren,  varetage  Finanserne  og  lede  —  Politiet. 
Det  er  vanskeligt  at  sige,  hvad  der  interesserer  ham  mest. 
Han  har  sin  Haand  i  det  altsammen  og  vil  ikke  lade  sig 
overbevise  om,  at  han  derved  baade  det  ene  og  det  andet 
Sted  stifter  Fortræd,  Forvirring  og  Ansvarsløshed. 

De  mange  Forfatningsforandringer,  der  skyldes  Kong 
Aleksanders  Initiativ,  er  Udslag  af  hans  hvileløse  Hersker- 
trang. Det  dristigste,  han  som  konstitutionel  Monark  har 
budt  Serbien,  var  vel  nok  den  Maade,  hvorpaa  han  skilte 
sig  af  med  de  kongevalgte  Medlemmer  af  Senatet,  der 
var  udnævnte  paa  Livstid,  og  som  ikke  vilde  bøje  sig  for 
hans  Vilje.  Han  ophævede  da  Forfatningen  i  en  Time  — 
det  skete  sent  paa  Aftenen  —  indførte,  da  Timen  var 
omme,  en  ny  Forfatning,  som  ikke  kendte  til  kongevalgte 
Medlemmer,  hvorved  de  paagældende  Modstandere  af  hans 
Vilje  havde  ophørt  at  beklæde  Mandater,  genindsatte  saa 
efter  en  ny  Times  Forløb  den  gamle  Forfatning  (eller  i 
hvert  Fald  en  ganske  lignende)  og  udnævnte  nu  til  de 

„ledige*  kongevalgte  Pladser  nogle  af  sine  paalideligste 
Kreaturer.  Og  alt  dette  fik  Folket  først  at  vide  den  næste 
Morgen,  da  det  var  sket. 

Den  Konge,  som  slipper  helskindet  fra  den  Art  Forsøg, 
maa  være  i  Besiddelse  af  en  stærk  Stilling  i  sit  Folk. 

Hvis  Historien  om  de  kongevalgte  kan  kaldes  det  dri- 
stigste Foretagende,  Kongen  har  budt  sine  Undersaatter, 
saa  har  han  nu  i  dette  Foraar  spillet  sin  Regeringstids 
farligste  Spil.  Ved  de  sidste  Valg  til  Skuptchina'en  har 
han  ved  Magt  sat  igennem,  at  ikke  en  eneste  Opposi- 
tionskandidat  er  bleven  valgt.  Og  dette  er  sket  samtidig 
med,  at  han  over  hele  Landet  har  ophævet  det  kommu- 
nale Selvstyre,  der  uden  Sammenligning  er  den  borgerlige 
Frihed,  hvorpaa  alle  slaviske  Folkeslag  sætter  højest  Pris. 
Vil  Serberne  finde  sig  heri  lige  saa  roligt,  som  de  har 
fundet  sig  i  Aleksander  Obrenovitch'  øvrige  Handlinger? 

Foreløbig  har  Diplomaterne,  der  nøje  følger  Strømnin- 
gerne i  Nationen,  ikke  sporet  Tegn  paa  forestaaende  Storm. 
Landet  synes  i  denne  travle  Forsommer-Tid  saa  stille 
som  nogensinde.  Folket  lader  sig  fromt  regere.  Det  kon- 
gelige Diktatur  fæstner  sig,  og  man  skal  ikke  sværge  paa, 
at  det  ikke  vil  komme  til  at  bestaa,  saa  længe  Kongen 
selv  er  stærk  og  virkelysten  nok  til  at  ønske  det  opret- 
holdt . . . 

Dette  var  altsaa  Indholdet  af  de  Udtalelser,  der  faldt  i 
den  russiske  Legation  d.  9.  Juni  ved  Frokosten,  som 
havde  samlet  en  Kres  af  Herrer  og  Damer  fra  Belgrads 
diplomatiske  Korps.  Et  og  andet  havde  gjort  Indtryk  paa 
mig.  For  første  Gang  var  der  her  mødt  mig  et  Forsvar 
for  Dronning  Draga,  Evropas  mest  bagtalte  Kvinde,  og 
en  Værdsættelse  af  Kong  Aleksander,  bygget  paa  Første- 
haands-Viden  og  -Iagttagelser.  Jeg  sagde  mig  selv,  at  det 

Begivenheder  jeg  oplevede.  3 


34  BALKAN 

ikke  længere  var  muligt  at  finde  dette  Kongepar  blot  lat- 
terligt og  foragteligt.  I  Belgrads  Konak  foregik  der  aaben- 
bart  andre  Ting,  end  Bladene  kunde  skrive  om  alene  i 
deres  chronique  scandaleuse. 

Da  jeg  om  Eftermiddagen  sad  paa  Hotellet  og  nedskrev, 
hvad  jeg  havde  hørt  hos  Tcharykoffs,  fik  jeg  et  Par  Ord 
fra  Hr.  Petrovitch,  hvori  han  meddelte  mig,  at  min  Au- 
diens var  fastsat  til  den  følgende  Dags  Formiddag.  Kort 
efter  overbragte  en  Underofficer  af  Slotsgården  mig  den 
skriftlige  Tilsigelse,  som  var  undertegnet  af  en  Adjutant 
og  lød  paa,  at  Kongen  vilde  modtage  mig  Onsdag  Kl.  11. 


Slottet  i  Belgrad  bestaar  af  to  Hovedbygninger,  der 
ligger  paa  Milangaden,  hvorfra  de  er  adskilte  ved  et  højt 
Jærnstakit  og  et  smukt,  sirlig  holdt  Haveanlæg  med  en- 
kelte Træer  og  mange,  farveprægtige  Blomsterbede.  Den 
ene  af  de  to  Hovedbygninger,  som  har  Facade  ud  mod 
Belgrads  fornemste  Færdselsaare,  er  et  imponerende  to- 
etages Palads  af  gule  Kvadersten,  kronet  af  tre  Bronce- 
kupler;  det  er  endnu  kun  17 — 18  Aar  gammelt  og  inde- 
holder Repræsentations-Sale  og  -Værelser  —  mange  over- 
daadigt  udstyrede  —  men  benyttes  ikke  til  daglig  Bolig 
for  Kongen.  Den  anden  Hovedbygning  ligger  noget  til- 
bage for  Paladset  og  ligner  i  sin  enkle  Beskedenhed  en 
af  de  ældre  Villaer  i  Taarbæk  eller  Skodsborg.  Her,  i  den 
saakaldte  garale  Konak,  der  stammer  allerede  fra  den  ser- 
biske Uafhængigheds  første  Tid,  bor  Kongen  og  Dronnin- 
gen, naar  de  opholder  sig  i  Belgrad. 

Min  Vogn  holder  ved  Indkørslen  til  den  gamle  Konak. 
Lakajer  i  mørke,  prunkløse  Livreer  skiller  mig  af  med 
Overtøjet,  og  en  af  dem  fører  mig  ad  en  Trappe  op  til 

Forgemakket,  hvor  Adjutanten  —  en  sympatisk  ung  Of- 
ficer i  klædelig  Uniform  —  modtager  mig.  Da  han  gaar 
for  at  melde  mig,  er  jeg  ganske  alene.  Værelsets  Udstyr 
virker  i  høj  Grad  tiltalende ;  Gulvet  er  dækket  af  et  tykt, 
haardt  Tæppe  i  serbisk  Bondevævning;  langs  Væggene 
løber  en  Art  Sofa  eller  Divan,  som  ligeledes  er  beklædt 
med  serbiske  Stoffer  i  rene  og  dejlige  Farver,  hvoriblandt 
hvidt,  hist  og  her  isprængt  et  gyldent  Islæt,  fremhersker. 
Paa  Væggene  hænger  Malerier  af  Fyrster  og  Fyrstinder 
af  Husene  Obrenovitch  og  Karageorgevitch,  alle  i  baldy- 
rede Dragter  og  med  juvelfunklende  Vaaben.  Udenfor,  i 
Haveanlæget  ved  Milangaden,  summer  Bisværme  om 
Blomstermylret.  Duft  af  Gyldenlak  stryger  ind  gennem 
de  aabne  Vinduer.  Lyset  hviler  mildt  og  køligt  i  dette 
høje  Rum,  hvor  serbisk  Husflid  har  smykket  Landets 
Konge  et  skønt  og  fornemt  Tilflugtsted. 

En  gammel  Prælat  bliver  ført  ind;  han  er  i  dybtviolet 
Silke,  som  knitrer  i  alle  Folder.  Et  tyndt,  hvidt  Haar  fal- 
der fra  den  høje,  krukkeformede  Hovedbedækning  med 
Ametystkorset  langt  ned  over  Nakken;  under  det  mæg- 
tige, hvide  Patriark-Skæg  glimter  Ordensstjærner.  Han 
synker  træt  og  varm  ned  paa  Divanens  Tæpper.  Da  Ven- 
tetiden allerede  efter  faa  Minutters  Forløb  er  bleven  ham 
for  lang,  henvender  han  nogle  Ord  til  mig  paa  Serbisk; 
jeg  sv-arer  paa  efterhaanden  tre  forskellige  Sprog,  at  jeg 
ikke  forstaar  ham.  Saa  ler  vi  glade  til  hinanden,  som  fandt 
vi  det  netop  saa  morsomt,  at  vi  ikke  kunde  forstaa  de 
ganske  ligegyldige  Ting,  vi  hver  for  sig  havde  haft  at  sige. 

Stadig  ingen  Adjutant  for  at  hente  os. 

Prælaten  ser  sig  fortvivlet  om,  mens  han  tørrer  Sveden 
af  Panden.  Nu  keder  han  sig  atter  forskrækkeligt. 

„Taler  De  Russisk?"  spørger  han  saa  pludselig  paa 
dette  Sprog. 

3* 

,Kun  ganske  lidt." 

,Det  er  varmt  i  Dag!" 

,Ja,  en  hel  Del." 

Lidt  efter  kommer  det  saa  igen  fra  ham: 

,Hvor  er  De  fra?" 

„Fra  Danmark." 

Den  fornemme  Patriark  ser  maabende  ud.  Han  roder 
i  sin  Hukommelse,  men  finder  ingen  Ting. 

Langsomt  brygger  han  et  nyt  Spørgsmaal  sammen  .  .  . 
Men  endelig  viser  Adjutanten  sig  i  Døren,  indbyder  mig 
med  en  Haandbevægelse  til  at  følge  —  og  kort  efter  staar 
jeg  overfor  Kong  Aleksander  I  af  Serbien  i  hans  Ar- 
bejdsværelse. 

Rummet  er  svalt  og  smukt.  De  svære  Egetræs-Møblers 
rige  Udskæringer  er  trukne  op  med  Forsølvning.  Paa 
Væggene  hænger  mange  Fyrsteportræter  med  haand- 
skrevne  Tilegnelser.  I  et  Hjørne  staar  et  mægtigt,  udskaa- 
ret  Skjold,  hvori  er  anbragt  Billeder  af  Officerer  ved  et 
af  de  Regimenter,  Kongen  fra  sin  tidligste  Ungdom  har 
været  knyttet  til. 

Den  unge,  serbiske  Monark  bærer  en  fordringsløs,  be- 
kvem Formiddagsdragt.  Han  er  lavstammet  og  i  Forhold 
til  sin  Alder  usædvanlig  svær.  Som  Tilfældet  undertiden 
er  med  stærkt  nærsynede  Folk,  synes  hans  Blik  bag 
Lorgnetternes  tykke  Glas  usikkert,  søgende  og  flakkende. 
Munden  er  aldeles  skjult  under  et  stridt,  sort  Overskæg;  det 
tætte,  helt  uskilte  Haar  falder  frem  over  Panden  i  en 
Spids ;  Ansigtsfarven  er  paa  Kinder  og  Hage  blaalig  som 
hos  Mænd  med  stærk,  mørk  Skægvækst,  iøvrigt  skær  og 
gullig  som  den  bliver  det  i  Stueluft.  Hænderne  synes 
pinlig  smaa  paa  de  buldent  tykke  Haandled;  ligeledes 
er  Fødderne  unaturlig  dukkeagtige  paa  de  korte  Stolpe- 

ben.  Alt  i  alt  virker  Kongens  Ydre  frastødende  eller  i 
hvert  Fald  utiltalende.  Man  kommer  til  at  tænke  paa  en 
nærsynet  Kæmpedreng  med  for  tidlig  Skægprydelse. 

Kong  Aleksander  indleder  Samtalen  paa  Fransk.  Han 
behersker  dette  Sprog  til  Fuldkommenhed;  som  de  fleste 
dannede  Slavere  taler  han  det  uden  hørlig  Accent;  der 
gaar  ikke  lang  Tid,  før  man  har  iagttaget,  at  han  ogsaa 
har  tilegnet  sig  det  med  aabent  Øre  for  dets  Finheder, 
og  han  maa  sidde  inde  med  mange  Kundskaber  og  megen 
Læsning  i  dets  Literatur.  Med  en  smuk,  dæmpet,  klang- 
fuld Stemme,  hvis  Føring  røber,  at  den  er  skolet  og 
sikkert  beregnende,  holder  Kongen  et  helt  lille  Foredrag 
over  Makedonien.  Der  forekommer  deri  skarpe,  vittige 
og  kloge  Udtalelser.  Kunde  man  overhovedet  blot  høre 
og  ikke  samtidig  se,  vilde  Indtrykket  sikkert  blive  et 
helt  andet. 

Nu  er  det  imidlertid  nødvendigt  at  holde  Øjnene 
aabne  og  lade  dem  følge  Kongen,  mens  han  taler.  Han 
har  budt  mig  en  Stol  og  sidder  selv  ligeoverfor  ved  Ege- 
træsbordet. Der  er  en  ubegribelig  Modsætning  mellem 
hans  Tales  Ligevægt,  hans  Tankerækkes  sikkert  ordnede 
Fremstilling  og  saa  hans  Persons  forvirrede,  forlegne,  abe- 
agtigt vimse  Uro.  Han  sidder  ikke  stille  et  Sekund  ad 
Gangen.  Snart  flytter  han  sig  frem  og  tilbage  paa  Stole- 
sædet; snart  gnubber  han  Skuldre  og  Arme  mod  Stole- 
ryggen; snart  vipper  han  med  Foden;  snart  har  han  Be- 
nene strakt  frem,  snart  atter  trukket  langt  tilbage;  men 
hvilken  Stilling  han  end  indtager,  saa  er  de  to  Gnom- 
Hænder  uafbrudt  optagne  af  at  plukke  et  Ark  hvidt  Papir, 
der  ligger  foran  ham,  i  bitte  smaa  Stumper,  trille  dem  til 
Kugler,  kaste  dem  paa  Gulvet,  nippe  paany,  trille,  kaste . . . 
uden  Standsning,  hvileløst,  nervepinende. 

For  saa  vidt  det  overhovedet  kommer  til  en  Samtale 

—  thi  Kongen  fører  næsten  uafbrudt  Ordet  alene  — 
drejer  den  sig  udelukkende  om  Makedonien.  Kong  Aleks- 
ander er  godt  inde  i  dette  indviklede  Anliggende  med 
dets  talrige,  forvirrende  Enkelheder,  og  han  har  en  meget 
selvstændig  Mening  derom.  Det  gaar  i  hans  Enetale  stærkt 
ud  over  de  Balkanstater,  som  i  Makedonien  rivaliserer 
med  Serbien,  men  endnu  værre  dog  over  Stormagterne, 
der  har  udarbejdet  det  makedonske  „Reformprogram". 
Kongen  har  saa  vist  god  Grund  for  sin  Spot  over  disse 
frugtesløse  Lapperier  paa  et  utaaleligt  og  uværdigt  tyr- 
kisk Herredømme;  men  det  er  paafaldende,  saa  ond  han 
kan  blive,  naar  han  taler  om  andre  Monarker.  Paa  intet 
Punkt  synes  han  at  holde  sin  Mening  tilbage,  men  han 
siger  heller  ikke  mere,  end  han  netop  har  Lyst  til. 

Der  er  allerede  gaaet  over  en  Time  —  Gulvet  under 
Kongens  Plads  ser  nu  ud,  som  var  der  falden  Sne  paa  det 

—  da  en  Ytring  af  mig  leder  Kong  Aleksander  ind  paa 
en  længere  politisk  Udvikling  af  det  albanesiske  Spørgs- 
maal.  Han  mener,  at  en  Gang  i  Tiden  vil  Serbien  blive 
den  Magt,  som  kommer  til  at  løse  det,  og  han  tror, 
Landet  har  gode  Betingelser  herfor.  Der  boer  nu  —  for- 
tæller han  —  rigelig  et  Par  Tusind  Albanesere  i  Serbien, 
og  de  er  vel  tilfredse,  ligesom  Regeringen  er  det  med  dem. 

„Jeg  har,"  vedbliver  Kongen,  for  første  Gang  under 
hele  Audiensen  i  en  munter  Tone,  „jeg  har  anset  det  for 
rigtigt,  at  disse  skikkelige  Albanesere  fik  sig  en  Rigsdags- 
mand. Derfor  gav  jeg  Præfekten  i  det  Distrikt,  hvor  de 
fortrinsvis  boer.  Ordre  til,  at  en  Albaneser  skulde  væl- 
ges ..." 

I  et  kort  Nu  øjner  jeg  Diktatoren.  „Gav  Ordre  til,  at 
en  Albaneser  skulde  vælges."  —  Det  er  serbiske  Rigs- 
dagsvalgs  Kaar  skildret  i  to  Sætninger. 

Kongen  rejser  sig.   Han  henvender  nogle  elskværdige 

Ord  til  mig  personlig  og  lykønsker  mig  til,  at  den  fare- 
fulde Rejse  i  Makedonien  er  vel  overstaaet. 

„Hvornaar  har  De  tænkt  at  rejse  herfra?"  spørger  han. 

„I  Aften,  Deres  Majestæt." 

„Nej,  veed  De  hvad,  det  er  virkelig  for  hurtigt.  Nu,  da 
De  kender  de  andre  Balkanlandes  Hovedstæder  saa  godt, 
bør  De  ogsaa  sætte  Dem  ind  i  Forholdene  her  i  Belgrad. 
Desuden  maa  jeg  sige  Dem,  at  Dronningen,  der  desværre  er 
forhindret  i  at  give  Audiens  i  Dag,  ønsker  at  modtage  Dem 
i  Morgen  Formiddag  Kl.  10.  Vil  De  saa  ikke  nok  blive?" 

„Selvfølgelig." 

„Tak,  paa  Gensyn  da  i  Morgen  Formiddag  hos  Dron- 
ningen ! " 

Kongen  rækker  mig  Haanden.  Audiensen  er  forbi. 

Hurtig  kører  jeg  tilbage  til  Grand  Hotel,  klæder  mig 
om,  spiser  Frokost  og  sætter  mig  straks  til  at  nedskrive 
Dagens  Indtryk  og  Udbytte.  Gengivelsen  af  Kongens  ti- 
melange politiske  Udvikling  med  dens  mange  Angreb 
paa  de  øvrige  i  Makedonien  interesserede  Magter  er  over- 
maade  vanskelig,  da  det  vilde  være  at  styre  lige  mod  en 
Haglstorm  af  Dementier,  hvis  jeg  gentog  hans  Ord  nøj- 
agtig, som  de  faldt.  Her  maa  lirkes  og  fires  og  søges 
Dækning  i  Læ  af  Antydninger  og  Underforstaaelser.  Men 
det  tager  Tid  altsammen.  Jeg  vælger  saa,  da  Aftentogets 
Afgang  nærmer  sig,  at  tilskrive  Nationaltidende ,  der  er 
det  Blad,  som  har  sendt  mig  til  Balkan,  et  Brev,  hvori 
jeg  kort  fortæller,  at  Audiensen  har  fundet  Sted,  men  at 
jeg  foretrækker  at  afsende  Artiklen  derom,  til  jeg  i  Mor- 
gen kan  tilføje  en  Skildring  af  Besøget  hos  Dronning  Draga. 

Det  blev  nær  Midnat,  inden  jeg  den  Dag  sluttede  mit 
Arbejde. 

Ved  halvni-Tiden  er  jeg  oppe  Torsdag  Morgen  (1 1.  Juni). 
Da  jeg  skal  i  Audiens  hos  Dronning  Draga  allerede  Kl. 
10,  klæder  jeg  mig  straks  paa  i  Galla  . .  . 

Forgæves  har  jeg  allerede  tre-fire  Gange  kimet  efter 
varmt  Vand  til  at  børste  Tænder  i.  Hotellet  synes  forladt 
af  alle  levende  Væsner.  Jeg  raaber  ned  gennem  Trappen. 
Ingen  svarer.  Saa  prøver  jeg  atter  Ringeapparatet  —  dette 
er  til  at  blive  rasende  over! 

Endelig  kommer  en  Tjener  slentrende. 

„Monsieur  a  sonné?" 

Jeg  svarer  med  en  Strøm  af  vrede  Ord ;  men  halvt  af- 
værgende, halvt  overlegent  afbryder  han  mig: 

„Aa,  jeg  forstaar,  Herren  veed  altsaa  ikke  ..." 

„Hvad  for  noget?" 

„At  Kongen  og  Dronningen  er  bleven  myrdede  i  Nat!* 

Han  siger  dette  med  en  saadan  Ligegyldighed  i  Tone- 
faldet, at  jeg  følei  mig  overbevist  om,  at  han  staar  og  gør 
Nar  ad  mig. 

„Vaas!  Bring  mig  det  varme  Vand  og  spar  Dem  Deres 
Flovser!" 

„  Parfaitement  Monsieur ! " 

. . .  Naturligvis  er  det  Vrøvl,  hvad  dette  serbiske  Asen 
her  staar  og  laver  sammen  for  at  redde  sig  fra  en  velfor- 
tjent Overhaling  .  . .  Naturligvis!  . .  .  Men,  oprigtig  talt, 
det  var  da  en  højst  aparte  Undskyldning  at  vælge  .  .  . 
Kan  der  være  noget  om  det?  . .  .  Saa  vilde  altsaa  min 
Audiens  hos  Dronning  Draga  være  bleven  forhindret  af 
tvingende  Grunde  .  .  .  Nej,  det  er  Sludder! 

Tjeneren  bringer  det  varme  Vand. 

„Naa,"  siger  jeg  spøgende,  nu  da  Hidsigheden  er  ovre, 
„Kongen  og  Dronningen  er  altsaa  bleven  myrdede  i  Nat, 
hvad?" 

„Til  Herrens  Tjeneste,  ja." 

„Tak,  det  er  godt." 

Nej,  hvilke  idiotiske  Repliker.  Sæt  nu,  det  virkelig  er 
sandt  . . .  Selvfølgelig  er  det  sandt  .  .  .  Hvorfor  skulde 
Manden  staa  og  lyve  mig  op  i  Øjnene!  .  .  . 

I  nervøs  Fart  gør  jeg  mig  færdig.  Ned  ad  Trappen  . . . 
Paa  sidste  Afsats  holder  jeg  instinktmæssig  igen  i  mig 
selv,  ser  ligegyldig  ud,  slentrer  forbi  Portier- Logen  — 
hvis  guldtressede  Indehaver  hilser  dybt  og  ser  lidt  for- 
undret ud  over  den  festlige  Dragt,  jeg  har  anlagt  saa  tid- 
lig paa  Dagen  —  og  kigger  saa  ud  af  Døren,  som  var 
jeg  dybt  interesseret  i  at  vide,  i  hvilket  Hjørne  Vinden 
blæser  paa  denne  blikstille,  solhede  Sommerdag  . . . 

Der  er  ingen  Mennesker  paa  Gaden,  men  mange  Flag 
paa  Husene  .  . .  Det  var  der  nu  ogsaa  igaar  efter  Pinse- 
dagene og  denne  her  Sangerfest  .  . .  Men  Folk  kan  da 
ikke  blive  ved  at  lade  deres  Flag  hænge  ude  hele  Ugen 
igennem  . . . 

„Hr,  Portier,  hvorfor  flages  der  i  Dag?* 

„Fordi  Kongen  og  Dronningen  er  bleven  myrdede." 

Han  siger  dette  fordi  med  en  selvfølgelig  Sikkerhed, 
som  kunde  han  knap  begribe,  jeg  gad  spørge. 

„Naar  skete  det?" 

„I  Nat,  ved  Totiden,  saa  vidt  jeg  veed,"  svarer  han, 
medens  han  fordeler  Breve  og  Aviser  efter  Værelsernes 
Numre. 

Inde  i  Hotellets  Café  nyder  jeg  et  hurtigt  Morgen- 
maaltid,  medens  jeg  overlægger  Stillingen.  Her  er  næsten 
tomt.  Ved  et  Par  Hjørneborde  spiller  Gæsterne  allerede 
Domino  og  Tærninger.  En  Stabel  af  Dagens  serbiske 
Blade  er  bleven  lagt  paa  en  Stol  ved  Siden  af  mig;  jeg 
kan  ved  Hjælp  af  min  Smule  Kendskab  til  Russisk  akku- 
rat stave  mig  til,  at  en  fremtrædende  Artikel  i  et  af  dem 
handler  om  Kong  Aleksander.  Overtjeneren  er  saa  venlig 

at  forklare  mig,  at  det  er  et  Regeringsblad,  hvori  Kongen 
forherliges  .  . . 

„Det  vil  sige,"  —  afbryder  han  sig  selv  —  „Herren 
forstaar  nok  . .  .  den  tidligere  Regering  og  den  tidligere 
Konge  .  .  .  ja,  altsaa  igaar  Aftes  . . .  Bladet  er  nok  bleven 
noget  overrasket,  hvis  jeg  maa  være  saa  fri  at  sige 
det  . . ." 

„De  andre  Blade  har  vel  heller  ikke  noget  om  Mor- 
det?" 

„Ikke  en  Linje.  Ork  nej,  hvor  vil  Herren  hen!  Den 
Slags  fortæller  man  nok  ikke  i  Forvejen  til  Aviserne  ..." 

Afstanden  mellem  Grand  Hotel  og  Kongeslottet  udgør 
omtrent  1 000  Meter.  Paa  den  første  Del  af  Vejen,  i  Fyrst 
Michael -Gaden,  er  der  intet  mærkeligt.  Hverdagshvet 
gaar  sin  vante  Gang;  Butikerne  er  aabne;  Husmødre 
og  Tjenestepiger  besørger  Dagens  Indkøb;  Politibetjenten 
staar  paa  Hjørnet  og  gaber.  Hvor  Gaden  udvider  sig  til 
en  lille  beplantet  Plads,  den  saakaldte  Terasia,  ligger  nogle 
Caféer;  maaske  er  der,  i  Betragtning  af  den  tidlige  Time 
—  Klokken  er  endnu  kun  OVa  —  flere  Gæster  samlet 
om  deres  Fortovsborde  end  sædvanlig;  men  alt  er  saa 
roligt  og  stilfærdigt  som  i  en  Præstegaardshave. 

Først  et  Stykke  oppe  i  Milangaden  staar  Folk  i  tætte 
Grupper.  Men  her  er  ogsaa  truffet  usædvanlige  For- 
holdsregler. Den  brede  Gades  Kørebane  holdes  fri  for 
Passagen;  dog  er  der  paa  hver  Side  opstillet  en  for- 
spændt Feltkanon  med  fuld  Betjening  til  Hest;  Kanon- 
mundingerne peger  ned  mod  Terasia^  altsaa  den  Vej,  hvor- 
fra jeg  kommer.  Paa  den  anden  Side  Slottet  staar  ligeledes 
to  Feltkanoner,  der  er  rettede  i  modsat  Retning.  Begge 
Fortove  er  tæt  besat  med  Militær,  hvis  Rækker  gør 
Front  mod  hverandre.   Foran  den  russiske  Legation  — 

Konak'ens  Genbo  —  holder  Kavalleri ;  foran  Jærngitret, 
der  skiller  Gaden  fra  Konak'ens  Haveanlæg,  staar  Infan- 
teri med  opplantede  Bajonetter.  Inde  i  Anlæget  er  en  hel 
Artilleripark  kørt  op;  Blomsterbedenes  Avrikler,  Pinse- 
liljer, Gyldenlak  og  Rododendron  er  trampet  ned;  Lavet- 
ternes Hjul  har  boret  sig  dybt  ned  i  Gangenes  Grus; 
Hestenes  Hove  hugger  utaalmodig  i  Rabatternes  Græs. 

En  Del  Ruder  i  den  gamle  Konak  er  splintrede;  en 
Vinduesskodde  hænger  og  dingler  paa  sit  Hængsel;  et 
enkelt  Sted  er  Mur  og  Karm  sværtet  som  efter  en  kort, 
hurtigt  slukket  Brand. 

Mange  Mennesker  stirrer  fra  Kørebanen  op  paa  Ko- 
nak'ens svage  Spor  af  Nattens  Rædsler.  Troppernes  Antal 
naar  sikkert  de  Tusind.  Alligevel  er  her  underlig  stille. 
Soldater  og  Officerer  tier.  I  Grupperne  af  Tilskuere  tales 
dæmpet  —  som  hvor  der  er  Lig  i  Huset. 

Paa  Lykke  og  Fromme  gør  jeg  Skridtet  op  fra  Køre- 
banen paa  Fortovet  for  at  henvende  mig  til  en  af  Office- 
rerne foran  Konak'en. 

„Undskyld,  Hr.  Kaptajn  — " 

Mere  faar  jeg  ikke  sagt.  Lempeligt  har  han  trængt  mig 
baglænds  tilbage,  saa  jeg  atter  staar  paa  Kørebanen.  Han 
siger  noget  paa  Serbisk  og  vender  sig  derpaa  brat  om. 
De  nærmeststaaende  Soldater  smiler  ad  mig. 

Endnu  et  Forsøg  bør  gøres.  Idet  jeg  knapper  min  Frakke 
op  for  at  vise,  at  jeg  er  i  Galla,  henvender  jeg  mig  læn- 
gere henne  til  en  ældre  Officer,  stærkt  dekoreret,  maaske 
Infanteristyrkens  Chef. 

„Undskyld  Hr.  Oberst.  Jeg  er  tilsagt  til  Audiens  hos 
Hendes  Majestæt  Dronningen  Kl.  10  og  vilde  nu  gærne 
have  Tilladelse  til  at  passere  Militærkordon'en  for  at 
kunne  komme  ind  i  Slottet." 

Han  har  ladet  mig  tale  ud;  men  han  hører  paa  mig 

med  rynkede  Bryn.  Efter  at  have  ladet  mig  staa  i  Uvis- 
hed et  Minuts  Tid,  bekvemmer  han  sig  endelig  til  at 
svare  paa  Fransk: 

„Det  er  os  forbudt  at  tale  med  Civile.  Tør  jeg  anmode 
Dem  om  at  gaa  ned  fra  Fortovet." 

Lige  overfor  bor  Tcharykoffs.  De  maa  have  set  noget 
i  Nat.  Dér  i  det  mindste  maa  man  kunne  faa  Besked . . . 

Men  da  jeg  vil  smutte  ind  mellem  Kavallerihestene 
paa  Fortovet  foran  den  russiske  Legation,  lyder  en  vred 
Kommandostemme  hen  imod  mig,  og  en  Hestebringe 
skubber  mig  ublidt  ud  paa  Kørebanen. 

Det  undgaar  ikke  min  Opmærksomhed,  at  jeg  begynder 
at  vække  Opsigt.  Infanteriobersten  har  formodentlig  for- 
talt de  andre  Officerer  om  mine  Ord  til  ham.  Ovre  paa 
den  anden  Side  følger  Kavalleriofficeren  aarvaagent  hvert 
Skridt,  jeg  foretager  mig.  Stillingen  er  ubehagelig  her 
mellem  alle  disc>e  Bajonetter  og  Karabiner  . .  .  Nej,  Snak 
om  en  Ting,  hvad  skulde  disse  Mennesker  kunne  gøre 
mig  ved  højlys  Dag  paa  aaben  Gade?  . .  .  Og,  desuden, 
hvad  har  de  at  bebrejde  mig?  Jeg  vil  intet  andet  end 
skaffe  mig  noget  at  vide.  Men  det  vil  jeg  ogsaa.  Inden 
en  Time  maa  mit  Telegram  være  afsted  med  alle  Enkel- 
heder, der  kan  skaffes  . . .  Kunde  jeg  blot  komme  ind  paa 
Slottet,  hvor  Ligene  vel  endnu  gemmes,  og  alle  Dramaets 
Spor  endnu  kan  iagttages  . . . 

Paa  Gensyn  i  Morgen  hos  Dronningen  . . . 

Pludselig  er  det,  som  hører  jeg  disse  Ord  paany.  Det 
er  ikke  et  Døgn  siden,  han  sagde  dem  til  mig  —  han, 
den  sidste  Obrenovitch,  om  hvem  de  fortalte  mig,  at  han 
levede  tryg  i  sit  Folk,  og  som  nu  ligger  myrdet  derinde 
bag  Konak'ens  splintrede  Ruder  ... 

Paa  Gensyn  i  Morgen  hos  Dronningen  ...  „I  Morgen", 
det  er  nu,  i  dette  selvsamme  Øjeblik   paa  denne  lyse, 

varme  Sommerdag  med  hvide  Skyer  paa  Himlens  Blaa . . . 
Men  er  det  da  sandt,  hvad  de  beretter,  og  vajer  disse 
Flag  virkelig,  fordi  Aleksander  Obrenovitch  har  ophørt 
at  leve,  inden  Morgenen  gryede?  . .  . 

Der  er  et  Navn,  som  ligger  mig  paa  Tungen,  men  som 
jeg  ikke  kan  faa  frem  . .  .  Vent  lidt,  nu  har  jeg  det .  . . 
Rigtig,  Petrovitch,  min  Ven  Dukovitch's  Ven  Petrovitch! 
Han  har  Kontor  i  Udenrigsministeriet,  lige  herved.  Han 
maa  kunne  give  Besked,  om  nogen  kan  det.  Heldigvis 
er  der  ingen  Afspærring.  Jeg  ringer  paa.  Den  gamle 
Portner  genkender  mig  fra  forleden  og  spørger  paa  Tysk 
om  mit  Ærinde.  Men  næppe  har  jeg  nævnt  Navnet  Pe- 
trovitch, før  han  hurtigt  lukker  Døren  til,  saa  der  kun  er 
en  tynd  Sprække,  hvorigennem  jeg  lige  kan  skimte  ham, 
og  ilfærdigt  forklarer  han  saa,  at  Hr.  Petrovitch  er  borte, 
forsvunden,  ikke  til  at  finde  . . . 

„Han  er  da  ikke  ogsaa  myrdet?"  spørger  jeg  lidt  utaal- 
modig. 

„Gott,  Gott,  ich  weiss  nicht,  verzeihen  Sie,  gnådiger 
Herr,  ich  weiss  nicht .  .  ." 

Og  Døren  lukkes  med  Slaa  og  Nøgle. 

Men  hvor  i  Alverden  skal  jeg  da  faa  noget  at  vide? 
Den  kostbare  Tid  spildes.  Her  staar  jeg  i  en  Verdens- 
begivenheds Midtpunkt,  og  dog  veed  jeg  lige  saa  lidt  som 
den,  der  er  hundrede  Mile  borte. 

Jeg  gaar  tilbage  gennem  de  to  Rækker  Tropper  til 
Terasia  og  spørger  i  en  af  Caféerne,  om  der  er  kommen 
Flyveblade  eller  Løbesedler?  —  Nej,  ingenting  endnu. 
Men  som  jeg  staar  og  taler  herom,  hører  jeg  pludselig 
Hurraraab.  Det  er  Gæsterne  ude  ved  Fortovsbordene,  der 
svinger  Hattene  og  hylder  en  Mand,  som  gaar  hilsende 
og  smilende  forbi.  Altsaa  en  af  Nattens  sammensvorne 
Helte.  Jeg  efter  ham. 

„Undskyld!« 

Jeg  prøver  paa  Tysk,  Fransk  og  Engelsk.  Manden  smiler 
lige  venligt,  hvad  jeg  end  taler.  Men  det  er  aabenbart,  at 
han  ikke  forstaar  et  Muk  deraf. 

Saa  tilbage  til  dem,  der  raabte  Hurra.  En  af  dem  kan 
Tysk.  Ja,  den  Mand,  som  gik  forbi,  er  Medlem  af  den 
nye  Regering.  Thi  der  er  dannet  et  Regentskab  med  den 
liberale  Fører  Avakumovitch  som  Præsident  og  General 
Atanatskovitch  som  Krigsminister. 

„Men  Mordet  —  /vlordet  paa  Kongeparret .  . .?" 

„Det  er  Hæren,  der  har  udført  det.  Ogsaa  Dragas 
Brødre,  de  to  Løjtnanter  Lunjévitch,  er  myrdede  .  . .  Nej, 
tænk,  vidste  De  ikke  det!  Og  Ministerpræsidenten,  Gene- 
ral Tsintsar-Markovitch,  og  Krigsministeren  —  ialt  er 
vist  over  tredive  Mennesker  kommen  af  med  Livet  i  Nat. 
Ikke  et  Ord  har  man  hørt  i  Forvejen.  Det  er  storartet 
gjort  —  storartet!" 

Manden  fortæller  vidt  og  bredt,  men  uden  Sammen- 
hæng og  med  Indskud,  der  synes  mig  i  alt  for  høj  Grad 
at  bære  Præget  af  at  være  lavede  som  fantastiske  Broer 
over  de  mange  Huller  i  hans  Viden. 

Imidlertid  bliver  der  nu  slaaet  store  Plakater  op  paa 
Hjørnerne  af  de  mange  Gader,  som  udmunder  her  paa 
Terasia.  Det  er  Regentskabets  Proklamation,  der  med- 
deler det  serbiske  Folk,  at  „Kong  Aleksander  og  Dron- 
ning Draga  er  faldne,«  og  at  Regeringen  paaregner  Støtte 
til  Ordenens  Opretholdelse.  Forfatningen  af  6.  April  1901 
er  sat  i  Kraft  paany,  og  Skuptchina'en  indkaldes  til  Møde 
den  2den  Juni  (gi.  Stil  =  15de  Juni  ny  St.). 

Ved  at  faa  dette  oversat,  kommer  jeg  paa  den  Tanke, 
at  jeg  bør  se  at  faa  fat  paa  en  Mand,  der  kan  tjene  mig 
som  fast  Oversætter  i  disse  bevægede  Dage.  Portier'en 
i  Grand  Hotel  paatager  sig  at  skaffe  mig  ham  i  Løbet  af 

en  Time,  og  holder  sit  Løfte.  Netop  som  de  første  Flyve- 
blade og  Løbesedler  dukker  op,  melder  der  sig  ogsaa  hos 
mig  en  ranglet,  radmager  Serber  ved  Navn  Mirovitch, 
som  kan  Tysk,  og  som  indleder  sin  Tjeneste  ved,  grinende 
over  hele  Ansigtet,  at  forsikre,  at  han  er  henrykt  over, 
at  Serbien  nu  er  bleven  befriet  for  den  Skam  at  have 
saadan  noget  Tyve-  og  Slyngelpak  paa  Tronen  .  . . 
Ligemeget  Hr.  Mirovitch.  Vi  tager  fat. 

Langsomt,  irriterende  langsomt  —  der  kommer  intet 
Telegram  afsted  før  i  Eftermiddag  —  vikler  Gangen  i 
Nattens  Drama  sig  ud  af  disse  kyniske  og  deklamerende 
Fremstillinger: 

Ophævelsen  af  det  kommunale  Selvstyre  og  den  volde- 
lige Fortrængelse  af  al  Opposition  fra  Statslivet  har  for- 
bitret det  serbiske  Folk.  Kongens  Fjender  er  i  de  sidste 
Maaneder  vokset  mægtigt  i  Tal  og  Indflydelse.  Opadtil  i 
Nationen  føltes  Udlandets  Dom  over  Serbiens  Kongepar 
som  en  Ydmygelse.  Men  alle  disse  gærende  Kræfter  sav- 
nede Sammenhold  og  en  fælles  Fører,  der  kunde  lede 
dem  mod  Maalet.  I  Hæren  havde  Forbitrelsen  noget  andre 
Aarsager.  Her  rettede  Hadet  sig  i  lige  saa  høj  Grad  mod 
Dronning  Draga  som  mod  Kongen ;  med  Rette  eller  Urette 
havde  hun  faaet  Ord  for  at  afgøre  de  fleste  Forfremmelser 
efter  sit  Forgodtbefindende;  hendes  Gunst  var  Vejen  til 
det  lille  Hofparti,  som  regerede  Hæren  med  hensynsløs 
Vilkaarlighed.  Bægret  flød  over,  da  der  viste  sig  ube- 
dragelige Tegn  paa,  at  Dronningens  yngste  Broder,  Nico- 
DiE  LuNjÉviTCH,  der  skildres  som  en  ung  Laban,  skulde 
proklameres  til  Tronfølger,  og  at  den  anden  Broder,  en 
hoven,  drikkelysten  Spiller,  skulde  optages  i  Kongehuset 
som  Prins. 

Chefen  for  6te  Infanteri-Regiment,  der  har  Garnison  i 
Belgrad,  (og  hvis  Titulær-Chef  er  Kongen  af  Rumænien), 
Oberstløjtnant  Mitchitch,  betroede  sig  paa  dette  Tids- 
punkt til  enkelte  af  Regimentets  Officerer  med  Planen 
om  at  rydde  Kongeparret  af  Vejen.  Han  fandt  ubetinget 
Tilslutning.  Komplottet  tiltraadtes  ligeledes  fra  første  Færd 
af  en  Broder  til  Dronning  Dragas  første  Ægtefælle,  Oberst 
Machin,  der  personlig  og  politisk  havde  viet  hende  et 
glødende  Had,  og  som  var  bleven  afskediget  af  Hæren. 
Enkelte  fremtrædende  oppositionelle  Politikere  —  iblandt 
dem  først  og  fremmest  den  liberale  Fører  Avakumovitch 
—  blev  indviede  i  Planerne.  Men  iøvrigt  omfattede  Sam- 
mensværgelsen alene  Officerer,  der  var  i  et  Antal  af  hen- 
ved 600.  Oberstløjtnant  Mitchitch  og  Oberst  Machin 
vedblev  at  være  Lederne. 

Natten  mellem  Onsdag  den  10de  og  Torsdag  den  Ilte 
Juni  Kl.  c.  1  ferte  Oberstløjtnant  Mitchitch  sit  Regiment 
til  Konak'en.  Undervejs  sluttede  nogle  Batterier  sig  til 
ham.  Samtidig  ankom  de  til  Planens  Udførelse  valgte 
Officerer  af  alle  Grader  til  Slottet,  medens  et  andet  Hold, 
ledsaget  af  det  fornødne  Mandskab,  opererede  ude  i  Byen. 
Til  Trods  for  det  store  Antal  Medvidere,  anses  det  for 
givet,  at  hverken  Kongen  eller  Ministrene  har  næret 
nogen  Mistanke ;  i  hvert  Fald  fandtes  Kongeparret  ganske 
uforberedt,  og  heller  ingen  af  dets  Tilhængere  viste  sig 
i  Stand  til  at  yde  nævneværdig  Modstand. 

De  Grupper  af  Sammensvorne,  der  havde  faaet  Byen 
tildelt,  besatte  Ministerierne,  Post-,  Telegraf-  og  Telefon- 
Kontorerne  samt  Politistationerne.  Derpaa  blev  —  idet 
der  handledes  samtidig  flere  Steder  —  de  Huse,  hvori 
Brødrene  Lunjévitch,  Ministerpræsidenten,  General  Tsin- 
tsar-Markovitch,  Krigsministeren,  Indenrigsministeren  og 
de  øvrige  Medlemmer  af  Regeringen  havde  deres  Bolig, 

omringede  af  Tropper.  Nogle  Officerer  tiltvang  sig  hvert 
Sted  Adgang.  De  to  Brødre  Lunjévitch  blev  skudt  ned  i 
samme  Øjeblik,  Døren  var  bleven  aabnet.  Det  samme 
gjaldt  Ministerpræsidenten.  Krigsministeren  værgede  for 
sig  til  det  yderste  og  blev  først  myrdet,  da  han  havde 
opbrugt  sin  sidste  Patron.  Under  Mordet  paa  Indenrigs- 
ministeren blev  dennes  Datter,  der  vilde  forsvare  sin 
Fader,  haardt  saaret.  De  øvrige  Medlemmer  af  Regeringen 
fik  Lov  at  beholde  Livet. 

Imidlertid  er  Angrebet  paa  Slottet  i  fuld  Gang.  Alle 
Gader,  som  fører  dertil,  er  afspærrede  af  Militær  under 
Befaling  af  sammensvorne  Officerer.  Foran  Konak'en, 
dels  i  Haveanlæget,  dels  i  Milangaden,  har  Artilleriet 
taget  Opstilling.  De  til  Kongemordet  udpegede  Officerers 
Antal  beløber  sig  til  80,  hvoraf  40  forbliver  udenfor 
Slottet  for  at  være  tilrede  i  Tilfælde  af  uforudsete  Be- 
givenheder, medens  de  40  andre  handler  i  selve  Konge- 
boligen ;  blandt  disse  sidste  er  baade  Mitchitch  og  Machin. 

En  af  Slotsvagtens  Officerer,  der  er  Medvider,  aabner 
Døren  i  det  høje  Jærngitter  om  Konak'en  og  giver  der- 
ved Plads  til,  at  Artilleriet  kan  køre  ind  i  Forhaven  og 
de  40  Sammensvorne  trænge  ind  i  selve  Bygningen.  Her 
løsner  imidlertid  nogle  af  Vagtmandskabet  deres  Geværer, 
idet  de  ikke  er  indviede.  Men  Officererne  faar  hurtig 
dette  Par  Mand  afvæbnet  eller  beroliget. 

Kongens  vagthavende  Adjutant,  Oberstløjtnant  Mi- 
chael Naumovitch  —  den  samme,  der  igaar  meldte  mig 
hos  Kongen  —  er  kommen  til  Stede  oppe  fra  sine  Væ- 
relser i  Konak'en  for  at  vise  de  Sammensvorne,  hvortil 
han  selv  hører,  Vej  til  Kongeparrets  Sovekammer. 

Da  de  naaer  til  Døren,  er  den  laaset  og  tydeligt  nok 
stærkt  barrikaderet  indefra.  Alle  Forsøg  paa  med  blanke 
Vaaben  at  hugge  den  ind  mislykkes.  Tiden  rykker  frem, 

Begivenheder  jeg  oplevede.  4 

uden  at  et  Resultat  er  naaet.  En  ængstelig  Utaalmodighed 
griber  om  sig  blandt  de  Sammensvorne  i  og  udenfor  Ko- 
nak'en. 

Endelig  skaffes  en  Dynamitpatron  tilveje.  Den  anbringes 
ved  Døren,  Adjutant  Naumovitch  antænder  den  —  og 
dræbes  af  Eksplosionen.  I  samme  Øjeblik  slukkes  overalt 
i  Slottet  det  elektriske  Lys,  medens  alle  dets  Ringeappa- 
rater begynder  at  kime.  Mørket  er  fyldt  med  denne  dir- 
rende Klokkelyd,  der  uberegnelig  stiger  og  falder  som 
en  uophørligt  kaldende  og  klagende  Allarm. 

Døren  er  sprængt  —  Vejen  aaben.  Men  Vejviseren  er 
død.  Og  foran  ligger  Mørket,  som  hurtigt  afrevne  Tænd- 
stikker ikke  forslaar  til  at  løfte.  Der  maa  skaffes  Lys. 
Medens  Størstedelen  af  de  Sammensvorne  bliver  paa 
Stedet  og  ved  Hjælp  af  Tændstikker  afsøger  hver  Krog 
i  Sovekamret  —  uden  at  finde  andet  end  Sporene  af,  at 
Kongen  og  Dronningen  har  været  der  —  iler  de  andre 
ud  af  Slottet  for  at  hente  Stearinlys,  Lygter  eller  Lamper. 

De  finder  de  40  Kammerater,  som  holder  sig  rede 
herude,  i  stærk  Ophidselse.  Allerede  er  der  gaaet  mere 
end  en  Time,  og  endnu  er  Gærningen  ikke  fuldbragt. 
Der  er  unge  Officerer,  som  har  villet  sætte  sig  Revol- 
veren for  Panden,  fordi  de  mente,  at  Planen  var  mislyk- 
ket, og  at  Straffen  vilde  komme  forfærdelig.  Andre  taler 
om  at  stikke  hele  den  gamle  Konak  i  Brand,  om  saa  og- 
saa  de  Sammensvorne  derinde  skal  brænde  med,  blot 
Kongen  og  Dronningen  ombringes.  Er  der  nogle,  som 
har  set  deres  Snit  til  at  snige  sig  bort,  da  den  vanvittige 
Kimen  begyndte  straks  efter  Eksplosionen?  —  Natten 
skrider.  Der  kan  være  et  Regiment,  hvis  Chef  kendes 
som  Tilhænger  af  Obrenovitch'erne,  paa  Vej  fra  en  Ka- 
serne umiddelbart  udenfor  Byen  til  Undsætning  for  Kon- 
gen —  og  saa  er  det  Borgerkrigen  begyndt! 

Udsendingene  fra  Slottet  søger  at  tysse  og  stille  tilfreds. 
Hjælp  blot  at  skaffe  Lys!  —  Men  hvorledes  skal  det 
kunne  gøres  paa  denne  Tid  af  Døgnet?  Der  spildes  atter 
Tid  med  Raadslagninger.  Endelig  faar  et  Par  Officerer 
en  gammel  Dame,  der  boer  i  en  af  de  tilstødende  Gader, 
ringet  op  og  afkræver  hende  Lys.  Skønt  hun  ryster  af 
Angst,  nægter  hun  dog  at  udlevere  Stearinlys,  før  Offi- 
cererne har  sagt  hende,  hvortil  de  skal  bruges.  Men  de 
tvinger  hende  med  Revolveren  til  at  give  dem,  hvad  hun 
ejer  i  Stager  og  Kandelabre. 

De  Sammensvorne  inde  i  Slottet  begynder  da  atter,  med 
tændte  Lys  i  Haanden,  Jagten  paa  Kongeparret.  Der  gaar 
et  Kvarter,  maaske  mere  —  hvem  kan  holde  rede  paa 
Tiden  i  denne  Nat?  Saa  faar  en  af  Banden  den  Idé  at 
aabne  Døren  til  et  indmuret  Skab  eller  en  Slags  Niche 
i  Dronningens  Toiletværelse.  Herinde  har  Serbiens  Konge 
og  Dronning  søgt  Tilflugt  og  Skjul. 

Under  Skældsord  og  Forbandelser  gennembores  deres 
Legemer  af  Revolverkugler  og  Sabelstik.  Ligene  slæbes 
hen  til  Vinduet  og  kastes  fra  Første-Salen  ned  i  Have- 
anlæget,  for  at  Kammeraterne  dernede  endelig  kan  over- 
bevise sig  om,  at  Planen  er  lykkedes,  Gærningen  fuld- 
bragt. 

I  Hast  gemmes  de  mishandlede  Lig  i  Konak'ens  Kælder, 
hvorefter  Banden  med  Mitchitch  og  Machin  i  Spidsen 
begiver  sig  til  Indenrigsministeriet.  Her  har  Avakumo- 
vitch  forenet  en  Kres  af  Politikere,  og  i  deres  Haand 
overgiver  de  militære  Mordere  Regeringens  Myndighed. 

Kort  efter  Daggry  samles  Regentskabet  til  det  første 
Statsraad. 

Efterhaanden  har  jeg  faaet  Hovedpunkterne  i  denne 
Fremstilling  nedskrevet   paa  Telegram-Blanketter.  Led- 


52  BALKAN 

saget  af  min  Oversætter,  Hr.  Mirovitch,  begiver  jeg  mig 
saa  hen  paa  Telegrafstationen  for  at  faa  den  lange  De- 
peche afsendt. 

Det  synes  mig  straks  paafaldende,  at  her,  trods  Dagens 
store  Begivenheder,  er  tomt  og  stille.  Skulde  Telegrafen 
endnu  være  militært  besat?  Mirovitch  spørger  paa  mine 
Vegne;  han  faar  ubetinget  Nej  til  Svar.  Modtages  der  da 
Telegrammer  til  Ind-  og  Udland?  —  Ja,  saa  mange  det 
skal  være.  —  Men  afsendes  de  virkelig  ogsaa?  — 
Svaret  er  indviklet  undvigende.  Jeg  ønsker  derfor  ikke 
at  betro  mit  Telegram  til  Manden  bag  Skranken,  før  jeg 
veed  bedre  Besked. 

Vor  Vej  gaar  nu  atter  over  Terasia  til  Milangaden.  Der 
er  stadig  ingen  Uro  at  spore.  Foran  Slottet  er  Militær- 
styrken bleven  betydelig  formindsket;  Kavalleriet  er  helt 
trukket  bort,  saa  Adgangen  til  den  russiske  Legation 
paany  er  bleven  fri.  En  og  anden  tilfældig  forbipasserende 
standser  og  ser  op  paa  Konak'ens  knuste  Ruder  og  ding- 
lende Vinduesskodder,  men  gaar  hurtig  videre. 

Mit  Ærinde  gælder  denne  Gang  Regentskabets  Præsi- 
dent, Hr.  Avakumovitch,  der  residerer  i  Indenrigsmini- 
steriet, lige  ved  Slottet.  Tilfældet  vil,  at  Militæret,  som 
nu  staar  opstillet  ved  Bygningens  Indgang,  befales  af  den 
Underofficer  af  Slotsvagten,  der  i  Forgaars  bragte  mig 
Tilsigelsen  til  Audiensen  hos  Kong  Aleksander  og  i  den 
Anledning  fik  sig  en  kontant  Belønning.  Til  Hr.  Mirovitch' 
Forbavselse  hilser  denne  Underofficer  paa  mig  som  paa 
en  gammel  Bekendt.  Jeg  ledsager  Tolkens  Anmodning 
om,  at  mit  Kort  maa  blive  bragt  op  til  Hr.  Avakumovitch, 
med  en  Bevægelse  mod  Lommen,  og  bliver  forstaaet. 
Efter  faa  Minutters  Ventetid  stedes  jeg  —  uden  Mirovitch 
—  for  den  mægtige  Mand. 

Han  beder  mig  undskylde,  at  hans  Tid  er  knap,  men 

hvis  han  kan  være  en  Fremmed  til  nogen  Nytte,  skulde 
det  glæde  ham. 

„Jeg  vil  være  Deres  Ekscellence  taknemlig  for  et  aabent 
Svar  paa  dette  simple  Spørgsmaal:  Udøves  der  Censur 
over  Breve  og  Telegrammer  til  Udlandet?" 

„Over  Breve  nej,  over  Telegrammer  ja.  Rettere  sagt: 
kun  Regentskabets  egne  og  de  fremmede  Legationers 
Depecher  bliver  afsendt;  den  private  Telegrafkorrespon- 
dance holdes  tilbage  indtil  videre." 

„Jeg  takker  Deres  Ekscellence  og  beder  om  Lov  at 
stille  endnu  et  Spørgsmaal:  Er  Grænserne  aabne,  saa 
man  frit  kan  forlade  Landet  og  vende  tilbage?" 

„Hvis  De,  hvad  jeg  antager,  er  forsynet  med  et  lovligt 
Pas  fra  Deres  Hjemland,  kan  De  rejse  og  komme,  som 
De  har  Lyst." 

„Der  vil  altsaa  ikke  møde  mig  nogen  Slags  Vanske- 
lighed, naar  jeg  i  Eftermiddagens  Løb  foreviser  dette  Pas 
for  Myndighederne  nede  ved  Havnen,  hvorfra  Damp- 
skibene gaar  til  Semlin?" 

Ministerpræsidenten  tog  Papiret,  der  var  et  saakaldt 
„kongeligt  Pas",  udstedt  af  den  danske  Udenrigsminister 
paa  Kongens  Vegne. 

„Nej,"  sagde  han,  „paa  dette  Dokument  kan  De  uhindret 
forlade  Serbien.  Imidlertid  skal  jeg  for  alle  Tilfældes  Skyld 
lade  telefonere  til  Havnepolitiet,  at  naar  et  dansk  Pas 
med  dette  Nummer  og  Deres  Navn  forevises,  skal  der 
ydes  Dem  al  den  Imødekommen,  man  formaar." 

Vi  vekslede  derpaa  nogle  Ord  om  den  kommende  Tin- 
genes Tilstand  i  Serbien.  Ministerpræsidenten  udtalte,  at 
der  ikke  kunde  være  Tale  om  Indførelse  af  en  Republik, 
men  at  Huset  Karageorgevitch  vilde  blive  genindsat  paa 
Tronen  endnu  samme  Dag,  Skuptchina'en  traadte  sam- 
men. 

„De  har,"  tilføjede  han  saa,  „oplevet  en  stor  Begiven- 
hed i  den  Tid,  De  har  opholdt  Dem  her  i  Belgrad." 

„Unægtelig.  Naar  jeg  tænker  paa,  at  det  ikke  er  længere 
siden  end  igaar,  at  Kong  Aleksander  personlig  tilsagde 
mig  til  Audiens  hos  Dronning  Draga  nu  til  Formiddag, 
synes  jeg  næsten,  det  hele  er  uvirkeligt,  unaturligt    . ." 

„Ja,  De  er  den  sidste  Ikke-Serber,  som  er  bleven  mod- 
taget af  den  afdøde  Konge."  Hr.  Avakumovitch  sagde  ud- 
trykkelig: le  roi  défunt. 

„Deres  Ekscellence  veed  derom  .  . .?" 

»J^)  i^g  veed  det."  —  Men  ligesom  for  at  undgaa  at 
komme  ind  paa  et  vanskeligt  Æmne  afbrød  han  hurtig 
sig  selv  og  tilføjede  blot:  „Altsaa  lader  jeg  telefonere  til 
Havnepolitiet"  —  idet  han  bød  mig  Farvel. 

Min  Plan  var  nu  i  Orden.  Efter  at  jeg  havde  givet 
Mirovitch  Afsked  indtil  i  Morgen,  vendte  jeg  tilbage  til 
Hotellet,  lagde  sidste  Haand  paa  mit  Telegram  og  fik  fat 
i  Reserve-Portier'en,  som  ved  forskellige  Smaatjenester 
havde  vundet  min  Tillid. 

»Vil  De  rejse  med  dette  Telegram  til  Semlin,  aflevere 
det  paa  Telegrafstationen,  tage  Kvittering  for  det  og  kom- 
me tilbage  i  Løbet  af  to  Timer,  saa  betaler  jeg  Dem  denne 
Sum  Penge,  som  De  ser  ligge  parat  her." 

„Umuligt,  Herre.  Grænserne  er  lukkede.  Uden  Pas 
kommer  man  hverken  ud  eller  ind,  og  Politiet  giver  ingen 
Pas  i  Dag." 

„Værsaagod,  her  har  De  mit  Pas  at  rejse  paa,  og  jeg 
har  Hr.  Avakumovitch'  Ord  for,  at  naar  det  forevises, 
saa  er  der  fri  Passage." 

„Ja,  men  . . .  men  jeg  har  heller  ingen  anden  Hat  end 
denne  guldtressede  Kasket,  og  den  gaar  ikke  sammen 
med  Herrens  Pas  ..." 

„Værsaagod,  her  har  De  min  Hat,  Overfrakke,  Hand- 
sker og  Stok.  Vil  De  saa  tjene  Pengene?" 

„Ja  Tak,  Herre.  Saa  prøver  jeg." 

Mellem  Belgrad  og  Semlin  i  Ungarn  er  der  kun  en 
Times  Sejlads  ad  Sava,  som  ud  for  Belgrads  Fæstning 
falder  i  Donau. 

Hvis  mit  Bud  skyndte  sig,  kunde  Telegrammet  afgaa 
fra  Semlin  omtrent  ved  7-Tiden  om  Aftenen,  og  næste 
Dags  Morgenavis  vilde  da  rigelig  være  naaet.  Ved  selv 
at  blive  i  Belgrad  havde  jeg  samtidig  vundet  Sikkerhed 
for,  at  hvis  der  hændte  noget  i  Byen  ved  Mørkets  Frem- 
brud, efter  at  Obrenovitch'ernes  Tilhængere  nu  havde 
haft  Tid  til  at  overse  Stillingen,  saa  var  jeg  paa  Stedet 
og  kunde  følge  Begivenhedernes  Gang. 

Jeg  aflagde  et  Besøg  i  den  russiske  Legation.  Hr.  de 
Tcharykoff  fortalte,  at  Natten  ogsaa  dér  havde  været  be- 
væget. Ved  Et-Tiden  havde  han  vækket  sin  Hustru  i  den 
Tro,  at  et  Uvejr  var  brudt  løs;  men  da  han  saae  ud  gen- 
nem Sovekammervinduerne,  som  vender  mod  Legationens 
Have,  var  det  en  stille,  mørk  Sommernat  med  klar  Stjærne- 
himmel.  Imidlertid  hørte  ogsaa  Fru  Tcharykoff  tydelig 
den  rullende  Larm,  hendes  Mand  i  Halvsøvne  havde  an- 
taget for  Torden.  Begge  begav  sig  da  over  i  de  Værelser, 
som  vender  mod  Milangaden,  og  her  skimtede  de  i  Mørket 
Larmens  Aarsag:  Kanonerne,  der  kørte  op  foran  Slottet. 
Mange  Tropper  var  allerede  ankomne.  I  Konak'en  tændtes 
og  slukkedes  Lyset  uroligt  og  forvirrende.  Pludselig  hørtes 
ogsaa  Skud,  og  kort  efter  kom  Barnejomfruen  forfærdet 
løbende  og  fortalte,  at  en  Kugle  var  trængt  ind  i  det 
Værelse,  hvor  hun  sov  med  Gesandtens  smaa  Børn.  Hel- 
digvis havde  den  ingen  anden  Skade  gjort  end  brændt 
og  boret  Hul  i  nogle  af  Børnenes  Klæder,  som  hang  paa 
en  Stumtjener.  Det  maatte  være  en  af  Vagtmandskabets 

Kugler,  som  saaledes  havde  forvildet  sig  over  til  Konak'- 
ens  Genbo. 

Kort  efter  hørte  Hr.  og  Fru  Tcharykoff  det  vældige 
Brag  af  Dynamiteksplosionen,  da  Døren  ind  til  Konge- 
parrets Soveværelse  blev  sprængt.  Lyset  slukkedes  nu 
fuMstændig  i  Konak'en.  Det  varede  længe,  inden  der  atter 
glimtvis,  snart  hist,  snart  her,  saaes  Lysskær  derovre. 
Saa  forløb  der  igen  en  Tid,  hvor  alt  syntes  hyllet  i  Mørke. 
Ekkoet  af  nogle  fjærne  Skud  trængte  over  i  Legationen. 
Derpaa  viste  der  sig  Lys  ved  et  af  Vinduerne,  hvis  Ruder 
splintredes,  og  hvis  Sprosser  søndredes.  Noget  tungt  og 
uhandeligt  kastedes  ned  i  Haven.  Var  det  Byldter  med 
Tøj,  eller  var  det  menneskelige  Legemer?  Umuligt  at  af- 
gøre i  den  mørke  Nat  og  paa  saa  lang  Afstand. 

Før  Dagen  endnu  gryede,  var  alt  i  og  udenfor  Slottet 
bleven  stille. 

„Det  er  kommet  anderledes,  end  vi  ventede,  da  vi 
taltes  ved  i  Tirsdags,"  sagde  Hr.  de  Tcharykoff.  „For- 
færdeligt at  tænke  paa,  hvad  de  to  Mennesker  maa  have 
lidt  i  den  lange  Tid,  inden  de  blev  fundne  i  deres  Skjul. 
—  Store  Gud,  hvilken  Nat!" 

Ved  Ni-Tiden  vender  mit  Bud  tilbage  fra  Semlin  med 
Kvittering  for  Telegrammets  rigtige  Aflevering.  Han  faar 
sin  BetaHng  —  og  jeg  føler  mig  befriet  for  en  Byrde. 

Det  er  kommen  mig  for  Øre,  at  Kongeparrets  Lig  i 
Aftenens  Løb  vil  blive  ført  fra  Slottets  Kældere,  hvor  de 
har  ligget  Dagen  over,  til  et  Kapel  i  Byens  Udkant  for 
at  Dlive  begravne  dér.  Vil  heller  ikke  denne  sidste 
Episode  i  Obrenovitch'ernes  Historie  tilkalde  deres 
Venner,  om  saa  blot  for  at  faa  lagt  en  Blomst  paa  deres 
Kister? 

Da  jeg  Kl.  lidt  over  10  spadserer  op  til  Konak'en,  er 

Gaderne  øde.  Terasias  Caféer  staar  tomme.  Der  er  kun 
faa  Huse,  hvori  man  ser  Lys  ud  til  Gaden.  Flagene  er 
ikke  bleven  tagne  ind,  men  hænger  dorske  og  farveløse 
i  den  blikstille,  mørke  Aften.  Man  hører  sine  egne  Skridt 
støje  paa  Stenbroen.  En  Hund,  der  gøer  bag  en  stænget 
Port,  rejser  larmende  Ekko.  Et  eller  andet  Sted  i  de 
mørke  Huse  spilles  en  Dansemelodi  paa  Klarinet.  De 
Patruljer,  der  med  Geværet  i  Arm  vandrer  frem  og  til- 
bage paa  Fortovet  foran  den  mørke  Konak,  bliver  staa- 
ende  og  ser  efter  den  enlige  Vandrer,  som  slentrer  ned 
ad  Gaden. 

Lidt  forbi,  men  paa  samme  Side  som  den  russiske  Le- 
gation, ligger  der  i  Milangaden  en  Ølstue.  Der  er  endnu 
Lys,  og  jeg  gaar  ind  for  at  bestille  mig  et  Glas  01  bragt 
ud  paa  Fortovspladsen.  Lokalet  er  tomt  for  Gæster.  Op- 
rydningen til  Lukketid  er  allerede  begyndt.  Da  Øllet 
bringes  mig,  bliver  Tjeneren  staaende  for  at  vente  paa 
Betalingen. 

„Tak,  jeg  drikker  maaske  et  Glas  til!" 

Men  kort  efter  kommer  han  tilbage  og  siger  paa  sit 
knudrede  Tysk,  at  han  meget  beklager,  men  der  er  Be- 
sked fra  Politiet  om  at  lukke  Kl.  halvelleve. 

Altsaa  stemmer  det  nok,  at  Ligene  i  Aften  vil  blive 
ført  denne  Vej.  Bedst  at  vente  i  Konak'ens  Nabolag. 

Patruljerne  foran  Slottet^standser  atter  og  ser  efter  mig, 
da  jeg  gaar  forbi.  Ingen  andre  er  denne  Aften  ude.  Alt 
andet  Lys  end  Gadelygternes  er  slukket.  Paa  Terasia  har 
alle  Caféer  nu  lukket.  Fra  Blomsterbedene  paa  Pladsens 
Midte  strømmer  Duft  af  Gyldenlak  ud  i  Mørket. 

Uhret  gaar  til  Midnat.  Langsomt  vender  jeg  tilbage  i 
Retning  af  Konak'en.  Marchtrit  nærmer  sig  bagfra,  netop 
som  jeg  vil  forlade  Terasias  aabne  Plads.  I  Gaderne,  der 
munder  ud  her,  høres  taktfaste  Skridt  fra  andre  Troppe- 

afdelinger,  og  Lygternes  Lys  fanger  Glimt  i  blanke  Vaaben 
og  Uniformers  Metal. 

Nu  har  Patruljen  indhentet  mig. 

Den  standser. 

Officeren  betyder  mig,  at  jeg  maa  vende  om.  Han  lader 
sine  Folk  tage  Stilling  med  Ryggen  til  Milangaden  og 
Ansigtet  i  samme  Retning,  som  jeg  tvinges  til  at  gaa. 

Da  jeg  staar  stille  ved  Gitret  om  Terasias  Blomster- 
anlæg, hører  jeg  en  Kommando  og  straks  efter  den  smæk- 
kende Lyd  af  Patronerne,  som  lægges  ind  i  Geværernes 
Magasiner. 

Atter  en  Kommando,  der  gentages  ved  Patruljerne  i 
de  øvrige  Gaders  Udløb  paa  den  aabne  Plads. 

Saa  bliver  en  Stund  alt  tyst. 

Oppe  i  Milangaden  rumler  en  tung  Vogn,  og  mange 
Hestehove  klaprer  mod  Stenbroen. 


DEN  RUSSISK-JAPANSKE  KRIG 


I 


I  Februar  Maaned  1904  udbrød  Krigen  mel- 
lem Rusland  og  Japan.  Den  førtes  til  Lands 
dels  som  en  Belejringskrig  ved  Port  Arthur, 
dels  som  en  Feltkrig  i  Mandsjuriet. 

I  Maj  s.  A.  afskar  Japanerne  Port  Arthur  fra 
Forbindelsen  ad  Landsiden.  Efter  Slagene  ved 
Jalufloden  og  Vaffangao  trængtes  Russerne  mod 
Nord. 

Denne  Bogs  Forfatter  ankom  til  Mukden  23. 
Maj,  hvorefter  han  22.  Juni  fik  Tilladelse  til  at 
begive  sig  til  Fronten  og  følge  den  russiske  Hær. 
Han  forlod  Krigsskuepladsen  3.  December  1904. 


SLAGET  VED  TATCHITCHAO 


DET  var  Lørdag  den  23.  Juli  1 904  —  en  pragtfuld, 
straalende  Sommermorgen.  Over  de  bugnende, 
mandshøje  Hirsemarker  viftede  endnu  de  sidste  Pust  af 
Nattens  Kølighed.  Inde  under  de  gamle  Træer  ved  Lands- 
byerne —  der  er  store  og  velhavende  her  i  det  sydlige 
Mandsjuri,  nær  Havet  —  var  Skyggen  sval  og  frisk  som 
i  en  nordisk  Skov.  Nøgne  til  Bæltestedet  gik  Kineserne 
ude  i  deres  sirlige  Urtehaver  og  hyppede  og  lugede ;  eller 
de  røgtede  Gaardens  Smaakreaturer :  Dueflokken,  Hønse- 
skaren  og  den  gryntende,  trippende,  mylrende  Familje 
af  sorte  Grise. 

Bum!  Bum! 

Det  drønede  med  vældige  Salver  hen  over  Egnen. 
Men  Kineseren  lod  som  ingenting;  i  den  skønne  Som- 
mermorgen passede  han  sin  Dont,  tilsyneladende  ufor- 
styrrelig i  sin  Ro  og  sin  nussende  Syslen  med  alskens 
fredeligt  Smaa- Arbejde  —  i  sit  Hjærte  sagtens  baade  spot- 
tende og  skældende  disse  fremmede  Djævle,  der  brin- 
ger Ufred  og  Ulykke  med  sig  paa  deres  vilde  Færd  ind 
i  hans  Land. 

Alle  Veje  er  befolkede.  Oppe  over  Hirsestænglerne  ser 
man  Kosakkernes  Lanser.  Stafetter  galopperer  afsted  paa 
skummende  Heste.  Fodfolk  marcherer  langsomt  gennem 
Landsbyerne.  Flyvende  Kolonner  af  det  „Røde  Kors" 
holder  i  Skyggen  af  Trægrupper  og  Huse.  Men  trods  alt 

dette  Liv  paa  Mark  og  Vej  er  Morgenen  forunderlig  tyst. 
Alle  Lyde  synes  enten  helt  at  tie  eller  at  dæmpes  langt 
ned  i  Pavserne  mellem  de  Brag  og  Drøn,  der  periodisk 
runger  fra  Fægtningslinjen. 

Efter  i  en  Maanedstid  at  have  været  knyttet  til  20de 
øslsibiiiske  Skytteregiment,  Vte  Division  under  General- 
major Alekséjeff,  har  jeg  for  faa  Dage  siden  forladt  dets 
Kvarter  i  Egnen  om  Haitcheng,  fordi  der  ingenting  skete ; 
jeg  er  nu  paa  min  Anmodning  bleven  attacheret  IXde  Di- 
vision under  General  Kondratovitch,  og  allerede  Anden- 
dagen efter,  at  jeg  har  installeret  mig  med  et  af  dens 
Regimenter  her  i  Tjensjatun  Syd  for  Tatchitchao,  er  jeg  i 
denne  aarle  Morgen  bleven  vækket  af  Kanontordenen  fra 
et  begyndende  Slag. 

Jeg  har  da  paa  min  mandsjurske  Pony  krydset  mig 
frem  ad  Stier  og  halvt  udtørrede  Bækkes  Lejer  i  den  Ret- 
ning, hvorfra  Kanonskraldene  kommer. 

Pludselig  ser  jeg  paa  en  lav  Runding  i  Marken  en 
Række  Glimt,  hurtig  efterfulgt  af  Skud,  hvis  Tordnen 
gør  Hesten  sky  og  vild.  Jeg  er  naaet  til  det  yderste  rus- 
siske Batteri.  Et  Øjeblik  holder  jeg  i  Linje  med  det  og 
gennemsøger  med  Kikkerten  Egnen  for  at  opdage  Fjen- 
den. Forgæves.  Selv  med  det  ypperlige,  fuldkomne  Appa- 
rat, der  staar  til  min  Raadighed,  formaar  jeg  ikke  at 
fange  Billedet  af  en  eneste  japansk  Soldat  paa  de  Steder, 
hvorfra  Skuddene  kommer.  Kun  nu  og  da  et  Glimt  inde 
mellem  Rørene  —  og  saa  Regnen  af  Shrapnels,  der  er 
rettet  imod  es.  De  farer  afsted  som  store,  hvide  Fugle, 
der  i  et  Nu  udspreder  Vingerne  for  derefter  at  forsvinde, 
og  paa  denne  deres  korte,  hastige  Flugt  fylder  de  Luften 
med  skærende,  pibende  Hvin,  der  pludselig  afsluttes  med 
et  Knald.  Modbydelige  Genstande.  Man  begynder  at  hade 
dem,  selv  inden  man  kender  deres  Virkninger. 

Imidlertid  er  det  ikke  Stunder  at  blive  paa  dette  Sted 
længere.  De  russiske  Kanoner  er  vendt  om  og  kører 
langsomt  ned  ad  det  Bakkedrag,  de  nys  havde  besat. 

Er  dette  da  allerede  Tilbagetoget? 

Fægtningen  har  næppe  varet  en  Time  eller  halvanden ; 
det  er  ikke  at  øjne,  at  Fjendens  Ild  har  krævet  et  eneste 
Offer  eller  opnaaet  et  eneste  Resultat  —  og  alligevel 
skulde  Afgørelsen  allerede  være  truffen! 

Bevægelsen  i  de  spredte,  ligesom  ikke  sammenhørende 
og  forøvrigt  ogsaa  forskellige  Tropper  gaar  imidlertid 
tydelig  nok  nordpaa.  Jeg  følger  den.  Langs  Vejen  ind- 
drages Felttelegrafens  Ledninger.  Kineserne  har  samlet 
sig  i  Klynger  for  at  se  dette  Arbejde,  eller  de  sidder  paa 
Tærskelen  til  deres  Huse  og  ryger  Piber,  mens  de  udel- 
tagende betragter  Soldaterne,  der  langsomt  slentrer  afsted 
i  Retning  af  Byen  Tatchitchao. 

Pludselig  rives  saa  Hest  og  Rytter  ud  af  den  sløje, 
modfaldne  Stemning,  der  havde  bredt  sig  over  dem  som 
over  alle  Omgivelserne.  Luften  sitrer  af  Drøn  og  Brag, 
og  saa  nær  —  saa  nær,  at  Lyden  skærer  gennem  Marv 
og  Ben,  hvisler  og  hviner  Projektilernes  Regn.  Et  nyt  rus- 
sisk Batteri  har  genaabnet  Kampen,  og  jeg  rider  parallelt 
med  dets  Ildlinje.  Det  dækker  Tilbagetoget  og  opholder 
Fjenden  paa  hans  Fremrykning. 

Men  er  vi  da  virkelig  paa  Tilbagetog? 

En  Officer  forklarer,  at  det  hidtil  kun  har  drejet  sig 
om  en  Forpostfægtning,  og  at  Russerne  i  Øjeblikket  er 
beskæftiget  med  at  besætte  de  Stillinger,  der  i  længere 
Tid  er  bleven  forberedt,  og  hvorfra  Kampen  vil  blive 
modtaget,  nu  da  den  er  begyndt  af  Fjenden. 

Imidlertid  er  Klokken  bleven  henad  elleve,  og  jo  højere 
Solen  er  stegen,  desto  hedere  bliver  Dagen.  Om  Brøn- 
dene ved  de  kinesiske  Landsbyer  danner  Soldaterne  tætte 

Klynger,  og  de  nedsvælger  det  farlige,  urene  Vand  i 
spandevis.  Inde  i  Hirsemarkerne  —  Hirsen  er  her  i 
Mandsjuriet  en  Art,  hvis  Stængler  bliver  saa  høje,  at 
Hest  og  Rytter  kan  være  skjult  i  den  —  slaar  Folkene 
sig  ned  for  at  nyde  et  Maaltid  af  medbragt  Grovbrød  og 
kold  The.  En  Lasaretvogn  kører  forbi.  Allerede  en  saaret? 
Nej,  blot  en  syg  —  en  Mand,  der  ikke  har  kunnet  ud- 
holde den  kvælende  Varme. 

Batteriet  er  vedblevet  at  fyre,  men  det  synes  ligesom 
ikke  at  vedkomme  andre  end  det  selv.  Japanerne  svarer 
heller  ikke  længere.  Endelig  tier  saa  ogsaa  de  russiske 
Kanoner.  I  de  kvælende  hede  Middagstimer  hersker  der 
Stilhed  overalt.  Og  i  denne  tykke,  tungt  trykkende  Ro 
besætter  de  kæmpende  Parter  de  Højdedrag  og  Marker, 
hvor  Slaget  skal  staa. 

Allerede  ved  2-Tiden  begynder  Kanontordenen  paany. 
Drønene  ruller  ustandselig  hen  over  Egnen.  Oppe  fra 
den  Høj,  hvor  jeg  nu  befinder  mig,  ser  man  momentvis 
Glimtene  fra  de  japanske  Kanoner.  Men  ellers  er  der 
intet,  slet  intet,  som  forraader,  at  der  findes  levende 
Mennesker  i  Fjendens  Stilling.  Endnu  mere:  Naar  jeg 
undtager  mine  allernærmeste  Omgivelser,  ser  jeg  ikke 
heller  Tropper  af  nogen  Slags  i  de  russiske  Stillinger. 
Det  er  som  en  Kamp  mellem  usynlige  Væsner  og  med 
usynlige  Vaaben.  Thi  selv  Kanonerne  er  skjult  for  Øjet 
—  gemt  bort  mellem  de  mere  end  mandshøje  Hirserør 
eller  gravede  ned  i  Jorden  som  vilde  Dyr  i  deres  Hule. 
Man  hører,  at  der  skydes,  og  man  ser  de  hvide  Shrap- 
nels krydse  hverandre  i  Luften.  Men  dette  er  ogsaa  de 
eneste  Kendetegn  paa  Kamp,  som  Sanserne  kan  opfange. 
Og  da  det  ikke  er  muligt  at  opdage,  og  der  heller  intet 
forlyder  om,  at  Fjendens  Ild  gør  blot  den  ringeste  For- 

træd,  saa  begynder  man  snart  at  tabe  Bevidstheden  om 
Fare,  og  Spændingen  ophører.  Jeg  synes  ikke  længere, 
det  er  saa  mærkeligt,  at  Kineserne  lader  som  ingen 
Ting  og  passer  deres  daglige  Dont.  Det  resultatløse, 
søgende  og  usikre  Bombardements  store  Ensformighed 
sløver  endog  til  den  Grad,  at  da  hen  paa  Eftermiddagen 
en  kinesisk  Begravelse  finder  Sted  paa  Marken  lige  under 
vor  Høj,  følger  vi  dens  Enkelheder  med  større  Interesse 
end  Shrapnel-Regnen. 

Kort  efter  Klokken  5  ophører  imidlertid  Skydningen 
helt;  begge  Parter  synes  trætte.  Stillingen  var  da  faktisk 
uforandret,  med  den  ene  Undtagelse,  at  Japanerne  altsaa 
om  Morgenen  havde  fordrevet  Russerne  fra  deres  For- 
poststillinger. Som  jeg  senere  erfarede,  indskrænkede  hele 
det  russiske  Tab  paa  denne  første  Dag  sig  da  ogsaa  til 
én  Død  og  to  Saarede  (samt  nogle  Syge  —  Varmens, 
men  ikke  de  fjendtlige  Kuglers  Ofre).  Der  kunde  under 
disse  Omstændigheder  ikke  være  Tvivl  om,  at  Kampen 
maatte  blive  genoptaget  den  følgende  Dag,  og  da  sikkert 
under  helt  andre  Former. 

Saaledes  skete  det  ogsaa. 

Natten  mellem  23.  og  24.  Juli  tilbragte  vi  i  Sinmen- 
tun  med  IXde  Divisions  Stab;  det  var  blevet  mig  betydet, 
at  jeg  ikke  kunde  forblive  i  Tjensjatun,  hvor  jeg  havde 
haft  Kvarter  de  nærmest  foregaaende  Dage,  da  det  al- 
mindelig ventedes,  at  denne  Landsby  vilde  blive  bom- 
barderet næste  Morgen. 


Søndag  den  24.  Juli  var  vi  alle  paa  Benene  Klokken  4 
om  Morgenen.  I  Overensstemmelse  med  Divisionschefen, 
General  Kondratovitch'  Befaling  blev  Bagagen  pakket, 
saa  den  stod  rede  til  Afmarch  med  allerkorteste  Varsel. 

Begivenheder  jeg  oplevede.  5 


66  DEN  RUSSISK-JAPANSKE  KRIG 

Vi  samledes  saa  i  Haven  til  den  Fansa  (Kineserhus), 
Generalen  beboede,  og  her,  i  det  aarleste  Gry,  nød  vi 
et  hastigt  Maaltid,  alle  tavst  lyttende  efter  det  Skud,  der 
skulde  forkynde  Slagets  Begyndelse. 

Men  det  lader  vente  længe  paa  sig.  Tiden  snegler  sig 
frem.  Nervøst  og  uroligt  tegner  En  blandt  os  med  Sablen 
Cirkler  i  Jorden;  en  anden  snitter  med  sin  Pennekniv 
sirlige  Figurer  i  et  stort  Blad;  en  tredje  følger  stirrende 
en  Edderkops  Jagt  i  dens  duggfyldte  Spind.  Nogle  maaler 
utrættelig  Havens  Gange  med  deres  Skridt;  andre  sidder 
urørlig,  som  om  de  sov. 

Der  er  ingen,  som  har  noget  at  spørge  om  —  og  om 
saa  var,  i  hvert  Fald  ingen,  der  vilde  svare. 

Hver  tænker  paa  sit.  Vi  veed  alle,  at  denne  Dag,  der 
nys  er  født,  vil  bringe  en  stor  Afgørelse.  Gaar  Tatchi- 
tchao  tabt,  er  det  jo  ikke  blot  en  mægtig  Fordel,  Fjenden 
vinder,  men  Frugten  af  aarelange  Anstrængelser,  Rusland 
taber.  Vejen  til  Jingkov  vil  blive  spærret,  Jingkov  selv  — 
hvor  Russerne  politisk  allerede  havde  vundet  Hovedind- 
flydelsen —  maa  rømmes,  og  alle  de  Hjælpekilder,  denne 
store  Handelshavn  ved  Liao-Flodens  Udløb  i  det  gule 
Hav  bød  Hærledelsen  i  disse  Egne,  vil  blive  lukkede. 
Tatchitchao  selv  er  intet  —  blot  en  Station  blandt  de 
mange  paa  den  lange  russiske  Jærnbane  gennem  Mand- 
sjuriet;  men  her  er  Stedet,  hvortil  Jingkovs  Rigdomme 
kan  føres  i  Løbet  af  faa  Timer  for  at  fordeles  overalt, 
hvor  Ruslands  Hær  kæmper,  og  tilfredsstille  dens  For- 
nødenheder, der  bestandig  vokser  i  samme  Forhold  som 
dens  Soldaters  og  Hestes  Antal. 

Nuvel  —  hver  har  jo  ogsaa  sit  eget  at  dvæle  ved  i 
disse  Morgentimer  før  Slaget.  Thi  Dagen  kan  bringe  Li- 
delse, Ulykke,  Død  over  hver  af  os,  som  her  er  samlet. 
Hvor  mange  af  os  vil  mødes  igen  i  Aften?  Og  paa  hvil- 


SLAGET  VED  TATCHITCHAO  67 

ket  Sted  —  mod  Syd  eller  Nord  —  skal  de  af  os,  der  kom- 
mer tilbage,  finde  Divisionsgeneralens  gæstfri  Kvarter? 

Langsomt,  forfærdelig  langsomt  gaar  Tiden.  Og  dog  er 
Solen  naaet  saa  højt  paa  Himlen,  at  Varmen  allerede 
føles  trykkende  .  .  . 

Da  lyder  pludselig  et  Brag,  der  ligesom  staar  stille  i 
Luften  og  længe  faar  den  til  at  skælve. 

Generalen  rejser  sig  med  Uhret  i  Haanden: 

„Mme  Herrer!  Skuespillet  er  begyndt.  Hver  gaa  nu 
til  sit  og  gøre  sin  Pligt!" 

Et  Kvarters  Tid  senere  klatrede  min  Pony  op  ad  det 
Bjærg,  hvorfra  det  var  min  Hensigt  at  overvære  Slaget. 
Her  fandtes  et  Udsigtspunkt,  som  var  udvalgt  dels  af 
Chefen  for  Iste  Armékorps'  Reserve,  dels  af  en  af  de 
Brigadegeneraler,  der  kommanderede  Batterierne,  og  som 
ogsaa  her  havde  sin  Kikkert-Tjeneste ;  det  kunde  saaledes 
næppe  være  bedre,  naar  man  ønskede  et  Overblik  over 
Begivenhederne. 

Da  jeg  var  naaet  til  Bjæfgets  sydlige  Skraaning  og 
havde  opnaaet  Tilladelse  til  at  opholde  mig  dér,  frembød 
der  sig  følgende  Billede  for  mig: 

Umiddelbart  under  os  var  Landet  en  jævn,  flad  Slette, 
indrammet  af  Højdedrag.  Paa  Sletten  laa  to  smaa  kine- 
siske Landsbyer,  eller  rettere  Grupper  af  Huse,  omgivne 
af  frodige  Hirse-  og  Græsmarker.  Højderne  var  —  netop 
med  Undtagelse  af  den,  hvorpaa  jeg  befandt  mig,  og  som 
syntes  rig  paa  Marmor  —  ikke  Klippe,  men  Ler,  kun 
beklædt  med  en  sparsom  Græsvækst.  Bag  disse  Højder, 
altsaa  mod  Syd,  blev  Landet  igen  en  veldyrket  Slette, 
der  syntes  at  skraane  jævnt  op  mod  de  Bjærge,  som  be- 
grænsede Horisonten,  og  i  hvis  Nærhed  Japanernes  Stil- 
linger fandtes. 

5* 

Højderne  bestod  af  to.  Den  største  af  dem  —  Hoved- 
stillingen —  var  delt  i  tre  Dele,  hvoraf  den  midterste 
var  den  omfangsrigeste  og  højeste,  flankeret  til  begge 
Sider  af  lavere,  mere  fladtrykte  Bakker.  Tilvenstre  for 
denne  tredelte  Høj,  paa  hvis  Top  General  Stackelberg 
havde  valgt  sin  Plads,  laa  en  langstrakt,  jævn,  lav  Bakke, 
der  ikke  var  besat  af  Tropper  og  heller  ikke  blev  det  i 
Dagens  Løb.  I  nogen  Afstand  tilvenstre  herfor  laa  atter 
en  tredje,  anselig  Høj,  stærkt  besat  af  Infanteri;  den 
hørte  til  den  Stilling,  IVde  Armékorps  indtog,  og  som  dan- 
nede hele  Positionens  venstre  Fløj.  Fra  Udsigtsbjærget 
kunde  man  ikke  iagttage  andet  af  IVde  Armékorps'  Stil- 
ling eller  dets  Deltagelse  i  Slaget  end  denne  Høj,  og 
hvad  der  foregik  paa  den;  hermed  er  samtidig  denne 
Fremstillings  Grænser  fastsat. 

Sletten  var  gennemskaaret  af  Veje  i  taalelig  Tilstand ; 
Tilførslen  af  Ammunition  til  Batterierne  kunde  saaledes 
foregaa  uden  større  Vanskelighed. 

De  russiske  Batterier  stod  alle  opstillede  paa  Sletten,  og 
alle  var  mere  eller  mindre  skjulte  blandt  Hirsemarkemes 
høje  Rør.  Hovedbatteriet,  der  efterhaanden  tredobledes,  stod 
bag  den  tredelte  Højs  vestligste  Bakker,  der  kun  i  de 
første  Morgentimer  var  besat  af  Tropper.  De  øvrige  Bat- 
terier grupperede  sig  bag  den  lave,  langstrakte  Bakke  til- 
venstre for  Hovedstillingen.  lait  havde  Iste  Armékorps  syv 
Batterier  i  Fægtningen,  hvoraf  et  med  6  og  seks  med  8 
Kanoner.  Det  var  disse  Batterier,  der  førte  Kampen  hele 
Dagen.  Af  Armékorpsets  samlede  Styrke,  ca.  20,800 
Mand  Infanteri  og  Artilleri  samt  ca.  2500  Mand  Kaval- 
leri,  var  det  kun  Artilleriet,  der  aktivt  var  i  Ilden. 
IVde  Armékorps,  hvis  samlede  Styrke  kan  anslaas  til  ca. 
25,000  Mand,  havde  derimod  en  hæftig  Infanterikamp  at 
bestaa.  Dens  nærmere  Forløb  er  mig  ubekendt. 

Slagpladsen  befandt  sig  ca.  6  Kilometer  Syd  for  Sta- 
tionen Tatchitchao,  umiddelbart  ved  Landsbyen  Sinmen- 
tun  og  ca.  4  Kilometer  fra  Jærnbanelinjen.  Afstanden  til 
Havet,  der  tydelig  saaes  paa  den  anden  Side  Jærnbanen, 
kan  anslaas  til  ca.  16 — 18  Kilometer,  medens  der  mellem 
de  to  kæmpende  Parters  Fægtningslinjer  næppe  har  været 
mere  end  ca.  4  å  4V2  Kilometer.  Bedømmelsen  af  Af- 
stande i  et  stærkt  kuperet  Terræn  som  det,  hvorom  Talen 
her  er,  bereder  imidlertid  saa  store  Vanskeligheder,  at 
jeg  paa  ingen  Maade  tør  indestaa  for  Rigtigheden  af  de 
opgivne  Talstørrelser. 

Dagen  er  ubarmhjærtig  hed.  Mit  Rejsetermometer  viser 
35^  C.  allerede  ved  1  O-Tiden  om  Formiddagen.  Ikke  en 
Vind  rører  sig.  Langt  ude  mod  Vest  ligger  Havet,  funk- 
lende som  Sølv,  men  ogsaa  dødt  som  smeltet  Metal,  og 
uden  at  et  eneste  kølende  Pust  udgaar  fra  dets  blæn- 
dende oplyste  Flade.  Sletten  og  Højderne  er  nøgne.  Intet 
Steds  findes  blot  en  tommebred  Skygge.  Stenen  i  Bjær- 
get, hvorpaa  jeg  opholder  mig,  varmer  som  en  Ovn.  Alt 
er  badet  i  Lys  og  Hede  —  skærende,  kvælende,  slø- 
vende indtil  Lammelse  eller  fortvivlende  indtil  Raseri. 
Sveden  hagler  ned  ad  os.  Hestene  bliver  blanke  og  dri- 
vende vaade  efter  faa  Øjeblikkes  Ridt.  Thi  denne  Varme 
er  ikke  tør  som  i  en  Ørken,  men  tung  og  fugtig  som  i 
et  Dampbad.  Alle  Ens  Klæder  er  klamme ;  Haar  og  Skæg 
er  at  føle  paa  som  efter  en  Douche;  Tobaken  i  Cigaret- 
terne vil  daarligt  brænde,  og  den  medbragte  Chokolade 
er  bleven  en  slimet  Masse  i  sin  Indpakning. 

Men  denne  Fugtighed  udelukker  ikke  Tørsten.  Aa, 
langtfra!  Aldrig  før  har  jeg  vidst,  hvad  Tørst  var.  Jeg 
kunde  sælge  alt,  hvad  jeg  bærer  paa  mig  af  Værdi,  for 
en  Drik  —  ligemeget  hvilken,  blot  noget  at  skylle  ned 

gennem  det  brændende,  tørre  Svælg.  Jeg  giver  alle  Hi- 
storier om  Vandets  sundhedsfarlige  Egenskaber  Døden 
og  Djævlen.  Kunde  jeg  i  dette  Øjeblik  faa  en  Slurk  Vand : 
om  det  var  øst  af  en  Mudderpøl  —  jeg  drak  det! 

Og  ganske  rigtigt:  da  et  Par  Soldater  senere  kommer 
slæbende  op  ad  Bjærgskraaningen  med  en  Spand  grum- 
set Vand,  saa  styrter  Generalerne  og  alle  vi  andre  os 
over  det,  suger  det  op  som  Kreaturer,  der  drikker  af  et 
Trug,  og  nyder  det  som  en  kostelig  Drik,  der  giver  Hel- 
bredet tilbage. 

Det  er  ikke  til  at  fatte,  hvorledes  Officerer  og  Soldater 
nede  ved  Batterierne  holder  Tørsten  ud.  Dér  staar  de 
Time  efter  Time,  indesluttede  i  Hullet  i  den  høje  Rør- 
mark, tæt  op  til  det  ophedede  Metal  og  bestandig  tum- 
lende med  den  svære  Ammunition.  Men  man  mærker 
ikke  noget  til  Træthed  eller  Sløjhed  hos  dem.  Fra  alle  de 
halvthundrede  Kanoner  lyder  uden  Ophør  Salvernes  bra- 
gende Drøn.  Først  ser  man  en  Række  Glimt,  der  lyner 
rødt  i  det  blankgyldne  Sollys.  Saa  følger  en  skærende, 
pibende  Hvislen,  der  fjærner  sig  mere  og  mere,  og  ende- 
lig —  forholdsvis  længe  efter  —  de  voldsomme  Knald  i 
samme  Orden  og  Tempo,  som  Glimtene  havde  været  at 
se.  Hver  Salve  rejser  en  let  Støvsky  foran  Kanonmun- 
dingerne, men  giver  blot  lidt  Krudtrøg.  Kun  nu  og  da, 
naar  der  fyres  samtidig  over  hele  Linjen,  drives  Lugten 
af  Eksplosionsstofferne  op  til  den  Højde,  hvor  vi  be- 
finder os. 

Det  er  de  russiske  Batteriers  Shrapnels,  som  viser  os, 
hvor  Fjenden  befinder  sig.  Uden  denne  Vejledning  vilde 
han  ikke  have  været  til  at  opdage.  Officererne  ved  den 
store  Kikkert,  der  tjener  til  at  kontrollere  Ildens  Virkning, 
befinder  sig  kun  nogle  faa  Alen  fra  det  Sted,  hvorpaa  jeg 
staar;  en  lang  Kæde  af  Soldater  forbinder  dem  og  Bri- 

gadegeneralen  med  selve  Batterierne.  Jeg  hører  tydeligt 
de  Befalinger,  der  forplantes  fra  Mund  til  Mund: 

„Godt  skudt!  Bliv  ved  mod  det  samme  Maal!" 

„Længere  til  højre!" 

„Alt  for  højt!" 

Pludselig  raabes  der: 

„Japansk  Infanteri  paa  Vejen  nær  ved  det  store,  isole- 
rede Træ  tilvenstre  for  Taarnruinen ! " 

Øjeblikkelig  retter  ogsaa  jeg  min  Kikkert  mod  dette 
Punkt.  Skulde  det  virkelig  kunne  lykkes  en  Gang  at  faa 
Fjenden  at  se? 

Ganske  rigtigt!  Jeg  opdager  noget  mørkt,  kompakt 
noget,  der  synes  at  bevæge  sig  langsomt  fremad.  Men  er 
det  Mennesker?  Det  kan  lige  saa  godt  være  en  Drift 
Heste.  I  hvert  Fald  kan  det  da  lige  saa  godt  være  frede- 
lige Kinesere  som  japanske  Tropper,  Kavalleri  lige  saa 
godt  som  Infanteri  eller  et  hvilketsomhelst  andet  Vaaben. 
Imidlertid,  hvad  det  end  er:  de  russiske  Shrapnels  be- 
gynder at  hagle  ned  over  Stedet.  I  store  Flokke  suser 
de  hvide  Projektiler  hvinende  gennem  Luften  og  samler 
sig  deroppe  som  Rovfugle,  rede  til  at  slaa  ned  paa  deres 
Bytte  og  flænge  i  det  med  Næb  og  Kløer.  Hejda,  hvor 
Kanonerne  tordner!  Netop  nu  er  Stanken  af  Svovl  og 
Salpeter  gennemtrængende,  og  den  hede,  lysfyldte  Atmo- 
sfære ligesom  flænges  og  sønderrives  af  Drøn  og  Brag. 

Men  hvad  er  det  nu  for  nye  Lyde,  der  pludselig  blan- 
der sig  i  den  djævelske  Koncert? 

„Se  se,  de  japanske  Kugler  begynder  at  nærme  sig," 
bemærker  Artillerigeneralen  ligesom  for  sig  selv. 

Hidtil  har  det  ikke  været  at  mærke,  at  ogsaa  Japanerne 
havde  Kanoner  ovre  paa  deres  Side.  Deres  Projektiler  er 
indtil  nu,  Klokken  er  over  10,  ikke  naaet  over  paa  den 
nordlige  Side  af  den  russiske  Stilling  eller  til  selve  dennes 

Højdedrag.  Nu  høres  imidlertid  Hvinen,  Hvislen  og  dumpe 
Knald,  der  vel  ligner,  men  dog  tydeligt  nok  er  anderledes, 
end  hvad  vi  havde  begyndt  at  vænne  os  til.  Og  vi  kan 
tydelig  —  baade  med  Øjne  og  Øren  —  følge  de  hvide 
Shrapnels  paa  deres  Fart  over  mod  os.  Dog  er  det  endnu 
umaligt  at  fastslaa,  hvor  Eksplosionerne  finder  Sted;  for- 
modenlig er  det  rundt  om  i  Rørmarkerne. 

Der  gaar  en  halv  Times  Tid  eller  saa,  hvori  de  japan- 
ske Projektiler  ligesom  gennemsøger  hele  Terrænet  for 
vor  Fod  og  roder  paa  vort  Bjærgs  Skraaninger.  Men  de 
finder  ikke  deres  Maal :  Batterierne  nede  paa  Sletten,  som 
med  øredøvende  Torden  svarer  paa  Angrebet.  Ikke  ét 
fjendtligt  Projektil  naaer  i  farlig  Nærhed  af  de  russiske 
Kanoner. 

Men  da  standser  Japanerne  deres  spredte  Skydning  og 
samler  Ilden  om  et  eneste  Punkt:  Højen  yderst  tilven- 
stre,  der  hører  til  IVde  Armékorps'  Stilling  og  er  besat  af 
dets  Tropper. 

Har  Fjenden  troet,  at  Batteriet  nær  denne  Høj  stod  et 
eller  andet  Sted  paa  den?  Eller  har  hans  Bombardement 
været  Led  i  en  Angrebsplan  paa  den  russiske  venstre 
Fløj? 

Vist  er  det,  at  Stedet  pludselig  bliver  et  Helvede.  I 
Hundredvis  suser  de  hvide  Shrapnels  ned  over  den,  og 
hertil  føjer  sig  Brisantgranaternes  dystre  Skarer.  Højen 
er  da  som  en  Vulkan  i  Udbrud.  Paa  dens  Top  og  dens 
Sider  aabner  sig  Krater  ved  Krater.  Overalt  rejser  sig 
alenhøje  Gejsere,  der  springer  med  hæslig,  smudsiggul 
Jord,  iblandet  sort  Røg  og  øverst  oppe  kronet  af  en  blaf- 
fende Ildkrans,  hvorfra  Projektilerne  spredes  til  alle 
Sider. 

Tropperne  trykker  sig  sammen  i  Skyttegravene.  Men 
med  ét  maa  der  være  bleven  givet  Befaling  til  at  forlade 

Stillingen.  Thi  pludselig  mylrer  Soldaterne  frem,  løber 
nogle  Skridt,  kaster  sig  saa  paa  Jorden,  rejser  sig  atter, 
løber  videre  eller  formelig  styrter  ned  ad  den  nordlige 
Skraaning.  Snart  er  den  flammende,  sydende  Høj  forladt. 
Maaske  ligger  der  nogle  Lig  deroppe.  Af  levende  Væse- 
ner er  der  ikke  flere  tilbage. 

Stillingen  er  renset. 

Det  hele  havde  varet  fire,  højst  fem  Minutter. 

Nu  flyttede  Fjendens  Ild  sig  efterhaanden  mod  Vest. 
Det  store  Batteri  paa  Iste  Armékorps'  højre  Flanke  irri- 
terede ham  aabenbart  overordenlig;  han  tændte  Bakken 
foran  det  i  Brand,  dængede  den  til  med  sine  Shrapnels 
og  Brisanter.  Men  til  ingen  Nytte.  Tropperne  er  rettidig 
dragne  bort  fra  den,  og  Batteriet  lider  ikke  den  ringeste 
Skade. 

Saa  kommer  Turen  til  den  langstrakte,  lave  Høj  paa 
Hovedstillingens  venstre  Side.  Aabenbart  er  det  denne 
Gang  de  to  Batterier  bag  den,  de  japanske  Kanoner  leder 
efter.  Men  de  finder  dem  ikke,  og  Højen  er  ubesat. 

Under  alt  dette  har  de  russiske  Kanoner  ikke  tiet  et 
Øjeblik.  Utrættelig  holder  de  Ilden  vedlige  og  forøger 
bestandig  dens  Styrke.  Det  er  næppe  muligt  at  høre 
Ørenlyd  for  Drønene  nede  fra  Sletten.  Særlig  tordner  det 
store  Batteri  tilhøjre  med  en  alt  overdøvende  Larm  fra 
sine  24  Kanoner.  Ammunitionsvognene  farer  i  Galop 
frem  og  tilbage  over  Sletten.  Det  er,  som  slugte  disse 
graadige  Ildmunde  Føden  raskere,  end  den  kunde  bringes 
dem. 

Men  atter  skifter  Fjenden  Maal.  Denne  Gang  er  det 
selve  Hovedstillingen,  Midterpartiet  af  den  store,  tredelte 
Høj,  som  han  tildænger.  Bombardementet  varer  over  en 
Time,  og  dets  Voldsomhed  er  forfærdende. 

Atter  aabner  sig  Krater  ved  Krater  —  atter  springer 

disse  modbydelige,  ildkransede  Jord-  og  Røg-Gejsere  — 
atter  hviner,  hvisler  og  brager  det  fra  tusinde  smaa  og 
store  Eksplosioner. 

Tropperne  ligger  gemt  i  Skyttegravene  eller  hytter 
sig  i  de  store  Kløfter,  som  Regnskyllene  har  skaaret  ind 
i  Højens  nordlige  Skraaning.  Ingen  Mand  forlader  Stil- 
lingen. Og  dog  —  man  skulde  synes,  der  maatte  være 
uudholdeligt  derovre. 

Ingen  Mand  forlader  Stillingen !  —  Jo,  der  er  alligevel 
to,  som  er  i  Færd  med  at  kravle,  krybe,  springe  og  løbe 
ned  ad  Skraaningen.  En  Officer  i  hvid  Jakke  og  en  Sol- 
dat. De  naaer  Landsbyen  ved  Højens  Fod.  Snart  efter 
viser  de  sig  paa  Sletten  til  Hest.  I  strygende  Galop  kommer 
de  ad  Vejen  hen  imod  vort  Bjærg  og  begynder  Opstig- 
ningen. Officeren  melder  sig  hos  Brigadegeneralen  med 
et  Brev  fra  Chefen  for  Iste  Armékorps,  General  Stackel- 
BERG.  Der  skal  gives  skriftligt  Svar.  I  Ventetiden  tyller 
Officeren  og  Soldaten  det  ene  Blikkrus  grumset  Vand  i 
sig  efter  det  andet.  Naa,  var  jeg  i  deres  Sted,  vilde  jeg 
ikke  heller  tænke  paa  Dysenteri  eller  andre  Sygdomme, 
naar  jeg  havde  den  Vej  at  tilbagelægge,  som  venter  dem. 

Thi  nu  er  det  ikke  blot  Hovedstillingens  Midterhøj, 
men  ogsaa  Sletten  bag  den,  som  staar  i  Flammer.  Med 
sejg  Udholdenhed,  men  sandelig  ogsaa  tilsyneladende 
febrilske  og  nervøse,  fortsætter  Japanerne  deres  Leden 
efter  Batterierne  og  særlig  det  store  paa  højre  Fløj,  der 
sagtens  gør  dem  mest  Fortræd.  Brisantgranaterne  graver 
store,  dybe  Huller  i  Marken  og  Vejen,  oppløjer  Jorden, 
river  Hirserørene  til  Splinter,  sprænger  Lermurene  om 
Kinesernes  Haver  til  Stumper  og  Stykker  og  svider 
Græsset  til  rygende  Aske.  Med  uhyggelig  Paatrængenhed 
nærmer  de  sig  efterhaanden  ogsaa  vort  Bjærg.  Den  store 
Kikkert  maa  flyttes  højere  op;  Granaterne  springer  alle- 

rede  paa  Skraaningen,  og  deres  Blystumper  naaer  op 
til  os. 

Imidlertid  har  Generalen  nedskrevet  sit  Svar  til  den 
Øverstbefalende.  Officeren  modtager  det,  hilser  og  træ- 
der af. 

Kort  efter  er  han  i  Sadlen  og  begynder  Nedstigningen. 

Jeg  glemmer  alt  andet  for  at  følge  ham  og  hans  Led- 
sager paa  deres  Vej  tilbage  til  Hovedstillingen. 

De  naaer  heldig  Slettens  jævne  Vej,  og  i  samme  Øje- 
blik sætter  de  Hestene  i  susende  Karriere.  Men  straks 
efter  gør  de  brat  Holdt.  Ligesom  vi  heroppe  har  de  hørt 
den  mangetungede  Hvislen,  der  forkynder,  at  en  japansk 
Salve  i  næste  Sekund  vil  eksplodere.  Men  hvor?  Og 
hvorledes  søge  Dækning  paa  denne  flade  Slette  og  med 
de  sky,  skælvende  Heste  at  tage  Vare  paa? 

En  Stund  forgaar,  jeg  veed  ikke  hvor  mange  Sekunder, 
hvori  jeg  slet  intet  andet  ser  end  ophvirvlet  Lerjord  og 
smudsiggraa  Røg. 

Da  den  er  trukket  bort,  befinder  de  to  Ryttere  sig 
allerede  ved  Foden  til  Hovedstillingens  Høj.  De  skiller 
sig  af  med  Hestene.  Og  nu  kan  jeg  i  Kikkerten  følge, 
hvorledes  de  kravler  og  kryber  til  Vejrs,  gør  sig  ganske 
smaa,  gemmer  sig  bort,  naar  Granaterne  aabner  deres 
Kratere  og  Shrapnels-Projektilerne  udgyder  deres  Hagl 
over  den  lergule,  forbrændte  og  oprodede  Høj  —  indtil 
de  endelig  har  naaet  den  Øverstbefalendes  dækkede  Stil- 
ling, hvor  de  bliver  helt  borte. 

Himlen  være  lovet  —  jeg  tror,  de  to  Mænd  kom 
uskadte  fra  deres  Sendelse. 

Overhovedet  er  der  ingen  synlige  Tegn  paa,  at  Fjen- 
dens voldsomme  og  stærkt  spredte  Ild  har  krævet  Ofre. 
Det  hedder  sig,  at  den  øverstbefalende  Artillerigeneral, 
der  befinder  sig   i   Hovedstillingen,  er   bleven    ramt   i 


76  DEN  RUSSISK-JAPANSKE  KRIG 

Armen,  og  sikkert  maa  Bombardementet  af  Bakken  yderst 
tilvenstre  have  forvoldt  IVde  Armékorps  betydelige  Tab. 
Men  i  de  mange  Timer,  den  store  Artillerikamp  allerede 
har  varet,  har  jeg  kun  set  to  Baarer  med  Saarede  eller 
Syge.  Officerer,  der  kommer  op  til  os  for  at  faa  et  Over- 
blik over  Stillingen,  fortæller,  at  Tropperne  lider  frygte- 
ligt under  Varmen,  og  at  der  er  forekommet  nogle  Til- 
fælde af  Solstik,  men  at  de  Saaredes  Antal  ved  Batte- 
rierne indskrænker  sig  til  tre. 

Jeg  tror,  det  er  rigtigt.  Thi  stadig  er  det  ikke  lykkedes 
Fjendens  Ild  at  finde  Kanonerne  eller  blot  tvinge  dem 
til  at  standse  Skydningen  for  at  skifte  Plads. 

Dagen  skrider. 

Vil  der  ikke  ske  noget,  som  kan  give  Besked  om» 
hvorledes  Begivenhederne  har  udviklet  sig? 

De  russiske  Batterier  fortsætter  uskadte  og  med 
usvækket  Kraft  Ilden,  og  saa  vidt  det  er  muligt  at 
skønne,  rykker  Fjenden  ikke  frem,  hverken  med  sit  Ar- 
tilleri eller  noget  andet  Vaaben.  Tværtimod.  Kosak- 
patruljer, der  i  lange  Kæder  rider  frem  gennem  Rør- 
markerne  Syd  for  den  russiske  Stilling,  vender  tilbage 
med  Meddelelse  om,  at  de  ikke  har  stødt  paa  Fjenden  og 
ikke  har  kunnet  komme  til  at  løsne  et  Skud.  Og  nu  tier 
endog  de  fleste  af  de  japanske  Kanoner.  Kun  enkelte 
Shrapnels  kommer  sejlende,  maalløst  og  virkningsløst. 
Man  kunde  tro.  Slaget  var  endt  og  Afgørelsen  falden: 
Russerne  hai  hævdet  Besiddelsen  af  Tatchitchao. 

Men  efter  en  halv  Times  Pavse  —  under  hvilken  den 
russiske  Ild  var  bleven  fortsat  uden  et  Minuts  Ophør  — 
begynder  Japanernes  Bombardement  paany.  Klokken  var 
da  5V2  Eftermiddag.  Fjenden  havde  i  Mellemtiden  ladet 
sine  Batterier  skifte  Stilling  og   sikkert  ogsaa   forøget 

deres  Antal.  Han  bestrøg  nu  med  en  voldsom  Granatild 
hele  Iste  Armékorps'  Position,  Højderne  saa  vel  som  Da- 
lene, samtidig  fra  Vest  og  Øst,  idet  han,  med  Opgivelse 
af  Frontangrebet,  havde  placeret  sine  Kanoner  —  hvoraf 
formodenlig  nogle  af  svær  Kaliber  —  en  Smule  Øst  for 
den  russiske  venstre  og  Vest  for  den  russiske  højre  Fløj. 
Denne  Bevægelse  tvang  Russerne  til  at  forandre  Sigte, 
hvilket  krævede  nogen  Tid.  Men  omtrent  Klokken  6  var 
Artillerikampen  paany  i  fuld  Gang  paa  begge  Sider. 

Fjendens  Ild  kommer  nu  de  russiske  Batterier  foruro- 
ligende nær.  Granaterne  springer  baade  foran  og  bagved 
dem;  særlig  er  Hovedbatteriet  og  det  næste  fra  højre 
Fløj  flere  Gange  alvorlig  truede.  Men  det  bliver  ved 
Forskrækkelsen.  Til  sidste  Øjeblik  svarer  alle  de  russiske 
Kanoner  paa  hvert  Skud,  der  er  bestemt  for  dem. 

Men  de  tvende  kinesiske  Landsbyer  paa  den  hærgede 
Slette  bhver  haardt  medtagne.  De  fleste  af  de  Granater, 
der  er  rettede  mod  Hovedbatteriet,  falder  i  og  omkring 
den  lille  Gruppe  Huse  umiddelbart  under  vort  Udsigts- 
bjærg,  og  de,  der  er  rettede  mod  det  næste  Batteri, 
dænger  Landsbyen  nær  Midterhøjen  til  med  deres  Bly 
og  Djævelskab. 

Kineserne  har  længst  opgivet  Arbejdet  i  Mark  og 
Have  og  har  trukket  sig  tilbage  til  deres  Huse.  Da  nu 
Tagene  begynder  at  rasle  ned,  og  da  Bjælker  splintres  om 
dem,  rykker  de  paany  ud  og  sætter  sig  paa  Jorden  med 
Ryggen  lænet  til  den  Væg  eller  Mur,  der  er  bleven  staa- 
ende.  Her  sidder  de  med  Armene  slyngede  om  de  op- 
højede Knæ  og  stirrer  tomt,  trist  frem  for  sig. 

Hele  Familjen  er  samlet.  Hus  for  Hus.  Og  hvad  skulde 
de  ogsaa  gøre  andet  end  slutte  sig  sammen  i  denne  Fa- 
rens og  Ulykkens  Stund?  Disse  stakkels  Mennesker,  der 
hverken  har  voldt  eller  villet  Krigen,  men  som  i  Fred 

Og  Ro  levede  et  flittigt,  nøjsomt  Liv  paa  deres  Fædres 
Jord  —  disse  stakkels  Mennesker  kan  ikke  en  Gang 
flygte  fra  deres  søndrede  og  knuste  Hjem.  Thi  paa  alle 
Sider,  foran  og  bagtil,  falder  Sprænggranaternes  Helvedes- 
byger,  aabnende  Marken,  furende  Vejen,  spredende  Død 
og  Rædsel  over  alt  levende,  der  vover  sig  ud  . .  . 
Forbarmende  Gud,  hvor  er  Krig  dog  hæslig! 

Skumringen  begynder  at  falde,  og  med  den  kommer 
en  Smule  Kølighed.  Som  ventedes  der  blot  herpaa,  til- 
tager Ilden  paa  begge  Sider  da  i  Hæftighed.  Og  nu  er 
hvert  Glimt  fra  Kanonerne  blevet  synligt.  Højderne  i  Syd, 
som  Fjenden  holder  besat,  udsender  Lyn  efter  Lyn  — 
hele  Rækker  af  tindrende  Lys,  der  flammer  vildt  op  for 
at  slukkes  og  tændes,  tændes  og  slukkes  uden  Ophør. 
Og  Drønene  ruller,  de  svære  Projektiler  hviner,  hvisler 
og  springer  mea  Brag  —  man  veed  næppe  mere  hvor, 
kan  ikke  skønne  over  Farens  Nærhed. 

Klokken  halvni  Aften  lyder  saa  endelig  de  sidste  Skud. 
Alt  bliver  stille  —  en  sælsomt  trykkende  og  uhyggelig 
Stilhed,  der  hverken  giver  Ro  eller  Hvile. 

I  Mørket  gaar  Nedstigningen  fra  Bjærget  langsomt  og 
besværligt.  Men  Hesten  finder  dog  sin  Vej  tilbage  til 
Sinmentun  uden  at  lade  sig  forstyrre  af  de  raslende  In- 
fanterisalver, der  nu  og  da  lyder  fra  IVde  Armékorps' 
Stilling. 

Da  jeg  kommer  tilbage  til  Landsbyen  Sinmentun,  finder 
jeg  den  forladt  af  Russerne;  kun  Kineserne  er  bleven 
tilbage,  og  de  veed  selvfølgelig  ingen  Besked  om,  hvor 
IXde  Division  kan  være  at  finde.  Efter  Samraad  med  en 
fremmed  Militærattaché,  jeg  havde  truffet,  chilensisk 
Oberstløjtnant  Schonmeyr,  beslutter  jeg  mig  imidlertid 

til  roligt  at  blive  Natten  over  i  Landsbyen.  Vi  slaar  os 
sammen  og  tager  uden  videre  General  Kondratovitch' 
forhenværende  Kvarter  i  Besiddelse. 

Hvad  skulde  der  ogsaa  være  at  risikere!  Generalen 
opholder  sig  selvfølgelig  i  Stillingen.  Thi  at  Slaget  vil 
blive  genoptaget  den  følgende  Morgen,  staar  for  os  begge 
som  aldeles  utvivlsomt.  Dagen  har  i  hvert  Fald  for  saa 
vidt  været  en  russisk  Sejr,  som  den  energiske  Ild  fra  de 
ypperligt  placerede  Batterier  har  hindret  Fjendens  Frem- 
rykning, uden  at  Forsvaret  har  kostet  nævneværdige 
Ofre.  Men  paa  den  anden  Side  er  Fjenden  ikke  trængt 
tilbage.  Alt  i  alt  er  Kampen  altsaa  uafgjort  —  og  først 
Dagen  i  Morgen  kan  bringe  den  endelige  Afgørelse. 

Paa  disse  Betragtninger  sover  vi  ind. 


Mandag  Morgen,  den  25.  Juli,  bliver  vi  vækkede  Kl.  4 
—  det  er  endnu  halvmørkt  —  med  den  Efterretning,  at 
Russerne  befinder  sig  paa  Tilbagetog  til  Tatchitchao  og 
videre  nordpaa. 

I  Hast  kommer  vi  op,  faar  Bagagen  spændt  paa  Hestene 
og  rider  afsted  —  uvadskede  og  fastende,  endnu  forvir- 
rede af  Søvn  og  Hastværk. 

Det  er  paa  høje  Tid.  Da  vi  naaer  et  Stykke  udenfor 
Landsbyen,  støder  vi  paa  russisk  Kavalleri,  der  viser  sig 
at  være  Kavalleriets  Bagtrop,  altsaa  det  sidste  Led  i  den 
lange  Kæde,  der  bevæger  sig  nordpaa.  Japanerne  er  i 
Hælene  paa  os.  Deres  Shrapnels  flyver  hen  over  vore 
Hoveder.  Bestandig  lyder  Kanontordenen  bag  os  — 
rimeligvis  fra  de  samme  Højder  ved  Sinmentun,  der 
igaar  var  Russernes  Stillinger. 

Vi  naaer  efter  en  Times  forceret  Ridt  Tatchitchao. 

Den  lille  kinesiske  By  er  som  uddød  —  alle  Porte 
stængede,  intet  levende  Væsen  i  de  sølede  Gader.  Men 
til  Gengæld  hersker  der  idel  Travlhed  i  den  russiske  By- 
nær Stationen.  Alle  Vegne  pakkes  der  —  stuves  sammen 
i  Kasser  og  Kufferter.  De  fleste  Telte  er  allerede  brudt 
ned;  Resten  er  under  Nedbrydning.  Skilte  med  Paaskrift: 
„Divisionsstab"^  „Kommandanten  for  Grænsegensdarme- 
riet'',  „Intendanturen""  o.  a.  Ign.  hænger  modfaldent  over 
øde  og  forladte  Huse. 

Paa  Stationen  —  hvor  Restauratøren  skyndsomt  pak- 
ker sine  Beholdninger  sammen  i  store  Trækasser  — 
holder  lange  Rækker  af  Tog,  der  med  febrilsk  Iver  stuves 
fulde  af  Sager  og  Mennesker.  De  Saarede  og  Syge  er 
allerede  sendt  bort  den  første  Slagdag;  men  der  er  nok 
tilbage  af  alle  Slags  Mennesker,  som  vil  afsted  nordpaa 
med  deres  Bagage.  Hastværket  tiltager,  jo  nærmere  Knal- 
dene fra  de  japanske  Kanoner  lyder. 

Ved  denne  Lejlighed  føler  jeg  da  mere  end  nogen- 
sinde Tilfredsstillelsen  ved  paa  mine  tre  smaa  tapre, 
mandsjurske  Heste  at  kunne  transportere  mig  selv,  min 
Hestepasser  og  min  Bagage,  hvorhen  det  skal  være, 
uafhængig  af  Jærnbane  og  Trænkærrer.  Thi  medens 
Oberstløjtnant  SchOnmeyr,  der  er  indrettet  paa  samme 
Maade,  og  jeg  i  Ro  kan  ride  nordpaa  med  Arméen, 
kæmpes  der  nu  en  hæftig  Kamp  om  hver  Tomme  Plads 
paa  de  sidste  Tog,  der  forlader  Tatchitchao.  Her  sidder, 
klinede  op  ad  hverandre  og  i  broget  Forvirring  mellem 
alskens  Kolli,  mellem  Senge  og  Møblementer,  mellem 
Kasser  med  Vin  og  Baller  med  Teltstof,  mellem  Pakker 
med  Dokumenter,  Fuglebure  og  Vogne:  Søstrene  af  det 
„Røde  Kors",  et  Par  Korrespondenter  og  Militærattachéer, 
græske  Høkere,  Kinesere  i  russisk  Tjeneste,  Jærnbane- 
personale  og  en  Sværm  af  Efternølere,  Soldater,  Under- 

officerer  og  Officerer,  der  kommer  løbende,  man  veed  ikke 
hvorfra  eller  hvorfor. 

Og  i  al  denne  Hurlumhej  spadserer  Stationskomman- 
danten  rolig  op  og  ned,  rygende  sin  Morgencigaret.  Nu 
er  det  forbi  med  hans  Travlhed.  For  ham  i  det  mindste 
betyder  Tabet  af  Tatchitchao  Lettelse  og  Hvile. 


Da  min  Kammerat  og  jeg  havde  nydt  et  Maaltid,  som 
vi  selv  tilberedte  i  en  lille  Lund  nær  Stationen  —  og  vi 
sparkede  et  Stakit  ned  for  at  faa  Ved  til  at  fyre  under 
Vandkedlen  —  red  vi  langsomt  nordpaa. 

Tropperne  befolker  alle  Veje,  og  Trænkærrerne  sneg- 
ler sig  frem  i  endeløse  Rækker.  Varmen  er  atter  i  Dag 
forfærdelig;  Kl.  11  Formiddag  maaler  vi  36^  Celsius. 
Mennesker  og  Dyr  lider  store  Kvaler.  Soldaterne  kaster 
sig  med  Klæderne  paa  i  det  Vand,  der  har  opsamlet  sig 
i  Vejenes  Huller,  og  drikker,  hvor,  hvad  og  naar  de  kan 
komme  til.  Det  store  Tog  bevæger  sig  frem  i  dump 
Stilhed,  ligesom  knuget  af  Mismod  og  lammet  af  den 
blytunge,  fugtige  Hede,  der  spænder  om  Hjærnen  og 
trykker  Brystet. 

Bestandig  lyder  Kanontordenen  bag  os. 

Ingen  Standsning!  Frem  —  frem  ad  den  hvide,  glø- 
dende Vej,  ind  i  dens  af  tusinde  Fødder  ophvirvlede 
Støv,  Skridt  for  Skridt  ludende  jævnsides  med  de  gispende 
Mennesker  og  stønnende  Dyr! 

Thi  Fjenden  forfølger.  Han  driver  os  afsted  nordpaa 
med  sine  Vaaben  og  under  os  ikke  Rast  eller  Ro,  piner 
os  med  den  Sejr,  som  vi  indtil  dette  Øjeblik  ikke  forstaar, 
han  har  vundet. 

Det  sidste  Jærnbanetog  maa  køre  et  Par  Kilometer 
frem,  fordi  Japanernes  Kugler  begynder  at  nærme  sig 
det.  Hvor  langt  er  Fjenden  da  allerede  naaet  frem? 

Begivenheder  jeg  oplevede.  6 

Vi  bestiger  en  Høj  for  at  se  tilbage. 

Aa,  dette  gør  skærende  ondt. 

Tatchitchao  brænder.  Russerne  har  stukket  Ild  paa  de 
Oplag  af  Mel  og  andre  Forraad,  som  de  ikke  har  kunnet 
føre  med  sig.  Med  Møje  og  store  Omkostninger  er  alle 
disse  Varer  bleven  ført  den  lange  Vej  fra  det  evropæi- 
ske  Vesten  her  til  Egnen  ved  det  gule  Havs  Kyster.  Nu 
gaar  de  op  i  Flammer.  En  tyk,  sort,  uhyre  Røgsøjle  slæ- 
ber sig  lavt  hen  over  Jorden  i  Retning  af  Havet. 

Nys  har  Russerne  forladt  Byen.  Endnu  er  Japanerne 
ikke  naaet  ind  i  den. 

Øde  og  ensom  brænder  Tatchitchao. 

Hjælpeløst,  haabløst  æder  Flammerne  de  ophobede 
Rigdomme,  og  den  sorte,  tunge  Røg  lægger  sig  over 
Egnen  som  et  tæt  Sørgeflor. 

Men  her  er  ikke  Tid  at  holde  stille.  Fjendens  Ild  ryk- 
ker nærmere  og  nærmere. 

Paany  slæber  vi  os  da  frem  ad  de  elendige  Veje, 
ludende  og  Skridt  for  Skridt,  med  den  ubarmhjærtige  Sol 
glødende  over  vore  Hoveder  og  Japanernes  Kanoner 
tordnende  bag  os. 

Kl.  9  Mandag  Aften  naaer  vi  Haitcheng.  Først  da,  efter 
næsten  17  Timers  Ridt,  er  Tilbagetoget  fra  Tatchitchao 
endt. 

En  Dag  saa  lang,  saa  tung  og  trist,  at  den  sætter 
Mærke  i  Ens  Liv. 


# 


MOD  SLAGET  VED  LIAOJANG 


EFTER  Slaget  ved  Tatchitchao  standser  Krigen  en  Tid 
lang.  Hærene  forbereder  sig  langsomt  til  ny  Virk- 
somhed. Næste  Gang  vil  det  komme  til  at  gælde  LiAO- 
JANG,  Russernes  Hovedstilling,  paa  hvis  Befæstning  der 
er  arbejdet  Dag  og  Nat,  og  som  bestandig,  med  uhyre 
Ofre  af  Penge  og  Arbejdskraft,  gøres  stærkere  og  far- 
ligere. 

General  Kondratovitch  er  med  sin  IXde  Division  bleven 
Forpostkommandør.  Vi  ligger  nu  —  i  August  Maaned  — 
helt  ude  i  Fronten,  Syd  for  Passet  Ajsansan,  snart  i  den 
ene,  snart  i  den  anden  kinesiske  Landsby,  næppe  en  Uge 
ad  Gangen  hvert  Sted  og  dog  uforanderlig  i  de  samme, 
haabløse  Omgivelser. 

Ingen  Tid  er  saa  lang  og  trykkende  tung  som  den  mel- 
lem Slagene. 

Det  regner  næsten  hver  eneste  Dag.  Hver  Morgen 
oprinder  med  glubsk  Hede.  Der  rører  sig  ikke  en  Vind. 
De  lumre  Uddunstninger  fra  Gaardes,  Markers  og  Vejes 
bundløse  Pløre,  fra  gispende  Mennesker  og  dampende 
Dyr,  fra  ophobede  Uhumskheder  omkring  overfyldte  Bo- 
liger standser  lavt  ved  Jorden  og  lægger  sig  som  Stank 
i  Haar  og  Klæder,  som  kvalmende  Smag  paa  Læbe  og 
Gane. 

Her  findes  ikke  rent  Vand  i  Miles  Omkres.  Floder  og 
Brønde  lurer  med  Sygdomme,  der  i  et  Nu  faar  den  stær- 

keste  Mand  til  at  vride  sig  i  Smærte.  Vi  vadsker  os  i  en 
brun  Vædske,  hvis  Bundfald  lugter  ilde,  og  som  i  kogt 
Tilstand  grumser  alle  Drikke,  saa  det  koster  Overvindelse 
at  føre  dem  til  Munden.  Ude  og  inde  er  Tøj,  Madvarer  og 
alt,  man  rører  ved,  dugget  og  klamt.  Theen  —  den  eneste 
Læskedrik,  vi  ejer  —  bliver  til  en  sort,  slimet  Masse ;  det 
kostbare  Sukker  —  Nydelsen,  vi  alle  er  bleven  forfaldne 
til,  som  slikne  Børn  —  flyder  ud  i  fedtede,  snavsede  Draa- 
ber;  Tobaken,  der  fremlokker  de  dulmende  Drømme,  og 
som  man  kunde  gøre  sig  til  Tyv  for  at  faa  fat  i,  klumper 
sammen  i  vaade  Totter,  der  skyr  Ild.  Naar  Brødene 
fra  Intendanturens  Oplagsteder  ved  Jærnbanelinjen  kom- 
mer ud  til  Lejrpladserne  her  ved  Fronten,  er  de  saa  bløde, 
at  et  Barn  kan  bryde  dem,  og  paa  Kryds  og  Tværs,  ind- 
vendig og  udvendig,  har  Skimlen  oversaaet  dem  med  irr- 
grønne  Stænk. 

Hver  Dag  er  der  noget,  som  gaar  i  Stykker,  bliver 
borte  eller  slipper  op.  Og  intet  af  det  kan  erstattes  — 
ikke  den  sprungne  Rem  i  Seletøjet,  ikke  det  knuste 
Drikkebæger,  ikke  den  tabte  Lommekniv,  ikke  de  i  Mud- 
deret opslidte  Støvler.  Mit  lille  Kogeapparat  har  ophørt 
at  gøre  Nytte  ved  Tilberedelsen  af  min  Kammerats  og 
mit  Morgenmaaltid ;  Spriten  er  forlængst  sluppen  op,  og 
den  kinesiske  Brændevin  (han  tchi),  vi  har  prøvet  at 
hjælpe  os  med  i  Stedet,  er  paa  gaadefuld  Vis  forsvunden 
—  maaske  stjaalen  af  en  stakkels  Soldat,  der  ikke  har 
kunnet  modstaa  Fristelsen  til  i  en  kort  Rus  at  glemme 
Lidelser  og  Savn. 

Fluernes  Antal  vokser  og  vokser.  Vi  maa  formelig  bane 
os  Vej  gennem  deres  Skarer  for  at  komme  ind  ad  Fan- 
sa'ens  Dør.  Hordevis  summer  de  ind  gennem  Vinduernes 
regnvaade,  flaaede  Papirruder.  Naar  vi  om  Aftenen  — 
urimelig  tidlig,  fordi  der  intet  andet  er  at  gøre  —  kaster 

OS  paa  Feltsengen,  løfter  der  sig  en  Legion  af  dem  med 
Brus  som  en  Kæmpe-Bisværm,  som  atter  med  det  første 
Morgenlys  daler  ned  for  kravlende  og  kildrende  over  Ens 
Ansigt  og  Hoved  at  jage  Søvnen  bort  og  forøge  den  graa, 
lumre  Dags  ubarmhjærtige  Længde. 

Ustandselig,  Dag  og  Nat,  risler  den  lunkne  Regn  ned 
over  Landet.  Naar  vi  skal  skifte  Kvarter,  bruger  Stabens 
Træn  en  Time  om  at  tilbagelægge  hver  Kilometer.  Kær- 
rernes Hjul  forsvinder  i  Mudderet,  saa  Vognkassen  ser  ud 
som  en  strandet  Pram.  Hestene  synker  til  Bringen  i  op- 
blødt Ler.  Nøgne  op  over  Bæltestedet  bakser  Tropperne 
for  at  faa  Dyr  og  Kærrer  frem,  og  ofte  ser  man  blot  deres 
Hoved,  Bryst  og  Arme  ovenfor  det  linde,  ekskrement- 
farvede  Pløre.  Hvor  Kanonerne  staar,  maa  de  blive  staa- 
ende.  Hverken  Russere  eller  Japanere  kan  tænke  paa  at 
rykke  frem,  saa  længe  denne  Regn  vedbliver  at  strømme 
fra  Himlens  lave,  blygraa  Skyer. 

Et  nyt  Kvarter  —  og  dog  uforandret  det  samme,  vi 
nys  forlod.  Fluesværme  i  smudsige  Rum ;  forpestet  Stank 
fra  skimlet  Mudder  og  Menneskers  og  Dyrs  Udtømmel- 
ser; højrøstet  Skændsmaal  mellem  Soldater  og  Kinesere; 
syge  Mænds  Jamren ;  Tog  af  opsnappede,  kinesiske  Spio- 
ner, sammenbundne  ved  Haarpiskene,  gennem  Landsbyens 
Husrækker;  Knald  og  Geværsalvers  Raslen  ude  fra  For- 
postlinjen; rislende,  lunken  Regn  over  nedbrudte  Rør- 
marker og  ødelagte  Haver. 

Der  kan  være  Øjeblikke,  hvori  man  fristes  til  at  skrige 
af  Angst,  fordi  det  er,  som  stirrede  Vanvidets  Øjne  fra 
Skarnhobenes  slimede  Skimmel,  fra  pinende  Længsler 
og  Savn,  fra  Regnens  evige,  graa  Strimer.  Eller  det  kan 
være,  som  sneg  Sygdom  og  Sot  sig  frem  paa  bløde  Rov- 
dyrpoter, rede  til  at  slaa  Kløerne  i  værgeløst  Bytte.  Eller 
Hjemveen  lister  sig  lydløst  ind  over  En,  lægger  sig  ru- 

gende  over  Bryst  og  Hjærne  og  suger  i  Hjærtet,  saa  man 
trænger  til  at  hulke  —  ligesom  da  man  var  Barn  hjemme, 
og  Søvnen  kunde  bringe  de  svulne  Øjne  Lægedom  og 
Sindet  Glemsel. 

Mørket  er  faldet  paa.  De  tre  Officerer,  med  hvem  min 
Kammerat  Schdnmeyr  og  jeg  deler  Kvarter,  har  kastet 
sig  paa  deres  Feltsenge.  Snart  slukker  ogsaa  vi  Lyset  og 
gaar  til  Ro.  Der  bliver  stille  i  vor  Fansa. 

Udenfor  strømmer  Regnen  ned.  Da  jeg  har  vænnet 
mine  Øjne  til  Mørket,  kan  jeg  gennem  den  papirløse 
Vinduesramme  skimte  dens  lange,  lodrette  Striber  mod 
Porthusets  svajede  Tag.  Hestene  staar  ude,  men  de  er 
trukne  saa  nær  som  mulig  hen  til  Fansa'en,  fordi  Gaar- 
dens  Jordsmon  her  er  højest,  saa  de  ikke  i  det  plaskende 
Pløre  skal  synke  ned  over  Koderne;  naar  de  rører  paa 
sig,  hører  jeg  Grimernes  Ringe  klirre. 

Med  lange  Mellemrum  lyder  et  fjærnt  Skud.  Ovre  i  en 
af  Sidelængerne,  hvor  Soldater  og  Kinesere  ligger  mellem 
hverandre,  er  der  en  Mand,  der  taler  i  Søvne  eller  Vil- 
delse. Der  tysses  vredt  paa  ham.  Saa  tier  alt,  undtagen 
de  faldende  Draaber  og  rislende  Strømme. 

Herinde  hos  os  er  der  ingen,  som  sover.  Skønt  der  ikke 
veksles  et  Ord,  og  skønt  ingen  af  os  rører  sig,  veed  jeg 
dog  sikkert,  at  alles  Øjne  er  aabne  og  stirrer  ud  i  Mørket. 

Længe  —  længe  hører  jeg  blot  de  tunge,  urolige  Aande- 
drag  eller  et  Suk,  der  stønner  sig  frem. 

Men  med  ét  . . .  nej,  jeg  maa  tage  fejl  ...  og  dog  —  er 
der  ikke  En  herinde,  som  græder? 

Lempeligt  rejser  jeg  mig  paa  Albuen  og  ser  mig  om, 
saa  langt  Øjet  vil  række. 

Tæt  ved  mig,  paa  samme  Stump  Kang,  ligger  en  ung 
Officer.  Den  spinkle  Feltsengs  Metal  dirrer  under  ham. 
Han  har  bøjet  Hovedet  frem  og  bider  i  sit  Tæppe  . . . 

„Er  De  syg?"  hvisker  jeg. 

Men  han  blot  ryster  paa  Hovedet  og  stopper  Tæppet 
fastere  i  Munden. 

Det  er  det  søvnløse  Mørkes  farlige  Timer.  Saa  længe 
har  han  stirret  ud  i  det,  og  saa  fast  har  hans  Tanker 
klamret  sig  til  Erindringen  om  hende,  han  elsker  der- 
hjemme, at  Sløret  er  veget,  og  han  har  faaet  hende  at 
se  . . .  Hun  har  vist  sig  for  ham  med  Øjnene  fulde  af 
Taarer,  som  da  hun  vinkede  ham  et  sidste  Farvel  paa 
Moskvas  Banegaard.  Toget  gled  bort,  og  hun  forsvandt  — 
indtil  hun  nu  atter  har  været  hos  ham.  Men  skønt  han 
ser  hendes  Træk  saa  tydelig,  som  var  hun  ganske  nær, 
skiller  dog  en  uhyre  Afstand  dem  fra  hinanden.  Det  er, 
som  færdes  hun  fjærnt  oppe  i  en  højere  Verden,  hvor 
køligt  Lys  og  Fred  hersker,  og  hvorhen  hans  egen  Uren- 
hed, hans  Pjalter  og  Savn  ikke  tør  vove  sig  . . .  Aa,  vidste 
hun,  hvor  han  lider  ilde,  vilde  hun  tilgive  onde  Ord,  han 
har  talt.  Skuffelser  og  Fortræd,  han  har  voldt,  da  han 
ikke  selv  kendte  sin  Lykke  ...  Vidste  hun,  hvor  han 
længes,  vilde  hun  finde  Veje  til  at  give  Haab  om  Gen- 
syn, Mod  til  at  holde  Savnet  ud  ...  Og  se!  Nu  strækker 
hun  Haanden  frem  —  nu  bøjer  hun  sig  dybt  ned  for  at 
række  ham  en  kølende  Drik  —  nu  er  hun  saa  nær,  at 
han  blot  skal  rejse  sig  for  at  naa  hende  —  og  nu  ...  nu 
brast  det  lyse  Syn,  og  Øjnene  stirrer  haabløst  ud  i  Hyt- 
tens klamme  Mørke. 

Da  ryster  Legemet  i  Feber,  og  Graaden  vil  vælde  frem. 
Derfor  Tænderne  fast  i  Tæppet,  at  ingen  Lyd  skal  slippe 
ud  og  forraade  en  Kval,  som  andre  ikke  kan  fatte  og 
ingen  lindre. 

Hen  imod  Augusts  Slutning  stilner  Regnen  af,  og  Solen 
skinner  og  heder  paany  som  i  Juli;  men  der  er  et  og 
andet  Tegn,  som  tyder  paa,  at  Efteraaret  nærmer  sig. 
Vejene  begynder  langsomt  at  tørre.  Man  kunde  tro,  Kæ- 
rene snart  vilde  optage  Kampen  paany. 

Vor  Divisions-Stab  ligger  nu  i  en  ussel  lille  Landsby, 
som  heddor  Januvatse  eller  noget,  der  lyder  i  den  Retning. 
Næppe  var  vi  forleden  Dag  (16de  August)  ankommen 
hertil,  før  Generalen  gav  Ordre  til,  at  de  Landsbyen  om- 
givende /Cao//a/z^-(Hirse-)Marker  skulde  nedbrydes.  Kao- 
liang'ens  Rør  har  paa  denne  Tid,  en  god  Maaned  før 
Høsten,  naaet  tre  Meters  eller  næsten  to  Gange  en  Mands 
Højde;  det  er  alt  for  farligt  at  have  dem  staaende  om- 
kring en  Forpostlejr;  thi  baade  Infanteri  og  Kavalleri  kan 
useet  snige  sig  gennem  dem  og  falde  som  Lyn  og  Torden 
over  intet  anende  Poster.  Et  Par  Bataljoner  sendes  der- 
for afsted  til  Markerne.  Soldaterne  tramper  fra  forskellige 
Retninger  ind  mellem  de  høje  Stængler,  paa  hvis  Top 
fine,  brune  Aks  vajer  som  en  Silkefane  —  og  knik,  knak, 
falder  den  ene  Plante  efter  den  anden  for  grove  Hæn- 
ders Greb,  indtil  hele  Marken  er  brudt  ned,  og  Tusinder 
af  Stængler  viser  ulægelige  Saar,  medens  Aksenes  Rig- 
dom slæber  paa  Jorden  og  raadner  i  Furernes  Regn- 
pløre. 

Faa  Dage  efter  hedder  det  sig  i  Staben,  at  General 
Kondratovitch  vil  lade  forsøge  med  et  Nat-Angreb  paa 
de  japanske  Forposter.  Oberstløjtnant  Schønmeyr  og  jeg 
beder  om  Tilladelse  til  at  være  med  som  Tilskuere.  Gene- 
ralen samtykker,  og  helt  oplivede  over  Afvekslingen  i  det 
ørkesløse  Lejrliv  rider  vi  afsted  kort  efter  Middagstid. 

Det  var  endnu  højlys  Dag  (22.  August),  da  vi  efter  en 
besværlig  Leden  fandt  en  lille  Høj,  der  paa  de  russiske 
Kort  kaldes  Sopka  dvats  adjin  (Høj  Nr.  21),  og  som  en- 

som  hæver  sig  paa  Sletten  mellem  Haitchengs  og  Ajsan- 
sans  Bjærgkæder. 

Højen  danner  et  vigtigt  Punkt  i  den  yderste  russiske 
Forpostlinje.  Den  er  besat  dels  med  en  Feltvagt  beredne 
Kosakker  paa  henved  100  Mand,  dels  med  et  Kompagni 
af  de  saakaldte  Plastoni;  Ordet  betyder  omtrent:  „Folk, 
der  ligger  paa  Maven";  det  anvendes  som  Betegnelse  for 
en  Art  let  Infanteri,  der  er  særlig  uddannet  til  Forpost- 
og  Rekognoscerings-Tjeneste,  og  i  hvis  Lod  det  derfor  ofte 
falder  krybende  at  snige  sig  frem  langs  Jorden  eller  i  lig- 
gende Stilling  at  modtage  et  fjendtligt  Angreb. 

Det  er  bleven  en  smuk  Sommer-Eftermiddag.  Ikke  en 
Sky  paa  den  dybtblaa  Himmel.  I  Horisonten  de  takkede 
Fjældtinder  ved  Haitcheng,  indhyllede  i  luftige  Taager. 
Under  os  den  grønne  Slette  med  Landsbyernes  Mylr, 
høje,  ærværdige  Trægrupper,  bugnende  Marker,  Fred  og 
Velstand,  saa  langt  Øjet  rækker.  Flokke  af  Vagtler  og 
Duer  rejser  sig  fra  Agrene  og  flagrer  ubekymret  op  i 
Linje  med  den  lange  Række  blinkende  Bøssepiber,  der 
peger  ud  fra  Højens  Rand. 

Her  er  stille  som  i  en  Kirke. 

En  af  Officererne  viser  ud  over  Sletten  mod  et  mørkt 
Punkt,  der  næppe  er  at  finde  med  blotte  Øjne,  men  som 
i  Kikkerten  antager  Form  af  menneskelige  Skikkelser.  — 
En  japansk  Forpost,  en  Snes  Geværer,  der  peger  mod 
os,  som  vore  mod  dem. 

Pludselig  brydes  Stilheden  af  Hundeglam  i  den  nær- 
meste Landsby,  omtrent  800  Meter  fra  Sopka  21.  Offi- 
cererne holder  en  kort  Raadslagning.  En  af  dem  kalder: 

„Fem  Mand  frem!" 

Straks  rejser  fem  Plastoni  sig,  kaster  alt,  hvad  de  bærer 
af  Oppakning,  undtagen  Geværet  og  Patronerne,  og  stiller 
sig  i  Linje.  Officeren  befaler  dem  at  afsøge  Landsbyen; 

Hundenes  Glam  kan  betyde,  at  en  Afdeling  Japanere  har 
gemt  sig  derovre. 

De  fem  Plastoni'er  tager  til  Huen,  korser  sig  og  be- 
giver sig  paa  Vej. 

Næppe  er  de  naaet  til  Højens  Fod,  før  de  maa  begynde 
at  skjule  sig:  et  aabent  Stykke  paa  halvthundrede  Meter 
skiller  dem  fra  en  Kaoliang-Mark,  der  heldigvis  ikke  er 
brudt  ned,  og  som  synes  at  strække  sig  næsten  helt  hen 
til  Landsbyens  Huse.  De  fem  Mænd  kryber  langs  Jorden, 
langt  fra  hverandre,  benyttende  hver  Tue  og  hver  Fold  i 
Jordsmonnet  til  at  dække  sig. 

Endelig  er  de  naaet  til  Kaoliang-Markens  Rand.  Her 
rejser  de  sig  og  smutter  ind  mellem  de  høje  Stængler. 
En  Stund  kan  man  følge  dem  paa  Planternes  Svajen ;  men 
snart  er  det  ikke  længer  muligt  at  øjne  dem.  Marken 
synes  fredelig  og  uberørt  som  forhen. 

Og  atter  er  alle  Omgivelserne  stille  og  højtidelige  som 
i  en  Kirke. 

Da  Hundeglammet  lyder  paany,  ser  jeg  i  Kikkerten  de 
fem  Soldater  ved  Landsbyens  yderste  Hus.  Kort  efter 
forsvinder  de.  Hundene  gøer  som  rasende.  Men  der  lyder 
ingen  Skud.  —  Altsaa  er  der  vel  ingen  Japanere  derovre. 

Da  de  fem  Plastoni'er  senere  kom  tilbage,  fortalte  de, 
at  japanske  Kavallerister  havde  forladt  Byen  kort  før  deres 
Ankomst.  Kineserne  var  endnu  beskæftigede  med  at  sam- 
menfeje Gødningen,  de  japanske  Heste  havde  efterladt. 
Vidunderlige  Folk,  disse  Kinesere!  Intet  maa  gaa  tilspilde, 
end  ikke  den  Gødning,  japanske  og  russiske  Kavalleri- 
heste  efterlader  paa  deres  Strejftog.  Alt  kan  bruges.  Og 
byder  desuden  ikke  Klogskaben  hastigt  at  faa  Sporene 
efter  disse  Besøg  slettede!  Japanere  og  Russere  har  begge 
en  underlig  grov  Maade  at  spørge  paa,  naar  de  taler  til 
mandsjurske    Bønder,  som    boer   mellem    de    fjendtlige 

Linjer.  Derfor  holder  Forpost-Terrænets  Kinesere  Feje- 
kosten rede,  nu  til  japansk,  nu  til  russisk  Gødning  —  og 
tier  viseligen. 

Aftenen  sænker  sig  over  Egnen  og  jager  Dagens  Hede 
paa  Flugt.  Alt  som  det  røde  Sollys  svinder  i  Vest  —  dér, 
hvor  Havet  er  nærmest  —  vokser  Fuldmaanens  Glans  i 
Styrke  og  tindrer  i  Sensommerens  Mylr  af  Dugperler  over 
Sten  og  Straa,  over  Mos  og  Aks.  Svale  Luftninge  bærer 
Strømninger  af  Vellugt  med  sig  hen  over  den  tyste  Slette, 
som  vilde  de  slette  Sporene  af  Dagens  trykkende  Byrde 
og  gøre  Hvilen  sød  og  tryg. 

Højere  og  højere  sejler  Fuldmaanen  ad  sin  stjærne- 
funklende  Bane.  Natten  skrider.  Allerede  er  Køligheden 
bleven  til  Kulde.  Soldaterne  hyller  sig  i  deres  Kapper  og 
dækker  sig  med  de  Teltstykker,  de  bærer  i  deres  Oppak- 
ning. Et  og  andet  Sted  ude  i  Mørket  skryder  et  Muldyr 
—  længe,  klagende,  som  et  overnaturligt  Væsen  i  Pine. 
Da  det  endelig  tier,  synes  Stilheden  uhyggelig  og  ligesom 
lurende.  —  Rører  der  sig  ikke  noget  ude  i  Kaoliangen? 
Høres  ikke  Lyden  af  Geværhaner,  som  spændes? 

Med  Stilheden  er  det  i  hvert  Fald  omme.  Da  Øjet  ikke 
længere  kan  yde  paalidelig  Tjeneste,  men  tværtimod  blot 
leder  vild,  idet  alle  Omgivelserne  synes  at  antage  fanta- 
stiske Former  og  Farver,  opfanger  Øret  hver  eneste  af 
Mørkets  Stemmer.  Frøernes  Kvækken,  de  tunge  Hirseaks' 
Raslen  for  et  Vindpust,  en  Soldats  Hoste  eller  hans  Vaa- 
bens  Klirren,  naar  han  skifter  Stilling  —  altsammen  bliver 
det  til  unaturlig  stærke,  nære  og  tydelige  Lyde,  der  paa- 
trænger sig  Opmærksomheden  og  tvinger  til  Aarvaagen- 
hed. 

Midnat  er  forbi,  da  vi  oppe  paa  Højen  hører  Fodslag, 
som  nærmer  sig.  Straks  efter  ser  vi  ogsaa  en  lang  Række 

Soldater,  der  bevæger  sig  frem  ad  en  smal  Sti  ved 
Højens  Fod  —  ligesom  en  Slange  med  blinkende  Skæl, 
der  bugter  sig  hen  over  Marken.  Det  er  de  to  Kompag- 
nier sibiriske  Skytter,  som  har  faaet  Ordre  til  at  fordrive 
Japanerne  fra  en  Landsby,  der  ligger  omtrent  1 500 — 2000 
Meter  fra  Sopka  21. 

Efter  et  kort  Hvil  sætter  Folkene  sig  paany  i  Bevæ- 
gelse. Og  nu  sker  der  det  besynderlige,  at  skøndt  vi  be- 
stemt veed,  at  disse  2 — 300  Mand  marcherer  dernede, 
og  skøndt  vi  nøjagtig  kender  den  Retning,  de  skal  følge, 
saa  forsvinder  de  dog  fuldstændig  for  baade  Øje  og  Øre 
faa  Minutter  efter,  at  deres  March  er  begyndt  —  som 
var  de  allerede  langt,  langt  borte  i  Mørket. 

Maanen  gaar  ned  under  den  vestlige  Horisont.  Og  fra 
da  af  bliver  Natten  sort  og  bitterlig  kold.  Trætheden  ind- 
finder sig.  Flere  af  Soldaterne  paa  Højens  sydlige  Rand 
er  falden  i  Søvn  med  det  ladte  Gevær  ved  Siden. 

Pludselig  hører  vi  saa  ude  fra  det  kolde,  tætte  Mørke 
voldsomt  Hundeglam,  der  besvares  fra  alle  Slettens  Lands- 
byer. Det  er  en  Helvedes-Koncert,  der  maa  vække  en 
Sten,  end  sige  en  sovende  japansk  Forpost.  Allerede  nu 
maa  de  to  Kompagniers  March  være  forraadt. 

Der  gaar  endnu  en  halv  Times  Tid,  hvori  Hundeglam- 
met overdøver  alle  andre  Lyde. 

Men  da  brager  med  ét  en  Geværsalve  et  Sted  derude 
—  og  straks  efter  en  anden,  hvis  Raslen  forlænger  sig 
med  mægtigt  voksende  Styrke. 

Derpaa  atter  dyb  Tavshed. 

Havde  Ilden  —  der  blot  var  hørlig,  ikke  synlig  —  varet 
nogle  Minutter  eller  kun  nogle  Sekunder?  Umuligt  at 
afgøre.  Derfor  faar  vi  først  i  det  aarle,  isnende  kolde 
Morgengry,  da  de  to  Kompagnier  vender  tilbage  til  Sopka 
21,  at  vide,  at  den  korte  Kamp  har  staaet  nogle  faa  hun- 

drede  Meter  fra  Højen,  foran  den  nærmeste  Landsby. 
Tropperne  var  gaaet  vild  i  Mørket.  Hundeglammet  havde 
rettidig  advaret  Japanerne  —  og  Stillingen  forblev  derfor 
uforandret  som  forhen.  Det  dristige  og  vanskelige  Forsøg 
var  forgæves,  men  havde  ogsaa  kun  kostet  de  to  Kom- 
pagnier én  eneste  Letsaaret. 

Da  Solen  rejste  sig  bag  Ajsansan-Passets  høje  Fjælde, 
skinnede  den  paany  over  et  fredeligt,  frodigt  Landskab, 
hvorfra  ethvert  Spor  af  Kamp  var  forsvundet. 

Morgenduelige  og  flittige  kom  Kineserne  ud  af  deres 
Huse  og  begav  sig  til  Dagens  Dont  i  Gaard  og  Mark 
—  som  vilde  de  ikke  vide,  at  der  var  noget,  der  hed  Krig, 
og  at  lange  Rækker  af  Bøssepiber  pegede  mod  dem  baade 
fra  Syd  og  Nord. 


Straks  efter  vor  Tilbagekomst  til  Januvatse  besluttede 
jeg  —  rigtignok  baade  mod  Generalens  og  Schonmeyrs 
Raad  —  at  forlade  IXde  Divisions  Lejr  for  at  tage  til 
Mukden.  Siden  den  1ste  havde  jeg  ikke  afsendt  Post 
hverken  til  Blad  eller  Familje;  nu  kunde  det  ikke  gaa 
at  vente  længere.  Det  var  en  Kilde  til  meget  Tidsspild 
og  en  stor  Vanskelighed,  vi  Korrespondenter  bestandig 
maatte  kæmpe  med,  at  der  ikke  fandtes  nogen  kompetent 
russisk  Censur-Myndighed  andre  Steder  end  i  Mukden, 
og  at  der  følgelig  ikke  fra  noget  andet  Sted  kunde  af- 
sendes Artikler  eller  Telegrammer.  Paa  den  Maade  fik  vi, 
naar  vi  som  jeg  den  meste  Tid  laa  med  Tropperne  ude  i 
Fronten,  baade  100  Kilometer  og  mere  til  nærmeste 
„Postkasse".  Men  herved  var  jo  intet  at  gøre.  Jeg  maatte 
have  mit  Stof  afsted,  og  altsaa  lod  jeg  d.  24de  August 
om  Morgenen  min  Mafu  (Hestepasser  og  Tjener)  Vong 

pakke  Bagagen  og  sadle  Hestene,  hvorpaa  jeg  red  mod 
Nord,  saa  vidt  muligt  følgende  Mandarinvejen. 

Sent  samme  Dags  Eftermiddag  ankom  jeg  til  Liaojang. 
Her  viste  det  sig  imidlertid,  at  min  Bagagehest  Sanga  — 
jeg  havde  givet  mine  tre  nyttige  mandsjurske  Ponyer  Navn 
efter  de  kinesiske  Talord  for  1 , 2  og  3 :  Iga,  Lianga  og  Sanga 

—  havde  faaet  trykket  et  grimt  Saar  paa  Ryggen,  og  der  var 
derfor  ikke  andet  at  gøre  end  at  lade  Vong  blive  i  Liao- 
jang med  Hestene,  medens  jeg  selv,  paa  Trods  af  alle 
Erfaringer,  maatte  gøre  Vidererejsen  til  Censuren  i  Muk- 
den pr.  Jærnbane.  Jeg  indlogerede  Vong  og  Hestene  i  en 
stor  kinesisk  Gæstgivergaard  og  tog  kun  den  nødvendig- 
ste Bagage  med  mig. 

Som  det  var  at  vente,  varede  Jærnbaneturen  fra  Liaojang 
til  Mukden  —  d.  v.  s.  en  Strækning  paa  ca.  60  Kilometer 

—  betydelig  længere  Tid,  end  der  udkrævedes  for  at  til- 
bagelægge den  samme  Afstand  paa  Hesteryg.  Jeg  forlod 
Liaojang  den  25de  August  Kl.  2  Eftermiddag  og  naaede 
først  Mukden  den  næste  Morgen,  Fredag  den  26de,  ved 
8-Tiden.  Under  Krigen  bestaar  Kørsel  medjærnbanen  først 
og  fremmest  i  timelang  Venten  paa  Stationer  og  Vigespor. 

Men  det  var  dog  altsaa  lykkedes  mig  atter  at  naa  den 
gamle,  mandsjurske  Kejserstad.  Jeg  havde  efter  min  Til- 
bagekomst fra  22  Dage  i  Felten  straks  meldt  mig  hos 
Censor  med  en  stor  Brevbunke  til  Afsendelse  —  og  i 
Haab  om  at  finde  en  tilsvarende  til  Modtagelse.  Men 
dette  Haab  blev  fuldstændig  skuffet.  Postbesørgelsen  fra 
Evropa,  der  under  Krigens  Begyndelse  fandt  Sted  med 
prisværdig  Regelmæssighed,  var  nu  gaaet  ganske  i  Skud- 
dermudder. 

Endnu  inden  jeg  var  færdig  med  mine  Forretninger  i 
Mukden,  overraskedes  jeg  en   Morgen  —  det  var  den 

30te  August  —  ved  at  høre  Ekkoet  af  en  ganske  vist 
fjærn,  men  dog  stærk  og  vedvarende  Kanontorden  i  Syd. 
Hurtigst  muligt  begav  jeg  mig  fra  min  Bolig  inde  i  den 
kinesiske  By  ud  til  Banegaardsbyen  (de  af  Russerne  byg- 
gede Huse  umiddelbart  ved  Stationen)  for  at  faa  at  vide, 
hvad  der  foregik.  Herude  var  der  imidlertid  ingen,  som 
kunde  eller  vilde  give  ordenlig  Besked  . . .  Nuvel  ja.  For- 
modningen talte  for,  at  der  stod  et  Slag  ved  Liaojang.  — 
Men  det  var  ogsaa  alt,  hvad  der  i  Vicekongens,  Admiral 
Alekséjeffs  Hovedkvarter  vidstes  under  hans  Fraværelse. 

Her  var  ingen  Tid  at  spilde.  Havde  jeg  haft  mine 
Heste,  vilde  jeg  ogsaa  ved  denne  Lejlighed  have  kunnet 
være  uafhængig  og,  trods  den  øsende  Regn,  der  nu  var 
begyndt  paany,  i  Løbet  af  et  Døgn  naa  Liaojang.  Men 
som  Forholdene  nu  en  Gang  laa,  havde  jeg  intet  Valg: 
Jeg  maatte  atter  ty  til  den  forbandede  Jærnbane  for  at 
blive  transporteret  til  mit  Maal.  — 

Paa  Banegaarden  fik  jeg  den  besynderlige  Besked,  at 
Togene  ikke  længer  gik  til  selve  Stationen  Liaojang, 
men  standsede  fire-fem  Kilometer  fra  Byen.  Og  forøvrigt 
kunde  Stationskommandanten  slet  ikke  udtale  sig  om, 
naar  der  vilde  afgaa  Tog  sydpaa.  Jeg  maatte  da  indrette 
mig  permanent  paa  Banegaarden  for  at  være  rede  ved 
første  Lejlighed. 

Det  blev  en  ubarmhjærtig  lang  Ventetid.  Dagen  gik  — 
en  graa,  efteraarsagtig  kold  Dag  med  strømmende  Regn  — 
og  Natten  brød  frem,  uden  at  et  eneste  Tog  forlod  Sta- 
tionen. Flere  „Røde  Kors  "-Tog  ankom  nordfra,  men  blev 
staaende.  Alle  Spor  blev  efterhaanden  optagne,  og  sta- 
dig kom  der  ingen  Melding  om  fri  Linje. 

Ved  Midnatstid  brød  et  voldsomt  Uvejr  løs,  og  Regnen 
plaskede  med  saadan  Styrke,  at  Kanontordenen  —  der 

hidtil  ikke  var  standset  et  eneste  Øjeblik  —  blev  over- 
døvet. Men  da  Uvejret  var  trukket  over  og  Regnen  op- 
hørt, lød  paany  gennem  Natten  Bragene  fra  den  store 
Kamp,  som  udkæmpedes  dernede  ved  Arméens  Hoved- 
kvarter. Og  næppe  gryede  Morgenen  —  klar  og  bitterlig 
kold  —  før  Drønene  tog  til  i  Styrke  og  Antal,  som  var 
Højderne  mod  Syd  bleven  Vulkaner  i  Udbrud. 

Endelig  viste  der  sig  Tegn  til,  at  et  af  de  Hospitalstog, 
som  holdt  paa  Stationen,  skulde  faa  Ordre  til  at  køre  syd- 
paa,  og  dets  militære  Chef  indrømmede  mig  straks  Til- 
ladelse til  at  benytte  det.  Men  Ventetiden  var  endnu  langt 
fra  forbi.  Først  Kl.  2  om  Eftermiddagen  den  31te  August 
—  efter  over  24  Timers  Ophold  paa  Mukdens  Bane- 
gaard  —  satte  det  rullende  Lasaret  sig  i  Bevægelse  og 
gled  langsomt  ud  af  Lokomotivernes  og  Vaggonernes  Mylr. 

Da  vi,  efter  at  have  passeret  den  store  Bro  over  Flo- 
den Hunho,  str.ndsede  ved  Stationen  Chaho,  fandt  vi 
dens  Sidespor  lige  saa  overfyldte  som  Mukdens.  Det  blev 
da  ogsaa  straks  meddelt  vort  Togs  Kommandant,  at  han 
havde  en  lang  Ventetid  foran  sig,  inden  han  kunde  komme 
videre.  Jeg  entrede  derfor  hurtigst  mulig  over  i  et  andet 
Hospitalstog  —  det,  som  skulde  køre  først.  Paa  denne 
Maade  lykkedes  det  mig  at  naa  til  JantaJ  —  godt  Halv- 
vejen mellem  Mukden  og  Liaojang  —  samme  Dags  Aften 
(Onsdag  den  31te  August). 

Men  her  standsede  ogsaa  al  Trafik.  Kun  et  Lokomotiv 
med  tre  Vognladninger  Ammunition  raslede  afsted  syd- 
paa.  Alle  Anmodninger  om  at  maatte  køre  med  blev 
ubønhørlig  afslaaede. 

Paa  den  lille  Station  Jantaj  herskede  en  Trængsel  som 
paa  en  Hovedstads-Banegaard  før  Iltogets  Afgang. 

Langs  begge  Sider  af  Jærnbanelinjen  strakte  nyankomne 
Troppers  Lejrpladser  sig  vidt  ud  over  Sletten.  Et  Felt- 
Hospital  var  i  al  Hast  indrettet  lige  overfor  Stations- 
bygningen. Paa  alle  Spor  holdt  endeløse  Rækker  afVag- 
goner,  og  ustandselig  lød  Ranger-Lokomotivernes  Fløjten 
og  Braget  af  de  svære  Vogne,  der  tørnede  mod  hverandre 
før  Sammenkoblingen.  Officerer  af  alle  Vaabenarter,  Sol- 
dater, Søstre  af  det  „Røde  Kors",  Læger  og  Intendanter, 
Jærnbaneembedsmænd  og  Telegrafister  trængtes  paa  Per- 
ronen og  udvekslede  i  Hast  Efterretninger  om  det  store 
Slag,  der  udkæmpedes  sydpaa,  kun  et  Par  og  tyve  Kilo- 
meter fra  Jantaj.  Oppe  paa  Hospitalstogenes  Vaggontage 
havde  der  samlet  sig  Klynger  af  Sygeplejersker,  Læger 
og  Officerer,  som  med  Kikkerter  iagttog  den  sydlige 
Horisont. 

Da  Aftenen  faldt  paa,  stod  Bjærgene  dernede  i  Flam- 
mer. Og  til  langt  ud  paa  Natten  saaes  Kanonernes  Glimt 
og  hørtes  deres  dumpt  rullende  Torden. 

Som  tidligere,  saaledes  var  Stemningen  ogsaa  nu  frej- 
dig og  lys;  det  vrimlede  den  Aften  med  gunstige  Efter- 
retninger: Ikke  blot  havde  Slaget  ved  Liaojang  hidtil 
været  en  stor  russisk  Sejr,  men  pludselig  var  Alverden 
i  Besiddelse  af  ubetinget  paalidelige  Meddelelser  fra  Port 
Arthur,  og  de  gik  ud  paa,  at  Japanerne  netop  nu  —  i  det 
selvsamme  Øjeblik  —  havde  opgivet  Belejringen  og  truk- 
ket deres  Styrke  nordpaa.  Allerede  vidste  man  ogsaa 
Besked  om  Japanernes  Tab  ved  Liaojang;  fra  Time  til 
Time  voksede  det  med  Tusinder. 

Under  alt  dette  var  jeg  imidlertid  ikke  naaet  længere 
end  til  Jantaj.  Mulighederne  for  at  komme  videre  pr.  Bane 
syntes  meget  smaa.  Jeg  forsøgte  da  at  købe  en  Hest  eller 

Begivenheder  jeg  oplevede.  7 

leje  en  Kærre  i  den  lille  kinesiske  Landsby  nær  Sta- 
tionen ;  men  forgæves.  Alt  var  allerede  købt  eller  beslag- 
lagt af  Arméen.  Jeg  gjorde  mig  da  klart,  at  vilde  jeg  naa 
Liaojang,  maatte  jeg  spadsere  de  24 — 25  Kilometer,  der 
adskilte  mig  fra  dette  Begivenhedernes  Midtpunkt. 

Og  denne  Plan  iværksatte  jeg  ogsaa  den  følgende 
Morgen  ved  Daggry,  efter  at  jeg  havde  tilbragt  Natten  i 
et  af  Hospitalstogene. 


Det  er  med  en  ganske  ejendommelig  Følelse,  at  jeg 
denne  Morgen  (Torsdag  den  1ste  September)  vandrer 
afsted  sydpaa  langs  Skinnevejen.  Jeg  besidder  intet  an- 
det, end  hvad  jeg  bærer  paa  mig.  Mine  Ejendele  er  split- 
tede rundt  om  paa  Steder,  hvor  i  denne  Krigens  Tid  hver 
Dag  bringer  Forandringer,  Uro  og  Opbrud.  Mine  Heste 
med  Tilbehør  af  Ridetøj  staar  i  Liaojang,  hvor  en  mægtig 
Kamp  bliver  udkæmpet.  Min  Feltudrustning  har  jeg  efter- 
ladt i  Jantaj  i  et  af  de  derværende  Hospitalstog,  som 
hvert  Øjeblik  kan  faa  Ordre  til  at  bringe  Saarede  fra 
Valpladsen  til  Lasaretterne  i  Kharbin  eller  en  endnu  fjær- 
nere  By.  Min  sværere  Bagage  endelig  har  jeg  anbragt  i 
Mukden  —  der  maaske  vil  blive  rømmet  om  et  Par 
Dage. 

Jeg  tynges  da  ikke  af  jordisk  Gods  paa  min  Vandring 
til  det  store  Slag.  En  Regnkappe  og  en  Portefølje  med 
Penge  og  Legitimationspapirer  er  alt,  hvad  jeg  har  taget 
med  mig.  Resten  faar  det  gaa  med,  som  det  kan  bedst. 

Thi  til  Liaojang  vil  jeg. 

Nuvel  —  Turen  er  haard.  Efterhaanden  som  Dagen 
skrider,  bliver  Varmen  mere  og  mere  trykkende.  Uvant 
med  Marchen  i  de  svære,  russiske  Vandstøvler  —  som 

jeg  havde  taget  paa  af  Hensyn  til  Føret  —  mærker  jeg 
allerede  efter  den  første  Mil  hvert  Skridt  som  en  Smerte. 
Hertil  kommer  saa  Sulten  og  Tørsten.  Og  endelig  plages 
jeg  strængt  af  Ensomhedsfølelsen  —  af  den  utilfredsstil- 
lede Trang  til  at  drøfte  de  Iagttagelser,  der  strømmer  ind 
paa  mig,  og  til  at  faa  Vished  om  Tilstanden  i  den  tord- 
nende og  flammende  By,  der  er  min  tvivlsomme  Van- 
drings Maal. 

Paa  begge  Sider  Jærnbanelinjen  snegler  endeløse  Ræk- 
ker af  Træn-Vogne  sig  nordpaa  —  stik  modsat  min 
Retning.  Paa  selve  Skinnevejen  trasker  Grupper  af  Sol- 
dater, der  følger  Trænet,  og  hvis  Fodtøj  hænger  i  Laser 
efter  de  sidste  Dages  March  gennem  Vejenes  klumpede 
Ælte.  Hist  og  her  kommer  ogsaa  Flokke  af  Kinesere,  der 
slæber  paa  uformelige  Bylter,  hvori  de  har  gemt  de  Ejen- 
dele, de  frem  for  alt  vil  redde. 

Thi  her  kan  ingen  Tvivl  være  mulig:  Disse  Karavaner, 
der  aser  sig  frem  mod  Nord,  kløvende  Mudderet,  trod- 
sende Flodernes  Strøm  —  de  er  Tilbagetogets  Fortrop, 
der  bringer  Bud  om  opgivet  Kamp,  brudt  Modstand.  De 
trætte,  lasede  Soldater,  jeg  møder  paa  min  Vej,  de  ludende 
Heste,  der  stønner  i  Spandet,  de  overlæssede  Vogne,  som 
knager  og  piber  under  Byrden  —  alt  synes  at  klage  den 
samme,  enstonige  og  endeløst  gentagne  Vise :  Tilbage  — 
tilbage  —  tilbage! 

Og  Kineserne,  der  haster  afsted  med  det  gyngende, 
tungt  lastede  Aag  over  Skuldrene,  er  de  ikke  Rotterne, 
der  flygter  fra  Skibet,  hvor  de  en  Tid  lang  har  haft  gode 
Dage,  men  som  nu  staar  i  Fare  for  at  synke? 

Forude  lyder  et  Lokomotivs  Fløjten.  Snart  efter  bruser 
et  langt  Tog  forbi  mig,  det  sælsomste  jeg  hidtil  saae. 

Foran  paa  Maskinens  Puffere,  paa  Kedlen,  paa  Trinene, 
paa  Kulvognen  og  overalt,  hvor  der  ellers  er  en  Smule 

Plads,  sidder  Mennesker  som  Spurve  paa  et  Kornneg. 
De  aabne  Vaggoner,  der  følger,  er  fantastiske  Bygninger 
af  Stole,  Borde,  Kasser,  Kufferter,  Sække,  Fuglebure, 
Symaskiner,  Senge,  Ruller  af  Tæpper  og  Maatter,  Kak- 
kelovne, Spande  og  Køkkentøj  —  en  Slags  kæmpemæs- 
sige Flyttelæs,  som  var  pludselig  en  hel  Række  Huses 
Indhold  tømt  ud  og  sammen  med  Beboerne  kastet  hulter 
til  bulter  paa  Vognene.  Thi  det  vrimler  med  Mennesker 
mellem  alle  disse  Sager;  de  sidder  sammenkrøbne  og 
indeklemte  i  det  brogede  Mylr,  eller  de  troner  øverst 
oppe  paa  Læsset,  eller  de  klamrer  sig  til  en  eller  anden 
Genstand,  der  er  solid  nok  til  at  støtte  dem,  saa  de  ikke 
skal  falde  ned  fra  den  Yderkant,  hvor  de  i  sidste  Øjeblik 
har  fundet  Plads. 

Men  i  dette  underlige  Togs  overdækkede  Vogne  — 
der  igaar  maaske  førte  en  Hestetransport  eller  en  Ammu- 
nitionsladning  sydpaa  —  er  Billedet  et  andet.  Gennem 
de  aabne  Sidedøre  ser  jeg  hvidklædte  Mennesker  ligge 
udstrakt  paa  Gulvets  Halm.  Tid  til  anden  skærer  en 
Klage  gennem  Hjulenes  Rullen,  og  da  Toget  er  brust 
forbi,  har  det  efterladt  en  skarp  Karbollugt,  der  længe 
staar  stille  i  den  hede,  tunge  Luft. 

Over  Højderne  ved  Liaojang  sværmer  en  uafbrudt 
fornyet  Skare  Shrapnels  som  en  mægtig  Flok  hvide  Fugle, 
der  højt  oppe  fra  spejder  efter  det  Bytte,  de  vil  slaa  ned 
paa.  Kanontordenens  lange,  rullende  Brag  bringer  Luften 
til  at  skælve.  Og  nu,  da  jeg  møjsommelig  har  slæbt  mig 
saa  langt  frem,  at  jeg  kan  øjne  det  gamle  kinesiske 
Sejrsmindesmærke  ved  Liaojang.  nu  opdager  jeg  pludselig, 
at  det  ikke  blot  er  ved  det  russiske  Hovedkvarter,  der 
kæmpes,  men  at  der  ogsaa  staar  et  stort  Slag  paa  Jærn- 
banelinjens  østre  Side.    Bestandig  det  samme  Billede: 

De  hvide  Shrapnels,  der  sejler  flokkevis  gennem  Luften, 
tilsyneladende  paa  Flugt  op-efter,  mod  Bjærgenes  Tinder 
—  og  bestandig  ogsaa  den  samme  dumpe  Musik  fra  de 
fjærnt  drønende  Kanoner.  Set  fra  den  højtliggende  Kurve 
paa  Jærnbanelinjen,  hvor  jeg  befinder  mig,  synes  Dagens 
Kamp  at  omspænde  hele  Horisonten  fra  Øst  til  Syd. 

Hvad  er  det,  der  foregaar?  Hvad  venter  der  mig  ved 
min  pinefulde  Vandrings  Maal? 

Stadig  ingen  Tog  sydpaa.  Overhovedet  synes  jeg,  at 
det  paa  en  betænkelig  Maade  ser  ud,  som  om  jeg  er  det 
eneste  levende  Væsen,  der  har  Ærinde  i  Liaojang.  Men 
heldigvis  kommer  en  Dræsine  susende  bag  mig,  og  min 
energiske  Signalisering  —  som  fra  en  Art  Skibbruden, 
der  tilvifter  en  forbisejlende  Damper  —  bringer  den  til 
at  standse. 

For  gode  Ord  til  den  Ingeniør,  der  benytter,  og  nogle 
Rubler  til  de  Soldater,  der  driver  Køretøjet,  faar  jeg  Lov 
til  at  køre  med. 

Aldrig  har  nogen  Plads  i  et  Luksustog  forekommet 
mig  behageligere  end  mit  Sæde  paa  denne  Dræsines 
haarde  Bænk.  Og  det  gaar  fremad  med  herlig  Fart. 
Efter  næppe  en  Times  Kørsel  har  vi  naaet  den  store  Bro 
over  Tajtse-ho,  omtrent  fire  Kilometer  fra  Stationen  Liao- 
jang. Her  maa  vi  standse,  thi  saa  vel  Jæmbanebroen  som 
Pontonbroen  ved  Siden  af  er  overfyldte  indtil  Trængsel 
af  Trænvogne,  der  i  endeløs  Rækkefølge  bevæger  sig 
mod  Nord. 

Med  friske  Kræfter  tager  jeg  da  fat  paa  de  sidste  fire 
Kilometer,  der  skiller  mig  fra  mit  Maal. 

Men  uafbrudt  møder  Indtryk,  som  jeg  ikke  ligegyldig 
kan  gaa  forbi.  Togene,  der  dels  er  under  Dannelse,  dels 
allerede  dannede,  strækker  sig  i  mægtige  Rækker  paa 
alle  Spor,  saa  langt  Øjet  naaer.    De  fleste  Vaggoner  er 

allerede  fyldt  af  Gods  og  Mennesker.  Civile  og  militære 
Embedsmænd  kommer  slæbende  med  alskens  Sager  i 
alskens  Indpakning,  fulgt  af  Kinesere,  der  er  lastede  som 
Pakæsler.  Blandt  de  ikke-uniformerede  Mandfolk,  som  i 
deres  Ansigts  Sved  aser  afsted  med  Kasser  og  Kufferter, 
genkender  jeg  adskillige  af  de  Grækere  og  Armeniere, 
jeg  tidligere  har  truffet  ved  alle  større  Lejrpladser,  hvor 
de  har  drevet  deres  Forretning  med  Brændevin  og  Tobak 
til  Aagerpriser.  Her  er  ogsaa  adskillige  Koreanere  og 
andre  asiatiske  Typer  —  mærkelige  Væsner,  som  i  dette 
Øjeblik  dukker  frem  af  deres  Skjul  og  nu  med  en  Slags 
ydmyg,  slesk  Frækhed  søger  at  tilsnige  sig  en  Plads,  saa 
de  kan  slippe  afsted  uden  Fare  og  Besvær.  Sagtens  har 
de  deres  Grunde  for  ikke  at  blive,  hvis  Japanerne  skulde 
komme  i  en  Hast. 

Efterhaanden  er  jeg  naaet  til  den  Perron,  der  i  sin  Tid 
blev  bygget  udelukkende  til  Brug  for  „Røde  Kors",  og 
som  staar  i  umiddelbar  Forbindelse  med  Hospitalerne  og 
Lasaretterne. 

Ogsaa  her  er  den  store  Rømning  begyndt. 

Lange  Rækker  af  Baarer  er  i  uafbrudt  Bevægelse 
mellem  Bygningerne  og  Jærnbanelinjen.  Paa  hver  ligger 
en  hvidklædt  Skikkelse.  Men  da  der  ikke  er  Baarer  nok 
—  eller  maaske  er  det,  fordi  Tiden  er  knap  —  saa  maa 
mange  af  de  Syge  og  Saarede  selv  befordre  sig  fra  Ho- 
spitalet og  Teltene  til  de  ventende  Vaggoner.  Det  mylrer 
med  disse  Mænd,  klædte  i  hvidt,  som  humper  afsted, 
støttende  sig  til  en  Kammerats  Skulder,  eller  som  kravler 
frem,  vaklende  og  usikre,  bøjede  og  værkbrudne  trods 
deres  Ungdom. 

Længe  staar  jeg  stille  og  iagttager  denne  Skare  af  syge 
og  lidende  Mennesker,  der  nu  i  Kreaturvogne  skal  trans- 
porteres nordpaa,  fordi  Fjendens  Kugler  jager  dem  bort 

fra  det  Sted,  hvor  de  havde  fundet  Lindring  og  Hvile. 
Men  saa  længe  jeg  end  bliver  staaende,  vil  det  dog  ikke 
tage  nogen  Ende  med  Baarernes  og  de  vandrende  Krøb- 
linges  Række.  —  Hvor  mange  Hundrede  ser  jeg  vel  af 
disse  Krigens  hvileløse  Ofre? 

Naar  man  staar  Ansigt  til  Ansigt  med  saa  dyb  og  gri- 
bende en  Alvor,  skulde  man  sagtens  ikke  tænke  paa  sine 
egne  Smaa-Anliggender.  Men  det  er  en  Kendsgærning, 
at  Trætheden,  Sulten  og  Tørsten  er  ved  at  sløve  mig  til 
den  Grad,  at  jeg  føler  mig  ganske  udmattet.  Klokken  er 
nu  bleven  henad  2,  og  siden  tidlig  i  Morges  har  jeg 
været  paa  Benene  uden  at  faa  andet  end  det  Glas  The, 
der  blev  mig  budt  i  Hospitalstoget  i  Jantaj.  Jeg  veed  der- 
for, hvad  jeg  nu  vil  gøre :  Ganske  vist  er  der  naturligvis 
Trængsel  og  Forvirring  paa  Banegaarden,  men  med  lidt 
Behændighed  kan  jeg  nok  redde  mig  en  Stol  og  et  eller 
andet  spiseligt;  dér  vil  jeg  da  hvile  og  forfriske  mig  et 
Øjeblik  —  og  saa  hurtigst  mulig  til  den  kinesiske  By  for 
at  hente  mine  Heste  og  komme  afsted  til  min  Division! 

Som  tænkt  saa  gjort:  Stadig  spadserende  paa  selve 
Jærnbanelinjen  skynder  jeg  mig  til  Banegaarden.  Da  jeg 
er  kommen  den  saa  nær,  at  jeg  kan  overse  hele  Perronen 
—  hvor  jeg  kender  hver  Plet,  saa  ofte  som  jeg  har  fær- 
dedes paa  dette  Sted  —  slaar  det  mig,  at  der  er  ganske 
øde.  Jeg  havde  netop  troet,  at  jeg  her  skulde  træffe  baade 
Kolleger  og  andre  Kendinge  i  stort  Tal.  Heller  ikke  hol- 
der der  et  eneste  Tog  foran  Perronen  —  ja,  ikke  en  Gang 
et  Par  Vaggoner. 

Hvad  i  Alverden  foregaar  her  dog? 

Jeg  fremskynder  min  Gang  for  at  overtyde  mig  om 
Aarsagen  til  disse  besynderlige  og  —  ærlig  talt  —  uro- 
vækkende Forhold  . . . 

I  det  samme  —  jeg  er  nu  kun  nogle  faa  Alen  fra  Per- 
ronens yderste  Endepunkt  —  hører  jeg  i  Luften  en  Susen 

og  Piben og  straks  efter  et  vældigt  Brag.  Uvil- 

kaarligt  vender  jeg  mig  om  efter  Lyden  og  ser  da  en 
Granateksplosion  paa  Banelinjens  modsatte  Side,  omtrent 
halvandet  Hundrede  Meter  fra  det  Sted,  hvor  jeg  staar. 
Det  ophvirvlede  Sand  og  Grus  falder  som  en  Regn  ned 
over  mig  og  samler  sig  paa  mine  Skuldre  og  i  min  Hatte- 
skygge. 

Næppe  har  jeg  gjort  mig  klart,  hvad  der  foregaar  — 
næppe  er  det  gaaet  op  for  mig,  at  jeg,  intet  anende,  er 
kommen  indenfor  Bombarderingslinjen,  før  jeg  atter  hører 
et  Projektils  Susen  gennem  Luften.  Jeg  springer  om  bag 
Vandtaarnet,  der  befinder  sig  i  min  umiddelbare  Nærhed, 
og  afventer  her  Eksplosionen.  Denne  Gang  ser  jeg  den 
ikke.  Imidlertid  falder  det  mig  ind,  at  min  Dækning  er 
slet  valgt.  Det  i  Forhold  til  Stationsbygningen  temmelig 
høje  Vandtaarn  er  selvfølgelig  et  ypperligt  Maal  at  skyde 
efter.  Desuden  maa  jeg  videre.  Her  kan  jeg  ikke  blive. 
Jeg  vil  ikke  slaas  med  alle  de  Mennesker,  der  trænges 
om  at  komme  med  Togene.  Og  jeg  er  altfor  træt  til,  at 
jeg  kan  gøre  Tilbagetoget  til  Fods.  Altsaa  maa  jeg  se  at 
naa  den  kinesiske  By  og  faa  fat  i  mine  Heste.  —  Har 
jeg  først  dem,  er  jeg  reddet. 

Bag  Stationen  ligger  den  russiske  By  —  Grupper  af 
enetages,  graa  Stenhuse  —  og  gennem  dens  Gader  gaar 
Vejen  til  den  kinesiske  By.  lait  har  jeg  omtrent  to  Kilo- 
meter at  tilbagelægge. 

Men  det  er  umuligt  at  vælge  den  sædvanlige,  korteste 
Vej.  Thi  jeg  hører  og  ser  snart,  at  Bombardementet  ikke 
gælder  Stationen  alene,  men  hele  den  russiske  By  med 
dens  Kontorer,  Oplag  og  Forraad. 

I  Begyndelsen  tænker  jeg  ikke  paa  andet  end  at  søge 

Dækning,  hver  Gang  den  pibende  Lyd  i  Luften  forkyn- 
der, at  et  Projektil  er  nær.  Paa  denne  Maade  kommer 
jeg  kun  langsomt  frem  —  løbende  og  springende  fra 
Husmur  til  Husmur  —  og  taber  ofte  Retningen.  Men 
efterhaanden  som  jeg  har  vænnet  mig  til  Situationen  og 
er  bleven  i  Stand  til  at  bedømme  den  rolig,  kan  jeg 
paany  bruge  mine  Øjne  til  at  iagttage,  hvad  der  foregaar 
omkring  mig. 

Jeg  havde,  underlig  nok,  det  Indtryk,  at  jeg  var  ganske 
alene  i  den  russiske  By  —  og  nu  ser  jeg,  at  der  sniger 
sig  mange  Mennesker  omkring  mellem  Bygningerne.  De 
fleste  er  Kinesere,  mistænkelig  udseende  Fyre,  der  roder 
i  det  Affald,  som  er  blevet  tilbage,  da  Husene  hurtig 
tømtes;  nogle  af  dem  vover  sig  ind  gennem  de  aabne 
Døre  —  en  enkelt  ser  jeg  smutte  ind  ad  et  Vindue.  Der 
paakommer  mig  en  stærk  Fornemmelse  af,  at  disse 
Væsner  maaske  er  nok  saa  farlige  som  Japanernes  Gra- 
nater og  Shrapnels,  der  vedblivende,  men  spredt  og  med 
Mellemrum  falder  over  Kvarteret.  Derfor  er  det  mig  en 
Beroligelse,  at  jeg  nu  og  da  møder  russiske  Soldater,  der 
som  jeg  er  paa  Vej  til  den  kinesiske  By.  Ganske  vist 
tager  ogsaa  de  med  sig,  hvad  de  finder,  og  hvad  de  gider 
samle  op  omkring  de  rømmede  Huse;  men  de  har  i  det 
mindste  deres  Vaaben  og  vil  ikke  nægte  en  Haandsræk- 
ning,  hvis  det  skulde  knibe. 

Da  jeg  kommer  til  den  store,  aabne  Plads  midt  i  den 
russiske  By,  hvor  tidligere  Kuropatkins  Tog  holdt,  naar 
han  var  i  Liaojang,  og  hvor  der  senere  er  blevet  indrettet 
kæmpemæssige  Korn-  og  Brødoplag,  beskyttede  af  Maat- 
ter  —  da  jeg  altsaa  ankommer  hertil,  finder  jeg  Hun- 
dreder af  Mennesker,  til  Hest  og  til  Fods,  i  Færd  med 
at  tage  til  sig  af  Varerne.  En  Flok  Kosakker  er  saa  over- 
læssede med  Brød,  at  de  næppe  kan  gøre  en  Bevægelse 

uden  at  tabe  et  eller  to.  Kineserne  krammer  deres  lange 
Klæder  op  og  fylder  Folderne.  Soldaterne  stikker  to  eller 
tre  Brød  paa  Bajonetten  og  marcherer  videre.  Bomberne 
falder  et  godt  Stykke  fra  Stedet,  og  derfor  foregaar  denne 
Proviantering  uden  Hast  og  i  al  Gemytlighed.  Flere  Of- 
ficerer, der  rider  forbi,  iagttager  Scenen  som  jeg;  da 
ingen  af  dem  skrider  ind,  slutter  jeg,  at  man  har  taget 
det  fornuftige  Parti  at  lade  Tropperne  forsyne  sig  af 
Hjærtens  Lyst,  idet  Oplagene  jo  dog  ikke  kan  føres  bort, 
men  er  bestemt  til  at  gaa  op  i  Flammer. 

Længere  fremme,  hvor  den  kinesiske  Forstad  gaar  over 
i  det  russiske  Kvarters  Udløbere,  er  Rømningsarbejdet 
endnu  i  fuld  Gang.  Ganske  vist  høres  nu  og  da  et  Pro- 
jektils Susen,  og  straks  søger  da  alle  Dækning.  Men 
Bombardementet  er  dog  ikke  værre,  end  at  de  mange 
Smaabutiker,  hvis  Ihændehavere  alle  synes  at  være  Le- 
vantinere.  Grækere,  Armeniere  og  den  Slags  Folk,  uden 
synderlig  Risiko  kan  tømme  deres  Varer  ud  paa  de  ven- 
tende Kærrer.  Men  Varebeholdningen  svinder  betydeligt 
under  den  hastige  Flytning.  Kærrerne  er  nemlig  mellem 
hver  Eksplosion  omgivne  af  en  interesseret  Skare  Ko- 
sakker, Dragoner,  sibiriske  Skytter  og  Kinesere,  der  be- 
tragter Flasker  og  Poser  paa  nært  Hold  og  —  trods  Ejer- 
mandens Skælden  —  tager  dem  med  sig  for  at  over- 
bevise sig  om  deres  Værd. 

Endelig  naaer  jeg  da  Porten  til  den  kinesiske  By  og 
staar  snart  efter  i  Hovedgaden.  Unægtelig  føler  jeg  i 
dette  Øjeblik  en  stor  Lettelse. 

Faren  er  overstaaet. 

I  Løbet  af  mindre  end  en  halv  Time  kan  jeg  have 
mine  Heste  sadlede  og  være  paa  Vej  til  IXde  Division. 

Gaderne  er  øde.  Alle  Butiker  er  lukkede,  og  de  for- 
skellige „Hoteller",  der  efterhaanden  var  opstaaede  om- 
kring Hovedkvarteret,  er  omhyggelig  tilstængede.  En 
Kineser,  som  iler  afsted  med  en  Kurv  Vindruer,  lader  sig 
true  til  at  sælge  mig  en  Klase;  den  og  et  Stykke  af  det 
ranede  Brød,  en  forbipasserende  Soldat  bærer  paa  sin 
Bajonet,  bliver  da  Dagens  Maaltid  for  mig  —  det  eneste 
jeg  faar. 

Klokken  nærmer  sig  stærkt  fire,  da  jeg  gennem  de 
uhyggelige,  tomme  Gader  er  kommen  til  den  kinesiske 
Gæstgivergaard,  hvor  jeg  for  netop  en  Uge  siden  efter- 
lod min  Mafu  Vong  og  mine  Heste. 

Porten  er  stænget. 

Først  efter  at  jeg  længe  har  hamret,  lader  en  Stemme 
sig  høre  inde  fra  Gaarden.  Jeg  forlanger  —  under  Ud- 
foldelse af  alle  mine  kinesisk-russiske  Sprogkundskaber  — 
at  faa  Vong  i  Tale.  Af  Svaret  forstaar  jeg  i  hvert  Fald 
saa  meget,  at  der  hverken  er  Heste  eller  Mafu  mere 
derinde  bag  den  stængede  Port.  Ingen  Mulighed  for  at 
faa  den  aabnet,  saa  jeg  selv  kan  overtyde  mig  om  Med- 
delelsens Rigtighed.  Med  irriterende  Stædighed  vedbliver 
Manden  derinde  at  svare: 

„Pav  la!  Pav  Idr  („Borte!  Borte!«) 

Dér  stod  jeg,  og  min  Stilling  var  ærlig  talt  ikke  langt 
fra  at  være  fortvivlet. 

Dødtræt  efter  en  milelang  March  i  glødende  Hede  — 
uden  Bagage,  selv  blot  den  allernødvendigste  —  alene  i 
en  By,  der  bag  stængede  Porte  ventede  sin  nye  Herres 
Ankomst  —  Vejen  tilbage  spærret  af  et  stedse  hæftigere 
Bombardement  og  af  en  Hær  paa  hundredtusind  Mand  i 
Tilbagetog hvad  var  her  at  gøre? 

Jeg  valgte  den  Udvej,  som  trods  alt  syntes  mig  den 
eneste   mulige:    Kunde   jeg  naa  Jærnbanelinjen   paany. 

maatte  det  vel  ogsaa  kunne  lykkes  mig  paa  en  eller  an- 
den Maade  at  erobre  mig  en  Plads  i  et  af  de  Tog,  der 
gik  nordpaa.  Endnu  kunde  det  ikke  være  for  sent. 

Men  Vejen  til  Jærnbanen  gik  gennem  den  russiske 
By,  hvor  de  japanske  Shrapnels  og  Granater  nu  faldt  tæt. 
Drønet  fra  de  bestandig  fornyede  Eksplosioner  hørtes 
stedse  tydeligere  i  det  kinesiske  Liaojangs  Gader.  Hist 
og  her  begyndte  Husene  at  brænde. 

Da  jeg  kom  udenfor  den  gamle  Fæstningsport  —  hvori 
en  russisk  Skildvagt  endnu  stod  paa  Post  —  mødtes  jeg 
af  hele  Flokken  af  de  forskellige  Individer,  der  havde 
rapset  og  ranet  i  den  bombarderede  By.  Opholdet  derude 
var  nu  blevet  dem  for  hedt.  Og  da  jeg  foran  mig  saae  den 
Vej,  der  skulde  være  min,  betænkte  jeg  mig  endnu  en 
Gang,  inden  jeg  slog  ind  paa  den. 

Sandelig  —  her  spøges  eller  gantes  ikke. 

Denne  Gang  er  det  Livet  om  at  gøre. 

Over  de  lave  Stenhuse  svæver  bestandig  Shrapnel- 
Salvernes  hvide  Skyer.  Inde  mellem  Bygningerne  rejser 
sig  nu  og  da  høje  Gejsere  af  Jord,  Krudtrøg  og  Blysplinter 
—  Brisantgranater,  der  slaar  ned  og  dræber  i  vid  Omkres. 
Paa  to  Steder  er  Huse  eller  maaske  blot  nogle  Brædde- 
skure allerede  skudt  i  Brand.  Gennem  den  tætte  Røg, 
der  stiger  lige  til  Vejrs,  øjnes  tydelig  Flammerne,  som 
tilkæmper  sig  større  og  -større  Magt.  Luften  dirrer  af 
Kanontorden  og  hviner  under  Modstanden  mod  Projek- 
tilernes susende  Fart. 

Da  jeg  er  naaet  til  de  første  russiske  Huse  i  Byens 
nordøstlige  Udkant  —  som  jeg  har  valgt  at  følge,  fordi  den 
er  længst  fjæmet  fra  Banegaarden  —  modtages  jeg  af 
en  voldsom  Larm:  Et  eller  andet  Sted  i  Nærheden  har 
et  Projektil  slaaet  Hul  i  et  Tag,  og  Stenene  ruller  ned. 

I  det  samme  hører  jeg  Skrig  —  og  da  jeg  paany  vover 
mig  frem  af  min  Dækning  bag  en  Husmur,  ser  jeg  en 
Kineser,  der  med  Armene  løftede  mod  Himlen  løber  om- 
kring paa  selve  den  aabne  Vej  —  som  en  vanvittig,  der 
for  at  redde  sig  styrter  lige  mod  Faren. 

Jeg  springer  efter  ham  for  at  trække  ham  ind  til  den 
nærmeste  Mur.  Men  under  høje  Jammerskrig  løber  han 
videre,  som  troede  han,  jeg  vilde  myrde  ham. 

Denne  Hændelse  bliver  af  Betydning  for  mig.  Jeg  siger 
mig  selv,  at  Forudsætningen  for  at  slippe  levende  fra 
Vandringen  gennem  dette  Helvede  er  at  bevare  Sinds- 
ligevægten og  Omdømmet. 

Uden  Hast,  med  alle  Sanser  spændte,  fortsætter  jeg 
da  min  Vej.  Det  gaar  i  Løb  fra  Husmur  til  Husmur. 
Hver  Gang  det  hviner  og  piber  over  Hovedet  paa  mig, 
staar  jeg  stille,  trykket  op  ad  den  Dækning,  jeg  mellem 
hver  Eksplosion  har  udset  mig  som  næste  Maal.  Paa 
nogle  Steder,  hvor  det  træffer  sig  at  passe  med  min  Ret- 
ning, spadserer  jeg  gennem  de  aabne,  tomme  Huse,  hvori 
det  flyder  med  alle  et  hastigt  Opbruds  Efterladenskaber. 
Eller  jeg  tager  et  Øjebliks  Hvile  paa  en  Havebænk,  som 
er  glemt  bag  en  Mur,  hvorpaa  et  Mylr  af  Slyngplanter 
blomstrer. 

Hidtil  har  Projektilernes  Nedslag  fundet  Sted  udenfor 
min  Synsvidde.  Men  nu  sker  det  Gang  paa  Gang,  at  jeg 
bliver  Vidne  til  selve  Eksplosionen.  Det  er,  som  om 
Bombardementet  søgte  længere  og  længere  mod  Nordøst, 
forfølgende  Tilbagetoget  fra  Jærnbanestationen.  Den  ene 
Shrapnel-Salve  efter  den  anden  rasler  ned  over  Hus- 
tagene, og  paa  Vejene  eller  Gaderne  graver  Brisantgra- 
naterne  deres  røg-  og  ildspyende  Kratere.  Nu  og  da  hører 
jeg  i  min  Nærhed  Skrig  og  Raaben.  Er  det  fra  saarede 
Soldater  eller  fra  forvildede,  opskræmte  Flygtninge?  Jeg 

ser  ogsaa,  at  jeg  heller  ikke  denne  Gang  er  alene;  mel- 
lem Husene  smutter  Tropper,  enkelt-  eller  gruppevis,  og 
ad  de  farlige  Veje  sprænger  Tid  til  anden  en  Kosak  i 
fuld  Karriere  og  dængende  Hesten  med  hidsende  Nagajka- 
Slag.  —  Saaledes  rider  den,  der  har  Døden  i  Hælene. 

De  sidste  halvthundrede  Meter,  der  skiller  mig  fra 
Jærnbanelinjen,  tilbagelægger  jeg  i  Løb. 

Og  da  jeg  endelig  vader  gennem  Dæmningens  Sand, 
har  jeg  glemt  al  Træthed  og  Spænding, 

Jeg  føler  mig  fri  og  frelst,  i  straalende  Humør  og  lige- 
som lettet  for  en  tung  Byrde. 

Et  langt  Tog  kommer  langsomt  kørende  mod  Nord. 
Jeg  springer  op  paa  det  og  sætter  mig  paa  det  øverste 
Gangbrædt . . . 

Der  gaar  saa  en  Tid,  hvorom  jeg  ikke  veed  andet,  end 
hvad  der  senere  blev  mig  fortalt:  Udmattet  af  Dagens 
Faste  og  Anstrængelser  var  jeg  falden  i  Afmagt,  reddet 
op  i  en  Kupé  og  vækket  ved  Hjælp  af  de  Draaber  kold 
The,  en  Medrejsende  havde  tilbage  i  sin  Feltflaske. 


Toget  standsede  et  Par  Kilometer  længere  fremme, 
umiddelbart  foran  den  store  Bro  over  Tajtse-ho.  Her 
holdt  allerede  andre  Tog,  saa  mange  som  der  var  Spor 
til,  og  det  ene  længere  end  det  andet;  det,  som  stod  os 
nærmest  —  en  Transport  af  Saarede  —  var  forspændt  med 
to  Lokomotiver,  og  omtrent  midt  i  Rækken  af  Vognene, 
hvis  Antal  sikkert  nærmede  sig  de  halvthundrede,  var 
der  yderligere  anbragt  et  Lokomotiv  med  Dampen  oppe. 

Vi  blev  her  Time  efter  Time.  Kun  ét  Tog  ad  Gangen 
kan  passere  Jærnbanebroen  over  Tajtse-ho,  og  foruden 
Togene  var  der  vældige  Rækker  af  Kærrer  og   andre 

Transportvogne,  som  skulde  nordpaa,  og  hvortil  Ponton- 
broen ingenlunde  forslog.  Men  heldigvis  var  Brohovedet 
og  dets  nærmeste  Omgivelser  endnu  udenfor  Fjendens 
Skudvidde.  Indladningen  i  Jærnbanevognene  og  Over- 
gangen over  Floden  foregik  altsaa  i  fuldkommen  Ro  og 
Orden. 

Da  jeg  havde  hvilet  mig  en  Times  Tid  i  den  2den 
Klasses  Kupé,  hvori  en  hjælpsom  Officer  havde  anbragt 
mig  —  og  i  mange  Maaneder  havde  jeg  ikke  haft  et 
Leje  som  disse  fjedrende  Læderhynder  —  følte  jeg  Trang 
til  paany  at  komme  ud  og  iagttage  de  Begivenheder, 
der  foregik  Slag  i  Slag  paa  denne  sælsomme  Dag. 

Det  er  nu  hen  imod  Solnedgangstid.  Egnen  omkring 
os  —  frodig  og  veldyrket  her  ved  Tajtse-ho's  Bredder  — 
ligger  badet  i  gyldent  Lys.  Luften  er  kvægende  sval  og 
frisk  efter  den  hede  Dag.  Lange  Fugletræk  tegner  deres 
Linjer  mod  den  høje,  klare  Himmel.  Og  foran  os,  mod 
Nord,  gynger  de  vidtstrakte  Kaoliang-Markers  silkefine 
Aks  for  Aftenens  milde  Brise. 

Men  til  den  anden  Side  er  Billedet  et  andet.  Her  glim- 
ter Fjendens  Kanoner  mod  Horisonten.  Her  suser  Pro- 
jektilernes Skarer  gennem  Luften.  Her  flammer  og  ryger 
den  bombarderede  Bys  Ruiner,  medens  Drøn  paa  Drøn 
—  som  en  Maskines  dumpe  Stempelslag  —  melder  om 
det  store  Ødelæggelsesværks  Fortsættelse  og  Fremgang. 

Da  jeg  for  et  Par  Maaneder  siden  —  det  var  den  23de 
Juni  —  første  Gang  kom  til  Liaojang,  ledte  jeg  forgæves 
efter  Indtryk,  der  kunde  overbevise  mig  om,  at  jeg  vir- 
kelig var  kommen  i  Krig.  Sandelig  —  om  ikke  før,  saa  har 
jeg  nu,  da  jeg  sagtens  sidste  Gang  for  lange  Tider  ser 
denne  Stad,  i  rigeligt  Maal  fundet,  hvad  jeg  søgte. 

Paa  Sporet  ved  Siden  af  holder  bestandig  det  lange 

Tog  med  Saarede,  og  der  kommer  efterhaanden  flere  og 
flere,  som  beder  om  Plads.  Nogle  af  Soldaterne  er  alle- 
rede forbundne;  andre  har  slæbt  sig  eller  er  bleven 
baarne  derhen,  saaledes  som  Fjendens  Kugler  har  tilredt 
dem.  Inde  i  Vognene  —  der  stadig  er  den  samme  Slags 
ufj'edrede  Kreaturvogne  —  ligger  de  Saarede  i  tætte 
Rækker.  De  tælles  i  Dag  i  hundredvis. 

Her  kommer  en  Baare  med  en  Soldat,  der  er  ramt  i 
Hovedet.  Forbindingen  er  tilsølet  med  Blod,  og  den  graa 
Bluses  højre  Side  er  en  eneste  stivnet  Blodplet.  Manden 
hejses  op  i  en  Vaggon ;  ved  dette  Arbejde  hjælper  et  Par 
Letsaarede,  der  allerede  befinder  sig  deroppe.  Han  sætter 
sig  straks  paa  Hug  —  nægter  bestemt  at  lægge  sig  i 
Halmen.  Og  nu  ser  man  hans  Ansigt:  de  enkelte  Træk 
er  udvidskede,  fordi  hvert  enkelt  er  unaturlig  ophovnet. 
Under  Panden,  hvis  Aarenæt  træder  stærkt  frem,  falder 
de  tykke,  blodunderløbne  Øjenlaag  til  over  en  Øjenstribe, 
der  atter  næppe  er  til  at  skælne  fra  de  svulne,  blaarøde 
Kinder.  Overlæbe  og  Næse  gaar  i  ét;  sammenfiltrede 
Skægtotter  klæber  mod  Hage  og  Hals.  Ustandseligt  og 
uden  at  høre  paa  Kammeraternes  Raad  og  Formaninger 
er  Staklen  i  Færd  med  at  rive  Vatstumper  ud  af  den 
Forbinding,  der  dækker  hele  Baghovedet,  for  at  aftørre  det 
Blod,  som  draabevis  flyder  ud  over  Læberne  og  sagtens 
truer  med  at  tilstoppe  Næseborene. 

Et  andet  Sted  sidder  en  Soldat  i  Vaggonens  Døraab- 
ning  og  klager  sig  stille,  beskedent  —  ligesom  undskyl- 
dende med  Øjnene,  at  han  ikke  kan  tie.  Intet  Saar  og 
ingen  Forbinding  er  synlig  paa  ham.  Men  han  er  bleg 
som  Døden  selv,  blaa  under  Øjnene,  med  hule  Kinder 
og  hvide  Læber,  hvorfra  den  sagte  Jamren  —  et  spædt 
Barns  Klynken  —  bestandig  lyder. 

De,  der  blot  er  saarede  i  Ben  og  Arme,  og  som  alle- 

rede  er  bleven  forbundne,  synes  i  godt  Humør.  De  ryger 
Cigaretter,  slaar  en  Spøg  af  og  vilde  sagtens  være  helt 
vel  tilpas,  hvis  de  ikke  led  af  en  pinende  Sult.  Der  loves 
dem  The  og  Brød.  Paa  en  aaben  Vogn  er  to  transportable 
Kompagni-Køkkener  allerede  under  fuld  Damp,  saa  det 
ikke  kan  vare  længe,  inden  Løftet  opfyldes. 

Inde  i  de  Telte,  der  er  rejst  umiddelbart  ved  Jærnbane- 
linjen,  er  Læger  og  Sygeplejersker  i  fuld  Virksomhed. 
Alene  de  Saarede  faar  Lov  til  at  komme  derind.  De  staar 
eller  ligger  udenfor  i  lange  Rækker,'  taalmodigt  ventende 
hver  paa  sin  Tur.  Kun  paa  de  færreste  er  Saaret  synligt, 
om  end  man  straks  paa  Tøjets  Blodpletter  kan  se,  hvor 
omtrent  Projektilet  har  ramt.  Det  langt  overvejende  Antal 
er  saarede  i  Armene ;  derefter  kommer  Skulder-  og  Bryst- 
saar  og  sluttelig  Hoved  og  Underkrop.  Her  er  forunder- 
ligt stille.  Al  denne  menneskelige  Lidelse  er  tavs.  Men 
spørger  man  en  Saaret  om  de  Omstændigheder,  hvor- 
under han  blev  ramt,  vil  hans  Beretning  ingen  Ende  tage, 
og  i  de  fleste  Tilfælde  er  den  saa  forvirret  og  usammen- 
hængende, at  det  er  umuligt  at  faa  Rede  paa  den. 

Nogle  af  de  taalmodigt  og  stilfærdigt  ventende  Sol- 
dater, der  er  saarede  i  Benene,  har  selv  blottet  deres 
Saar,  som  de  betragter  med  den  mest  indgaaende  Op- 
mærksomhed. De  tørrer  med  Fingre  og  Skjorte  Blodet 
bort  fra  Saarranden,  prøver,  om  de  uden  Smerte  kan 
trykke,  indtager  de  mærkeligste  Stillinger  for  at  kunne 
se  det  saarede  Sted  fra  alle  Sider.  Næsten  alle  paastaar, 
at  Kuglen  er  bleven  siddende  i  Saaret;  der  er  dem,  som 
hævder,  at  de  kan  føle  den,  og  de  vil  ikke  tro,  naar  det 
siges  dem,  at  den  har  besørget  sig  selv  ud. 

Saarene  har  intet  uhyggeligt  Udseende;  mange  Gange 
viser  det  sig  blot  som  en  stærkt  rød  Plet  eller  som  en 
ophovnet,  blodunderløben  Knude.  Kun  de  egenlige  An- 
Begivenheder  jeg  oplevede.  8 

sigtssaar  er  forfærdelige.  En  bortskudt  Overlæbe  eller  en 
afflænget  Kind  meddeler  det  menneskelige  Ansigt  en 
grinende  Rædsel,  som  ingen,  der  har  set  den,  senere  vil 
glemme. 

Der  transporteres  adskillige  Japanere  fra  Læge-Teltene 
over  i  de  ventende  Jærnbanevogne.  Saa  vidt  deres  Forbin- 
dinger tillader  det,  bærer  de  deres  Uniform.  Navnlig  Huen 
med  de  okkergule  Snore  vækker  straks  Opmærksomhed, 
og  der  samler  sig  ikke  faa  Mennesker  om  hver  af  de 
saarede  Fanger. 

En  af  dem  hejses  møjsommelig  op  i  en  Vogn.  Han  er 
saaret  samtidig  i  Bryst  og  Arm,  og  det  volder  ham  stort 
Besvær  at  vælge  en  Stilling,  hvori  han  kan  finde  en 
Smule  Hvile.  De  saarede  russiske  Soldater  i  samme  Vogn 
saa  vel  som  Tilskuerne  udenfor  betragter  ham  med  ind- 
gaaende  Interesse,  skøndt  han  i  ingen  Henseende  er 
mærkelig.  Forskellige  Forsøg  paa  at  indlede  en  Samtale 
med  ham  mislykkes  fuldstændig.  De  to  Parter,  Japaneren 
og  hans  russiske  Kammerater,  indskrænker  sig  til  at 
smile  til  hinanden,  og  da  de  skal  udtrykke  deres  gen- 
sidige Følelser  af  Velvilje  —  nu  da  en  fælles  Skæbne 
har  forenet  dem  paa  dette  Sted  —  falder  det  dem  natur- 
ligst at  tiltale  hinanden  paa  Kinesisk.  De  hilser  hinanden 
med  gentagne:  „Hov!  Hov!''  (et  Ord,  der  udtrykker  alle 
Følelser  af  Behag,  Velvilje  o.  a.  1.). 

Japaneren  indsamler  i  sin  Hue  en  Mængde  Cigaretter, 
der  tilbydes  ham  fra  alle  Sider.  Stakkels  Fyr,  han  ser 
mig  ikke  ud  til  med  det  første  at  skulle  faa  Lyst  til  at 
ryge  dem.  Med  den  raske  venstre  Haand  gør  han  en 
Bevægelse  som  til  en  Militærhilsen,  hver  Gang  en  Officer 
er  i  Nærheden.  Overhovedet  bestræber  han  sig  aabenbart 
for  at  behage  —  og  det  er  umiskendeligt,  at  der  er  i 
Færd  med  at  vokse  Sympati  op  om  ham.  Da  han  imid- 

lertid  pludselig  rejser  sig  og  nærmer  sig  den  brede  Dør- 
aabning,  er  der  Folk,  som  tror,  at  han  —  trods  sine  Ban- 
dager og  sin  hele  Jammerlighed  —  vil  prøve  paa  at 
flygte.  Men  han  peger  blot  paa  sin  Mund,  læner  sig  en 
Kende  ud  over  Vognranden  —  og  en  Strøm  af  Blod 
farver  Jæmbanedæmningens  Grus. 

Der  er  Vogne,  hvorfra  høres  Skrig  og  Rallen  —  an- 
dre, hvori  Feberen  hidser  de  Saarede  til  ustandselig,  vild 
og  højrøstet  Tale  • —  atter  andre,  hvori  Snakken  bliver 
til  Spøg  og  Latter.  Hist  trykker  en  Stakkel  det  Helgen- 
billede, han  bærer  paa  Brystet,  til  sine  Læber,  mens  han 
mumler  en  Bøn  om  Helbredelse  og  Gensyn  med  dem, 
han  har  kær  —  her  slubres  Teen  under  langsom  Ny- 
delse, i  muntert  Kompagni. 

Hver  Vogn  i  det  lange  Tog  med  dets  tre  prustende 
Lokomotiver  har  sit  Fysiognomi.  Fælles  for  dem  alle  er 
blot  Præget  af  Krigens  Hæslighed  og  Barbari. 


Da  Tusmørket  er  begyndt,  sender  Togets  Chef,  Fyrst 
Shelinsky,  Læger,  ledsagede  af  Bærere,  rundt  i  alle  Vogne 
for  at  letie  dem  for  en  unødig  Byrde. 

De  Døde  bæres  ud. 

Med  blottede  Hoveder  og  mens  Hænderne  slaar  Kors, 
betragter  Saarede  og  Sunde  den  Række  Baarer,  som  ha- 
stig bevæger  sig  langs  Toget,  og  hvorpaa  lasede,  snav- 
sede, blodige  Mænds  Lig  ligger  udstrakt.  Der  bliver  saa 
stille,  at  Kanontordenen  inde  fra  Liaojang  ligesom  vokser 
i  Vælde.  Og  det  bliver  saa  koldt,  at  der  gaar  en  Gysen 
gennem  alle. 

Nu  er  Natten  inde. 

Stadig  holder  Togene  urokkelig  ved  Broen  over 
Tajtse-ho. 

Foran  er  Mørket  befolket  af  endeløse  Transportkolon- 
ner, der  gennem  Vejenes  Morads  snegler  sig  frem  mod 
Nord.  Og  bag  os,  hvor  Kanonerne  drøner,  tegner  et  mæg- 
tigt glødende  Lysskær  sig  mod  Efteraarets  stjærnesaaede 
Himmel. 

Liaojangs  Banegaard  brænder,  Træboderne  i  dens  Nær- 
hed brænder.  Oplag  og  Forraad  i  den  russiske  By  staar 
i  Brand. 

Og  da  vort  Tog  endelig  ved  Midnatstid  sætter  sig  i 
Bevægelse  mod  Jantaj,  ser  vi  for  sidste  Gang  Liaojang 
-—  kendelig  i  Mørket  paa  Kanonernes  Glimt  og  det  vildt 
lysende  Flammehav. 


RUSSERNES  ANGREB  MOD  SYD 


DEN  russiske  Hær  rykker  frem  til  Angreb. 
Ad  alle  Veje  i  Sletten  ved  Hun-ho's  brune  Strøm, 
og  inde  mellem  Højdedragene,  hvor  smaa  Vandløb  skæ- 
rer Dalstrøg  i  Bjærgenes  Vildnis,  marcherer  Fodfolkets, 
Artilleriets  og  Trænets  lange  Kolonner.  Kavalleriet  er  for- 
ude, i  stadig  Kamp  mod  Fjendens  langsomt  vigende  For- 
poster. Bag  os  ligger  Mukden,  ligesom  øde  og  forladt,  nu 
da  Arméen  har  sat  sig  i  Bevægelse  mod  Syd,  spredende 
sine  Rækker  vifteformig  ud  over  Landet.  Og  paa  alle 
disse  Veje  og  Stier,  der  brat  og  samtidig  er  bleven  be- 
færdede som  aldrig  tilforn,  drøner  hundredtusind  Mands 
Sang.  Efteraarsluften  er  høj  og  frisk.  Vejene  gode.  Mar- 
chen let,  Stemningen  lystig,  næsten  overgiven.  Nu  da  det 
bærer  frem,  nu  da  Valpladserne  ligger  forude,  nu  da  Løs- 
net ikke  længere  er  Forsvar,  men  Angreb  —  nu  først 
synes  denne  mægtige  Hærmasse  ret  at  være  bleven  sig 
sin  Styrke  bevidst.  Udhvilet  efter  overstaaede  Savn  og 
forbigangen  Kamp  skrider  Ruslands  mandsjurske  Strids- 
magt frem,  tungt  trædende,  i  tætte  Rækker,  fast  sammen- 
holdt og  med  Viljen  til  at  sejre. 

Saaledes  bygger  Ingeniørerne  Meter  efter  Meter  de 
Moler,  der  skal  bryde  og  vende  den  land-slugende  Strøm. 

Allerede  i  en  Uges  Tid  har  der  ikke  været  Tale  om  an- 
det end  den  forestaaende  russiske  Offensiv. 

Forberedelserne  er  bleven  trufne  med  største  Omhu. 
Da  Japanerne  ikke  har  gjort  Mine  til  at  vove  en  Storm 
mod  de  stærke  Befæstninger  om  Mukden,  men  tværtimod 
har  forholdt  sig  stille  i  deres  Bjærgstillinger,  saa  har  der 
været  baade  Tid  og  Ro  til  at  handle  med  Omsigt.  Først 
og  fremmest  er  Hospitalerne  og  hele  Sygeplejetjenesten 
bleven  indrettet  fra  nyt  og  efter  en  Maalestok,  der  lader 
ane  den  forestaaende  Kamps  Omfang.  Dernæst  er  der 
blevet  sørget  for  Troppernes  Vinterudrustning.  Det  kan 
vel  gøres  behov. 

Kulden  er  pludselig  bleven  stræng;  i  de  første  Dage 
af  Oktober,  da  jeg  med  IXde  Division  havde  Kvarter 
i  en  Landsby  Sydøst  for  Mukden,  maalte  jeg  paa  mit 
Rejsetermometer  Kl.  ca.  10  Aften  -^4^  C;  samme  Dag 
havde  det  i  Solen  ganske  vist  været  -|-22°C.,  men  i 
Skyggen  var  det  dog  selv  midt  paa  Dagen  bidende  koldt. 

For  hvert  Døgn  tager  Kulden  til;  særlig  Nætterne  og 
den  tidlige  Morgen  er  svære  at  holde  ud  i  Telte  og  aabne 
Bygninger.  Tropperne  er  derfor  nu  i  stort  Antal  bleven 
forsynede  dels  med  de  reglementerede  graabrune  Kapper, 
dels  med  den  sorte  Klædes  Vaabenfrakke.  Sommerens 
Rubashka  —  den  graa  Linneds  Bluse  —  er  for  Største- 
delen forsvunden,  idet  den  nu  bæres  under  Klædes- 
Munderingen.  Men  da  den  transsibiriske  Bane  ikke  ret- 
tidig har  kunnet  besørge  det  fornødne  Kvantum  Vintertøj 
herud,  saa  har  Hæradministrationen  i  stort  Omfang  taget 
sin  Tilflugt  til  det  stedlige  kinesiske  Marked.  Alle  Muk- 
dens  Skrædere  har  været  sat  i  Arbejde  med  at  sy  vat- 
terede Benklæder  og  Trøjer.  Disse  Klædningsstykker  er 
billige,  varme  og  praktiske;  men  Linnedets  lyse,  graablaa 
Farve  og  den  hele  klodsede  Fagon  berøver  straks  Ejer- 
manden ethvert  militært  ,Snit".  Da  de  kinesiske  Huer 
og  det  kinesiske  Fodtøj  ligeledes  har  fundet  rig  Afsætning 

i  Hæren,  er  det  nu  ofte  vanskeligt  at  genkende  den  rus- 
siske Soldat  paa  andet  end  Geværet  og  Patronbælteme. 

Mukden  er  et  af  Orientens  største  Skindmarkeder.  Det 
vrimler  her  med  Pelsvarer,  fra  de  kostbareste  til  de  almin- 
deligste. De  store  Pelshandlere  —  boende  Dør  om  Dør 
i  samme  snævre  Gade  —  ligger  inde  med  uhyre  Rig- 
domme; man  finder  i  deres  uanselige  Magasiner  Sobel- 
skind  i  tusindvis,  snehvide,  fjerlette  Ræveskind  saa 
mange,  at  der  synes  nok  til  at  klæde  en  Hovedstads  kvin- 
delige Ungdom  deri,  Mandarinkaaber  af  Hermelin  og  So- 
belens  gyldenbrune  Strube,  værdige  en  kejserlig  Kronings- 
dragt, Tiger,  Vildkat  og  Ulv  fra  Højlandet  ved  Kirin,  sort 
og  rød  Ræv,  Graaværk,  Bæver  og  Odder  —  en  Øjenlyst 
og  en  Pragt  som  i  det  rette  Østerland. 

I  disse  Magasiner  er  der  i  den  forløbne  Maaned  gjort 
Forretninger  som  sagtens  aldrig  før.  Ikke  blot  har  mange 
Officerer  købt  Gaver  til  deres  kære  derhjemme,  men  til 
Kappe-  og  Frakkefoer,  til  Huer  og  Støvler  er  der  solgt 
Pelsværk  i  Vognladninger.  Næppe  en  af  os,  der  er  ble- 
ven overrasket  af  Kulden,  og  som  under  Indtrykket  af 
Begivenhederne  ved  Liaojang  i  Begyndelsen  af  Septem- 
ber hastig  sendte  sin  Vinterudrustning  de  500  Verst 
nordpaa  til  Kharbin  —  næppe  en  af  os  har  undladt  at 
købe  Skindvarer  i  disse  sidste  Dage  før  Offensiven  for 
at  være  udrustet  til  Feltlivet  under  de  nye  og  strænge 
Temperaturforhold.  Derfor  ser  jeg  da  ogsaa  paa  Vejen 
mod  Syd  Officerer  med  Papacha'er,  høje  Skindhuer  af  ægte 
russisk  Snit,  men  syede  af  en  Kineser,  med  Lammeskinds- 
pelse  og  Ræveskindskapper,  der  alle  har  deres  Oprindelse 
i  den  gode,  velforsynede  Stad  Mukden.  —  Naar  alt  læg- 
ges sammen,  er  det  efterhaanden  ikke  lidet,  saavel  til 
Nytte  som  til  Behag,  dette  Lands  ældgamle  Civilisation 
har  ydet  de  tvende  krigsførende  Magter. 

Da  nu  altsaa  alle  Forberedelser  var  trufne,  omhygge- 
lig og  i  Ro,  udstedte  General  Kuropatkin  Befalingen  til 
Fremmarch.  Den  5.  Oktober  om  Morgenen  overskred  IXde 
Division,  der  da  havde  Kvarter  ved  Fuling,  Broerne  over 
Hun-ho.  Omtrent  samtidig  fulgte  de  øvrige  Troppeafde- 
lingers  March  mod  Syd.  Fronten  strakte  sig  fra  Liao-ho  i 
Vest  (den  russiske  højre  Fløj)  til  de  Veje,  der  fra  Fushun 
og  Impan  i  Øst  fører  mod  Syden  (den  russiske  v-enstre 
Fløj).  Paa  begge  Fløje  opererede  forskellige  Kavalleri- 
Afdelinger,  til  Dels  af  betydelig  Styrke.  Centrum,  der  tog 
Stilling  ved  Jærnbanen  og  Mandarinvejen  til  Liaojang, 
dannedes  af  XVIIde,  Xde  og  Iste  (russiske)  Armékorps, 
højre  Fløj  af  Vte  (Divisionen  Dombroffski)  og  VIte  Armé- 
korps,  venstre  Fløj  endelig  af  Ildet,  Iste  (sibiriske)  og 
Illdje  Armékorps. 

Frontens  samlede  Udstrækning  kan  anslaas  til  ca.  75 
Kilometer  eller  rundt  10  danske  Mil;  dens  gennem- 
snitlige Afstand  fra  Mukden  og  Befæstningsanlægene  Syd 
for  denne  By  beløb  sig  til  35  Kilometer. 


Efterretningen  om  den  afgjort  besluttede  Offensiv  naa- 
ede  IXde  Division  d.  4.  Oktober  ude  ved  Fuling.  Jeg  begav 
mig  da  straks  ind  til  Mukden  for  at  besørge  forskellige 
Indkøb  til  den  forestaaende  March  og  tog  paany  afsted 
næste  Morgen  i  det  sædvanlige  Optog  med  Mafu  og  Ba- 
gagehest. 

Thi  jeg  havde  forlængst,  efter  hin  uhyggelig  begiven- 
hedsrige Dag  i  Liaojang,  faaet  mine  Heste  og  Ejendele 
igen.  Da  jeg  dengang  stod  uden  for  Gæstgivergaarden, 
hvori  jeg  havde  efterladt  Vong  med  de  tre  Ponyer,  og 
det  gennem  den  stængede  Port  blev  mig  sagt,  at  han  var 
redet   bort,  bandte  jeg  ham  og  fortrød  bitterlig,  at  jeg 

havde  vist  ham  Tillid.  Men  jeg  gjorde  ham  skændig  Uret. 
Thi  hvad  der  var  sket,  var  dette:  Vong  forstod  ikke,  hvor- 
for jeg  blev  saa  længe  borte;  han  ventede  og  ventede, 
men  forgæves,  fordi  han  ikke  kunde  vide,  at  Jærnbane- 
forbindelsen  nordfra  med  Liaojang  var  bleven  standset. 
Da  jeg  heller  ikke  var  kommet  paa  Liaojang-Slagets  tredje 
Dags  Morgen,  Torsdag  d.  1.  September,  og  da  der  be- 
gyndte at  vise  sig  tydelige  Tegn  paa,  at  Byen  vilde  blive 
rømmet,  besluttede  han  at  bringe  mine  Heste  og  min 
Feltudrustning  i  Sikkerhed,  idet  han  tænkte  sig,  at  jeg 
var  syg  eller  paa  anden  Maade  forhindret  i  at  forlade 
Mukden.  Han  red  da  bort  Torsdag  Formiddag  efter  at 
have  pakket  alt,  hvad  der  tilhørte  mig,  omhyggelig  ind 
og  læsset  det  paa  Hestene.  Af  Frygt  for,  at  han  som  ene 
Kineser  skulde  blive  udsat  for  Overlast  fra  Marodørers 
og  andre  løse  Eksistensers  Side,  tilbagelagde  han  hin 
Torsdag  —  den  samme,  hvorpaa  jeg  endelig  naaede  Liaojang 
til  Fods  —  kun  en  kort  Strækning  og  gemte  sig,  saa 
længe  det  var  lyst,  i  Kinesergaarde.  Om  Natten  red  han 
videre  mod  Nord,  skjulte  sig  derpaa  atter  om  Fredagen, 
red  afsted  ved  Mørkets  Frembrud  og  naaede  endelig  Lør- 
dag d.  3.  September  Mukden,  hvor  han  afleverede  til  mig 
hver  Stump,  der  var  bleven  ham  betroet.  Der  manglede 
ikke  saa  meget  som  en  Konservesdaase,  og  Iga,  Lianga  og 
Sanga  var  i  udmærket  Stand. 

Vong  fik  sig  en  velfortjent  Belønning  i  Form  af  en 
fuldstændig  Skind- Udrustning  til  Vinterkampagnen.  Og 
vort  gode  Forhold,  der  varede,  saalænge  jeg  opholdt  mig 
i  Nordkina,  blev  yderligere  bestyrket.  En  fattig  Proletar, 
en  ringe  Mand  som  Vong,  der  tjente  en  Fremmed,  med 
hvem  han  kun  ufuldkomment  kunde  gøre  sig  forstaaelig, 
ansaa  det  for  at  være  en  naturlig  Pligt  at  vogte  omhyg- 
gelig paa  betroet  Gods,  skøndt  han  kunde  have  solgt  det 


122  DEN  RUSSISK-JAPANSKE  KRIG 

Og  indvundet  en  efter  sine  Forhold  betydelig  Kapital. 
Opsadlede  Heste  er  en  værdifuld  Vare  under  et  Tilbage- 
tog. Bagefter  havde  han  saa,  uden  Risiko  for  ikke  at 
blive  troet,  kunnet  fortælle,  at  det  hele  var  bleven  ham 
frarøvet  i  den  bombarderede  By.  Men  han  leverede 
alt  uskadt  tilbage.  Kineserne  overgaas  ikke  af  noget 
andet  Folk  i  Ærlighed  og  Paalidelighed,  i  Nøjsomhed  og 
Snille. 

Nu  skulde  vi  da  altsaa  atter,  Vong  og  jeg,  i  Felten  for 
Alvor.  Onsdag  d.  5.  Oktober  forlod  vi  Mukden,  jeg  paa 
min  hvide  Pony  Iga,  han  paa  Lianga,  førende  den  stærkt 
belastede  Sanga  i  Line.  Om  Formiddagen  Kl.  IOV2  naaede 
vi  fra  Mukden  ud  til  Kejsergravene  ved  Fuling,  hvor  jeg 
Dagen  forud  havde  forladt  IXde  Divisions  Kvarter.  Men 
den  Fansa,  hvori  Oberstløjtnant  Schonmeyr  og  jeg  havde 
boet  med  General  Kondratovitch  og  en  Del  af  hans  Stab, 
var  tom.  Divisionrn  var  allerede  marcheret  afsted. 

Dette  var  mig  en  højst  ubehagelig  Overraskelse.  Thi 
at  finde  min  egen  Hærafdeling  igen  paa  et  Tidspunkt, 
hvor  hele  Arméen  var  i  Bevægelse,  og  i  Egne,  hvor  jeg 
var  fuldstændig  ukendt  —  ikke  saa  meget  som  et  bruge- 
ligt Kort  stod  til  min  Raadighed  —  kunde  blive  en  uover- 
kommelig Opgave.  Det  er  ikke  nemt  at  finde  Vej  i  Mand- 
sjuriet  og  at  opspore  en  enkelt  Division  i  en  hel  Hær. 
Jeg  vidste  intet  andet  om  General  Kondratovitch'  March- 
Retning,  end  at  den  her  fra  Fuling  gik  mod  Syd.  Men 
som  Holdepunkt  var  det  dog  for  ubestemt  til,  at  jeg  kunde 
indrette  mig  alene  derefter. 

Forgæves  spurgte  jeg  de  Kinesere,  der  rodede  i  den 
forladte  Lejrplads'  Efterladenskaber,  om  nærmere  Medde- 
lelser. De  vidste  intet  andet,  end  at  Tropperne  —  ^monoga, 
monoga  losogoa  soldase*  („mange,  mange  russiske  Solda- 
ter"), som  det  hedder  i  Mandsjuriets  russisk-kinesiske 

Kaudervælsk  —  i  Morges  havde  overskredet  Broerne 
over  Hun-ho. 

Der  var  imidlertid  en  ung  Fyr,  som  ved  allehaande 
Tegn  søgte  at  gøre  mig  forstaaeligt,  at  han  havde  Efter- 
retninger til  mig.  Jeg  fulgte  ham  saa  om  bag  det  Hus, 
hvor  Divisionsstaben  havde  haft  Kvarter.  Og  her  fandt 
jeg  ganske  rigtig  et  Brev  til  mig  —  det  mærkeligste,  jeg 
længe  havde  set.  Min  trofaste  Ven  og  Krigskammerat, 
Schonmeyr,  havde  paa  den  kinesiske  Fansas  Lervæg  med 
Trækul  skrevet  følgende: 

„Divisionens  Bagtrop  er  marcheret  herfra  Kl.  8  Morgen. 
Retning  Syd.  Paa  den  anden  Side  Floden  bøjes  der  af  til- 
venstre.  Bivuak  i  Aften  i  Shahese," 

Sandelig,  om  det  ikke  er  godt  at  have  gode  Venner. 
Kineserne  lo  henrykt,  da  de  saa  mig  afskrive  de  værdi- 
fulde Linjer  i  min  Notebog.  Og  jeg  begav  mig  hurtig 
paa  Vej  for  om  muligt  endnu  samme  Dag  at  indhente 
Divisionen. 

Overalt,  hvor  jeg  kommer  frem  paa  denne  straalende 
Efteraarsdag,  møder  jeg  Tropper  og  Træn.  Bestandig  spør- 
ger jeg  mig  for  efter  deviate  Divisie  eller  søger  at  finde 
mig  til  Rette  ved  at  læse  Tallene  paa  Soldaternes  Skul- 
derstropper, —  hvor  jeg  er  saa  heldig  at  møde  Tropper 
i  reglementerede  Vaabenfrakker. 

Men  Divisionen  har  faaet  et  stort  Forspring,  og  mine 
Spørgsmaal  besvares  regelmæssig  med  den  russiske  Sol- 
dats ubekymrede  og  uforstyrrelige:  „Njesnaju"  eller  „Nje- 
magu  snatj"",  der  begge  vil  sige  saa  meget  som:  Jeg  veed 
slet  ingenting!" 

Saa  er  der  en  anden  Kilde  til  Underretning:  Kineserne. 
Men  Ulykken  vil,  at  deres  Udtale  af  Landsbynavne  i 
Reglen  afviger  ganske  væsenlig  fra  den  russiske.   Naar 

jeg  paa  Skille-  og  Korsveje  spørger  efter  Shahese,  opnaar 
jeg  ikke  andet  Svar  end  et  afgjort:  „Potunda!"  („Jeg  kan 
ikke  forstaa!")  —  og  det  hjælper  ikke,  at  jeg  udtaler  Nav- 
net med  Tonen  skiftevis  paa  hver  af  de  tre  Stavelser. 
Der  er  da  ikke  andet  at  gøre  end  at  forlade  sig  paa  sit 
Held  og  have  Taalmodighed  til  at  spørge  ved  hver  given 
Lejlighed. 

Dagene  er  imidlertid  nu  bleven  korte.  Længere  end 
til  Klokken  6  Eftermiddag  lader  det  sig  ikke  gøre  at 
marchere  i  disse  ganske  ukendte  Egne.  Da  jeg  ved  den 
Tid  træffer  Soldater,  der  tilhører  mit  gamle,  velkendte 
20de  østsibiriske  Skytteregiment  fra  Vte  Division,  beslut- 
ter jeg  at  kampere  med  dem  for  Natten. 

Snart  naaer  jeg  i  en  Landsby  Regimentets  Hovedstyrke 
og  sidder  bænket  mellem  gode  Bekendte  i  en  rummelig 
Fansa.  Vi  taler  om  gamle  Dage  i  Kungualin  ved  Hait- 
cheng,  hvor  jeg  i  tre  Uger  havde  ligget  i  Kvarter  med 
Regimentet,  og  hvor  det  efter  min  Afrejse  til  Tatchitchao 
havde  haft  en  ærefuld  Kamp  at  bestaa.  Divisionschefen, 
General  Alekséjeff,  er  bleven  udnævnt  til  Generalløjtnant; 
flere  af  mine  Venner  i  Regimentet  har  modtaget  Udmær- 
kelser. Andre  derimod  savnes;  fire  har  fundet  deres  sidste 
Hvilested  ved  den  lille,  klare  Flod  derinde  mellem  de 
grønne  Bjærge  Øst  for  Haitcheng  —  og  i  Hospitalerne 
i  Tjelin  og  Kharbin  ligger  andre  og  venter  Helbredelse 
for  svære  Saar.  Her  er  alligevel  meget  forandret  siden 
hin  Juliaften  i  Kungualin,  da  Efterretningen  om  et  fore- 
staaende  Slag  —  Regimentets  første  i  denne  Krig  —  blev 
modtaget  med  Hurraraab.  Kun  Gæstfriheden  er  uforan- 
dret den  samme,  og  de  gamle  Venner  fejrer  Gensynet, 
saa  vidt  Feltlivets  Midler  rækker  —  som  vilde  de  jage 
Savnet  af  de  faldne  Kammerater  langt  bort  og  lade 
Gæsten  glemme,  at  for  mere  end  Halvdelen  af  20de 

østsibiriske    Skytteregiments    Officerskorps    er    han    en 
Fremmed. 

Da  jeg  næste  Morgen  red  videre  paa  min  Opdagelses- 
rejse efter  IXde  Division,  var  jeg,  takket  være  mine  Ven- 
ner i  20de  Regiment,  fuldstændig  udstyret  med  Oplys- 
ninger. Paa  et  af  Generalstaben  udarbejdet  Kort  over  de 
forskellige  Afdelingers  Marchrute  var  ogsaa  IXde  Division 
bleven  funden,  og  ved  Hjælp  af  en  kinesisk  Vejviser  blev 
jeg  snart  sat  paa  ret  Vej  gennem  den  afmærkede  Række 
Landsbyer,  der  bar  fortvivlede  Navne  som  Lichisa,  Ta- 
nanggo,  Tavagosa,  Ytchavtaj  og  TJensanse.  I  Shahese  fandt 
jeg  endelig  nogle  af  Divisionens  Efternølere,  der  fortalte, 
at  de  fire  Regimenter  tidlig  om  Morgenen  var  marcheret 
til  Tajdimavse,  ca.  12  Verst  længere  mod  Syd.  Dermed 
var  mine  Bekymringer  overstaaede.  Jeg  havde  nu  blot 
at  følge  Felttelegrafens  og  Felttelefonens  Ledninger  for 
at  naa  mit  Maal. 

Overalt  i  det  dybe  Dalstrøg,  hvor  Vejen  gik,  var  Hø- 
sten i  fuld  Gang.  Den  lave,  finkornede  „Tjumisa"  (en 
gul  Hirseart,  den  samme,  hvis  Kolber  i  Evropa  bruges 
til  Foder  for  tropiske  Fugle),  stod  allerede  i  Neg  paa 
Marken,  færdig  til  at  køres  i  Lade.  Inde  i  de  høje  Kaoli- 
ang-Marker  gik  Kineserne  og  skar  Rør  for  Rør  af  den 
kostbare  Afgrøde,  som  i  disse  Egne,  der  hidtil  er  bleven 
forskaanede  for  Krigen,  har  faaet  Lov  til  at  modnes  i 
Fred. 

Men  nu  er  Hjemsøgelsens  Tid  kommen. 

Naar  Trænvognene  passerer  en  høstet  Tjumisa-Mark, 
hvor  de  gule,  sirlig  bundne  Neg  staar  i  Led  og  Række, 
er  det  for  fristende  at  snuppe  nogle  Stykker  til  Heste- 
foder ved  næste  Hvil.  I  Løbet  af  en  Dag,  hvor  en  Divi- 
sion eller  endog  et  Armékorps'  Træn  kommer  forbi,  er 


126  DEN  RUSSISK-JAPANSKE  KRIG 

det  en  hel  Landsbys  Tjumisa-Høst,  der  forsvinder  som 
Dugg  for  Solen.  Ingeniører  og  Artilleri,  der  i  Hast  skal 
udbedre  Vejen,  fylde  Huller  og  jævne  Skraaninger,  be- 
nytter sig  gærne  af  de  færdighøstede  Kaoliang-Rør,  som 
ligger  rede,  lige  til  at  tage.  Forgæves  søger  Kineseren 
at  redde  i  det  mindste  de  svære,  rige  Aks  fra  Undergang. 
Tropperne  har  ikke  Tid  til  at  tage  den  Slags  Hensyn. 
Ned  i  Mudderet,  Sandet  eller  Støvet  med  hele  Bunken 
—  og  snart  efter  skærer  Kærrernes  og  Kanonernes  Hjul 
bragende  frem  gennem  Rørene  og  knuser  det  dyre,  modne 
Korn. 

En  jødisk  Underofficer,  der  skal  samme  Vej,  og  som 
udtrykker  sig  paa  en  Slags  Tysk,  slaar  Følge  med  mig 
og  taler  om  Høstens  Ødelæggelse  i  alle  de  Egne,  der  er 
ramte  af  Krigen. 

„Nu,  wissen  Sie,  gnadiger  Herr,"  siger  han  med  Over- 
bevisning, „glicklich  ist  es  noch,  dass  die  Chinesen  nicht 
Kriege  geben!" 

Manden  har  Ret,  og  jeg  siger  ham  det.  Fornøjet  snak- 
ker han  videre.  Krigen  behager  ham  ikke  —  „der  Krieg 
ist  fiir  unsere  Leute  nicht."  Det  er  aabenbart,  at  han 
skælner  mellem  „unsere  Leute"  og  de  rigtige  Russere. 
,Ich  bin  ein  Jud,"  betoner  han.  Forøvrigt  kommer  han 
fra  Mukden,  hvor  han  har  købt  kinesiske,  vatterede  Klæ- 
der til  sit  Regiment;  selv  er  han  udstoppet  med  Vat  og 
betrukket  med  vandblaat  Bomuldsstof  som  en  gammel 
Sofa;  paa  Hovedet  bærer  han  en  mægtig  Lammeskinds 
Papacha,  som  han  har  anskaffet  sig  for  sine  egne  Penge. 
Jeg  forstaar,  at  han  har  vidst  at  faa  noget  tilovers  fra  sine 
Forretninger. 

„Bin  ganz  gescheit,  sehen  Sie,  gnadiger  Herr!" 

Naa,  nu  skal  det  altsaa  være  Russerne,  der  angriber. 
Min  Rejsefælle  har  hørt  Kuropatkins  Opraab  til  Soldaterne 

forelæse,  og  han  finder  det  gressartig.  „Was  der  Mann 
schreiben  kann!"  —  Hvad  der  vil  ske  i  de  nærmeste 
Dage,  „das  wess  nur  der  Liebgott;"  men  min  Ven,  den 
jødiske  Underofficer,  er  helt  paa  det  rene  med,  at  det 
ikke  bliver  let  at  jage  Japanerne  tilbage  til  deres  Øer. 

„Lasst  sich  nicht  leugnen,  gnadiger  Herr,  das  Ding  ist 
ganz  klig!" 

Og  idet  han  skyder  den  unaturlig  høje  Papacha  bagtil 
og  klør  sig  i  Hovedet,  gentager  han  med  Eftertanke: 

„Ganz  klig  —  ganz  klig!" 

De  skikkelige  Kinesere  har  overalt  ladet  Telegrafled- 
ningerne hænge  uforstyrret  paa  deres  Huse,  og  saaledes 
er  det  let  at  finde  Vejen.  Hen  paa  Eftermiddagen,  da  jeg 
er  naaet  op  paa  et  højtliggende  Bjærgpas,  ser  jeg  i  Dalen 
under  mig  Røgen  fra  en  vidt  udstrakt  Bivuak.  Mine  Heste 
vrinsker  muntert,  som  vejrer  de  Venner  og  Kammerater, 
der  allerede  er  kommen  i  Stald.  Kort  efter  rider  jeg  ind  i 
den  lille  Landsby  Tajdimavse,  ser  Divisionschefens  røde 
Standart  vaje  fra  en  Fansa  —  og  snart  er  jeg  installeret 
med  Staben  og  de  to  fremmede  Militærattachéer,  Chile- 
neren Schonmeyr  og  Franskmanden  Cheminon,  i  de  trø- 
stesløst fattige  Rum,  der  er  Stedets  bedste  og  luneste. 

Og  Feltlivet  med  IXde  østsibiriske  Division  begynder 
paany. 


Vi  blev  i  Tajdimavse  i  tre  Døgn. 

Et  forbandet  Sted.  Gennem  de  lasede  Papirruder  i  vor 
usle  Fansas  Vinduer  og  gennem  Dørens  Revner  suser 
en  isnende  Træk.  Midt  paa  Dagen,  naar  Solen  giver  sig 
til  at  varme  stærkt,  daler  en  Skare  dovne  Fluer  ned  fra 
Loftet  og  klæber  sig  fast,  hvor  de  kan  komme  til.  Rundt 
om  Huset  ligger  Ekskrementerne  i  dyngevis.    Gaarden 

er  dækket  af  Hestegødning.  Markerne  i  Dalstrøget  er 
øde  og  hærgede.  Bjærgene  er  beklædte  med  et  lavt  Krat, 
hvorfra  visne  Blade  fyger  i  den  hvinende  Storm.  Trods  alle 
Reb  og  Pæle  og  alle  dækkende  Neg  blafrer  Lejrens  Telte 
som  Baadsejl.  Kogestedernes  Ild  flammer  vildt,  og  i  søn- 
drede Flager  hvirvler  Røgen  til  Vejrs.  Hestene,  der  lige- 
som paa  én  Gang  er  bleven  laadne  og  tottede,  stamper 
vredt  i  den  haarde  Jordbund,  naar  Nattefrosten  plager 
dem.  Forfrosne  og  utilpasse  samler  Soldaterne  sig  om  de 
Baal,  der  tændes  overalt  paa  Lejrpladserne  ved  Hjælp  af 
stjaalne  Kaoliangrør.  I  Gaarden  til  Generalens  Fansa 
hamrer  Kineserfamiljer  Jorden  med  deres  Pande,  anraa- 
bende  om  Hjælp  i  den  bitre  Nød,  nu  da  deres  Høst  er 
ranet  og  brændt,  deres  Hus  ødelagt,  deres  Ejendom  splint- 
ret eller  bortført. 

En  Eftermiddag  bestiger  jeg  med  Oberstløjtnant  Schon- 
meyr  den  højeste  af  Bjærgtoppene  ved  Landsbyen.  Vi 
træffer  heroppe  ensomme  Poster,  der  Dagen  lang  iagttager 
Egnen  mod  Syd.  Men  dér  synes  alt  roligt,  fredeligt,  tyst. 
Til  begge  Sider  derimod,  i  Øst  og  i  Vest,  saa  langt  Øjet 
rækker  paa  denne  klare,  kolde  Dag,  ser  man  den  blaa- 
nende  Røg  fra  den  russiske  Hærs  Hundreder  og  atter 
Hundreder  af  Bivuaker  stige  op  fra  Kløfter  og  Dale  i 
Bjærgenes  Vildnis.  Heroppe  fra  kan  man,  ligesom  i  et 
Syn,  overskue  hele  den  vældige  Hærfront,  hele  den  vide 
Linje  af  væbnet  Magt,  der  staar  rede  til  Angreb.  Mod 
Nord,  hvor  Hun-ho's  blinkende  Strøm  anes  i  Sletten,  tegner 
Mukdens  Murtaarne,  Pagoder  og  Mindesmærker  sig  let 
og  luftigt  mod  den  lyse  Horisont.  Nu  og  da,  med  lange 
Mellemrum,  skælver  Atmosfæren  under  Ekkoet  af  fjærne 
Kanondrøn.  Et  og  andet  Sted  inde  mellem  Bjærgtinderne 
ses  Skæret  og  den  sorte  Røg  fra  en  kinesisk  Landsby  i 
Brand.  Store  Rovfugle  sejler  gennem  Luften,  benyttende ' 

Dagens  sidste  Lys  til  at  spejde  efter  Bytte.  Og  da  vi 
langsomt,  Fod  for  Fod,  gaar  ned  ad  den  stejle  Skraaning, 
jager  Stormen  gennem  det  tætte,  tornede  Krat  og  rejser 
dets  gule  og  røde  Blade  i  forrygende  Hvirveldans,  medens 
Solen  daler  i  kold,  gylden  Glans,  flammet  med  Purpur. 

Saaledes  klæder  Naturen  sig  i  Jærtegn  om  onde  Tider, 
om  Hungersnød,  Ufred  og  Død, 


I  Morges  endelig,  paa  denne  Søndag  9de  Oktober, 
marcherede  Divisionen  videre  mod  Sydøst,  forbi  Banja- 
putse,  gennem  en  snæver  Floddal,  der  fører  til  det  af 
Japanerne  besatte  Pas  Tuminling. 

Dagen  har  været  graa  og  bitterlig  kold.  Egnen  er  øde, 
og  de  Landsbyer,  vi  har  passeret  paa  vor  20  Kilometers 
March,  ligger  næsten  helt  i  Ruiner.  Thi  nu  befinder  vi 
os  i  den  Sone,  hvor  Japanernes  Fortrop  har  haft  Kvar- 
ter i  den  sidste  Maaned.  Nylig  er  Fjenden  fordreven 
herfra  af  vort  Kavalleri  og  har  trukket  sig  tilbage  til  sine 
Hovedstillinger  ved  Tuminling. 

Overalt  finder  vi  Spor,  der  viser  tilbage  til  Egnens 
japanske  Tid. 

Vinduerne  i  de  Fansa'er,  som  endnu  er  blot  nogen- 
lunde beboelige,  er  tættede  med  japanske  Aviser.  Paa 
Kang'ens  Maatter  og  paa  Skabene  —  der  næsten  alle  har 
været  aabnede  med  Vold  —  driver  Kuverter  med  japansk 
Paaskrift  og  Frimærke.  Hist  og  her  findes  en  Notebog 
med  tæt  beskrevne  Blade,  der  straks  bringes  til  Generalen, 
som  sætter  sine  Folk  i  Arbejde  med  at  tyde  de  sære 
Skrifttegn.  Tømte  Cigaretæsker  og  Konservesdaaser  med 
japansk  Fabriksmærke  driver  omkring  i  Gaarde  og  Haver. 
Udslidte  og  lasede  Uniformsgenstande  er  slængt  hen  i 

Begivenheder  jeg  oplevede.  9 

Kroge,  hvor  ogsaa  Resterne  af  de  sidste  Dages  Maaltider 
ligger  og  raadner. 

Men  tydeligere  end  alle  disse  miserable  Efterladen- 
skaber taler  dog  Hærværket  i  By  og  paa  Mark  om  de 
Tropper,  som  her  har  haft  deres  Kvarter.  I  Snesevis  er 
de  smaa  Kineserhuse  bleven  lagt  øde;  Vinduer  og  Døre 
er  hugget  ud,  Tagværkets  Stolper  og  Lægter  brudt  ned 
for  at  skaffe  Brændsel.  Der  findes  næppe  en  Lade,  som 
ikke  er  bleven  splintret  og  søndret,  efter  at  først  hele 
Aarets  Høst  er  røvet.  I  Haverne  er  Jorden  gennemrodet 
paa  Kryds  og  Tværs  for  at  opspore  Løg,  Kartofler  og  Rod- 
frugter. Hegn  er  væltede.  Træer  fældede.  Soden  fra  tal- 
rige Ildsteder  klæber  i  tætte  Flager  til  de  faldefærdige 
Lermure.  Gennem  Brecher  og  gabende  Huller  ser  man 
ind  i  Stuer  med  opbrudte  Møbler,  knust  Husgeraad. 

Alt  Liv  synes  udslukt. 

Her  er  intet  Kvæg  mere,  intet  Fjerkræ,  ingen  Træk- 
dyr til  Arbejdet  paa  Vej  og  Mark.  Kun  nu  og  da  viser 
der  sig  en  sky,  forsulten  Hund,  som  stundesløs  lusker 
omkring  mellem  Ruinerne,  forgæves  søgende  efter  Føde 
og  Ly  paa  de  Steder,  hvor  dens  Herre  engang  havde 
Hus,  Hjem  og  Ejendom. 

Og  nu,  Dagen  efter  at  Japanerne  har  forladt  disse 
Egne,  skyller  den  russiske  Indkvarterings  Flodbølge  hen 
over  dem.  Ingen  Ulykke  synes  at  skulle  blive  dem  sparet. 
Forbandelsen  hviler  over  Mandsjuriets  Befolkning,  der 
hverken  har  villet  denne  Krig  eller  forskyldt  den.  Skri- 
gende uretfærdigt  og  ubarmhjærtigt  lider  den  en  grusom 
Straf,  fordi  den  er  svagere  end  de  tvende  Stormagter, 
som  paa  dens  Jord,  under  Tilintetgørelse  af  dens  Ejen- 
dom og  Arbejde,  strides  om,  hvem  af  dem  der  er  den 
stærkeste. 

I  en  af  disse  Landsbyer,  hvis  Elendighed  raaber  mod 

Himlen,  har  IXde  Divisions  Stab  nu  efter  Dagens  March 
valgt  Kvarter.  Sammen  med  General  Kondratovitch  og 
de  to  fremmede  Militærattachéer  bebor  jeg  en  Fansa,  der 
næppe  længere  viser  Spor  af  at  have  været  Menneske- 
bolig i  et  Land  med  gammel,  rodfæstet  Kultur.  De  smaa 
Orientalere,  der  har  opholdt  sig  her  før  vi,  har  efterladt 
os  deres  gamle  Breve  og  Aviser,  deres  Madrester  og 
Laser.  Men  alt,  hvad  Husets  Ejermænd  besad  af  Værdi, 
er  enten  bortført  eller  søndret. 

Her  er  modbydeligt.  Godt,  at  vi  ikke  skal  blive  her 
længe. 


I  tre  Dage  har  nu  Slaget  ved  Tuminling-Passets  Højder 
varet  som  Led  i  den  lange  Række  af  Kampe,  der  i  denne 
Krigs  Historie  ofte  sammenfattes  under  Betegnelsen  Sla- 
get ved  Sha-ho.  —  Endnu  naar  lang,  lang  Tid  er  gaaet, 
vil  der  i  Tusinder  af  Hjem,  fra  Japans  Øer  i  Østen  til 
dybt  ind  i  det  evropæiske  Fastland,  blive  talt  om  disse 
Døgns  forfærdelige  Begivenheder. 

Den  1 1te  Oktober  ved  Daggry  rykkede  IXde  Divisions 
Hovedstyrke  fra  Siavtsichavse  4  Kilometer  frem  mod 
Sydvest  til  den  lille  Landsby  Tsiantchantsi,  hvor  Gene- 
ralen valgte  Kvarter  til  sig  og  sin  Stab.  I  et  gammelt, 
halvt  forfaldent  Tempel  med  store,  klodsede  og  uhygge- 
lige Gudestatuer  indrettedes  i  al  Hast,  og  saa  godt  det 
lod  sig  gøre,  Divisionens  Hovedambulance. 

Hvor  Landsbyens  Huse  begyndte,  delte  Dalstrøget 
mellem  de  høje,  til  Dels  meget  stejle  Bjærge  sig  i  to 
Grene,  den  ene  pegende  i  Sydvest,  den  anden  mod  Vest. 

Fulgte  man  den  første  af  disse  snævre  Dalveje,  kom 

9* 

man  i  Løbet  af  kun  et  Kvarters  Ridt  —  efter  at  have 
passeret  Landsbyens  sidste  Hus  —  til  et  Sted,  hvor  den 
ellers  snævre  Dal  udvidede  sig  ved  Foden  af  et  ca.  300 
Meter  højt  Fjæld,  der  øverst  endte  i  en  langstrakt  Kam, 
lodret  som  en  Mur  og  af  nøgne  Sten.  Dette  Fjæld  — 
Murbjærgei  døbte  vi  det  under  Slaget  —  beherskede 
fuldstændigt  Dalen,  og  heroppe  havde  Japanerne  den  ene 
af  deres  Hovedstillinger. 

Fulgte  man  den  anden  af  Vejene,  den,  der  havde  Ret- 
ning mod  Vest,  kom  man,  ligeledes  efter  et  kort  Ridt, 
til  en  Gruppe  af  Højder,  hvis  højeste  Tinde,  omtrent  250 
Meter  over  Dalen,  rejste  sig  i  regelmæssig  Kegleform 
som  en  kæmpemæssig,  skov-  og  kratklædt  Pyramide 
mellem  de  øvrige  Højdeformationer,  der  alle  i  bløde 
Rundinger  ligesom  stræbte  hen  imod  den.  Her  paa  dette 
Fjæld  —  som  vi  døbte  Keglebjærget  —  havde  Japanerne 
deres  anden  Hovedstilling. 

De  to  her  nævnte  Punkter,  mod  hvilke  det  russiske 
Angreb  først  og  fremmest  rettede  sig,  var  forbundne  ved 
en  Bjærgryg,  og  hvor  denne  atter  sænkede  sig  lavt  nok 
til  at  danne  en  farbar  Vej,  laa  det  egenlige  Pas,  der  (som 
saa  mange  andre  Pas  i  Mandsjuriet)  hed  Tuminling. 

Angrebet  begyndte  den  1 1  te  Oktober,  i  den  første  Mor- 
gendæmring, efter  at  der  allerede  Dagen  forud  havde 
fundet  Sammenstød  Sted  mellem  de  to  Parters  Fortrop. 
Natten  mellem  den  10de  og  Ilte  havde  Divisionens 
Stabschef  personlig  foretaget  en  Rekognoscering  af  de 
fjendtlige  Stillinger  og  vendte  tilbage  med  det  Resultat, 
at  en  Storm  mod  Murbjærget  vilde  blive  nødvendig. 

Artilleriet  —  ialt  raadede  General  Kondratovitch  over 
to  Bjærgbatterier,  et  Mørser-  og  tre  Feltbatterier,  tilsam- 
men 40  Kanoner  —  anbragtes  i  fortrinlige  Stillinger 
saaledes,  at  dets  Ild  dels  bekæmpede  de  tilsyneladende 

faa  japanske  Batterier,  der  forøvrigt  flere  Gange  under 
Slaget  skiftede  Plads,  og  som  kun  fyrede,  naar  de  havde 
sikkert  Skud,  dels  overdængede  Murbjærgets  og  Kegle- 
bjærgets  Tinder  med  Projektiler. 

Infanteriangrebene  mod  Murbjærget  udførtes  af  34te 
Regiment,  mod  Keglebjærget  af  33te  og  36te  Regiment. 
35te  Regiment  var  den  første  Dag  i  Reserve,  men  blev 
allerede  den  12te  om  Morgenen  tvunget  ind  i  Aktionen 
paa  nogle  faa  Kompagnier  nær.  Den  13de  om  Eftermid- 
dagen var  hele  Reserven  ført  i  Ilden. 

Under  Slaget  hørtes  uafbrudt  i  de  tilgrænsende  Dal- 
strøg Kanontordenen  fra  den  øvrige  Del  af  Angrebslinjen. 
Herved,  men  ogsaa  herved  alene,  mindedes  vi  om,  at 
de  Begivenheder,  vi  var  Vidne  til  ved  Tuminling,  kun 
var  et  enkelt  Led  i  den  storstilede  Kamp,  der  samtidig 
udkæmpedes  paa  en  Strækning  af  mere  end  75  Kilometer 
og  mellem  tvende  Hære  paa  Hundredtusinder  af  Mand. 

Da  jeg  i  Selskab  med  Oberstløjtnanterne  Schdnmeyr 
og  Cheminon  den  Ilte  om  Morgenen  ankom  til  Tsian- 
tchantsi,  var  Slaget  allerede  i  fuld  Gang.  Fra  alle  Sider 
hørtes  Kanonernes  bragende  Drøn  og  den  susende,  hvis- 
lende Lyd  af  Projektilernes  Fart  gennem  Luften. 

General  Kondratovitch  befandt  sig  med  sin  Stab  paa 
en  Høj  umiddelbart  ved  Hospitals-Templet.  Vi  klatrede 
derop,  og  i  faa  Ord  forklarede  Generalen  os  den  fore- 
liggende Situation.  Forøvrigt  var  heroppe  fra  Lyden  af 
den  skrattende  Geværild  og  Synet  af  de  russiske  Shrap- 
nels Eksploderingspunkter  gode  Vejledere  paa  den  vidt- 
strakte og  stærkt  kuperede  Valplads. 

Vi  beslutter  at  betragte  Kampen  ved  Keglebjærget  først. 
Vejen  fører  forbi  en  lille  Husgruppe  i  Dalføret;  da  vi  har 
passeret  den,  bøjer  vi  af  tilvenstre,  ind   mellem   Smaa- 

højderne,  der  i  langelige  Rundinger  bølger  op  mod  den 
høje  Pyramide,  paa  hvis  Top  Fjenden  befinder  sig.  Snart 
bliver  Skraaningen  saa  stejl,  at  vi  maa  stige  af  Hesten. 
Vore  Tjenestefolk  slaar  sig  til  Ro  med  de  forpustede  Dyr 
i  en  nys  høstet  Tjumisa-Mark,  hvis  Neg  endnu  ikke  er 
kørt  ind.  Træffer  vi  den  kinesiske  Ejermand,  betaler  vi 
ham.  Men,  ærlig  talt,  ingen  af  os  venter  at  se  ham,  og 
vi  er  os  fuldt  bevidst,  at  vi  begaar  de  samme  Hand- 
linger, som  vi  saa  stærkt  bebrejder  de  krigsførende  Mag- 
ters Tropper. 

Imidlertid  klavrer  vi,  dækket  af  en  Højderyg,  saa 
langt  frem,  at  vi  har  hele  Keglebjærgets  østlige  og  nord- 
lige Skraaninger  liggende  blottede  og  overskuelige  foran 
os.  Mellem  den  Kam,  hvorpaa  vi  befinder  os,  og  den 
fjendtlige  Stilling  hæver  og  sænker  Terrænet  sig  i  Bølge- 
dale og  Bølgebjærge,  uregelmæssige  og  forvirrende  som 
Havets  Overflade  under  krap  Sø.  Snart  opdager  vi  i 
Kikkerten,  at  paa  en  Mængde  af  disse  Skraaninger  Hgger 
der  —  stadig  paa  den  Side,  der  er  vendt  mod  vort  Ud- 
sigtspunkt —  større  og  mindre  Grupper  af  russiske  In- 
fanterister. Uafbrudt  høres  Geværsalvernes  skrattende 
eller  ligesom  kvækkende  Lyd;  men  der  ses  hverken 
Glimt  eller  Røg.  Om  Toppen  af  Keglebjærget  —  hvorhen 
alle  Geværpiberne  foran  os  peger  —  samler  sig  derimod 
i  stedse  tættere  og  tættere  Skarer  de  russiske  Shrapnels 
hvide  Skyer,  hvorfra  Glimtene  lyner  i  den  graa,  kolde 
Efteraarsluft. 

De  mørke  Grupper  dernede  i  det  bølgende  Terræn  er 
i  Bevægelse. 

Vi  kan  tydeligt  se,  hvorledes  de  kravlende  sniger  sig 
frem,  benyttende  alle  Jordsmonnets  Folder  for  at  naa  den 
næste  Bølgedal  paa  Vejen  til  Keglebjærget.  Ingen  Tvivl 
om,  at  de  vinder  frem.  Afstanden   mellem  dem  og  os 

forøges  Time  for  Time.  Ganske  vist,  det  gaar  kun  lang- 
somt, Fod  for  Fod,  ad  lange  Omveje  og  under  stort  Be- 
svær. Men  stedse  snævrere  og  snævrere  drages  Ringen 
om  Tinden  deroppe,  hvor  Granater  springer  og  Shrapnels 
udgyder  deres  Kugleregn. 

Bag  de  angribende  Skyttekæder  vover  nu  ogsaa  vi 
tre  os  længere  frem.  Undervejs  møder  vi  en  hel  Række 
Saarede,  dels  paa  Baarer,  dels  støttede  til  en  Kammerats 
Arm.  Japanerne  vedligeholder  en  ustandselig  Geværild 
oppe  fra  deres  Bjærgtop ;  Soldaterne  fortæller,  at  Terrænet 
er  formelig  overrislet  med  Kugler,  og  at  de  russiske  Tab 
allerede  er  betydelige. 

Fra  vort  nye  og  bedre  Udsigtspunkt  gennemsøger  vi  da 
med  Kikkerten  først  og  fremmest  den  japanske  Stilling. 
I  det  fortrinlige  Instrument,  der  staar  til  min  Raadighed 
(en  Zeiss-Krauss  Nr.  8),  kan  jeg  med  fuldkommen  Nøj- 
agtighed se  Krattet  og  de  enkelte  store  Træer,  der  be- 
klæder Tindens  Skraaninger.  Bjærgets  øverste  Top  viser 
sig  nu  mindre  spids,  end  naar  man  betragter  den  med 
blotte  Øjne;  jeg  ser  tydelig  Kammens  horisontale  Linje 
—  og  den  er  saa  regelmæssig,  saa  lige  og  jævn,  at  det 
vel  kunde  se  ud,  som  var  den  en  Skyttegravs  kunstfærdig 
dannede  Brystværn.  Rigtigt  —  nu  er  der  nogle  Hoveder, 
der  viser  sig  over  Linjen  for  straks  efter  at  forsvinde 
igen.  Schdnmeyr  og  Cheminon  mener  ogsaa  at  have  set 
dem.  Skøndt  Øjnene  svier  af  den  lange  Stirren  i  den 
stærke  Kikkert,  vedbliver  vi  at  iagttage  den  samme  snor- 
lige Linje  —  og  snart  er  vi  alle  tre  overbeviste  om  at 
have  set  ikke  blot  Mennesker  deroppe,  men  de  svage 
Støvskyer,  den  lette  Taage,  som  skyldes  de  uafbrudt 
raslende  Geværsalver. 

Paa  den  Bjærgkam,  der  forbinder  de  to  japanske  Hoved- 
stillinger, og  hvoraf  et  lille  Stykke  er  synligt  ved  Kegle- 

bjærgets  sydøstlige  Skraaning,  er  det  imidlertid  betydelig 
lettere  at  blive  Fjenden  vaer.  Selv  med  blotte  Øjne  kan 
man  iagttage,  hvorledes  her  enkelte  Skikkelser  løber  frem 
og  tilbage  ad  en  Vej  deroppe,  som  paa  et  kort  Stykke 
synes  at  være  ganske  uden  Dækning.  Vi  ser  Bevægelser 
i  begge  Retninger  —  fra  Keglebjærgets  Tinde  over  mod 
Murbjærget  og  omvendt.  Undertiden  kan  vi  ogsaa  i  Kik- 
kerten øjne  de  Baarer,  hvorpaa  Saarede  bringes  bort  fra 
Skyttegraven,  undertiden  ogsaa  Folk,  der  slæber  en  tung 
Byrde  —  som  vi  anslaar  til  at  være  Ammunitionskasser 
—  hen  i  Hovedstillingen.  Men  selv  med  Kikkerternes 
Hjælp  er  det  umuligt  at  skælne  en  eneste  Uniformsfarve 
eller  en  eneste  Enkelhed,  der  kendetegner  disse  smaa 
mørke  Skikkelser  som  japanske  Soldater.  Vidste  vi  ikke, 
at  de  virkelig  var  det,  kunde  vi  lige  saa  godt  tage  dem 
for  Russere  eller  Kinesere. 

De  russiske  Projektiler  falder  tæt  deroppe;  vort  Ar- 
tilleri arbejder  med  betydelig  Sikkerhed.  Men  det  er 
umuligt  at  danne  sig  nogen  Forestilling  om  den  opnaaede 
Virkning.  Overhovedet  synes  Begivenhederne  paa  dette 
Tidspunkt  at  slæbe  sig  langsomt  hen,  med  saa  smaa 
Fremskridt  paa  russisk  Side,  at  Afgørelsen  aabenbart 
endnu  ligger  fjærn.  Det  vil  tage  Tid  og  koste  meget  Blod, 
inden  33te  Regiments  Tropper  naaer  op  ad  Keglebjærgets 
stejle  Skraaninger  og  med  Bajonetten  erobrer  Skytte- 
gravene deroppe  paa  den  kratbevoksede  Tinde  . . . 

Efter  at  have  nydt  et  hastigt  Maaltid  af  de  Konserves, 
vi  har  medbragt  i  vore  Saddeltasker,  finder  Schonmeyr 
og  jeg  os  da  en  Vej  til  et  nyt  Udsigtspunkt,  hvorfra  vi 
kan  iagttage  Kampen  ved  Murbjærget 

Vi  træffer  her  en  Batterichef,  der  ved  Hjælp  af  en  lang 
Kæde  Soldater  —  som  fra  Mund  til  Mund  gentager  hans 
Befalinger  —  kommanderer  to  Halvbatterier  nede  i  Dalen. 

Han  samler  netop  en  hæftig  Ild  om  en  Sænkning  i  den 
stejle  Bjærgkam  overfor  det  Sted,  hvorpaa  vi  befinder  os. 
Der  har  vist  sig  et  japansk  Batteri,  som  det  gælder  om 
at  jage  bort. 

Tilsyneladende  lykkes  det.  Efter  en  Regn  af  Shrapnels, 
der  med  usvigelig  Nøjagtighed  eksploderer  netop  over  det 
Punkt,  hvor  den  fjendtlige  Ild  et  Øjeblik  har  forraadt  sig, 
tier  det  japanske  Artilleri. 

Allerede  har  Batterichefen  befalet  sine  otte  Kanoner 
at  tage  Sigte  paa  selve  Murkammen,  hvor  det  gælder  om 
at  rydde  Vejen  for  Infanteriets  Fremrykning  —  allerede 
har  Kommandoraabet  „Fyr!"  forplantet  sig  ned  til  Bat- 
terierne —  allerede  hviner  Projektilerne  gennem  Luften, 
medens  Drønene  langsomt  og  højtidelig  ruller  op  imod 
os  ...  da  ser  og  hører  vi  pludselig  japanske  Shrapnels, 
som  én  for  én  kommer  sejlende,  udfolder  sin  hvide  Sky, 
glimter  og  kaster  sin  Kugleregn  frem  for  sig,  ned  over 
Dalvejens  gule  Sand. 

Et  Øjeblik  stirrer  vi  forundrede  paa  hverandre. 

Batterichefen  rejser  sig  fra  sit  Skjul  bag  en  Busk  og 
spørger : 

Hvorfra  kommer  de? 

Netop  samtidig  bryder  Schonmeyr  og  jeg  ud  i  et  ufor- 
staaende: 

Hvad  skyder  de  paa? 

Dalvejen  ligger  aldeles  øde  og  forladt.  De  to  Halv- 
batterier staar  langt  til  Siden,  inde  i  en  Hulning,  der  er 
fuldstændig  dækket  af  den  Højde,  hvorpaa  vi  befinder 
os.  Og  desuden  er  Projektilernes  Retning  en  ganske  an- 
den. Det  er  tydeligt,  at  de  har  til  Hensigt  at  bestryge 
Dalen  og  netop  den  alene.  Men  hvorfor  og  til  hvad  Nytte? 

Og  de  forbandede  Tingester  vedbliver  at  komme  sej- 
lende, den  ene  i  Halen  paa  den  anden,  saa  nær  under 

OS,  at  vi  kan*  høre  det  lille,  tørre  Knald  i  Eksplosionsøje- 
blikket. 

Da  raaber  Artilleristerne  i  Kommandokæden  pludselig: 

Se  dér!  Se  dér! 

Og  nogle  af  dem  peger  op  mod  Sænkningen  i  Mur- 
bjærgets  Kam,  hvor  der  øjnes  Røg  og  Glimt  fra  japanske 
Kanoner,  medens  andre  viser  ned  i  Dalen,  hvor  netop 
en  russisk  Bataljon,  med  sin  Fører  til  Hest  i  Spidsen, 
dukker  frem  i  Marchkolonne  fra  en  Bjærgrunding,  der 
hidtil  har  skjult  den  for  os,  men  ikke  for  Japanerne  der- 
oppe paa  deres  Murkam  .  .  . 

Det  hele  varer  tre-fire  Minutter. 

Med  Lynets  Fart  tordner  Kommandoraabene  ned  til  de 
to  Halvbatterier: 

I  Stilling  og  tag  Sigte  mod  Fjendens  Kanoner  deroppe ! 

Fyr! 

Giv  Salve  paa  Salve! 

Men  for  sent  — 

Foran  og  over  den  ulykkelige  Bataljon  i  Dalen  sprin- 
ger de  hvide,  glimtende  Shrapnels. 

Man  kunde  skrige  af  Harme  og  Rædsel. 

Nu  her,  nu  dér  styrter  en  Soldat.  Kolonnen  spreder 
sig  og  søger  ind  i  Hulningen,  hvor  Batterierne  har  deres 
dækkede  Plads.  Men  allerede  er  det  gule  Sand  plettet 
af  Punkt  ved  Punkt  —  og  hvert  af  dem  er  et  skamskudt, 
et  lidende,  et  døende  Menneske. 

Disse  tre  Minuter  kostede  20  Mand  Livet  og  saarede  52. 

Næppe  er  Bataljonen  kommen  under  Dækning,  før 
den  japanske  Ild  ophører.  Paany  skifter  da  ogsaa  det  rus- 
siske Artilleri  Maal,  støttende  Infanteriets  Angreb  paa 
Murbjærget.  Hen  paa  Eftermiddagen  modtager  imidlertid 
Batterichefen  Befaling  om  at  indstille  Skydningen  med 
Tusmørkets  Indtræden.  Aabenbart  er  det  Russerne  om 

at  gøre,  at  deres  fortrinlige  Batteristillinger  ikke  for- 
raades. 

Oberstløjtnant  Schonmeyr  og  jeg  lægger  Tilbagevejen 
til  Stabskontoret  i  Tsiantchantsi  over  vort  første  Udsigts- 
punkt, hvor  Cheminon  er  forbleven.  Han  gør  os  op- 
mærksom paa,  at  de  russiske  Skyttekæder  har  vundet 
betydeligt  Terræn.  De  har  allerede  alle  Keglebjærgets 
lavere  Udløbere  bag  sig  og  er  naaede  op  paa  de  Smaa- 
højder,  der  hører  til  selve  Hovedfjældet.  Geværilden  er 
vokset  i  Styrke ;  Salverne  rasler  med  Sekunders  Mellem- 
rum, og  man  hører,  hvorledes  Ilden  har  spredt  sig  over 
en  vid  Strækning.  En  forbipasserende  Stafet  fortæller,  at 
Regimentet  har  Ordre  til  at  blive  i  sine  Stillinger  for 
Natten,  og  at  det  rimeligvis  vil  blive  forsøgt  at  storme, 
dækket  af  Mørket.  —  Man  gyser  ved  Tanken  om  det 
Myrderi,  der  her  forestaar. 

Undervejs  tilbage  til  Tsiantchantsi  møder  vi  lange 
Rækker  af  Saarede  paa  Baarer,  paa  sammenbundne  Ge- 
værer eller  humpende  og  slæbende  sig  frem,  som  hver 
kan  bedst.  Lægerne  i  Templet  faar  fuldt  op  at  gøre  i 
Dag.  Og  endnu  synes  der  at  være  langt  igen,  inden  disse 
fire  tapre  Regimenter  har  fuldført  den  svære  Opgave,  som 
er  bleven  deres. 

I  Stabskvarteret,  en  ussel  Fansa,  hvorigennem  Vinden 
suser  fra  alle  Sider,  modtager  Generalen  uafbrudt  skrift- 
lige og  mundtlige  Meldinger.  Her  er  et  bestandigt  Ryk- 
ind af  Officerer. 

Efterretningen  om  Natangrebet  bekræfter  sig.  En  ung 
Kaptajn,  der  skal  deltage  heri,  tager  Afsked  med  hver 
enkelt  af  sine  Kammerater.  Generalen  trykker  ham  i 
Haanden  og  ønsker  ham  Lykke  og  Held.  Da  han  er 
gaaet,  indtræder  et  Øjebliks  Stilhed  —  som  tænkte  alle 
tavst  den  samme  Tanke.    Men   snart  genoptages  Drøf- 

teisen  af  Dagens  Erfaringer  og  de  forestaaende  Begiven- 
heder, og  den  fortsættes  højrøstet  og  ivrigt  til  sent  i  den 
mørke,  kolde  Nat. 

Da  Tiden  til  at  tage  en  Smule  Hvile  endelig  var  kom- 
men, sov  vi  alle,  efter  Generalens  Befaling,  fuldt  paa- 
klædte og  med  de  Smaasager,  vi  hver  for  sig  havde 
medbragt  paa  Sadlen,  rede  til  Opbrud  med  korteste 
Varsel. 


Den  anden  Slagdag  ved  Tuminling  (Onsdag  den  12te 
Oktober)  oprinder  raa,  kold  og  trist. 

I  den  tidlige  Morgen  —  der  ligger  Is  paa  alle  Vand- 
pytter —  skynder  de  to  fremmede  Militærattachéer  og 
jeg  os  ad  Vejen  til  Keglebjærget  for  at  erfare  Natangre- 
bets Udfald. 

Vore  Tropper  er  naaede  et  betydeligt  Stykke  frem. 
Allerede  er  de  begyndt  at  arbejde  sig  op  ad  det  stejle 
Fjælds  Skraaninger.  De  Smaahøje,  der  omkreser  dets 
Fod,  er  alle  erobrede.  Fra  tre  Sider  finder  Opstigningen 
Sted,  medens  Batterierne  holder  Tinden  under  hæftig  Ild. 

Længe  iagttager  vi  de  lange,  mørke  Skyttekæder,  som 
er  i  Færd  med  at  tiltvinge  sig  Herredømmet  over  den 
stærke  fjendtlige  Stilling.  Baade  paa  Fjældets  to  Sider  og 
paa  den  brede  Front,  der  vender  ud  mod  Dalvejen,  er 
der  Bevægelse  at  spore  i  de  russiske  Angrebslinjer.  Der 
kan  være  længe  imellem,  at  de  rykker  nogle  Skridt  frem, 
snigende  sig  om  Terrænets  Bølgebjærge,  hastig  dækkende 
sig  i  dets  Bølgedale.  Der  kan  gaa  en  Time  eller  mere, 
inden  en  Vinding  i  Spiralen  op  mod  Tinden  er  tilbage- 
lagt. Men  overalt  er  der  dog  Fremgang,  et  sejgt  udhol- 
dende Arbejde  for  at  naa  opefter. 

Overalt  —  paa  ét  Sted  nær. 

Der  findes  paa  Keglebjærgets  nordøstlige  Hæld  en  lille, 
rundkuplet  Højde.  Den  er  tæt  besat  med  russiske  Skyt- 
ter, der  ligger  ubevægelige  paa  dens  Sider  saavel  som 
paa  dens  Top.  Hvorfor  følger  de  ikke  deres  Kammerater, 
der  allerede  er  naaet  et  godt  Stykke  forbi  dem?  Til 
hvad  Nytte  udsætter  de  sig  i  denne  farlige,  næsten  helt 
blottede  Stilling  for  Fjendens  Ild? 

Først  lidt  efter  lidt  gaar  det  op  for  os,  at  den  lille, 
rundkuplede  Højs  Besætning  er  Lig. 

Det  russiske  Mørserbatteri  kaster  sine  Granater  ind 
mellem  den  Regn  af  Shrapnels,  der  hagler  over  Kegle- 
bjærgets Tinde.  Man  ser  de  vældige  Søjler  af  Jord  og 
Røg,  som  rejser  sig  deroppe,  snart  foran,  snart  bag,  snart 
paa  selve  det  Sted,  hvor  de  fjendtlige  Skyttegrave  for- 
modes at  ligge.  En  af  Granaterne  tænder  Ild  i  Tindens 
Græs  og  Kratskov.  Flammerne  begynder  at  slikke  op  ad 
Skraaningen,  og  Røgen  samler  sig  i  tætte  Flager  om 
Toppen.  Atter  en  Granat,  og  nu  én  til  —  tre,  fire,  fem 
Stykker,  som  spyr  Flammer.  Med  rivende  Hast  breder 
Ilden  sig. 

Keglebjærget  staar  i  Brand. 

Og  vildere  og  vildere  spiller  Slagets  djævelske  Koncert. 
Paa  Feltbatteriernes  hidsige  Knalden  svarer  Mørsemes 
dybt  rungende  Drøn.  Med  sylespids  Diskant  hviner  de 
store  Projektiler  gennem  Luften.  Geværsalverne  smælder 
og  rasler  i  springende,  aandeløst  Stakkato.  Og  Genlyden 
fra  Kampen  paa  den  milelange  Front  akkompagnerer  med 
en  aldrig  afbrudt,  højtidelig  rullende  Torden. 

Men  Dagen  skrider  uden  at  bringe  nogen  Afgørelse. 
Saavel  ved  Keglebjærget  som  ved  Murbjærget  er  der 
endnu  et  langt  Stykke  igen,  inden  Sejren  er  vunden. 
Trods  alle  de  kæmpemæssige  Anstrængelser,  det  russiske 

Artilleri  og  Infanteri  har  udfoldet,  holder  Fjenden  tappert 
ud  oppe  paa  sine  Bjærgtinder,  og  intet  tyder  paa,  at  han 
vil  opgive  sin  haardnakkede  Modstand. 

Da  jeg  om  Eftermiddagen  kommer  forbi  Templet,  fin- 
der jeg  Pladsen  foran  det  fyldt  af  Saarede  i  hundredvis. 
Jeg  lægger  Vejen  derind. 

Aa,  det  dyre,  dyre  Spil!  Fra  alle  Kroge  i  dette  gamle, 
faldefærdige  Gudehus  lyder  Jamren  —  snart  skrigende, 
hjælpeløs,  fortvivlet,  snart  stille  klagende,  som  fra  et 
lidende  Barn.  Gaarden  mellem  de  fire  Længer  er  dækket 
af  Baarer.  Paa  Trinene  op  til  selve  Templet  —  fra  hvis 
Halvmørke  de  legemstore,  barokt  frygtelige  Gudebilleder 
griner  —  har  der  samlet  sig  en  Skare  Soldater  med  til- 
bundne Hoveder,  Arme  og  Hænder.  Paa  tre  forskellige 
Steder  er  der  rejst  Operationsborde,  hvor  Læger  i  hvide 
Kitler  og  med  opsmøgede  Ærmer  skærer,  klipper  og  for- 
binder. 

Inde  paa  Længernes  Kang  ligger  i  Række  og  Geled 
de  haardtsaarede.  Et  Par  Japanere,  den  ene  med  et  for- 
færdelig tilredt  Ansigt,  den  anden  med  Brystet  gennem- 
skudt, tiltaler  og  svarer  hinanden  med  høje  Klageskrig. 
En  Mand,  der  ikke  har  kunnet  holde  Smerten  ud,  har 
revet  Forbindingen  bort  fra  Underlivet  og  stirrer  maalløs, 
med  et  Udtryk  af  vanvittig  Rædsel  paa  sit  Saar.  Hist 
høres  Dødskampens  Rallen  —  her  er  den  sidste  Strid 
allerede  udstridt,  og  Pladsen  under  det  gamle  Gudetem- 
pels Tag  kan  ryddes  for  en  anden. 

Overalt  flyder  det  med  blodige  Vattotter  og  Forbin- 
dinger, med  iturevne  Støvler  og  flængede  Ærmer.  De 
Saaredes  Geværer  og  Oppakning  er  stablet  til  Bunke  op 
ad  en  Mur,  og  bestandig  bringes  der  mere  til.  En  gam- 
mel, skægget  Reservesoldat  staar  lænet  op  til  alle  disse 
snavsede,  blodige  Sager,  som  var  han  deres  Vogter;  men 


RUSSERNES  ANGREB  MOD  SYD  143 

han  har  sagtens  blot  villet  søge  en  Smule  Hvile  her. 
Med  venstre  Arm  støtter  han  sin  højre  Haand,  hvorom 
den  første  Forbinding  endnu  klæber,  løfter  ikke  Øjnene 
derfra,  taler  bestandig  smaanynnende  og  beroligende  til 
den  —  som  var  den  hans  lille,  syge  Barn,  der  nu  vug- 
gende paa  hans  Arm  skulde  lulles  til  Hvile. 

Henne  ved  et  af  Operationsbordene  er  Lægen  netop  i 
Færd  med  at  løse  den  første  Forbinding  af  en  lemlæstet 
Fod.  Soldaten  ser  selv  til  med  en  Art  forskrækket  Nys- 
gærrighed;  men  da  Lægen  begynder  at  vadske  Blodet 
bort,  segner  han  bagover.  Og  fra  nu  af,  under  hele  Opera- 
tionen med  Kniv  og  Saks  og  Sonde,  er  det  hans  bestan- 
dige Klage: 

„Hvorfor  bruger  I  koldt  Vand?  —  Hvorfor  vadsker  I 
med  iskoldt  Vand?" 

Ved  et  andet  af  Bordene  er  Lægen  beskæftiget  med 
at  uddrage  en  Kugle,  som  fra  Brystet  har  boret  sig  frem 
til  Ryggen,  hvor  den  nu  sidder  tæt  ved  venstre  Skulder- 
blad. For  hvert  af  Snittene  spørger  Soldaten  —  en  ung 
Mand,  der  lige  er  ankommen  fra  Rusland  —  uden  at 
løfte  Stemmen: 

„Er  De  færdig,  Hr.  Doktor?" 

Og  naar  Lægen  svarer:  „Straks,  min  Ven,  straks!" 
gentager  Staklen  med  sammenbidte  Tænder: 

„Kuglen,  Hr.  Doktor!  Kuglen!  Giv  mig  Kuglen!" 

Og  han  faar  den:  en  lang  Tingest  i  et  Kobberhylster, 
hvorved  hans  Blod  endnu  klæber. 

Tusmørket  falder  paa.  Men  Lægerne  har  ingen  Rast 
eller  Ro.  Bestandig  øges  Antallet  af  Baarer  —  bestandig 
vokser  den  trætte,  frysende  Skare,  der  kommer  slæbende 
med  alskens  Lidelser.  Saa  maa  der  da  undersøges,  ope- 
reres og  forbindes  ved  Stearinlys  i  fri  Luft.  Der  tændes 
overalt,  hvor  der  er  Plads  til  at  plante  et  Lys.  De  smaa 

Flammer  vifter  og  oser  i  Trækken  og  kaster  flakkende 
Skær  over  Grupperne  af  blodige  Mænd,  over  blottede 
Legemer,  som  hvidklædte  Læger  nærmer  sig  med  blin- 
kende Instrumenter,  over  Baarer  med  Lig  og  over  Temp- 
lets strænge,  vrede  og  onde  Gudebilleder. 

I  Stabskontoret  finder  jeg  ligesom  igaar  de  smaa  Rum 
overfyldt  af  Officerer.  Men  der  tales  lidet  og  dæmpet 
som  i  et  Sørgehus.  Jeg  kender  næppe  mine  russiske 
Venner  igen  —  de,  der  ellers  altid  er  saa  frejdige.  Da 
jeg  hilser  paa  Generalen,  ser  han  trist  op  paa  mig  og 
spørger : 

„Veed  De  det  allerede?" 

,Nej  —  hvad  er  der  sket?  . .  .  Har  Japanerne  .  .  .?•* 

„Min  Stabschef  er  falden.* 

I  en  Krog  af  Værelset  —  medens  den  dæmpede  For- 
handling fortsættes  —  faar  jeg  saa  Historien  fortalt: 

Da  en  Bataljon  af  35te  Regiment  skulde  føres  frem 
til  Storm  mod  Murbjærgets  Tinde,  havde  Oberstløjtnant 
Pechuia  anmodet  om  at  maatte  overtage  Befalingen.  Dette 
blev  ham  indrømmet.  Næppe  havde  han  i  Spidsen  for 
sine  Folk  begyndt  Angrebet,  før  han  blev  truffen  af  en 
Kugle.  Men  til  Trods  for  det  stærkt  blødende  Saar  ved- 
blev han  Fremmarchen,  ansporende  Tropperne  til  at 
følge.  Da  træffes  han  for  anden  Gang,  styrter  til  Jorden 
—  og  siden  har  ingen  set  ham.  Japanerne  afslog  Angrebet. 
Befinder  den  haardt  saarede  Stabschef  sig  hos  dem  som 
Fange?  Eller  ligger  han  Lig  paa  Murbjærgets  blodige 
Skraaning?  Ingen  kan  svare  herpaa.  Der  hviler  en  uhyg- 
gelig Uvished  netop  over  den  Del  af  Beretningen,  som 
har  størst  Betydning.  Øjenvidnerne  —  Soldater  saavel 
som  Officerer  —  modsiger  hverandre  og  vakler  i  deres 
Svar,  naar  Spørgsmaalene  stilles  skarpt. 

Jeg  husker  tydelig  den  hede  JuHdag,  da  jeg  i  en  Hlle 
Landsby  Syd  for  Tatchitchao  første  Gang  traf  Oberst- 
løjtnant Pechuta  i  General  Kondratovitch'  Kvarter.  Siden 
har  jeg  Dag  ud  og  Dag  ind  spist  sammen  med  ham  ved 
samme  Bord,  boet  med  ham  i  samme  Fansa,  redet  ved 
hans  Side  under  Marchen  ad  de  trælse  Veje,  været  i  hans 
Selskab  under  Slag  og  Skærmydsler  saa  vel  som  i  Stabens 
mangfoldigt  skiftende  Kvarterer.  Altid  var  han  den  samme : 
en  Slider,  der  udrettede  sit  svære  Arbejde  med  straalende 
Humør,  en  Soldat,  der  omfattede  sin  Haandtering  med 
Begejstring,  næsten  med  Sværmeri.  Han  havde  gjort  en 
glimrende  Karriere.  Endnu  ikke  35  Aar  gammel  var  han 
bleven  Oberstløjtnant  og  Chef  for  IXde  Divisions  Stab. 
Allerede  i  Bokserfelttoget  havde  han  udmærket  sig  ved 
sin  hensynsløse,  næsten  dumdristige  Tapperhed,  og  der 
ventede  ham  høje  Udmærkelser  for  hans  Optræden  ved 
Vafanggao  og  Tatchitchao.  Fremtiden  syntes  at  ligge  lys 
og  lykkelig  foran  ham,  betrygget  ved  solidt  Arbejde,  ved 
Mod  og  Begejstring  for  den  valgte  Livsgærning.  Og  nu 
er  han  gaadefuldt  forsvunden  i  Kampens  Virvar,  slettet 
af  deres  Tal,  som  mellem  Landsmænd  og  Kammerater 
kæmper  for  Ruslands  Sag. 

Intet  Menneskeværk  er  saa  skrigende  hæsligt  som 
Krigen. 

Jobsposterne  vil  den  Aften  slet  ikke  ophøre.  Med  et 
Udtryk  af  stille,  mandig  Sorg  meddeler  Generalen  os,  at 
han  netop  har  modtaget  Indberetning  om,  at  et  af  hans 
Regimenter  paa  denne  Dag  har  haft  et  Tab  af  800  Mand 
og  19  Officerer. 

Alligevel  skal  Angrebet  fortsættes  i  Morgen  fra  Dag- 
gry. Vi  forbliver  i  Tsiantchantsi  og  sover  den  anden  Nat 
fuldt  paaklædte,  rede  til  Opbrud  ved  første  Appell. 


Begivenheder  jeg  oplevede.  10 

Da  de  to  fremmede  Militærattachéer  og  jeg  paa  den 
tredje  Slagdag  ved  Tuminling  (Torsdag  den  13de  Oktober) 
tidlig  om  Morgenen  red  hen  til  vort  Udsigtspunkt,  fandt 
vi  Stillingen  ved  Keglebjærget  omtrent  uforandret  fra  den 
foregaaende  Dag.  Det  russiske  Artilleri  bombarderede 
stadig  —  om  end  fra  nye  Stillinger  —  Tindens  Skytte- 
grave og  Forskansninger.  Infanteriet  var  maaske  kommet 
et  halvt  Hundrede  Meter  højere  op;  men  der  var  endnu 
godt  og  vel  halvandet  Hundrede  Meter  mellem  dets  for- 
skellige Linjer  og  den  fjendtlige  Position. 

Vi  anbringer  vore  Heste  i  en  Tjumisa-Mark  og  krav- 
ler til  Fods  op  ad  en  Bjærgvæg,  der  løber  langs  den  Dal, 
paa  hvis  anden  Side  Keglebjærget  og  dets  lavere  Højde- 
dannelser rejser  sig.  Gennem  alskens  lav,  tornet  Krat- 
mark naaer  vi  frem  til  et  Sted,  der  befinder  sig  i  lige 
Linje  overfor  og  kun  en  Ubetydelighed  lavere  end  Kegle- 
bjærgets  øverste,  nordvestlige  Hæld. 

Herfra  har  vi  et  udmærket  Overblik  over  Kampen. 

Hver  enkelt  af  de  angribende  Skyttekæder  viser  sig 
tydelig  paa  Keglebjærgets  Skraaninger.  Nu  og  da  ser  vi 
oppe  paa  Bjærgkammen  Skikkelser,  der  maa  være  japan- 
ske Soldater  eller  Officerer.  Under  den  Højderyg,  hvor- 
paa  vi  befinder  os,  har  vi  til  den  ene  Side  Dalen,  ad  hvis 
Vej  Transporter  med  Saarede  bestandig  bevæger  sig,  og 
paa  den  modsatte  Side  nogle  Lavninger,  hvor  to  russiske 
Batterier  har  taget  Stilling.  Foran  os,  stik  i  Vest,  ligger 
et  Vildnis  af  Bjærgtoppe.  Nogle  af  dem  hører  til  Japa- 
nernes Stilling,  thi  Tid  til  anden  viser  der  sig  et  japansk 
Batteri  paa  dem;  andre  derimod  er  i  russisk  Besiddelse 
og  udgør  en  Del  af  Iste  Divisions  (Generalmajor  Krauses) 
Stilling.  Der  høres  herfra  en  uafbrudt  Kanontorden  og 
stærk  Infanteri-Ild. 

Netop  medens  vi  opholder  os  paa  dette  fortrinlige  Ud- 

sigtspunkt,  begynder  en  hæftig  Tvekamp  mellem  et  japansk 
og  to  russiske  Halvbatterier.  Det  fjendtlige  Batteri  er 
fuldkommen  synligt  —  til  den  Grad  endog,  at  Oberst- 
løjtnant Schonmeyr  mener,  at  Japanerne  lader  Bomber 
med  daarligt  Krudt  springe  paa  det  paagældende  Sted  for 
at  vildlede  Russerne,  medens  deres  virkelige  Batteristil- 
ling ligger  et  godt  Stykke  derfra.  Hvorom  alting  er,  saa 
ser  og  hører  vi  det  ene  russiske  Halvbatteri  udsende  en 
Regn  af  Shrapnels  mod  Japanerne,  der  svarer  baade  med 
Shrapnels  og  Brisantgranater.  De  vældige  Projektiler 
krydses  i  Luften  og  kommer  hverandre  saa  nær,  at  man 
kunde  tro,  de  vilde  tørne  sammen  paa  deres  vilde  Flugt 
ad  samme  Bane.  Det  lykkes  ikke  Russerne  at  bringe  det 
japanske  Batteri  til  Tavshed,  lige  saa  lidt  som  det  lykkes 
Japanerne  at  ramme  det  Halvbatteri,  hvis  Plads  de  har 
opdaget;  Brisantgranaterne  kommer  det  uhyggelig  nær 
og  rejser  deres  ildelugtende,  sortgule  Gejsere  i  en  snæver 
Kres  om  Kanoner  og  Mandskab.  Men  ingen  Ulykke  ind- 
træder. Den  ^endtlige  Ild  forbliver  virkningsløs. 

Imidlertid  er  Oberstløjtnant  Schonmeyr,  lokket  af  Ekkoet 
fra  Iste  Divisions  Kamp,  gaaet  videre  frem  mod  Vest.  Et 
Kvarters  Tid  efter  begiver  Cheminon  og  jeg  os  paa  Vej 
i  samme  Retning  for  at  finde  ham.  Skøndt  vi  tilbagelægger 
et  Par  Kilometer,  opnaar  vi  dog  ikke  vor  Hensigt,  og  da 
der  heller  intet  er  at  se  i  disse  Egne,  vender  vi  om,  idet 
vi  denne  Gang,  i  Stedet  for  at  gaa  paa  selve  Bjærgryg- 
gen,  vælger  en  lavere  liggende  Sti. 

En  sælsom  Vej! 

Det  vrimler  med  hele  og  sprængte  Shrapnel-Hylstre, 
svære  Staalstykker  paa  et  Par  Kilo  eller  mere.  Under 
en  Busk  finder  vi  to  Kasser  med  russiske  Geværpatroner, 
mindst  en  500  Stykker.  Andre  Steder  ligger  tomme  Pa- 
tronhylstre i  hundredvis.  Og  overalt  er  blodige  Vattotter 

Og  Forbindstof  henslængt,  plettende  Fjældets  Sten  og 
Kratskovens  Blade  med  rødt.  Her  ligger  en  Soldaterhue, 
der  nu  ikke  er  andet  end  en  blodig  Klud.  Her  atter  et 
Frakkeærme,  flænget  af  oppe  over  Skuldren  med  en  Kniv. 
Og  nu  er  Stiens  brungule,  jærnførende  Sand  mærket 
Skridt  for  Skridt  med  blodige  Fodspor  —  ét  for  ét,  der 
fører  ind  mod  Landsbyen  med  Divisionslasarettet.  Paa 
det  Sted,  hvor  de  pludselig  holder  op,  finder  vi  sammen 
med  Resterne  af  en  med  Blod  gennemtrængt  Forbinding 
en  afflænget  Støvle.  Paa  vore  Raab  svarer  ingen.  Vi  faar 
trøste  os  med,  at  den  Stakkel,  der  har  vandret  denne  tunge 
Vej  alene,  endelig  er  bleven  samlet  op  af  en  Ambulance. 

Da  Oberstløjtnant  Cheminon  og  jeg  naaer  tilbage  til 
Tjumisa-Marken ,  hvor  vi  havde  efterladt  vore  Heste, 
fortæller  min  Mafu,  at  Schonmeyr  allerede  har  hentet  sin 
og  er  redet  tilbage  til  Stabskvarteret.  Vi  beslutter  at  gøre 
det  samme  og  kommer  snart  til  Dalvejen,  en  Kende 
Vest  for  den  vestligste  af  to  Husgrupper. 

Vi  befinder  os  her  nøjagtig  lige  overfor  den  fjendtlige 
Frontlinje  oppe  paa  Keglebjærgets  Top.  At  Japanerne  kan 
se  os  paa  vore  hvide  Heste,  er  udenfor  Tvivl,  men  Che- 
minon ytrer  netop,  at  han  anser  os  for  at  være  udenfor 
Skudvidde,  da  pludselig,  plif-plaf.  Kuglerne  begynder  at 
smælde  i  Marken  og  rasle  i  Hegnene  ved  Siden  af  os. 
Da  vi  sætter  vore  Heste  i  Trav,  følger  Kuglerne  os  paa 
et  halvthundrede  Meter.  Men  derefter  bliver  alt  paany 
stille. 

I  Stabskontoret  fortæller  Schonmeyr  os,  at  han  netop 
paa  samme  Sted  har  haft  den  samme  Oplevelse. 

Hen  paa  Eftermiddagen  aflægger  jeg  paany  et  Besøg 
i  Templet. 

De  Saaredes  Antal  er  vokset  i  uhyggelig  Grad.  Læ- 
gerne er  segnefærdige  af  Træthed.  Der  er  næppe  Tid  til 

at  vadske  Bordenes  Voksdug  mellem  hver  Operation.  I 
Sidelængerne  er  de  snævre  Rum  fyldt  af  en  tæt,  kval- 
mende Em  af  Blod,  Karbol,  svedne  Klæder  og  halvt  blot- 
tede, febersyge  Menneskers  Uddunstninger.  Der  høres 
den  samme  Jamren,  de  samme  stille  Klager  som  Dagen 
før.  Kun  at  Stemmerne  nu  er  flere,  ligesom  Trængslen 
er  større  og  Arbejdet  mere  anstrængt. 

Der  er  i  Dag  ogsaa  mange  Døde  at  bære  ud. 

Allerede  ligger  de  i  lange  Rækker  i  den  Køkkenhave, 
som  støder  umiddelbart  op  til  Templet.  En  Gruppe  af 
Soldater  har  samlet  sig  om  dem  og  løfter  paa  de  Telt- 
stykker, hvori  de  er  omviklede.  I  faa  Skridts  Afstand  fra 
de  nykastede  Grave  —  brede  og  lange  nok  til  at  rumme 
hver  en  halv  Snes  Lig  —  sidder  nyforbundne  Letsaarede 
og  tilbereder  sig  deres  Suppe  eller  The. 

Kanonerne  vedbliver  at  tordne  med  utrættelig  Larm. 
Det  er  sent  paa  Dagen,  graat  og  koldt. 

En  Pope  kommer  gaaende.  Ved  Køkkenhavens  Gærde 
standser  han  et  Øjeblik  for  at  banke  sin  Pibe  ud.  Saa 
løfter  han  sin  lange  Kaftan,  hopper  over  og  nærmer  sig 
de  Døde,  hvis  Ansigter  blottes  paany,  for  at  de  saa  vidt 
mulig  kan  blive  identificerede  og  Navn,  Regiment,  Ba- 
taljon og  Kompagni  indført  i  Popens  Notebog. 

Da  dette  er  besørget,  sænkes  de  blodige  Legemer  i 
Graven. 

Soldaterne  tager  varsomt  paa  den  tunge,  uhandelige 
Byrde  og  søger  at  lægge  hver  enkelt  godt  til  Rette  og 
dække  ham  med  de  Klæder  og  Sejldugsstumper,  der  føl- 
ger ham  i  Graven.  Men  Pladsen  er  snæver  til  saa  mange. 
Der  maa  tumles  længe  med  de  Døde,  inden  de  alle  er 
anbragt.  Højrøstet  drøfter  Popen  og  Soldaterne,  hvor- 
ledes dette  Hoved  maa  rykkes  til  Siden,  disse  Arme 
krydses  over  Brystet,  denne  Underkrop  skubbes  et  Stykke. 

Endelig  kravler  saa  de  Levende  op  af  Hullet,  griber  i 
Sejldugets  fire  Hjørner  endnu  et  sidste  Lig,  som  de  netop 
har  skaffet  Plads  til,  og  firer  det  ned  til  de  andre. 

Saa  er  alt  i  Orden. 

Soldaterne  tager  Huen  af.  Popen  vandrer  Graven  rundt, 
svingende  sit  Røgelsekar,  mumlende  sine  Bønner.  Henne 
fra  den  thedrikkende  Gruppe  lyder  munter  Spøg.  Ka- 
nonerne tordner,  og  Projektilerne  hviner  gennem  den 
kolde,  graa  Luft.  Hastig  kastes  Jorden  ned  over  de  blo- 
dige Legemer,  jævnes  og  trædes  til.  Popen  tænder  paany 
sin  Pibe  og  vender  tilbage  til  sit  Kvarter. 

Og  Soldaterne  begynder  i  Tusmørket  at  grave  en  ny 
Grav  til  dem,  der  bæres  ud  fra  Ambulancen,  og  som  for 
bestandig,  hvor  de  end  kommer  fra  i  det  store  Ruslands 
Egne,  skal  hvile  her,  tæt  op  ad  de  fremmede  Guders 
Tempelgaard. 

I  Stabskvarteret  er  der  paa  denne  Eftermiddag  travlere 
end  nogen  Sinde.  Snart  faar  jeg  Grunden  at  vide.  Stil- 
færdigt, som  det  er  hans  Maade,  uden  bitre  Ord,  alvorligt 
og  aabent  meddeler  General  Kondratovitch,  at  han  har 
modtaget  Befaling  til  at  trække  sig  tilbage.  Det  med 
glimrende  Tapperhed  og  dyre  Ofre  udførte  Angreb  har 
været  spildt.  Endnu  inden  IXde  Division  har  tilkæmpet 
sig  den  Sejr,  den  er  snublende  nær,  tvinges  den  af  Be- 
givenhedernes Gang  andet  Steds  paa  den  brede  Angrebs- 
front  til  at  opgive  de  erobrede  Stillinger. 


Først  ved  Mørkets  Frembrud  blev  Tropperne  kaldt  til- 
bage fra  Ildlinjen,  for  saa  vidt  de  ikke  hørte  til  den 
Arrieregarde,  hvis  fortsatte  Kamp  skulde  maskere  Hoved- 
styrkens tilbagegaaende  Bevægelse. 

Omtrent  ved  Sekstiden  om  Eftermiddagen  —  det  var 

da  allerede  helt  mørkt  —  var  de  tre  af  Divisionens  fire 
Regimenter  samlede  i  Tsiantchantsi,  hvor  ogsaa  snart 
Artilleriet  gav  Møde.  Paa  dette  Tidspunkt  lod  General 
Kondratovitch  de  højeste  Befalingsmænd  under  hans 
Kommando  kalde  og  gav  dem  Meddelelse  om  den  Til- 
bagetogsordre,  han  havde  modtaget,  samt  om  de  forskel- 
lige Afdelingers  Plads  i  Kolonnen. 

Paa  Slaget  10  om  Aftenen  steg  derefter  Generalen  til 
,Hest  med  sin  Stab.  Omtrent  en  Kilometer  Nord  for 
Landsbyen  gjorde  han  imidlertid  atter  Holdt  for  at  lade 
hele  Marchkolonnen  passere  forbi  sig. 

Ambulancen  var  allerede  forude;  dens  lange  Tog  af 
Vogne  og  Baarer  havde  været  det  første,  der  begav  sig 
paa  Vej.  Men  i  den  øvrige  Del  af  Kolonnen  var  der 
endnu  meget  at  ordne  ved  dens  Udgangspunkt. 

Generalen  lod  tænde  et  flammende  Baal  af  Halm,  og 
ved  dets  Skær  regulerede  han  Afstanden  mellem  de  for- 
skellige Afdelinger,  efterhaanden  som  de  rykkede  frem, 
kædede  Artilleriet  ind  mellem  Fodfolks-Bataljonerne  og 
kontrollerede  Marchens  Tempo.  Først  da  alt  var  i  fuld- 
stændig Orden  og  de  sidste  Rækker  sat  i  Bevægelse,  red 
Generalen  paany  frem  —  travende  med  sine  Adjutanter, 
sit  Følge  og  sin  Eskorte  ind  over  Stubmarker  og  hen 
over  højtliggende  Grøftekanter. 

Snart  var  vi  da  paany  naaet  hen  til  Kolonnens  Fortrop 
—  men  kun  for  atter  at  standse.  Generalen  vilde  over- 
bevise sig  om,  at  Vejens  vanskelige  Steder  ikke  havde 
skabt  Forvirring  eller  brudt  den  nøjagtigt  beregnede  Or- 
den. Og  saaledes  blev  det  ved  gennem  hele  den  lange, 
bitterligt  kolde  Nat.  For  hver  halve  Mil  vi  red  frem,  var 
der  en  Times  Standsning.  Marchen  syntes  aldrig  at  skulle 
faa  Ende. 

Tilsidst  blev  Trætheden  saa  stærk,  at  de  to  fremmede 

Militærattachéer  og  jeg,  der  red  i  Generalens  Følge  — 
uden  at  have  andet  at  tage  os  til  end  netop  det  ene  at 
følge  med  —  tilsidst  faldt  vi  i  Søvn  under  hvert  Ophold. 
Siddende  i  Sadlen  eller  udstrakte  paa  Jorden  eller  lænede 
op  til  en  kinesisk  Gaardmur  hørte  vi  først  tæt  op  ad  os 
og  med  fuldkommen  Tydelighed  de  Befalinger,  Generalen 
slyngede  ud  i  Mørket: 

„Hvem  dér?« 

En  halv  Snes  Stemmer  nævnede  et  Bataljons-  og 
Kompagninummer. 

„I  er  for  langt  tilbage.  Fremskynd  Tempoet,  mine 
Herrer  Officerer!" 

Og  saa  igen: 

„Er  det  Mitraljøserne?" 

„Javel,  Deres  Ekscellence ! " 

„To  Hundrede  Alen  længere  fremme  tænder  I  Lygter, 
der  vedbliver  at  brænde,  til  I  alle  har  passeret  den  bratte 
Svingning  efter  Vadestedet." 

Ud  fra  Mørket  svarer  atter  et  taktfast: 

„Javel,  Deres  Ekscellence!" 

Men  allerede  synes  Stemmerne  længere  borte.  Og  de 
fjærner  sig  bestandig  mere  og  mere,  indtil  de  tilsidst  helt 
forsvinder  eller  passer  sig  ind  i  Drømmenes  vage  Uvir- 
kelighed. 

Pludselig  lyder  det  imidlertid  ind  i  Øret  med  skærende 
Voldsomhed: 

„Generalen  er  redet  videre!" 

Det  giver  et  Sæt  i  En.  Hurtig  i  Sadlen.  Drømmene 
vil  spinde  deres  Traad  videre.  Den  maa  rives  over  med 
Magt.  Her  er  ingen  Tid  at  spilde,  hvis  det  ikke  skal  blive 
for  sent  at  komme  med  . .  . 

Hvilken  Kulde!  Hænderne  kan  næsten  ikke  fatte  om 
Tøjlen.  Fødderne  føles  som  døde,  kolde  Klumper  i  Stig- 

bøjlens  Metal.  Og  saa  dette  forbandede  Mørke.  Man  kan 
ikke  se  en  Haand  foran  sig. 

„Er  der  Tropper  nede  paa  Vejen?" 

„Ja,  for  Fanden,  det  kan  De  vel  nok  tænke!" 

„Kan  De  se  Generalen?" 

„Se  ham!  Jeg  kan  ikke  se  min  egen  Hests  Hoved!" 

Pludselig  er  vi  komne  ind  i  Marchkolonnen.  Overalt 
omkring  os  mylrer  det  med  Soldater.  Til  alle  Sider  er  vi 
omringede  af  Bajonetspidser.  Der  høres  ingen  Tale  — 
kun  trætte  Menneskers  hæse  Aandedrag  og  de  tusinde 
tunge,  ujævne  Fodtrin.  Hist  og  her  glimter  det  i  Mørket, 
naar  en  Officer  tænder  en  Cigaret.  Uvilkaarligt  følger 
man  den  bortkastede  Tændstiks  lysende  Bue  mellem  de 
urolig  bølgende  Bajonetter,  der  et  Øjeblik  fanger  Glimt. 
Saa  er  alt  paany  sort.  Man  ser  intet,  kender  ikke  sin  Vej, 
bæres  blot  med  af  Strømmen  . . . 

Efterhaanden  vænner  Øjnene  sig  til  Mørket.  Der  bliver 
Mulighed  for  at  slippe  ud  af  Kolonnen  og  op  paa  en  Mark 
ved  Siden  af  Vejen.  Vi  sætter  alle  tre  vore  Heste  i  Trav 
for  at  naa  Generalen,  der  maa  være  kommen  et  godt 
Stykke  forud.  Men  snart  standses  vi  brat.  Hestene  er 
bleven  indviklede  i  et  Telegrafkabel,  der  slæber  paa 
Jorden.  Lidt  længere  fremme  er  der  saa  en  stejl  Skraa- 
ning,  som  vi  maa  kravle  ned  ad  til  Fods  for  atter  at  naa 
farbar  Vej.  Og  da  vi  endelig  paany  har  sat  Hestene  i 
Trav,  er  der  to  af  os,  som  med  nogle  Skridts  Mellemrum 
farer  ind  mod  en  Telefontraad  og  rives  af  Hestene  i  en 
Haandevending.  Vi  fører  ved  Tøjlen  de  opskræmte,  pru- 
stende Dyr  tilbage  til  den  banede  Vej,  der  dog,  trods  alt, 
er  den  sikreste. 

Men  her  hænder  det,  at  vi  kommer  paa  Siden  af  et 
Batteri  med  dets  Ammunitionsvogne.  Hvor  Vejen  snævrer 
sig  ind  mellem  Skrænter  eller  Landsbyernes  Husmure, 

risikerer  vi  at  blive  knuste.  Og  da  Uheldet  vil,  at  en  løst- 
hængende Stangtøjle  paa  min  Hest  griber  fat  i  et  af  Seks- 
spandenes Skagler,  synes  en  Katastrofe  mig  uundgaaelig. 

Mørket  gør  mistænksom.  Artilleristerne  viser  ingen 
Lyst  til  at  standse,  fordi  en  Mand,  der  udtrykker  sig 
daarlig  paa  Russisk,  befaler  dem  det.  Og  da  endelig 
Seksspandet,  der  efterhaanden  er  blevet  lige  saa  uroligt 
som  min  stejlende,  sparkende  Hest,  det  river  med  sig, 
er  bragt  til  at  staa,  følger  Soldaterne  opmærksomt  og 
med  Haanden  paa  Revolveren  den  mystiske  Fremmede, 
som  river  Tændstikker  af  tæt  op  ad  Ammunitionsvognene 
og  roder  inde  mellem  Kanonernes  Forspand. 

Da  jeg  endelig  er  kommen  fri  igen,  leder  jeg  forgæves 
efter  mine  to  Ledsagere.  De  er  forsvundet  et  Sted  ude  i 
Mørket.  Jeg  klemmer  mig  da  ind  i  en  Infanteriafdeling 
og  lader  mig  bære  frem  med  den,  som  det  bedst  kan  gaa 
gennem  Sump  og  Krat,  over  Stubmarker,  Skraaninger  og 
Hegn. 

Marchen  foregaar  stadig  i  dyb  Tavshed. 

Fra  Øst  høres  en  hæftig  Artillerikamps  dumpe  Drøn, 
og  dens  Glimt  lyser  over  Himlen  som  Kornmod.  Men 
Tropperne  taler  ikke  derom,  agter  ikke  derpaa.  Jeg  tror, 
de  marcherer  i  Søvne.  Det  er  jo  saa  helt  ligegyldigt,  hvad 
der  sker  andre  Steder,  blot  det  snart  maa  blive  Dag,  og 
vi  kan  komme  i  Kvarter  —  faa  rejst  Telt,  tændt  Ild  og 
lavet  The.  Der  er  ingen,  som  har  anden  Tanke  i  Hovedet. 
Thi  der  er  slet  intet  andet,  som  har  Betydning. 

Og  Dagen  kom,  hyllet  i  graa,  isnende  kold  Taage.  Men 
dog  velkommen  og  hilst  med  Glæde.  Thi  det  gryende 
Lys  giver  Sanserne  tilbage.  Man  ser,  hvor  Foden  træder. 
Man  veed,  hvem  man  har  næi  sig.  Man  skønner  om  Af- 
standen til  Maalet. 

Allerede  har  Kolonnens  Fortrop  naaet  Landsbyen  Im- 

pan,  hvor  Divisionen  skal  opslaa  sine  Bivuaker.  Vi  ser, 
hvor  Tropperne  spredes  ud  over  Markerne  —  og  straks 
efter  ogsaa  Røgen  fra  hundrede  Kogesteder.  Uvilkaarlig 
fremskynder  vi,  der  er  bleven  tilbage,  vor  March.  Fød- 
derne flytter  sig  raskt,  trods  Ømhed  og  Træthed.  Og 
pludselig  har  alle  faaet  noget  at  sige;  Snakken  gaar  travlt 
gennem  Rækkerne. 

Da  vi  er  Lejrpladsen  paa  et  Par  Hundrede  Alens  Af- 
stand, opløser  hele  Kolonnen  sig  af  sig  selv,  uden  Kom- 
mando og  uden  Ledelse.  I  et  Nu  har  Soldaterne  opdaget 
den  lille  Flod,  hvor  Kogekarrene  kan  fyldes  med  Vand, 
og  de  Stakke  med  Kaoliangrør,  som  Kineserne  har  efter- 
ladt paa  Marken.  For  hver  Afdeling,  som  naaer  frem,  for- 
øges Antallet  af  Røgsøjler,  der  stiger  til  Vejrs  i  den  kolde, 
klamme  Efteraarsmorgen. 

Og  næppe  en  Time  senere  end  Kolonnens  Bagtrop  er 
ankommen,  sover  IXde  østsibiriske  Skyttedivision  fast  og 
trygt  om  mægtigt  flammende  Baal. 

Kun  dens  Fører  og  hans  Stab  vaager  —  optaget  af  Mel- 
dinger, der  ankommer,  og  Rapporter,  der  skal  afsendes. 
For  dem,  der  har  Ansvaret,  kommer  Hvilen  sent  og  knapt. 


I  Impan  forlader  jeg  IXde  Division  for  at  begive  mig 
tilbage  til  Mukden  og  faa  disse  Dages  triste  og  gribende 
Indtryk  nedskrevet. 

Efter  et  Par  Timers  Hvil  —  i  tre  Døgn  har  jeg  nu 
ikke  været  af  Tøjet  —  begiver  jeg  mig  da  paa  Vej. 

Her,  ind  under  Mukden,  er  Landet  tæt  befolket.  Jeg 
rider  igennem  Snese  af  smaa  Landsbyer.  Men  de  er  alle 
forladte.  Bygningerne  staar  øde;  enhver,  der  vil,  kan 
gaa  ind  i  de  tomme  Huse,  gennem  hvis  aabne  Vinduer 

Og  Sønderbrudte  Døre  Regnen  pisker  og  Vinden  piber. 
Et  og  andet  Sted,  i  de  større  Fansa'er,  som  engang  har 
været  velhavende  Folks  Bolig,  er  der  efterladt  et  Tyende 
til  at  tage  Vare  paa  de  Ejendele,  som  ikke  har  kunnet 
føres  bort  eller  gemmes  hen.  Men  denne  Vagt  er  til 
ingen  Nytte.  Hvis  forbipasserende  Soldater  faar  Brug  for 
Træet  i  de  Skabe,  Stole  og  Borde,  som  endnu  findes  i 
Huset,  bliver  det  taget,  selv  om  en  stakkels  kinesisk 
Tjenestekarl  søger  at  værge  sin  Herres  Ejendom  med 
Trusler  eller  Bønner.  Forhandlingernes  Tid  er  forbi.  Nu 
gælder  her  i  Mandsjuriet  kun  én  Lov,  der  er  Krigens,  kun 
én  Ret,  der  er  den  stærkestes. 

Det  er  paa  denne  sene  Oktoberdag  bleven  strømmende 
Regn,  som  var  vi  i  Juli  eller  August.  Men  nu  pisker 
Bygerne  ned,  og  Efteraarsstormen  jager  hen  over  det 
hærgede  Land.  Legemet  ryster  af  Kulde ;  Tænderne  klap- 
rer i  Munden;  Fødderne  ligesom  dør  bort  i  Stigbøjlernes 
Metal,  og  Tøjlen  føles  ikke  længere  i  Hænderne,  der 
skælver  for  Vinds  og  Sluds  isnende  Aande. 

Igen  et  Vandløb  at  passere!  —  Saa  se  da  at  faa  at 

vide,  om  vi  ikke  kan  komme  udenom ! Men  Vong 

ryster  paa  Hovedet;  her  og  ingen  andre  Steder  gaar 
Vejen  til  Mukden.  Og  desuden,  hvem  skulde  vi  vel  kunne 
spørge  i  disse  øde,  mennesketomme  Landsbyer? 

Altsaa  gennem  Floden.  Hjærtet  snører  sig  sammen  i 
Angst.  Det  brune,  grumsede  Vand  stiger  og  stiger.  Skum- 
mende Hvirvler  danser  paa  den  rivende  Strøm.  Da 
Hesten  søgende  træder  ud  i  den,  glider  Hovene  i  Bred- 
dens smattede  Ler. 

Er  det  denne  Gang  Døden?  —  Bedre  da,  om  en 
japansk  Kugle  havde  besørget  det.  —  Nu  slaar  det  is- 
kolde Vand  op  om  Sadlen.  —  I  svimlende,  brusende 
Hast  iler  Strømmen  forbi  . .  .  forbi  . .  .  Hvis  man  slap  det 

klamrende  Tag  om  Hesten,  vilde  den  mørke  Flod  lukke 
sig  over  En,  og  det  kunde  faa  en  Ende  altsammen  . . . 

Nej!  Nej!  .  . .  Bredden  er  nær  —  hold  ud,  hold  ud 

før  mig  frelst  derover! 

Da  Hesten  løfter  Forkroppen  ud  af  Vandet  og  hugger 
Hoven  i  Bredderis  Ler  —  da  den  standser  stakaandet  og 
rystende  —  da  vi  sammen  kan  se,  at  nu  har  vi  Floden 
bag  os  . . .  aa,  store  Gud,  det  er  jo  Livet  vundet  paany, 
det  er  Haabet  om  Gensyn  med  dem,  man  har  kær,  og 
Styrken  til  at  trodse  Nød  og  Savn! 

Og  nu,  Vong,  vil  vi  i  Kvarter  for  at  hvile  os  ud.  Tids- 
nok, om  vi  først  naaer  Mukden  en  Gang  i  Morgen.  Vi  vil 
tørre  vore  Klæder.  Vi  vil  tænde  Ild  og  lave  dampende 
varm  The.  Og  vi  vil  sove  baade  10  og  20  Timer  i  Træk, 
om  saa  Himmel  og  Jord  skulde  aabne  sig.  Giv  mig  Ba- 
gagehestens Line  og  rid  i  Forvejen  for  at  finde  os  en  god 
Fansa ! 

Mørket  begynder  at  falde  paa.  Storm  og  Regn  vokser 
i  Magt. 

Endelig  kommer  Vong  tilbage.  Jeg  kan  straks  paa  hans 
sørgmodige  Holdning  se,  at  han  intet  beboet  Hus  har 
fundet.  Med  klaprende  Tænder,  bævrende  af  Kulde  siger 
han  blot: 

No  Chinamariy  Sir.  No  Chinaman! 

Lad  os  saa  prøve  næste  Landsby  derhenne  bag  Træ- 
erne. Det  er  ikke  sent  endnu.  Vi  kan  nok  holde  ud  det 
Stykke  Vej  . . . 

Og  atter  traver  Vong  i  Forvejen,  rider  om  mellem  de 
øde  Huse,  kalder  paa  levende  Væsner,  banker  paa  Mu- 
rene, kigger  ind  ad  gabende  Vindues-Aabninger  —  og 
vender  tilbage  med  sit  ensformig  vemodige: 

No  Chinamariy  Sir.  No  Chinaman! 

Videre  gennem  Mørket,  den  piskende  Regn  og  isnende 

Storm.  Forsøg  paany,  Vong.  Lov,  at  vi  skal  betale  runde- 
lig, og  at  vi  intet  skal  røve.  Sig,  at  vi  er  fredelige  Vej- 
farende, der  søger  Ly  i  dette  Herrens  Vejr. 

Han  forsvinder  i  næste  Landsbys  Husgrupper.  Jeg 
hører  ham  raabe  og  holde  lange  Enetaler.  Hans  Stemme 
gør  sig  mere  og  mere  bønlig  . . .  Men  den  taler  forgæves 
ud  i  Nattekulden. 

No  Chinamariy  Sir.  No  Chinaman! 

Saa  maa  vi  vel,  saa  godt  vi  kan,  indrette  os  i  et  af 
de  forladte  Huse.  Er  der  heller  intet  levende  Væsen  til- 
bage i  den  næste  Landsby,  saa  skal  det  være  forbi.  Thi 
hverken  vi  selv  eller  Hestene  holder  dette  ud  længere. 

Men  skal  vi  overnatte  i  en  Fansa,  der  staar  aaben  for 
Slud  og  Storm,  faar  vi  ingen  Hvile.  En  af  os  maa  vaage 
for  at  være  rede,  hvis  noget  af  det  Pak,  der  holder  til  i 
Hærens  Nærhed,  skulde  snige  sig  ind  paa  os  for  at  stjæle 
Heste  og  Bagage.  Og  hvorledes  skal  vi  faa  gjort  Ild  — 
det  Par  Tændstikker,  jeg  har  tilbage  i  min  sidste  Æske, 
er  drivvaade  —  eller,  frem  for  alt,  hvorledes  skal  vi 
skaffe  Hestene  et  Foder  . . .? 

Det  er  nu  for  mørkt  til,  at  jeg  længere  kan  se  Vong 
paa  hans  Strejftog  inde  mellem  Husene,  og  den  piskende 
Regn  overdøver  alle  Lyde.  Han  bliver  uhyggelig  længe 
borte  denne  Gang.  Aa,  maatte  det  dog  blot  være  for  det 

gode der  er  slet  ingen  andre  Tanker  i  min  Hjæme 

end  denne  ene:  maatte  han  dog  have  fundet  Mennesker! 

Dér  er  han  endelig.  —  Han  vinker  tavst  ad  mig,  at 
jeg  skal  følge.  —  Vi  rider  forbi  Rækker  af  forladte  Huse. 
Stormen  hyler  om  Hjørnerne  og  rusker  i  løse,  klaprende 
Vinduesrammer.  Intet  levende  Væsen. 

Men  tys!  Pibler  ikke  histhenne  en  Lysstribe  ud  i 
Mørket?  —  Saa  er  her  altsaa  Mennesker. 

Er  det  Banditter,  der  leder  efter  skjulte  Penge?  Eller 

er  det  russiske  Desertører,  som  har  søgt  Ly  for  Uvejret? 
Eller  er  det  endelig  Marodører,  som  har  gemt  sig  paa 
Vejen  tilbage  til  Mukden? 

Ligemeget,  her  maa  voves.  Jeg  spænder  Revolveren 
og  raaber  et  højt:  Hallo! 

I  det  samme  slukkes  Lyset  derinde. 

Daarligt  Tegn.  —  Vong  undslaar  sig  for  at  staa  af 
Hesten  og  gaa  hen  og  banke  paa.  Men  han  samtykker  i 
at  sige  paa  Kinesisk,  at  vi  gærne  vil  have  Husly  for 
Natten. 

En  Dør  aabnes  forsigtigt.  Men  umuligt  at  se,  hvem 
det  er.  Jeg  holder  Revolveren  rede. 

Vong  gentager  sine  Ord  fra  før. 

En  Stemme  svarer  paa  Kinesisk.  Vong  giver  Besked 
tilbage  —  og  inden  jeg  endnu  har  klaret  mig,  hvad  der 
foregaar,  rider  Vong  frem,  idet  han  vender  sig  om  mod 
mig  og  siger: 

All  righty  Sir.  Chinaman  here! 

Det  var  en  gammel,  udslidt  Mand,  sagtens  det  ældste 
Tyende  i  den  en  Gang  velhavende  Fansa,  og  han  var 
bleven  tilbage,  da  Familjen  drog  afsted  med  alt  Gods  og 
Eje,  som  kunde  føres  bort.  Han  lod  sig  overtale  til  at 
lukke  os  ind  og  takkede  ydmygt  for  de  Penge,  jeg  straks 
gav  ham.  Snart  var  han  i  Gang  med  at  hjælpe  os  tilrette. 
Men  hvad  han  havde  at  byde  paa,  var  ikke  stort  andet 
end  Tag  over  Hovedet,  et  Ildsted  til  at  koge  paa  og  noget 
Halm  til  Hestene.  Et  lille  Forraad  Kaoliang  delte  han 
villig  mellem  Vong  og  de  tre  udasede  Dyr.  Vi  fik,  saa 
godt  det  lod  sig  gøre.  Vinduerne  i  Fansa'en  tættet  med 
vore  drivvaade  Klæder,  og  med  en  itubrudt  Stige  stæn- 
gede vi  Døren,  der  ikke  kunde  lukkes.  Da  gentagne  For- 
søg havde  overbevist  os  om,  at  det  ikke  længere  kunde 
ses  udefra,  naar  vort  Lys  brændte,   kogte   vi  Vand  til 

Vongs  Kaoliang-Grød  og  min  The.  Hestene  var  gemt 
bort  i  en  tom  Sidelænge.  Der  kunde  endelig  falde  Ro 
paa  os. 

Min  Feltseng  blev  slaaet  op  paa  Kang'en,  og  Vong 
strakte  sig  med  den  gamle  Mand  paa  de  Rester  af  Maat- 
ter,  som  kunde  findes  frem.  Thi  alt  herinde  var  Ruin. 
De  store,  smukt  lakerede  Skabe,  som  havde  været  Husets 
Stolthed,  var  opbrudte.  Iturevne  Lanterner,  søndret  Por- 
celæn, alskens  ubestemmelige  Klude,  pjaltede  Straaflet- 
ninger  og  splintret  Husgeraad  drev  omkring  paa  Gulvet 
og  hang  i  vild  Uorden  som  efter  et  forhastet  Opbrud,  en 
fremskyndet  Flugt. 

Alligevel  var  her  i  denne  onde  og  kolde  Efteraarsnat 
godt  at  være.  I  Miles  Omkres  fandtes  intet  bedre  Her- 
berg end  hos  den  gamle,  ensomme  Kineser,  som  boede 
i  Ruinerne  af  sin  Herres  Ejendom. 


Næste  Formiddag  —  efter  en  lang,  styrkende  Hvile  — 
tog  jeg  videre  til  Mukden,  som  jeg  naaede  hen  ad  Aften. 

Medens  jeg  nu  rider  her  —  Skridt  for  Skridt,  fordi 
Bagagehesten  med  sin  svære  Oppakning  ikke  kan  trave  — 
bestandig  gennem  hærget  Land  med  forladte  Menneske- 
boliger, tumler  mine  Tanker  uafbrudt  med  Indtrykkene 
fra  de  Krigens  Dage,  jeg  har  oplevet. 

Alle  Forestillinger,  jeg  bragte  med  mig,  da  jeg  for  godt 
fem  Maaneder  siden  kom  her  til  den  mandsjurske  Krigs- 
skueplads, er  styrtet  overende  af  de  Erfaringer,  den  raa 
Virkelighed  ubarmhjærtig  har  indprentet  mig. 

Nej,  Krig,  som  den  er  i  vor  Tid,  svarer  visselig  ikke 
til  det  Billede,  alle  tidligere  Tiders  Skildringer  har  efterladt 
i  Sindene  —  Krig  med  dens  Spænding,  dens  dramatiske 

Begivenheder  i  hastig  Udvikling,  dens  Knald  og  Fald,  dens 
Ild  og  Blod. 

Krigen  er  nu  en  graa,  trist  og  trælsom  Hverdag,  rig 
paa  Savn,  mærket  af  Uhygge,  præget  af  Lede.  Langsomt, 
som  i  et  Fængsel  eller  paa  et  Forviisningssted,  snegler 
Tiden  frem  —  spinder  møjsommelig  sin  Traad,  Stykke 
for  Stykke,  Dag  for  Dag,  bestandig  ensartet  grov  og  graa, 
uden  lysende  Farver  til  Islættet,  uden  Standsning  til 
Hvile  eller  Fest.  Lidt  efter  lidt,  men  uundgaaelig  for  alle, 
gør  Sløvheden  sig  gældende.  Det  intellektuelle  Liv  op- 
hører af  Mangel  paa  Næring  og  som  et  Led  i  Tilværel- 
sen, der  ikke  blot  er  overflødigt,  men  kun  kan  falde  til 
Besvær.  Personligheden  slappes;  unyttigt  at  stille  For- 
dringer til  sig  selv,  som  ikke  kan  opfyldes,  hvis  Livet 
skal  være  udholdeligt. 

Der  hjælper  ingen  Modstand.  Inden  længe  bliver 
Spørgsmaalet  om,  hvorledes  Døgnet  skal  bringe  tilstræk- 
kelig Mad,  Drikke  og  Søvn,  en  Hovedbeskæftigelse  for 
Tanken,  Soldatens  saavel  som  Officerens.  Og  hvor  det, 
som  under  en  Krig  i  et  fjærnt,  fremmed  Land,  allerede 
er  et  Gode  at  kunne  faa  de  materielle  Fornødenheder 
tilfredsstillet,  vokser  selvfølgelig  ogsaa  de  materielle  Ny- 
delsers Værd  mangedobbelt.  I  Dagenes  graa,  savnrige 
Ensformighed  er  der  enkelte,  der  træder  lysere  frem  — 
og  det  er  dem,  hvorpaa  Soldaten  i  brændende  Hede  har 
haft  et  langt  Hvil  paa  et  skyggefuldt  Sted,  eller  har  faaet 
en  Pakke  rygelig  Tobak,  eller  en  Efteraarsnat  har  fundet 
en  lun  Fansa  til  Kvarter.  Han  vil  betegne  en  god  Dag 
mellem  de  mange  kummerlige  som  den,  hvorpaa  han 
reddede  en  Snes  Æg  —  et  godt  Sted  som  det,  hvor  han 
sov  paa  et  Leje  af  rigelig  Halm  og  saa  længe  han  havde 
Lyst. 

Paa  samme  Vis  med  Sol   og  Storm,  med  Regn  og 

Begivenheder  jeg  oplevede.  11 

Kulde.  Thi  Feltliv  er  Friluftsliv  og  Nomadeliv.  Ingen 
Redning  —  Marchen  skal  føres  til  Ende,  om  en  gni- 
strende Sol  fra  en  skyfri  Himmel  og  over  en  skyggeløs 
Egn  end  driver  Temperaturen  op  til  de  40  Grader  Cel- 
sius, eller  om  en  plaskende,  alt  gennemblødende  Regn 
forvandler  Vejene  til  dybe  Mudderstrømme.  Og  der  findes 
for  Hærens  Hundredtusinder  ikke  andet  Læ  mod  den 
bidende  Nattefrost  end  de  Telte,  Soldaterne  selv  slæber 
paa  deres  Ryg. 

Det  var  i  Aarets  Begyndelse,  at  Krigen  blev  erklæret; 
den  varer  endnu,  da  det  er  ved  at  rinde  ud.  I  al  denne 
Tid  er  Antallet  af  de  Dage,  der  mærkes  af  Kamp  med 
Fjenden,  forsvindende  ringe  mod  dem,  der  blot  faar  deres 
Præg  af  det  trælsomme  Forskansningsarbejde,  af  Mar- 
cherne i  kvælende  Støv  og  bundløst  Mudder  og  af  Lejr- 
livets savnrige  Lediggang. 

Thi  først  og  fremmest  er  det  kendetegnende  for  et 
moderne  Slag,  at  de  to  Parter  saa  at  sige  aldrig  ser  hin- 
anden. Det  er  allerede  store  Ting,  naar  man  fra  den  ene 
Side,  hvor  man  selv  befinder  sig,  kan  faa  Overblik  over 
et  større  Infanteriangreb.  I  Reglen  ser  man  blot  Artille- 
riet og  dets  Projektilers  Eksploderingspunkter.  Har  man 
—  ved  Hjælp  af  en  langt-rækkende  Kikkert  —  af  Fjen- 
den faaet  Øje  paa  et  Par  enkelte  Skikkelser  eller  paa 
nogle  lange,  mørke  Linjer,  der  kan  være  hans  Troppe- 
formationer,  eller  endelig  paa  Røg-  og  Støvskyer  fra  hans 
Batterier,  da  har  man  allerede  været  heldig.  Jo  nærmere 
man  vover  sig  Fægtningslinjen,  desto  mindre  bliver  det 
Udsnit  af  Kampen,  man  kan  iagttage;  Soldaten  i  Skytte- 
kæden ser  ikke  andet  end  sin  Formands  Ryg  eller  Græs- 
totterne og  Jordklumperne  paa  det  Sted,  hvor  han  ligger. 
Søger  man  derimod  langt  og  højt  op  for  at  kunne  se 
videre,    da  taber    Enkelhederne   sig    til    intet,    og    kun 

Artilleri-Ilden  giver  gennem  Øje  og  Øre  Vished  for,  at  det 
Landskab,  man  har  foran  sig,  virkelig  er  en  Valplads, 
hvorpaa  der  kæmpes. 

Kavalleriet  kommer  ikke  i  Virksomhed  under  Slaget; 
det  spiller  vel  overhovedet  kun  en  Rolle  ved  Rekogno- 
scerings- og  Budtjeneste ;  der  er  mig  ikke  et  eneste  Eks- 
empel bekendt,  hvor  Kosakkerne  har  kunnet  gøre  Brug 
af  deres  Lanser.  Infanteriet  ligger  i  Skyttegrave  eller 
andre  Steder,  hvor  det  kan  være  saa  skjult  som  muligt, 
og  det  skyder  mod  Maal,  der  i  80  af  100  Tilfælde  er 
usynlige.  Artilleriet  staar  gravet  ned  i  Jorden  eller  er 
gemt  inde  i  høje  Kornmarker  eller  er  endelig  dækket  bag 
Bakker  og  Højdedrag,  saa  af  hele  Batteriets  Betjening 
kun  en  enkelt  Officer  eller  to  glimtvis  kan  danne  sig  en 
Forestilling  om,  hvor  Fjenden  befinder  sig. 

Da  der  desuden  kæmpes  paa  meget  lange  Strækninger 
—  i  den  sidste  Kamp  her  Syd  for  Mukden  var  den  rus- 
siske Hærs  Front  rundt  10  danske  Mil  —  er  det  ogsaa 
for  de  øverste  Befalingsmænd  umuligt  gennem  person- 
lige Iagttagelser  at  skaffe  sig  et  Overblik  over  Slaget. 
Dette  lader  sig  ikke  gøre  for  en  Divisionskommandør, 
end  sige  da  for  et  Armékorps'  eller  endog  en  Armés 
Øverstbefalende.  De  kommanderende  Generaler  er  hen- 
vist til  at  danne  sig  deres  Opfattelse  af  Begivenhedernes 
Udvikling  udelukkende  paa  Grundlag  af  skriftlige  og 
mundtlige  Meldinger.  Og  kun  den,  der  i  Forvejen  kender 
de  trufne  Dispositioner,  og  som  derefter  faar  Adgang  til 
ogsaa  at  gøre  sig  bekendt  med  de  efterhaanden  indløbende 
Rapporter  —  kun  han,  og  han  alene,  er  i  Stand  til  at 
fælde  en  Dom  over  eller  give  en  udtømmende  Skildring 
af  de  stedfundne  Begivenheder. 

Derfor  er  det  den  skære  Humbug,  naar  Tilskuerne  — 
Militærattachéer  eller  Korrespondenter,  de  være  forøvrigt 

u* 

nok  saa  sagkyndige  —  giver  sig  af  med  at  kritisere  Le- 
delsen af  de  Kampe,  de  har  overværet  som  „Øjenvidner". 
Det  virkelige  Forhold  er  dette,  at  Tropperne,  Officerernes 
store  Flertal  og  ganske  særlig  Tilskuerne  hverken  kender 
Dispositionerne  eller  det  Grundlag,  hvorpaa  de  er  trufne, 
og  hverken  kan  iagttage  deres  Udførelse  eller  Virkning. 

De  for  en  Kamp  afgørende  Momenter  bliver  faktisk 
først  bekendte  efter  Kampen ;  det  samme  gælder  om  Virk- 
ningen af  Ilden :  naar  Tilskuerne  paa  japansk  Side  straks 
har  en  Udtalelse  rede  om  Japanernes  Skydefærdighed, 
eller  Tilskuerne  paa  russisk  Side  priser  det  russiske  Ar- 
tilleris Sikkerhed,  saa  er  det  løs  Snak  og  intet  andet.  Thi 
først  Kampens  Udfald  og  Offenliggørelse  af  sandfærdige 
Tabslister  giver  Holdepunkter  for  en  begrundet  Dom  over 
den  Skydning,  hvortil  man  har  været  Vidne.  Den,  der 
overværer  en  Kanons  Affyring  og  ser  Projektilets  Eks- 
plosion paa  en  Afstand  af  fire-fem  Kilometer,  veed  intet- 
somhelst  om,  hvad  Skade  der  dermed  muligvis  kan  være 
anrettet  paa  Fjenden.  Derfor  bliver  Militærattachéernes 
Indberetninger  ogsaa  til  med  stor  Langsomhed  og  efter 
Indsamling  af  en  Mængde  Enkelheder,  ikke  mindst  fra 
Modstandernes  offenliggjorte  Raporter,  medens  en  Korre- 
spondent, der  vil  holde  sig  til  Virkeligheden,  som  den 
nu  en  Gang  foreligger,  maa  nøjes  med  at  gengive  sine 
personlige  Indtryk  —  saa  spredte  og  tilfældige  de  end  i 
Følge  Forholdenes  Natur  maa  blive. 

Men  det  er  ikke  blot  den  vide  Udstrækning,  Hemme- 
lighedsfuldheden og  de  kæmpende  Parters  store  indbyr- 
des Afstand,  som  kendetegner  et  moderne  Landslag.  Det 
er  ogsaa  i  høj  Grad  ensformigt.  De  Indtryk,  der  opfanges 
gennem  Øjet,  er  faa  og  fattige.  Den  ene  Shrapnel  ligner 
paafaldende  den  anden.  Den  syvende  hundrede  Brisant- 
granat  springer  paa  ganske  samme  Maade  som  den  første, 

man  iagttog  med  glubsk  Interesse.  Tropperne  paa  det 
Parti,  man  selv  tilhører,  ligger  enten  stille  i  Skyttegravene 
eller  bevæger  sig  langsomt  frem  gennem  Korn,  Krat  eller 
anden  Dækning,  Terrænet  frembyder.  Nærkamp  finder 
praktisk  talt  kun  Sted  i  Mørke. 

De  stærkeste  Indtryk  opfanges  gennem  Øret.  Et  mo- 
derne Slag  foregaar  under  stort  Spektakel,  idet  Artilleriet 
er  kommen  til  at  spille  den  fremherskende  Rolle  paa 
samtlige  andre  Vaabens  Bekostning.  Men  ligesom  Infan- 
terisalverne lyder  ens  hele  Dagen  og  fra  Gang  til  Gang 
—  en  tør  Raslen,  som  naar  Grus  kastes  paa  en  Metal- 
plade —  saaledes  er  der  ingen  Afveksling  i  Kanonernes 
brutale  Knalden  og  lange,  dirrende  Drøn;  man  vænner 
sig  dertil  som  til  Arbejdsvognenes  Rumlen  udenfor  Ens 
Hus. 

Saa  er  der  Kampens  Ofre  —  de  Døde  og  de  Saarede. 

Underligt  at  skulle  sige  det,  men  sandt  er  det  jo,  at 
Indtrykkets  Styrke  og  Dybde  svækkes  af  Ulykkens  Om- 
fang. Først  naar  det  er  muligt  at  udskille  de  enkelte  af 
den  store,  lidende  Masse,  sættes  Tanker  og  Følelser  for 
ramme  Alvor  i  Bevægelse.  Naar  man  under  Slaget  møder 
lange  Rækker  af  Baarer  eller  Soldater,  der  vandrer  af 
Sted  med  Forbindinger  om  Arm,  Haand  eller  Hoved,  saa 
er  der  noget  i  denne  Iagttagelse,  der  forekommer  be- 
kendt, og  hvorpaa  man  var  forberedt.  Javel,  det  er  de 
Saarede  —  thi  naturligvis  er  der  Saarede,  hvor  der  er 
Kamp.  Men  Synet  af  dem  har  intet  rædselsfuldt  ved  sig. 

Det  er  falskt  —  som  Virkningerne  i  et  tarveligt  Melo- 
drama —  at  skildre  et  Slag  som  et  Slagteri  med  Strømme 
af  Blod.  De  Saar,  der  fremkaldes  af  moderne  Skyde- 
vaaben,  viser  sig  oftest  som  smaa  røde  Pletter  eller  Hul- 
ler, omgivne  af  en  Hævelse;  i  det  langt  overvejende 
Antal  Tilfælde  er  Blødningen  ringe;  desuden  vil  de  saa- 

kaldte  „flyvende  Sanitetskolonner"  og  frem  for  alt  Kam- 
meraterne i  Reglen  kunne  bringe  den  Saarede  til  en  af 
de  Ambulancer,  der  er  i  Virksomhed  i  Valpladsens  umid- 
delbare Nærhed,  inden  han  har  lidt  et  større  Blodtab. 
Derfor  ses  ingen  Blodstrømme  og  kun  sjældent  uhygge- 
lig blottede  Saar.  De  Syge,  der  bæres  bort,  er  omhygge- 
lig tildækkede,  og  de,  der  selv  kan  gaa,  er  kyndig  for- 
bundne. 

Men  i  Valpladsens  Udkant,  hvor  der  er  sikkert  for 
Fjendens  Kugler,  og  hvor  Kampen  kun  høres  som  en 
bestandig  rullende  Torden,  ligger  Divisionens  Lasaret. 
Først  herinde  forstaar  man  fuldt  ud  Lidelsens  Gru  — 
først  herinde  overser  man  dens  Omfang.  Thi  her  opløser 
den  store,  ukendte  Masse  sig  i  Enkelskæbner  —  her  ser 
man  Mand  for  Mand  blottet  under  Lægens  Kniv  —  her 
skælner  man  den  enkeltes  Klage,  fatter  hans  Angst,  gribes 
af  hans  Kval.  Og  det  er,  som  om  Medfølelsen  viger  for 
Sindets  Oprør  —  en  harmfuld  Forbitrelse  over,  at  denne 
Jammer  ikke  kan  stilles,  denne  Hæslighed  ikke  er  bleven 
undgaaet. 

Saaledes  er  da  Kampen  —  den  Højtid,  der  sætter  Skel 
i  Krigsaarets  lange  Række  af  graa  Hverdage. 

Naar  den  endeløse  Ensformighed  afbrydes,  naar  den 
trælse  Marchs  Maal  er  naaet,  naar  Vejrligets  Strænghed 
og  Lejrlivets  Savn  er  udholdt  i  Uger  og  Maaneder,  saa 
er  Dødens  eller  Lidelsens  Tid  inde.  Ingen  veed  sig  sikker. 
Ligesom  Geværer  og  Kanoner  er  rettede  mod  en  fjæm, 
usynlig  Fjende,  saaledes  kommer  Projektilerne  susende 
ad  uberegnelige  Baner,  fra  uventede  Steder,  i  uforudsete 
Retninger.  Haabløst  at  ville  værge  for  sig.  Den  enkelte 
er  afmægtig;  hans  Liv  og  Helsen  er  Indsats  i  et  Spil, 
hvorover  ene  den  blinde  Tilfældighed  raader.  Hverken 
Intelligens  eller  Styrke,  hverken  Mod  eller  Snille  er  Værn 

mod  Faren.  Kuglen  rammer  eller  gaar  forbi,  som  Skæb- 
nen vil  —  følgende  hemmelighedsfulde  Love,  som  ingen 
kender,  og  hvis  lurende  Magt  er  Valpladsens  Uhygge. 

Om  Krigens  Hverdag  og  Højtid  slutter  saa  endelig 
bestandig  og  overalt  den  samme  Ramme:  et  Land,  hvori 
Arbejdet  er  gaaet  i  Staa,  hvor  Kvinder  og  Børn  græder 
af  Angst,  hvor  Ejendomsretten  er  ophævet,  hvor  Høsten 
er  ødelagt  eller  opbrugt  før  Tiden,  hvor  Husene  falder  i 
Ruiner,  og  hvor  Nød  og  Utryghed  hersker. 

Og  som  fra  Stenen,  der  slynges  i  Vandet,  breder  Sor- 
gen sig  for  hver  Dag,  Krigen  varer,  i  videre  og  videre 
Ringe.  Dens  Herredømme  spænder  over  Tusinder  af  Mil. 
Den  sidder  til  Huse  i  Hundredtusinder  af  Hjem. 

De  lyver  —  de  lyver,  de  gamle,  gængse  Forestillinger 
om  Krigens  begejstrende  Magt.  Krig  er  som  Handling 
barbarisk,  som  Skuespil  fattigt  og  hæsligt.  Krig  er  Savn 
dynget  paa  Savn,  legemstrættende  og  aandssløvende.  Krig 
er  Ære  og  Fordel  for  de  faa,  Lykke  for  ingen. 

Men  sandt  er  det,  at  til  Sorg  og  Lidelse  er  Krigen  en 
Majestæt,  hvis  Vælde  uforandret  gennem  Tiderne  tvinger 
Menneskene  i  Knæ. 

At  den  hverken  kan  undværes  eller  udryddes  er  Fol- 
kenes Forbandelse. 


DE  SIDSTE  DAGE  VED  HÆREN 


VI  er  i  November,  og  det  er  bleven  stræng  Vinter. 
Termometret  synker  om  Natten  til  20^  C.  under 
Frysepunktet  og  holder  sig  om  Dagen  mellem  de  10 
og  15  0. 

Der  er  Brug  for  Vinterudrustningen.  Min  ligger  i  Khar- 
bin,  hvorhen  jeg  fik  den  sendt,  da  efter  Slaget  ved  Liao- 
jang  Alverden  troede,  Mukden  vilde  blive  rømmet  uden 
Sværdslag. 

En  Dag  i  November  rejser  jeg  derfor  fra  Mukden,  hvor 
jeg  nu  boer  i  mit  eget  Hus,  til  Kharbin,  500  Verst  mod 
Nordvest.  Det  tager  med  Jæmbanen  godt  og  vel  60  Timer 
paa  Henrejsen,  men  kun  40  Timer  paa  Tilbagerejsen; 
saa  stor  er  Forskellen  mellem  de  vestgaaende  Tog,  der 
kun  medfører  Post,  Syge  og  Saarede  samt  tomme  Vogne, 
og  de  østgaaende,  hvormed  nye  Tropper,  Ammunition  og 
alle  Krigsfornødenheder  sendes  til  Hærens  Hovedkvarter 
i  Mukden. 

Hvor  den  russisk-mands] urske  By  Kharbin  nu  ligger, 
fandtes  der,  før  Russerne  kom  til  Mandsjuriet,  kun  en 
lille  Kineser-Landsby,  hvis  fornemste  Indbygger  nok  hed 
noget  i  Retning  af  Khar-Bin,  og  som  ernærede  sig  af  at 
brygge  den  Slags  Brændevin,  Kineserne  kalder  han  tchi. 
De  russiske  Ingeniører  ved  den  transasiatiske  Jærnbane 
valgte  en  Plads  nær  Landsbyen  til  Anlæget  af  en  Station, 


DE  SIDSTE  DAGE  VED  HÆREN  169 

som  skulde  blive  Knudepunktet  for  de  to  Jærnbanelinjer 
Mandsjuria — Port  Arthur  og  Mandsjuria — Vladivostok. 

Begge  disse  Linjer  er  længst  fuldendte,  og  i  Forening 
med  Trafiken  paa  den  brede,  et  langt  Stykke  sejlbare 
Sungari  —  en  af  Amurs  største  Bifloder  —  har  de  til- 
ført Bebyggelsen  ved  Stationen  Kharbin  en  betydelig 
Virksomhed  og  anselige  Indtægter.  Den  kinesiske  Landsby 
er  efterhaanden  saa  godt  som  forsvunden,  og  de  Baraker, 
der  tjente  Jærnbane-Ingeniørerne  til  Opholds-  og  Arbejds- 
rum, har  veget  Pladsen  for  murede  Huse.  Selve  Statio- 
nen, der  endnu,  da  jeg  kom  her  forbi  i  Foraaret  paa  Ud- 
rejsen til  Mukden,  bestod  af  en  Gruppe  Træskure,  er  nu 
bleven  en  stor  Bygning,  der  er  udsmykket  i  Smag  med 
visse  engelske  Juiehæfters  Valmue-  og  Harpestil. 

Kharbin  er  i  de  faa  Aar,  den  har  været  til,  vokset  med 
rivende  Fart  —  saa  hurtig,  at  den  aldrig  synes  at  være 
bleven  færdig  paa  blot  et  eneste  af  de  Steder,  hvor  An- 
læget  er  paabegyndt.  Det  hele  minder  om  en  Kæmpe- 
Byggeplads.  Thi  endnu  synes  Kharbin  ikke  at  være  kom- 
men paa  det  rene  med  sig  selv  om,  hvor  den  egenlig  vil 
ligge.  Omkring  Stationen  grupperer  sig  én  Samling  Huse 
—  en  Fjerdingvej  derfra,  stræbende  hen  mod  Sungaris 
Bred,  har  der  fylket  sig  en  anden  —  og  Pokker  i  Vold 
oppe  paa  en  Bakke  mellem  disse  to  Stykker  skyder  saa 
en  tredje  op  af  Jorden. 

Mellem  disse  forskellige  og  fjærne  Dele  af  én  og  samme 
Bydannelse  ligger  aabne  Marker,  hvorpaa  der  næppe  nok 
er  afstukket  og  i  hvert  Fald  ikke  anlagt  Veje.  Til  Gen- 
gæld findes  der  saa  hist  og  her  „Gader",  der  er  elektrisk 
oplyste,  men  som  forøvrigt  kun  bestaar  af  to  Huse, 
et  tilhøjre  i  den  ene  og  et  tilvenstre  i  den  anden 
Ende.  Lige  op  ad  Pragtbygninger  som  Russisk-kinesisk 
Bank  ligger   Hytter,   hvoraf  kun  Taget  er  overjordisk, 

Resten  gravet  ned  i  Marken.  Kinesiske  Ler-Fansa'er  med 
Tag  af  Kaoliang-Rør  er  Naboer  til  Træhuse  af  den  Slags, 
der  udgør  det  halve  Moskva,  eller  til  mægtige,  kalkpudsede 
og  broget  malede  Skure,  hvori  der  gives  Varieté-  og 
Cirkus-Forestillinger. 

Kharbin  er  sikkert  den  By  i  Verden,  hvor  man  lettest 
brækker  sine  Ben.  Vé  den  Mand,  som  i  Mørke  vover  sig 
fra  en  Bydel  til  en  anden !  Byggepladsernes  Tømmer,  Stil- 
ladser, Kalkgruber  og  Murstensdynger  lægger  utalte  Snarer 
for  hans  Fod.  Har  han  et  Øjeblik  set  ind  gennem  de  elek- 
trisk oplyste  Vinduer  i  en  enlig  beliggende  Bygnings 
flotte  Butikker,  udsætter  han  sig  for  i  næste  Minut  at 
snuble  over  de  Flisestene,  som  ligger  rede  til  en  Gang 
ad  Aare  at  pryde  et  vordende  Fortov  langs  en  mulig 
Kørebane.  Vover  han  sig  til  et  Forsøg  paa  at  skyde  Gen- 
vej i  Mørket,  hænder  det  pludselig,  at  Vejens  Stigning 
forekommer  ham  unaturlig  stejl ;  han  vil  da  efter  al  Sand- 
synlighed befinde  sig  oppe  paa  Taget  af  et  underjordisk 
Hus,  og  hvis  han  ikke  faar  grebet  fat  i  dets  sodede  Skor- 
sten, vil  han  ufejlbarlig  trille  ned  ad  den  modsatte  Skraaning. 

Vogne  uden  Lygter  kommer  farende  fra  alle  Himmel- 
hjørner og  forsvinder  i  alle  Retninger  —  ind  mellem  Husene, 
ind  i  Husene  og  Tid  til  anden  ogsaa  hen  over  Husene. 

Det  er  vidunderligt,  men  ubehageligt. 

Især  fordi  man  ikke  aner,  hvad  der  er  Vej,  og  hvad 
der  ikke  er  Vej.  I  Kharbin  kører  man  nemlig  ved  Siden 
af  Vejen  —  til  højre  eller  venstre,  som  det  bedst  kan 
falde ;  i  Nødsfald  krydser  man  over  Vejen.  Men  køre  eller 
gaa  paa  den  kunde  ikke  falde  noget  fornuftigt  Menneske 
ind.  Og  med  Rette.  Thi  Vejen  selv  bestaar  af  en  Række 
isblanke  Pytter,  der  ligger  som  stille  Bjærgsøer  mellem 
mægtige  Lerklumper  og  alendybe,  haardtfrosne  Hjulspors 
Svælg  og  Kløfter. 

Blandt  Byens  Seværdigheder  hører  en  fransk  Frisør- 
salon ubetinget  til  de  uskyldigste.  Resten  er  hverken  saa 
nyttig  eller  saa  forholdsvis  proper. 

Men  derfor  er  der  alligevel  Søgning  allevegne.  Khar- 
bin  har  i  denne  Krigens  Tid  baade  øst-  og  vest-fra  mange 
Gæster  —  alt  for  mange,  om  end  ikke  efter  sit  Hjærte- 
rum,  saa  dog  afgjort  efter  sit  Husrum.  Rigtignok  er  der 
i  Byen  flere  Hoteller  (eller  nærmere  og  fjæmere  beslæg- 
tede Virksomheder)  end  Privathuse.  Men  de  forslaar  ikke 
under  de  nuværende  Forhold.  Den  Nyankomne  maa  til- 
bringe en  halv  Dag  med  at  køre  fra  „Oriental"  til  „Kron- 
stadt"  og  derfra  videre  til  „Marseille",  „Paris",  „Moskva", 
„Berlin",  „Odessa",  og  hvad  alle  disse  Herberger  nu 
hedder.  Da  jeg  endelig  ved  Randen  af  den  yderste  Ud- 
mattelse fandt  et  Sted,  der  hed  „London",  hvor  man  vilde 
give  mig  et  ledigt  nomera  (Værelse)  med  en  kravat  (Seng), 
havde  jeg  allerede  været  fire  Timer  i  Kharbin. 

Skulde  jeg  kort  kendetegne  „London"  —  som  ikke  væ- 
senlig adskilte  sig  fra,  hvad  jeg  forøvrigt  havde  set  paa 
Rundturen  —  vilde  jeg  ikke  kalde  det  „Hotel",  men  bruge 
et  andet  Fremmedord  med  samme  Endelse.  Her  blev  der 
budt  mig  et  Værelse,  der  ikke  kunde  aflaases,  og  hvori 
foruden  et  Bord  og  en  Stol  stod  en  Jærnseng,  hvis 
Bund  dannedes  af  en  Bølgebliks-Plade.  Servanten  var 
anbragt  ude  paa  Gangen  som  et  Slags  Andelsforetagende 
for  samtlige  Gæster  uden  Hensyn  til  Alder  og  Køn.  Pri- 
sen for  alt  dette  var  en  Bagatel  af  4  Rubler  (eller  8  Kr.) 
pr.  Dag.  Naa,  vi  er  i  Krigstider,  og  der  var  maaske  der- 
for mindre  at  sige  til  de  4  Rubler,  hvis  jeg  for  dem  sam- 
tidig havde  købt  mig  Lejlighed  til  at  falde  i  Søvn  paa  mit 
Bølgebliks-Underlag.  Men  desværre!  Om  Natten  maatte 
jeg  flere  Gange  værge  mig  mod  indtrængende  Opfor- 
dringer til  at  deltage  i  Drikkelag  og   anden  Fest  med 

„London "s  internationale  Dameselskab  og  Vennekres. 
Det  hjalp  først,  da  jeg  havde  barikaderet  mit  Værelses 
Dør  med  den  langt  overvejende  Del  af  Bohavet,  nemlig 
Bordet  med  Stolen  ovenpaa. 

Foruden  denne  Slags  Forlystelser  er  der  i  Kharbin  en 
Cirkus  og  en  Varieté,  hvor  Scene  og  Sal  i  lige  Grad 
beherskes  af  de  Vragstykker,  som  Alverdens  Prostitution 
har  kastet  i  Land  paa  Kinakysten,  og  som  nu  af  driftige 
Bjergere  er  bragt  op  til  denne  russiske  Nybyggerstad  i 
den  mandsjurske  Krigsskueplads'  Periferi.  Der  tales  i 
Kharbins  „Varieté"  Ungarsk  og  Tysk,  Rumænsk  og  Fransk, 
Italiensk  og  Amerikansk,  Russisk  og  alskens  Ghetto-Sprog. 
Blot  en  Ordre  til  en  af  Stedets  Entreprenører  —  som 
under  en  pragtfuld  tjerkessisk  Dragt  søger  at  skjule  sin 
Nedstamning  fra  en  Grækerfamilje  i  Aleksandria  eller  en 
Armenierslægt  i  Odessa  —  og  straks  vil  den  brogede 
Kvindeflok  kunne  forøges  med  Kineserinder  eller  andre 
overkommelige,  østerlandske  Eksemplarer.  Kun  de  smaa 
Gejsha'er  føres  ikke  længer  paa  Markedet.  De  har  været 
her  i  Mængde;  men  de  forsvandt  samtidig  med,  at  de 
første  japanske  Soldater  gik  i  Land  paa  det  asiatiske  Fast- 
land. Og  de  er  ikke  siden  kommen  igen. 

Musiken  spiller  med  øredøvende  Larm.  Der  raabes  og 
synges  paa  alle  Babels  Tungemaal.  Luften  er  tæt  af 
Madstank,  Tobaksrøg,  simpel  Parfume  og  en  halvdrukken, 
sammenstuvet  Menneskemængdes  Uddunstninger. 

Emmen  drypper  ned  fra  Salens  Loft,  hvis  Gibspuds  er 
revnet,  saa  det  ser  ud,  som  havde  hæslige  Sygdomme 
hærget  de  Bakkantinder,  en  stedlig  Kunstner  har  malet 
deroppe.  Den  himmelblaa  Maling  er  ved  at  skalle  af  Væg- 
gene, saa  store,  nøgne  Pletter  ubarmhjærtig  forraader, 
at  dette  Festens  Tempel  er  et  opstadset  Træskur. 

Over  snavsede,  haabløst  plettede  Duge  flyder  Cham- 

pagnen  i  Strømme.  Brændevinskaraflen  gaar  fra  Haand 
til  Haand  sammen  med  den  guldhalsede  Flaske.  Vildere 
og  vildere  bruser  Orgiets  Larm. 

Officererne  skyder  Pelshuen  bag  i  Nakken  og  knapper 
Uniform,  Vest  og  Linned  op,  saa  de  blotter  det  haarede 
Bryst,  hvorpaa  Kæden  med  Helgenbilledet  dingler.  Spore- 
klædte  Støvler  hamrer  i  Bordene  og  faar  Flasker,  Fade 
og  Tallerkner  til  at  klirre.  Tomme  Cigaretæsker  kastes  i 
Hovedet  paa  Musiken,  naar  den  ikke  spiller  højt  og 
larmende  nok.  Glas  knuses  mod  Gulvet  i  Begejstring  for 
en  halvnøgen  Ungarerinde,  som  fra  Scenen  lader  sit  Flitter 
spille  i  det  elektriske  Lys.  Hist  slaas  et  Par  Løjtnanter 
paa  Næverne,  saa  Borde  og  Stole  vælter,  og  de  malede, 
udstafferede  Kvinder  sætter  i  nysgærrig-forskrækkede 
Hvin.  Her  holder  en  drukken  Officer  et  endeløst  Fore- 
drag, som  ingen  hører  paa,  og  som  ikke  afbrydes  hver- 
ken af  Musikstykke  eller  Sang  fra  Scenen.  Et  Sted  ryddes 
Bordene,  for  at  Mænd  og  Kvinder  kan  opføre  en  frækt 
sanselig  Dans.  Et  andet  Sted  sidder  en  ældre  Officer 
helt  alene  og  tavs  som  en  Døvstum  midt  i  Tummelen; 
han  drikker  Champagne  og  Vodka,  et  Glas  af  det  ene,  et 
af  det  andet,  punktlig,  regelmæssig,  som  udførte  han 
et  Arbejde,  der  krævede  den  yderste  Nøjagtighed  —  et 
Glas  Champagne,  et  Glas  Vodka  —  én,  to,  én,  to  — 
indtil  han  næppe  formaar  at  løfte  Haanden  mere  —  et 

Glas  Champagne,  et  Glas  Vodka og  segner  ned 

paa  Gulvet,  hvor  han  bliver  liggende,  uænset  af  den 
skraalende,  hujende  Mængde. 

Spil  op,  I  elendige  Musikanter,  eller  I  faar  en  Flaske 
i  Hovedet!  Spil  op!  Mere  Larm,  mere  Mad  og  Vin,  mere 
Flitter  og  Gøgl! 

Fanden  heller  —  der  er  jo  500  Verst  herfra  til  Plig- 
terne, Savnene  og  Døden. 

Efter  en  Uges  Fravær  rykkede  jeg  paany  ind  i  mit 
Hus  i  Mukden  og  genoptog  den  ensformige,  daglige  Til- 
værelse, som  dog  var  bleven  betydelig  forskønnet  nu,  da 
jeg  var  i  Besiddelse  af  min  udmærkede,  evropæiske 
Vinterudrustning. 

Den  militære  Stilling  er  vedblivende  uforandret,  siden 
det  russiske  Angreb  mod  Syd  blev  slaaet  tilbage.  Begge 
Hære  udbedrer  deres  Skader,  trækker  nye  Tropper  sam- 
men og  indretter  sig  i  Vinterkvarter. 

Her  paa  russisk  Side  er  Mukden  bleven  Hærledelsens 
Hovedpunkt.  Mod  Syd  anlægges  mægtige  Befæstnings- 
værker. General  Kuropatkin  og  hans  Stab  boer  ude  i  den 
russiske  By  omkring  Jærnbanestationen.  Hundreder  og 
atter  Hundreder  af  den  kinesiske  Bys  Haandværkere  og 
Handlende  er  sat  i  Virksomhed  i  den  russiske  Hærs 
Tjeneste.  Mukden  har  en  stor  Tid. 

Især  pulserer  Livet  travlt  ude  ved  Banegaarden.  Der 
ankommer  og  afgaar  20 — 24  Tog  i  hvert  Døgn.  Tropper, 
som  lige  har  forladt  Vaggonerne,  mønstres.  Artilleri  ud- 
lades. Mægtige  Stabler  af  uldne  Soldaterkapper  og  Pelse 
dynges  op  paa  Perronerne,  hvis  Tal  er  bleven  mange- 
doblet. Baarer  med  Syge  og  Saarede  fra  Smaakampene 
ude  i  Forpostlinjen  opstilles  langs  de  ventende  Hospitals- 
tog.  Officerer  af  alle  Vaabenarter  og  Grader,  Læger, 
Sygeplejersker,  Gensdarmer,  Ingeniører,  Jærnbanefunk- 
tionærer  og  kinesiske  Kulier  mylrer  til  alle  Døgnets 
Tider  mellem  de  lange  Vognrækker  og  i  Bygningernes 
Rum. 

Udenfor  Stationen  sværmer  ambulante  kinesiske  Smaa- 
handlende  som  Fluer  i  September.  Her  falbydes  Pærer 
og  Budda'er,  Skindtæpper  og  sjofle  Billeder,  Sukkervarer 
og  japanske  Cigaretter,  Pelshuer  og  Kuverter,  Vifter  og 
Ridepiske.  Hvert  Øjeblik  kommer  det  til  Slagsmaal  mel- 

lem  den  russiske  Køber  og  den  kinesiske  Sælger.  Fra 
begge  Parter  lyder  bestandig  et  øredøvende  Spektakel, 
som  gjaldt  det,  hvem  der  kunde  raabe  højest. 

Banegaardsstadens  Huse  er  overbefolkede.  De  er  op- 
rindelig byggede  for  Embeds-  og  Bestillingsmændene  ved 
den  mandsjurske  Bane,  og  der  er  næppe  noget  af  dem, 
som  rummer  mere  end  3 — 4  Værelser.  Nu  boer  der  ind- 
til et  Dusin  Officerer  eller  mere  i  hvert  af  dem.  Derfor 
udvider  denne  russiske  By  —  fem  Kilometer  fra  den 
gamle  mandsjurske  Kejserstad  Mukden  —  sig  med  ri- 
vende Fart.  Græske,  jødiske  og  armeniske  Købmænd, 
hvoraf  det  vrimler  og  under  hele  Krigen  har  vrimlet, 
rejser  deres  Boder  overalt,  hvor  en  ledig  Plads  er  at  faa 
til  Leje,  og  de  gør  strygende  Forretninger.  Nu,  da  den 
store  Hær  er  samlet  paa  et  forholdsvis  begrænset  Om- 
raade,  kan  det  lønne  sig  for  dem  at  hente  Varer  fra  det 
neutrale  Kina  hinsides  Liao-ho,  hvor  Byen  Sinmintun  er 
Endepunkt  for  den  nordkinesiske  Bane.  Alle  de  tredje  og 
fjerde  Klasses  Varer,  som  i  Aarenes  Løb  har  hobet  sig  op 
i  de  evropæiske  og  kinesiske  Købmænds  Butiker  i  Havne- 
stæderne, tømmes  ad  denne  Vej  ud  paa  Mukdens  Mar- 
ked og  finder  rivende  Afsætning,  skøndt  Priserne  er  ublu. 

Mukden  er  sikkert  for  Tiden  en  af  de  dyreste  Byer  i 
Verden.  Hvem  der  vil  spise  sine  Maaltider  i  Banegaards- 
Stadens  „Restaurationer"  —  som  bærer  storartede  Navne, 
men  har  en  hastig  opklinet  Lerhytte  til  Lokale  —  maa 
regne  med  en  daglig  Udgift  paa  18 — 20  Rubler  eller 
halvthundrede  Francs.  Selv  naar  man  fører  egen  Hus- 
holdning inde  i  det  kinesiske  Mukden  og  med  lutter  ki- 
nesiske Tjenestefolk,  bliver  den  almindelige  Prisstigning 
paa  alle  en  Fremmeds  Fornødenheder  meget  følelig;  under 
12  Rubler  (ca.  30  Francs)  om  Dagen  slipper  ingen,  der 
ikke  selv  er  Kineser,  Armenier  eller  Græker. 

Men  den  russiske  By  udvider  sig  ikke  alene  over  Jor- 
den med  Lerhytter  og  mægtige,  tømrede  Baraker.  Baade 
ved  Hovedkvarteret  og  milevidt  ud  over  Landet  langs 
Fronten  har  Tropperne  bygget  sig  Boliger  under  Jor- 
den. Der  er  paa  denne  Maade  omkring  Mukden  op- 
staaet  en  vidtstrakt,  spredt  og  dog  regelmæssig  bygget, 
underjordisk  By  med  Hundredtusinder  af  Ind- 
byggere. 

De  forladte  Kineser-Landsbyer  i  Mukdens  rige,  frugt- 
bare Omegn  kan  ikke  længere  afgive  Boliger  for  Hæren, 
og  i  den  strænge  Vinterkulde  er  Teltene  ubrugelige.  Der- 
for har  Tropperne  gravet  sig  ned  i  Jorden,  og  Kineser- 
husene gør  nu  ikke  anden  Nytte  end  at  forsyne  disse 
Huler  med  Brændsel  til  Kogning  og  Varme.  Døre  og 
Vinduesrammer,  Tagbjælker,  Skabe,  Stole  og  Borde,  til- 
sidst  ogsaa  Husets  Bindingsværk  —  alt  forsvinder  under 
Kedel  og  i  Ovn.  Inden  Vintren  er  omme,  vil  der  ikke 
være  andet  tilbage  af  disse  Hundreder  af  Landsbyer  end 
omstyrtede  Lermure  og  spredte  Stenhobe. 

Soldaterne  viser  en  utrolig  Opfindsomhed  ved  Indret- 
ningen af  deres  underjordiske  Huse.  Hullet  graves  saa 
dybt,  at  en  velvoksen  Mand  kan  staa  oprejst  dernede. 
Det  dækkes  med  et  Skraatag  af  Tømmer  og  Kaoliang- 
Stængler,  som  reddes  fra  nærmeste  Kineserhus.  Den  op- 
gravede Jord  kastes  op  over  Taget,  undtagen  i  Gavlene, 
hvor  Papir- Vinduerne  (ligeledes  fra  nærmeste  Fansa)  an- 
bringes. En  Trappe,  udhugget  i  den  haardt  frosne  Jord, 
fører  ned  til  Hulen,  som  lukkes  med  en  lav  Lem.  Hele 
det  underjordiske  Rum  udstoppes  eller  udfores  derpaa 
med  Tjumisa-Halm,  eller  hvad  Egnen  ellers  kan  byde 
paa  af  bløde  Straa.  I  Midten  opstilles  undertiden  en  selv- 
lavet Kakkelovn  —  Blikplader,  f.  Eks.  af  gamle  Biskuit- 
daaser,  omgivne  med  Ler  —  hvis  Rør  føres  op  gennem 

Taget.   Eller  Tropperne  nøjes  med  den  Varme,  de  selv 
udvikler  i  det  dybe,  tæt  lukkede  Hul. 

Der  kan  være  hyggeligere  hernede,  end  man  havde 
ventet.  Som  alle  Folkeslag  i  nordlige  Egne  har  ogsaa 
Russerne  en  levende  Sans  for  Hjemlighed  og  Hygge.  Sol- 
daterne laver  hele  smaa  Møblementer  af  det  Træ,  de  kan 
faa  fat  i.  Paa  Væggene  ordnes  Kaoliang-Stænglerne  i  sir- 
lige Mønstre  som  Baggrund  for  Geværer,  Patronbælter 
og  Sidevaaben.  Et  Helgenbillede  anbringes  i  Krogen  — 
ligesom  derhjemme.  Og  saa  længe  der  endnu  er  Brænd- 
sel nok  at  tage  af  i  Landsbyens  Huse,  holdes  Thekedlen 
i  Kog  Dagen  igennem.  Naar  Frosten  bider  i  Næse  og 
Øren,  og  naar  Hun-ho's  Sletter  fyger  med  sviende  Støv- 
storm, er  der  godt  at  være  nede  i  den  tætte,  lune  Hule. 

Men  som  den  russiske  By  ved  Banegaarden  udvider 
sig  i  hastigt  Tempo,  og  som  de  underjordiske  Vaaninger 
nu  strækker  sig  milevidt  ud  over  Landet,  saaledes  vokser 
og  vokser  ogsaa  den  gamle  mandsjurske  Kejserstad, 
Mukden  selv.  Thi  hele  Bondebefolkningen  i  de  Egne,  som 
ligger  mellem  de  japanske  Forpostlinjer  og  Bymurene, 
flygter  hertil. 

Siden  de  første  Efteraarsdage  har  der  bestandig  været 
et  endeløst  Tog  undervejs  til  Mukden  —  en  Stime  af 
kummerlige  Stakler,  som  kommer  for  her  i  den  store 
By,  der  endnu  styres  af  kinesisk  Øvrighed,  at  bede  om 
Barmhjærtighed.  Familje  følger  efter  Familje;  hver  lille 
Klan  holder  trofast  sammen  ogsaa  paa  denne  tunge  Van- 
dring. I  Spidsen  rokker  Slægtens  Ældste,  Mand  eller 
Kvinde,  støttet  til  en  lang  Stok,  bøjet  af  de  altfor  mange 
Aars  Slid;  saa  kommer  de  yngre  Kvinder,  lastede  som 
Pakdyr  og  med  Børnene  vrimlende  om  sig;  tilsidst  Mæn- 
dene, der  hver  bærer  sit  Aag,  en  Art  Vægtstang,  som 

hviler  paa  den  ene  Skulder,  og  paa  hvis  to  Yderpunkter 
der  er  ophængt  Kurve,  hvori  de  Ejendele,  som  har  kunnet 
reddes,  og  de  Smaabørn,  som  ikke  selv  kan  gaa,  har  Plads. 
Langsomt  rykker  det  lange  Tog  af  disse  Stakler,  der  er 
bleven  landflygtige  i  deres  eget  Land,  frem  fra  alle  Vind- 
hjørner, ind  gennem  alle  Stadens  Porte.  Hver  Dag  møder 
jeg  Hundreder  og  atter  Hundreder  af  dem  —  frysende  i 
de  Pjalter,  de  har  faaet  med  sig,  segnefærdige  af  Træt- 
hed, vildsomme  i  den  fremmede  Bys  Gader,  hjælpeløse 
med  deres  Bylter,  deres  Aag  og  de  grædende  Børn  i 
Stimlen  af  Tropper,  Ryttere  og  Hærtransporter. 

Antallet  af  Flygtninge  her  i  Mukden  beløber  sig  nu, 
i  Slutningen  af  November,  til  30,000.  Den  kinesiske  Øv- 
righed har  lagt  Beslag  paa  en  Mængde  private  og  offen- 
lige  Bygninger  for  at  kunne  skaffe  dem  Tag  over  Hovedet, 
ligesom  der  paa  aabne  Pladser  er  gravet  overdækkede  Hu- 
ler til  at  anbringe  dem  i.  Daglig  uddeles  Kaoliang  til  de- 
res Underhold,  og  Mukdens  indfødte  Befolkning  afhjæl- 
per ved  frivillige  Gaver  af  varme  Klæder  og  Husgeraad 
de  værste  Savn. 

Inden  Japanere  og  Russere  førte  Krig  her  i  Mandsju- 
riet,  var  mange  af  disse  Flygtninge,  der  nu  lever  af  den 
offenlige  Barmhjærtighed,  velhavende  Folk.  Om  dem  alle 
gælder  det  i  hvert  Fald,  at  de  før  Krigen  havde  egen 
Bolig  og  Hjem,  Husdyr  og  Høst  paa  Marker  eller  i  Lader. 
Nu  ejer  de  intet  andet,  end  hvad  de  har  kunnet  slæbe 
med  sig  paa  deres  Skuldre.  Den  Ejendom,  de  har  forladt, 
vil  være  ødelagt,  inden  de  genser  den,  hvis  den  ikke  al- 
lerede var  det,  da  de  drog  bort.  De  har  intet  Haab  om 
nogensinde  at  faa  erstattet,  hvad  der  er  gaaet  tabt  af  rør- 
lige Værdier.  Deres  Jord  vil  ligge  urøgtet  hen,  til  de  Frem- 
medes Krig  er  omme.  Naar  Saatiden  kommer,  har  de 
hverken  Trækdyr  til  Ploven  eller  Sædekorn  til  Marken. 

Og  medens  de  stirrer  ind  i  denne  Fremtid  —  taalmo- 
dige  og  resignerede,  som  kun  dette  Folk  veed  at  bære 
Skæbnens  Slag  —  lever  de  sammenstuvede  i  Templer, 
i  gamle,  faldefærdige  Huse  og  nøgne  Jordhuler,  pinte  af 
Kulde  og  næppe  mættede  af  de  milde  Gaver,  der  tilmaa- 
les  dem  med  forsigtig  Sparsomhed. 

Thi  den  værgeløse,  neutrale  Stat  Kina  forstaar,  at  Barm- 
hjærtighedens  Tid  kan  blive  lang. 


Dagene  snegler  sig  afsted,  bitterlig  kolde,  ensformige 
og  uden  Udsigt  til  Forandring. 

Her  er  bleven  saa  underlig  stille  i  Mandsjuriet.  Naar 
endnu  en  Gang  imellem  —  med  lange  Mellemrum  — 
den  klare,  frostdirrende  Morgenluft  sættes  i  Bevægelse 
af  Skud  fra  Frontlinjen  Syd  for  Mukden,  er  der  ingen 
mere,  der  lader  sig  alarmere.  Det  bliver  dog  aldrig  til 
andet  end  en  Salve  eller  to  —  en  Slags  Morgenhilsen, 
hvormed  de  to  Arméer  fortæller  hinanden,  at  de  er  vaagne 
og  rede,  hvis  det  skulde  komme  til  Angreb. 

Men  hverken  Japanere  eller  Russere  vover  sig  ud  af 
deres  befæstede  Stillinger.  Hver  for  sig  graver  de  sig 
dybere  og  dybere  ind  i  den  haardtfrosne  Jord.  Og  inde 
bag  den  milelange  Frontlinje  føler  Mukden  sig  mere  og 
mere  tryg,  i  hvert  Fald  for  den  nærmeste  Fremtid. 

Her  er  under  disse  Forhold  uendelig  kedsommeligt. 
Der  breder  sig  en  Følelse  af  Lede  blandt  alle  den  russi- 
ske Hærs  fremmede  Gæster,  Militærattachéer  saavel  som 
Korrespondenter.  Dagene  slæber  sig  hen  i  ørkesløst  Dri- 
veri. Og  nu,  hvor  der  ikke  er  og  ikke  for  lang  Tid  synes 
at  skulle  blive  Tale  om  Feltlivets  Oplevelser  og  Omskif- 
telser —  nu  forekommer  Krigstilstandens  Byrder  og  Savn 
dobbelt  tunge  og  trykkende. 

12* 

Mukdens  Seværdigheder  —  men  der  er  jo  ikke  én  af 
dem,  vi  ikke  kan  udenad  paa  vore  Fingre!  Vort  indbyr- 
des Selskab  —  men  vi  er  for  mange  Nationaliteter  og 
repræsenterer  for  mange  forskellige  Anskuelser  til,  at 
Samværet  indenfor  vor  lille,  snævre  Kres  kan  antage  no- 
gen Form  af  Hjærtelighed  eller  Intimitet.  Med  Lede  sam- 
les vi  ved  det  fælles  Bord  i  Korrespondenternes  Messe 
eller  Militærattachéernes  Vaggon  og  spiser  uden  Appetit 
de  Retter,  en  kinesisk  Kok  har  tilberedt  paa  evropæisk 
Vis,  men  udelukkende  ved  Hjælp  af  det  stedlige  Markeds 
Ingredienser.  Hvad  kan  det  hjælpe,  at  Kødet  er  godt, 
naar  det  bliver  stegt  i  glinsende  fed  Bønneolje,  der  læg- 
ger sig  som  en  harsk  Hinde  over  Ganen? 

Efter  endt  Maaltid  —  hvorunder  Samtalen  omhyggelig 
undgaar  den  lange  Række  forbudte  Æmner  —  vender  vi 
tilbage  til  vore  kinesiske  Papirshuse,  hvor  vi,  med  Ryg- 
gen til  en  af  Biskuitdaaser  lavet  Kakkelovn  og  ved  Skæ- 
ret af  et  Par  Stearinlys  —  købt  i  dyre  Domme  hos  en 
Græker  —  for  tyvende  Gang  læser  det  samme  engelske 
Tidsskrift,  Avertissementerne  indbefattede,  eller  den  sam- 
me to  Maaneder  gamle,  krøllede  og  tilsmudsede  Avis 
hjemmefra. 

Da  jeg  efterhaanden  har  faaet  Vished  for,  at  der  ikke 
for  lang  Tid  paatænkes  noget  russisk  Angreb,  beslutter 
jeg  at  følge  Flertallet  af  mine  Kammeraters  Eksempel  og 
begive  mig  paa  Hjemrejsen.  Men  i  Modsætning  til  dem 
vil  jeg  lægge  min  Vej  sydover  og  naa  mit  Fædreland 
over  Kina,  Siam,  Indien  og  Suez. 

De  russiske  Militærøvrigheder  gjorde  imidlertid  en  Del 
Vanskeligheder  for  dette  Ønskes  Opfyldelse  og  lagde  in- 
gen Skjul  paa  deres  Bevæggrunde  hertil.  Militærattachéer 
og  Korrespondenter  har  haft  Adgang  til  at  anstille  saa 

mange  Iagttagelser  og  indhente  saa  mange  Oplysninger 
om  Hæren,  at  det  vil  være  farligt,  hvis  de  —  frivilligt 
eller  ufrivilligt  —  begaar  Indiskretioner.  Medens  de  nu 
ikke,  naar  de  lægger  Vejen  hjem  gennem  Sibirien,  kan 
blive  Genstand  for  Udfritten  eller  selv  gøre  Brug  af  de- 
res Erfaringer  før  tidligst  tre  Uger  efter  deres  Afrejse, 
saa  vil  de,  naar  de  rejser  sydover,  allerede  efter  halv- 
anden Dags  Forløb  være  helt  udenfor  russisk  Indflydel- 
sessfære og  paa  alle  Sider  udsat  for  Fjendens  Efterstræ- 
belser. 

Indvendingerne  var  fuldstændig  berettigede.  Det  lyk- 
kedes mig  imidlertid  at  overvinde  den  Mistillid,  som  laa 
bag,  og  min  Ansøgning  om  Tilladelse  til  Hjemrejse  over 
Sinmentun  —  den  eneste  endnu  aabne  Vej  til  Kysten  fra 
det  af  Russerne  besatte  Mandsjuri  —  blev  endelig  be- 
vilget. 


En  tidlig  Morgen  i  December  forlod  jeg  Mukden,  denne 
Gang  til  Vogns.  Mine  Heste  havde  jeg  solgt,  og  min 
Bagage  havde  jeg  lettet  for  alt,  hvad  der  hørte  til  den 
egenlige  Feltudrustning.  Nu  skumplede  jeg  afsted  ad  de 
frosne  Veje  i  en  skindforet,  tohjulet,  stiv  kinesisk  Kærre, 
forspændt  med  to  Heste  og  et  Muldyr,  medens  min  tro- 
faste Tjener  Vong  fulgte  efter  i  et  ganske  lignende  Kø- 
retøj, hvor  han  vaagede  over  mine  Kufferter. 

Der  er  kun  ca.  40  Kilometer  mellem  Mukden  og  Sin- 
mentun, og  Vejen  gaar  paa  hele  Strækningen  i  Sletten 
mellem  Hun-ho  og  Liao-ho.  Naar  Turen  alligevel  tog  halv- 
anden Dag,  var  det,  fordi  Dagene  i  December  er  korte, 
og  ingen  Kineser  indlader  sig  paa  at  færdes  ude  efter 
Mørkets  Frembrud. 

Fra  gammel  Tid  har  Vejen  mellem  de  to  store  mand- 

sjurske  Byer  et  daarligt  Ry.  Om  noget  Sted,  saa  er  det 
her,  at  de  nu  verdensberygtede  Hunghusere  —  d.  e.,  ord- 
ret oversat,  „Rødskæg",  et  Fællesnavn  for  Røvere  og  al- 
skens Pak  —  har  holdt  til.  Baade  i  Mukden  og  Sinmen- 
tun  findes  der  Hunghuser-Repræsentanter,  en  Slags  As- 
surance-Kontorer, hvor  man  mod  en  vis  Afgift  —  i  Reglen 
nogle  faa  Procent  af  de  Værdier,  man  fører  med  sig  — 
kan  sikre  sig  fri  og  uhindret  Rejse  til  det  opgivne  Be- 
stemmelsessted, idet  Røverbanden  da  sender  en  Tillids- 
mand med  paa  Vejen,  dels  for  at  sikre  den  Rejsende  mod 
Overfald  ved  at  legitimere  ham,  dels  for  at  passe  paa,  at 
der  virkelig  ikke  medføres  større  Værdier,  end  der  er  be- 
talt Afgift  af. 

Kuskene  paa  mine  to  Kærrer  havde  været  betænkelige, 
da  de  hørte,  at  jeg  ikke  havde  villet  lade  mig  „assurere"; 
til  Gengæld  beroligede  det  dem,  da  de  saae,  at  jeg  bar 
Revolver,  og  at  der  i  min  Bagage  fandtes  en  Riffel  —  et 
japansk  Infanterigevær,  som  blev  taget  paa  en  Fange  ved 
Tuminling,  og  som  General  Kondratovitch  forærede  mig 
til  Minde  om  hine  Dages  mærkelige  Oplevelser. 

Der  blev  imidlertid  hverken  Brug  for  det  ene  eller  det 
andet  Vaaben.  Hunghuserne  gør  nu  daarlige  Forretninger 
paa  deres  gamle  Arbejdsmark.  Thi  Mandarinvejen  —  bol- 
choje  mandarinska  doroga,  som  Russerne  kalder  den  — 
mellem  Mukden  og  Sinmentun  er  bleven  en  af  Hoved- 
færdselsaarerne  i  Mandsjuriet. 

Ad  den  nordkinesiske  Jærnbane,  hvis  Endepunkt  er 
Sinmentun,  kan  Varer,  som  ad  Søvejen  er  bragt  til  Tient- 
sin,  føres  op  til  Sinmentun,  hele  Vejen  gennem  neutralt 
Land,  idet  Liao-ho  betragtes  som  Grænsen  mellem  Mand- 
sjuriet og  Nordkina.  Den  kinesiske  saavel  som  den  frem- 
mede —  især  den  græske  og  armeniske  —  Spekulation 
har  selvfølgelig  længst  forstaaet  at  udnytte  disse  Sam- 

færdselsforhold.  Der  indkøbes  for  Millioner  af  Rubler 
langs  Kinakysten,  saa  langt  ned  som  til  Shanghaj;  thi 
Tientsins  Oplag  af  indførte  Varer  har  længst  ophørt 
at  slaa  til.  Med  Jærnbane  føres  Varerne  —  Sukker,  Pe- 
troleum, Tobak,  Kolonialvarer  og  alle  Slags  Spirituosa, 
især  Kognak,  Rom  og  „Vodka",  den  lette,  russiske  Bræn- 
devin —  til  Sinmentun,  hvor  de  atter  læsses  over  paa 
kinesiske  Kærrer,  som  saa  kører  dem  de  40  Kilometer 
østpaa  til  Mukden. 

Siden  den  russiske  Hovedstyrke  efter  Slaget  ved  Sha-ho 
er  bleven  koncentreret  i  og  omkring  Mukden,  er  denne 
Trafik  taget  stærkt  til.  Paa  min  Vej  fra  Mukden  mod  Vest 
krydsede  jeg  da  ogsaa  et  mægtigt  Antal  tungt  læssede 
Kærrer,  sikkert  henved  2000.  De  dannede  en  saa  at  sige 
uafbrudt  Række  mellem  de  to  Byer.  Paa  sine  Steder 
havde  de,  under  Hvil  eller  ventende  paa  Efternølere, 
formet  hele  Vognborge  inde  paa  de  tilstødende,  afhøstede 
Kaoliangmarker.  Og  ved  Liao-ho  ventede  Hundreder  paa 
deres  Tur  til  at  passere  Isen,  der  endnu  ikke  var  solid 
nok  til  at  bære  mere  end  to-tre  Stykker  ad  Gangen. 

1  Reglen  lader  hver  af  de  Forretningsmænd,  som  spe- 
kulerer i  denne  Trafik,  deres  Transport  eskortere  af  nogle 
bevæbnede  Mænd.  Desuden  krydser  Kosakpatruljer  be- 
standig paa  begge  Sider  Liao-ho  og  overvaager  alle  de 
Biveje,  der  munder  ud  i  Mandarinvejen. 

Saa  for  Hunghuserne  er  det  daarlige  Tider.  De  har 
maattet  indstille  deres  før  saa  indbringende  Haandværk, 
indtil  kinesisk  Øvrighed  maaske  atter  engang  bliver  ene 
om  at  sørge  for  de  mandsjurske  Vejes  Sikkerhed. 

Det  er  paa  denne  Decemberdag  højt,  klart  Solskin. 
Men  en  forrygende  Storm  rejser  prikkende,  sviende  Støv- 
fog henover  den  sneløse  Slette;  og  det  er  bidende  koldt, 

ret  en  mandsjursk  Vinterdag  af  dem,  hvor  man  mær- 
ker Støvet  fryse  fast  i  Skæg,  Øjenkroge,  Øren  og 
Haar. 

Inde  i  den  skindforede  Vogn  kan  jeg  ganske  vist  finde 
Læ ;  men  dér  er  det  umuligt  at  holde  ud  længere  end  et 
Kvarters  Tid  ad  Gangen,  til  den  Grad  skumpler  og  ry- 
ster Køretøjet  i  Sæt  og  Spring  hen  over  Vejens  Knolde 
og  dybe  Spor.  Allerbedst  vilde  det  være  at  gaa  ved  Siden 
af  Vognen ;  men  af  Hensyn  til  Tiden  maa  Hestene  trave, 
og  saa  er  Pladsen  ved  Siden  af  Kusken  egenlig  den  ene- 
ste, hvor  det  er  muligt  at  holde  Balancen  og  undgaa  at 
blive  slaaet  gul  og  blaa. 

Medens  Stormen  piber,  og  Støvet  lægger  sig  fingertykt 
i  alle  Klædernes  Folder,  prikkende  Ansigtet  med  Tusinde 
iskolde  Naale,  svinger  Kusken  sin  lange  Svøbe  over  de 
tre  Dyr  —  uden  at  røre  dem,  ganske  vist,  thi  en  orden- 
lig Kineser  mishandler  ikke  et  nyttigt  Husdyr  —  og  op- 
muntrer dem  med  alskens  grove,  men  velmente  Ukvems- 
ord til  hurtigst  mulig  at  gøre  Ende  paa  hans,  mine  og 
deres  egne  Kvaler. 

Før  Solen  er  gaaet  helt  ned,  har  vi  da  ogsaa  naaet 
PandiatuTiy  den  sidste  Landsby  med  det  sidste  russiske 
Blokhus  (Etape)  paa  den  mandsjurske  Side  af  Liao-ho. 

Den  lille  Garnison,  ialt  vel  et  Par  Hundrede  Mand 
Skytter  og  Kosakker,  er  indkvarteret  i  en  rummelig,  vel 
holdt  Fansa.  Som  saa  mange  Gange  før,  bliver  jeg  ogsaa 
her  modtaget  i  Officerernes  Kres  med  den  rummeligste 
og  mest  redebonne  Gæstfrihed.  Under  min  Færden  rundt 
om  i  Verden  har  jeg  overhovedet  aldrig  truffet  et  saa 
gæstfrit  Folk  som  Russerne ;  de  byder  den  Vildtfremmede 
Velkommen,  som  var  han  deres  gode,  gamle  Ven,  og  de- 
res Hjærtelighed  overfor  en  Gæst  er  saa  aaben,  saa  varm 
og  saa  ganske  uden  Bagtanker,  at  man  ikke  kan  undgaa 

at  føle  sig  hyggelig  til  Mode  i  deres  Selskab.  Saaledes 
ogsaa  her  paa  den  mandsjurske  Grænse.  Snart  er  alle 
Vejens  og  Vejrets  Ubehageligheder  glemt,  og  ved  det 
jævne  Aftensbord  —  Soldaterkost  i  Krigstid  —  drøftes 
hyggeligt  og  aabent  Begivenhederne  i  det  lange  Felttog. 

Næste  Morgen  kort  efter  Daggry  kører  jeg  videre. 

Ved  Bredden  af  Liao-ho,  hvor  Grænsevagten  efterser 
Passet,  viser  russiske  Soldater  mig  for  sidste  Gang  mili- 
tær Honnør.  Faa  Minutter  efter  har  jeg  passeret  Floden 
over  Isen  —  og  er  nu  i  Kina,  udenfor  baade  japansk 
Fare  og  russisk  Indflydelse,  en  Rejsende  blot,  som  Tu- 
sinde andre,  i  et  fredeligt,  neutralt  Land. 

Da  jeg  saa  ved  Middagstid  naaer  Sinmentun  og  faar 
Billet  til  et  straks  efter  afgaaende  Tog,  er  det  engelsk- 
talende kinesiske  Embedsmænd  og  Konduktører,  jeg  har 
at  gøre  med. 

Alt  er  saaledes  pludselig  blevet  anderledes. 

Ingen  militær  Øvrighedsperson  afkræver  Pas  og  Rejse- 
tilladelse. Der  er  Plads  i  Toget,  og  det  fører  ikke  en  eneste 
Militærperson  med  sig.  Vi  overholder  nøjagtigt  en  i  Vag- 
gonen  opslaaet  Køreplans  Afgangs-  og  Ankomsttider. 

Fra  Kaopontse,  Knudepunktet  for  Jingkov- Linjen,  bli- 
ver Toget  som  et  Luksustog  i  Evropa.  Det  vrimler  med 
Japanere  —  og  her  sidder  jeg  og  taler  med  dem,  som 
var  det  den  naturligste  Sag  af  Verden,  skøndt  jeg  dog  hidtil 
kun  har  været  dem  nær,  naar  de  var  Fanger,  Saarede 
eller  Lig. 

Det  er  et  Æventyr. 

Som  nu  her  i  Shanghajkvan,  hvor  jeg  skal  tilbringe 
Natten,  og  hvor  der  er  Hotel  med  Table  d'hote.  Herrer 
i  Kjole  eller  Smoking,  der  vrager  mellem  en  Snes  Ret- 
ter —  og  Værelser  med  brede  Senge,  redte  med  sne- 
hvide Lagener!  Og  saa  er  her  Plads  .  .  .  jeg  mener:  man 

kan  faa  Mad  uden  at  skulle  slaas  for  den,  og  en  Seng  i 
det  Værelse,  man  selv  har  udsøgt  sig! 

Nej  —  alt  dette  er  næsten  for  mærkværdigt.  Maaske 
drømmer  jeg  ogsaa  blot  og  vaagner  snart  op  til  den  Vir- 
kelighed, jeg  nu  har  haft  for  Øje  i  syv  lange,  trange  Maa- 
reder  .  . . 

Eller  skulde  det  virkelig  være  forbi  med  de  smudsige 
Fansa'er,  den  grove  Kost,  det  haarde  Leje,  den  evige 
Uro  og  Omflakken  gennem  et  Land,  hærget  af  en  blodig 
Krigs  Forbandelse? 

Skulde  Friheden  være  vunden  tilbage  —  den  kostelige 
Ret  til  at  rejse,  naar  og  hvor  det  passer,  til  at  skrive  og 
tale  uden  Hensyn  til  Censur,  til  at  bestemme  over  sig 
selv  uden  Afhængighed  af  militære  Regler,  af  Venners 
eller  Fjenders  Beslutninger  og  Handlinger? 

Da  jeg  hinsides  den  kinesiske  Mur  gennem  Vaggonens 
Spejlglasruder  ser  Havet,  fyldes  Sindet  med  Fryd,  og 
jeg  veed  nu,  at  Friheden  ikke  længere  kan  tages  fra  mig. 

Dér  ligger  det,  blinkende  og  straalende  i  Morgenens 
Sol,  stort  og  aabent  —  en  fri  og  lys  Vej  til  mit  Hjem- 
lands Strande! 

Saaledes  havde  jeg  ogsaa  set  det  fra  et  Bjærg  ved 
Tatchitchao  en  hed  Julidag,  da  Luften  skælvede  under 
Drønene  fra  hundrede  Ildsvælg. 

Nu  er  der  ingen  Kanoner  og  ingen  Bajonetter  mellem 
Havet  og  mine  Længsler,  og  Signalet  lyder  ikke  tilbage, 
tilbage!  —  men  tværtimod  frem  mod  den  blinkende  Kyst, 
hvor  Østens  Vidunderbyer  er  rejst  om  trygge  Havne, 
og  hvor  Skibe  under  alle  Nationers  Flag  ligger  rede  til 
Farten  mod  de  Egne,  hvor  alle,  jeg  elsker,  alt,  jeg  har 
kært,  bygger  og  boer. 

Omtrent  lige  saa  længe  Unionen  mellem  Sve- 
rige og  Norge  (oprettet  ved  Rigsakten  af  6te  Aug. 
1815)  bestod,  har  Norge  hævdet  sin  Ret  til  eget 
norsk  Konsulatvæsen.  Det  fælles  Konsulatvæsens 
øverste  Ledelse  henlagdes  i  1858  under  den  fælles 
Udenrigsminister,  som  vedblivende  var  en  svensk 
Mand,  bosat  i  Stockholm. 

I  Løbet  af  90'erne  antog  det  norske  Krav  sta- 
dig tydeligere  og  stærkere  Form.  18de  Jan.  1902 
nedsattes  en  af  svenske  og  norske  Sagkyndige 
bestaaende  „Konsulatkomité"  til  Overvejelse  af 
de  Skridt,  der  burde  foretages  for  at  kunne  op- 
rette et  særskilt  Konsulatvæsen  for  hvert  af  de 
forenede  Riger  under  Bibeholdelse  af  den  di- 
plomatiske Repræsentations  Fællesskab.  Der  før- 
tes om  samme  Sag  vidtløftige  Forhandlinger 
mellem  de  to  Regeringer  gennem  Aarene  1902, 
1903  og  1904,  idet  Hovedsynspunktet  paa  svensk 
Side  var  Kravet  om,  at  „det  fælles  Udenrigs- 
styre ordnes  paa  en  for  Unionen  betryggende 
Maade"  (Skrivelse  fra  Kronprinsregent  Gustaf 
af  1ste  Marts  1905). 

7de  Februar  1905  vedtoges  det  i  sammensat 
(o;  svensk  og  norsk)  Statsraad  i  Stockholm,  at 
Forh*-ndlingerne  var  at  betragte  som  afsluttede. 
18de  Febr.  nedsatte  det  norske  Storting  derpaa 
en  „Specialkomité"  til  Udarbejdelse  af  Forslag 
til  Lov  om  Oprettelse  af  eget  norsk  Konsulat- 
væsen.  Ilte  Marts  afløstes  Ministeriet  Hage- 
rup-Ibsen  af  Ministeriet  Chr.  Michelsen- 
Løvland. 

10de  Maj  1905  afgav  „Specialkomitéen*  Ind- 
stilling til  Stortinget  om  Vedtagelse  af  Lov  om 
norsk  Konsulatvæsens  Oprettelse  (samt  Grund- 
trækkene for  dets  Organisation). 

18de  Maj  1905  vedtoges  Konsulatloven  en- 
stemmig i  Odelstinget,  23de  s.  M.  ligeledes  en- 
stemmig i  Lagtinget. 

Efter  at  Kong  Oscar  den  Anden,  som  paa 
Grund  af  Sygdom  midlertidig  havde  overdraget 
Regeringens  Førelse  til  Kronprinsen,  26de  Maj 
1905  atter  havde  overtaget  Regeringen,  afhold- 
tes 27de  s.  M.  Statsraad  paa  Stockholms  Slot 
angaaende  den  norske  Regerings  Indstilling  om 
Kongens  Sanktion  (Billigelse)  af  Stortingets  Be- 
slutning til  Lov  om  norsk  Konsulatvæsen. 

Kongen  nægtede  at  give  Loven  Sanktion. 


NORGES  SYVENDE  JUNI  1905 


LØRDAGEN  den  27de  Maj  1905,  ved  2-Tiden  om  Efter- 
i  middagen,  indløb  der  paa  Redaktionen  et  Telegram 
fra  Stockholm,  som  kort  meddelte,  at  Kong  Oscar  i  Stats- 
raadsmøde  havde  nægtet  at  give  den  norske  Konsulatlov 
Sanktion. 

Samme  Aften  afrejste  jeg  til  Stockholm. 

Der  var  ikke  forløbet  mere  end  fem  Uger,  siden  jeg 
efter  godt  og  vel  et  Aars  Fraværelse  var  vendt  tilbage 
til  Danmark  fra  en  Rejse  i  Asien  under  den  russisk- 
japanske Krig.  Derfor  stod  adskillige  Enkelheder  i  det 
tornefulde  nordiske  Anliggende,  hvis  Udvikling  nu  havde 
tilspidset  sig  til  en  akut  Krise,  usikkert  i  min  Erindring, 
og  kun  Hovedtrækkene  tegnede  sig  klart  for  Bevidst- 
heden. 

Toget  førte  mig  i  den  korte,  lyse  Sommernat  op  gen- 
nem Sveriges  dejlige  Land.  Jeg  mindedes  den  Erfaring, 
min  Gærning  har  indprentet  mig:  der  er  kun  én  Vej  at 
gaa,  naar  man  selv  vil  forstaa  Kærnen  i  en  Sag  og  har 
til  Opgave  at  fange  andres  Interesse  for  den  —  lade  sig 
helt  optage  af  den,  leve  sig  ind  i  den,  tænke  og  føle 
med  dem,  den  umiddelbart  vedrører.  Men  her,  i  denne 
Sag,  som  kun  tilsyneladende  er  viklet  ind  i  et  spidsfindigt 
Juristeris  filtrede  Næt,  kan  man  jo  heller  slet  ikke  andet! 
Det  er  ikke  fremmede  og  fjærne  Forhold  som  dem,  jeg 

nys  har  forladt,  der  tvinger  sig  ind  paa  En  med  dyster 
Vælde.  Nej,  det  er  en  nordisk  Strid  —  nære  Frænder, 
som  paa  Frændevis,  bittert  og  alvorligt,  bereder  sig  til 
det  Opgør,  der  længe  har  truet  med  at  sprænge  deres 
Sammenhold  og  nu  ikke  længere  kan  skydes  ud.  Et  Af- 
snit af  Nordens  Historie  er  skrevet  til  Ende.  Et  nyt  vil 
blive  grundlagt.  Hvor  skulde  man  da  som  Dansk,  der 
elsker  sit  nordiske  Fædreland,  kunne  undlade  spændt  at 
spejde  efter  Udviklingens  Tegn  eller  med  Hjærte  og 
Hoved  følge  dens  hastige  Gang! 

Norges  Storting  har  enstemmig  og  efter  et  enigt  Folks 
Vilje  vedtaget  en  Lov  om  Indførelsen  af  selvstændigt 
norsk  Konsulatvæsen.  Norges  Konge  har  benyttet  sin 
grundlovmæssige  Ret  til  at  nægte  denne  Lov  Billigelse. 
Men  denne  Kongens  Beslutning  vil  ingen  norsk  Mand 
tage  Ansvaret  for.  Den  samlede  Regering  indgiver  sin 
Afskedsbegæring;  Kongen  udtaler  selv,  at  han  ikke  er  i 
Stand  til  at  danne  et  andet  Ministerium.  Men  er  en  an- 
svarsfri, konstitutionel  Konge  overhovedet  i  Stand  til  at 
fatte  nogen  som  helst  Beslutning,  som  ikke  dækkes  af 
en  ansvarlig  Minister,  og  hvis  han  gør  det,  har  en  saadan 
Beslutning  da  Retskraft? 

Allerede  fører  Vejen  brat  ind  i  de  ørkesløse  Fortolk- 
ningers Tornekrat. 

Kongen  af  Norge  er  ogsaa  Sveriges  Konge.  Vide 
og  formaaende  Krese  i  hans  svenske  Folk  hævder  med 
Kendsgærningens  Ret,  at  de  forenede  Rigers  Konsulat- 
væsen er  et  fælles  Anliggende,  som  styres  af  den  ved 
selve  Rigsakten  indsatte,  fælles  Udenrigsminister.  Det 
ene  af  Rigerne  kan  altsaa  ikke  beslutte  en  selvstændig, 
ensidig  Ordning  af  dette  Anliggende  uden  at  gribe  ind  i 
Unionsforholdet  og  styrte  dets  Grundvold  omkuld.  Som 
Unionens  øverste  Vogter  maa  Kongen  da  her,  om  paa 

noget  Omraade,  gøre  sin  Myndighed  gældende  og  værge 
den  mod  Vold. 

Straks  lyder  fra  Norge  en  tusindtunget  Indsigelse:  Der 
findes  ingen  Unionskonge!  Rigsakten  kender  kun  en 
Konge  af  Norge  og  en  Konge  af  Sverige ;  han  er  ganske 
vist  samme  Mand;  men  han  bærer  to  Kroner.  Hans  Magt 
og  Myndighed  er  forskellig  i  hvert  af  Rigerne,  fordi  de 
tvende  Forfatninger  er  vidt  forskellige.  Skal  nu  det  frie, 
selvstændige  Kongerige  Norge  lade  sin  Lovgivning  være 
afhængig  af  Kongen  af  Sveriges  svenske  Synspunkter? 

Atter  leder  Vejen  stejlt  ned  i  Spidsfindighedernes 
Labyrint. 

Thi  alt  dette  er  jo  ikke  andet  end  tyndt  udhamrede 
Problemer  —  et  Puppehylster,  der  vil  blive  sprængt  og 
falde  til  Jorden  som  tørre  Skaller,  naar  Udviklingen  er 
fuldbyrdet,  og  de  levende,  flyvefærdige  Folketanker  bry- 
der ud. 

Konsulatloven  er  blot  en  Anledning.  Unionen  selv 
ligger  paa  Bordet  mellem  de  to  Folk.  Der  slides  i  Baan- 
det,  som  har  bundet  dem  sammen  i  snart  hundrede  Aar. 
De  veed  begge,  at  denne  Gang  er  det  den  afgørende 
Prøve.  Men  hver  har  sit  Formaal.  Den  ene  vil  søndre; 
den  anden  vil  hele.  Norge  hvæsser  den  Økse,  som  længe 
har  ligget  ved  Træets  Rod.  Sverige  grunder  paa  Udveje 
til  at  skaane,  hvad  gennem  saa  mange  Aar  har  skygget 
og  værnet.  Og  Kongemagten,  der  intet  vil  for  sig  selv, 
men  blot  Lykke  og  Retfærdighed  for  begge,  staar  hjælpe- 
løs —  afmægtig. 

Paa  Stockholms  Slot  har  de  forenede  Rigers  Konge 
nægtet  at  stadfæste  en  af  Norges  Storting  enstemmig  ved- 
taget Lov. 

Uhret  er  faldet  til  Slag.  Hvad  vil  der  ske,  naar  det 
ringer  Afgørelsens  Time? 

I  den  tidlige  Sommermorgen  (Søndag  den  28de  Maj) 
ankommer  jeg  til  Stockholm. 

Der  er  en  Del  Flag  paa  Husene,  men  de  er  hejst  i 
Anledning  af  Prinsesse  Ingeborgs  Fødselsdag  og  har  intet 
med  Gaarsdagens  Tildragelser  at  gøre.  Over  det  skønne, 
majestætiske  Slot  vajer  Kongeflaget  med  Unionsmærket. 
Paa  den  anden  Side  Strømmen,  ved  Riksmuseet,  ligger 
det  af  den  norske  Statsraads-Afdeling  beboede  Palæ  med 
Norges  rene  Flag  over  Taget.  I  Løbet  af  Formiddagen 
ser  jeg  fra  mine  Vinduer  i  „Hotel  Rydberg"  paa  Gustaf 
Adolf-Torvet  en  Del  Mennesker  vandre  over  til  Slottet. 
Det  er  Vagtparaden,  der  lokker.  Den  foregaar  som  paa 
enhver  anden  Sommer-Søndag.  Da  den  er  forbi,  spredes 
Tilskuerne  stilfærdigt  ud  over  Byen.  Gaderne  ligger  Dagen 
igennem  i  solet  Øde. 

Heller  ikke  i  Nærheden  af  de  norske  Statsraaders 
Bolig  foregaar  det  mindste  usædvanlige.  Ingen  standser 
for  —  som  det  hedder  —  at  betragte  den  Mur,  bag  hvil- 
ken der  sker  noget  mærkeligt.  Man  skulde  ikke  tro, 
Stockholmerne  havde  læst  deres  Søndagsaviser,  hvori 
Gaarsdagens  Statsraadsmøde  er  drøftet  i  alle  Enkelheder, 
og  hvori  der  sandelig  ikke  lægges  Skjul  paa  Øjeblikkets 
Alvor.  Men  maaske  tænker  de  smaaborgerlige  Familjer, 
der  spadserer  Søndagstur,  at  de  ikke  vil  lade  deres  Som- 
mer-Fridag forstyrre  af  alle  disse  Unions-Skriverier,  som 
dog  ikke  fører  til  noget.  Aar  ud  og  Aar  ind  har  der  nu 
været  talt  om  denne  norske  Konsulatlov,  uden  at  den 
er  bleven  til  noget,  og  uden  at  Livet  derfor  er  blevet 
forstyrret  i  sin  Gang.  Saa  er  det  vel  heller  ikke  saa  slemt 
nu.  Verden  staar  nok  til  Pinse. 

Det  er  naturligvis  kun  Erindringer  fra  Læsning  og  har 
intet  med  Virkeligheden  at  gøre,  naar  jeg,  idet  jeg  træk- 
ker i   Klokkestrængen   til   det   norske    Statsraads-Palæ, 

uvilkaarlig  tænker  paa  en  Legation  i  fremmed  Land  efter 
Krigserklæringens  Udstedelse.  Her  er  i  hvert  Fald  ingen 
væbnet  Vagt,  men  blot  en  fredelig  Portner,  som  lukker 
op  og  uden  Indvendinger  paatager  sig  at  bringe  mit  Kort 
op  til  Statsraadsafdelingens  Chef.  Straks  efter  faar  jeg 
Besked  om  at  komme  nærmere,  og  i  Løbet  af  faa  Minut- 
ter sidder  jeg  saa  i  dyb  Samtale  med  Statsminister  J. 
Løvland. 

En  bredskuldret,  stout  Mand,  der  vejer  tungt,  hvor  han 
træder.  Den  mægtige  Pande  skygger  frem  over  to  dybt- 
liggende Øjne  bag  Brilleglas.  Fuldskæget  og  det  spar- 
somme Haar  er  kun  let  graanet.  Han  ser  stræng  ud, 
næsten  bøs,  med  de  tætte,  rynkede  Bryn  og  de  faste,  lige 
Læber.  Der  er  noget  spartansk  ved  ham,  som  til  at  be- 
gynde med  holder  En  paa  Afstand.  Men  hans  trygge  Ro 
og  klare  Tale  indgyder  Tillid.  Han  rykker  efterhaanden 
nærmere  og  nærmere  —  ikke  i  Stød,  snarere  som  en 
Bog,  der  Blad  efter  Blad  bliver  rigere,  finere  og  mere 
fængslende.  Et  Smil  vover  sig  frem,  skøndt  Brynene 
stadig  er  rynkede  og  Øjnene  strænge  bag  Brillernes 
Krystal.  Sol  over  Dal  og  Sky  over  Fjæld  —  indtil  Smilet 
helt  sejrer.  Og  da  er  man  kommen  denne  kloge  og  stærke 
Mand  nær. 

Igaar  skete  det  altsaa,  at  Kong  Oscar  nægtede  Stad- 
fæstelse paa  Stortingets  enstemmig  vedtagne  Konsulat- 
lov. Et  historisk  Statsraad  paa  Stockholms  Slot ;  Indtrykket 
af  dets  Højtid  og  dybe  Alvor  behersker  endnu  Statsmini- 
ster Løvland. 

Han  havde  paa  den  norske  Regerings  Vegne  først 
saglig  begrundet  Lovens  Værd  for  Norges  Udvikling  og 
stærkt  fremhævet,  hvorledes  den  havde  samlet  alle  Par- 
tier og  alle  Samfundslag  i  fuld  Enighed.  Stortinget  havde 
omhyggelig  begrænset  Lovens  Omraade,  saa  alle  Spørgs- 

Begivenheder  jeg  oplevede  13 

maal,  der  fjærnere  eller  nærmere  rørte  ved  det  politiske 
Udenrigsstyre  og  Diplomatiet,  var  bleven  holdt  ude  fra 
den.  „Det  er  da,"  sluttede  Statsministeren  sit  Foredrag, 
„Nationens  sikre  Forventning,  at  Deres  Majestæt  vil  bil- 
lige og  stadfæste  denne  Lov." 

Den  gamle  Konge  havde  tavst  og  opmærksomt  hørt 
det  norske  Statsraads  Indstilling.  Nu  udfoldede  han  et 
beskrevet  Ark,  som  laa  foran  ham,  og  oplæste  —  beher- 
sket, men  dog  stærkt  bevæget  —  Kronens  Svar: 

„Kronprinsen  har  som  Regent  allerede  i  sammensat 
Statsraad  den  5te  April  anvist  den  eneste  Vej,  hvorpaa 
dette  vigtige  Anliggende  kan  fremmes  og  alle  Vanskelig- 
heder bør  kunne  udjævnes  —  nemlig  gennem  Forhand- 
ling. 

Jeg  istemmer  ubetinget  denne  Udtalelse  og  finder  det 
for  Tiden  ikke  tjenligt  at  sanktionere  denne  Lov,  der  er 
en  Forandring  af  Konsulatvæsnets  nu  bestaaende  Fæl- 
lesskab, som  ikke  uden  gensidig  Overenskomst  kan  bry- 
des. Den  nuværende  Ordning  er  oprettet  som  Følge  af 
Beslutning  i  sammensat  Statsraad,  og  derfor  kan  særskilt 
Konsulatvæsen  hverken  besluttes  for  Norge  eller  for 
Sverige,  før  Sagen  har  været  behandlet  i  samme  konsti- 
tutionelle Former,  overensstemmende  med  Rigsaktens  §  5. 

Da  jeg  nu  nægter  at  give  Loven  mit  Bifald,  støtter  jeg 
mig  til  den  Kongen  i  Grundlovens  §  30  og  §  78  hjemlede 
Ret.  Det  er  min  lige  store  Kærlighed  til  begge  Folk,  som 
gør  det  til  min  Pligt  at  udøve  denne  Ret." 

Svaret  var  givet,  og  der  fandtes  ingen  Vej  tilbage. 

Skøndt  Norges  Statsmænd  siden  Februar  Maaned  havde 
tænkt  sig,  at  Afgørelsen  vilde  komme,  netop  som  den  nu 
faldt  her  paa  Stockholms  Slot  —  stilfærdig  vemodigt, 
men  fast  og  uigenkaldelig  —  saa  følte  de  sig  dog  stærkt 
grebne  af  Virkelighedens  Alvor. 


NORGES  SYVENDE  JUNI   1905  195 

Der  blev  en  kort  Pavse. 

Da  henstillede  den  norske  Statsraadsafdeling  til  Kon- 
gen at  udsætte  den  videre  Behandling,  til  der  i  Chri- 
stiania kunde  blive  afholdt  Statsraad  med  det  samlede 
Ministerium  og  ikke,  som  her  i  Stockholm,  blot  med  en 
Afdeling  af  Norges  Regering.  Christiania  var  Stedet,  hvor 
Hans  Majestæt  kunde  tage  Stilling  til  denne  betydnings- 
fulde Sag,  som  vilde  kunne  føre  til  den  alvorligste  Krise. 

Men  Kong  Oscar  erklærede,  at  han  ikke  ønskede  at 
imødekomme  denne  Henstilling. 

Nu  skønnes,  at  alle  Broer  er  afbrudte. 

Stemmerne  hæves  ikke  i  Vrede  og  Bitterhed.  Den 
tilbageholdne  Ro  synes  paa  begge  Sider  blot  at  forøge 
Ordenes  Styrke  og  Magt. 

Statsminister  Løvland  udtaler,  at  Kongens  Afgørelse, 
der  er  bleven  truffen  mod  den  norske  Regerings  enstem- 
mige Indstilling  og  uden  nogen  norsk  Mands  Raad,  vil 
faa  uberegnelige  Følger.  Den  strider  mod  konstitutionel 
Statsskik;  den  underkender  Rigets  grundlovmæssige  Ret 
til  selv  at  afgøre  Sagen;  den  krænker  Norges  Frihed, 
Selvstændighed  og  Suverænitet.  Derfor  vil  den  utvivlsomt 
føre  til  Unionens  Opløsning.  I  hvert  Fald  vil  intet  Med- 
lem af  den  nuværende  Regering  kunne  medunderskrive 
Hans  Majestæts  Beslutning  og  derved  give  den  forfat- 
ningsmæssig Gyldighed.  Regeringen  begærer  Afsked. 

Kong  Oscar  svarer,  at  da  det  staar  ham  klart,  at  der 
ikke  nu  kan  dannes  nogen  anden  Regering,  saa  bifalder 
han  ikke  Statsraadernes  Afskedsansøgning.  De  havde  nu 
med  Frimodighed  sagt  deres  Mening  og  gjort  kraftige 
Forestillinger  mod  hans  Beslutning.  Men  samme  Grund- 
lovparagraf, der  paalægger  dem  denne  Pligt,  forbeholder 
ogsaa  Kongen  at  beslutte  efter  eget  Omdømme.  Der- 
for er  hans  Beslutning  fattet  med  grundlovmæssig  Ret, 

13« 

Og  Statsraaderne  har  nu  den  Pligt  at  affatte  og  under- 
skrive Protokollen  om  Sagens  Behandling  og  Afgørelse. 

Men  Statsraaderne  vægrer  sig  bestemt  herved.  Drøf- 
telsen taber  sig  en  Stund  i  historiske  og  statsretlige  For- 
tolkninger, indtil  Statsminister  Løvland  fører  den  tilbage 
til  Udgangspunktet. 

„Da  en  Sanktionsnægtelse"  —  udtaler  han  —  „ikke 
alene  vilde  være  aabenbart  skadelig  for  Riget,  men  tillige 
en  Fornægtelse  af  dets  Selvstændighed,  saa  afslaar  Stats- 
raadet  at  give  denne  Deres  Majestæts  Beslutning  Kon- 
trasignation.  Den  Normandy  som  gav  den,  vilde  fra  samme 
Stund  være  uden  Fædrelande 

Endnu  oplæses  saa  den  samlede  Regerings  Afskeds- 
begæring. 

Statsraadsmødet  er  forbi. 

Der  er  ikke  berammet  noget  nyt  for  en  overskuelig 
Fremtid.  I  Løbet  af  en  Dag  eller  to  afrejser  Medlemmerne 
af  den  norske  Statsraads-Afdeling  i  Stockholm  til  Chri- 
stiania. 

„Og  nu  —  hvad  vil  der  ske?"  spørger  jeg  Statsmini- 
ster Løvland,  da  han  har  sluttet  sin  Skildring. 

Men  hvorledes  skulde  han  kunne  svare?  Thi  ikke  han 
og  de  to  andre  norske  Statsraader  her  i  Stockholm,  men 
Norges  Storting  og  Regering  skal  afgøre,  hvilke  Skridt 
Hævdelsen  af  Nationens  Selvstændighed  kræver.  Nuvel 
ja  —  det  bærer  mod  en  skæbnesvanger  Krise  i  Nordens 
Udvikling;  den  maatte  være  blind,  som  ikke  kunde  se, 
at  nu  er  Baandet,  som  binder  to  af  de  skandinaviske  Ri- 
ger til  hinanden,  uhjælpelig  bristefærdigt. 

„Dog"  —  tilføjer  Statsministeren  med  Eftertryk  — 
„hvilke  endelige  Statsformer  der  vil  opstaa  paa  de  nu- 
værende Tilstandes  Ruiner,  veed  ikke  jeg  og  ingen  anden 
paa  denne  eller  hin  Side  Kølen.  Kun  dette  kan  jeg  sige, 

at  den  politiske  Udvikling  i  Norge,  som  har  ført  til  de 
Begivenheder,  hvorom  jeg  nys  fortalte,  og  overhovedet 
hele  Grundlaget  for  denne  Tids  Hændelser,  ikke  har 
været  eller  nu  er  blevet  antidynastisk  —  altsaa  fjendtlig 
overfor  Huset  Bernadotte  —  og  ikke  heller  antimonar- 
kisk,  altsaa  rettet  mod  Kongedømmet.  Det  norske  Folk 
tillægger  ikke  Begreberne  „Monarki"  eller  „Republik" 
Værdi  som  Trylleformler  med  Magt  til  at  skabe  Lykke 
og  Tilfredshed.  Hvem  der  paastaar  sligt,  kender  ikke 
Normændene." 

Dagens  svenske  Blade  har  næsten  alle  under  en  eller 
anden  Form  beskæftiget  sig  med  den  Mulighed,  at  Krisen 
i  Forholdet  mellem  de  to  forbundne  Riger  kunde  hidføre 
en  udenlandsk  Indblanding  i  deres  huslige  Anliggender. 
Selv  hvor  dette  ikke  siges  rent  ud,  dæmrer  mellem  Lin- 
jerne Tanken  om,  at  en  Sprængning  af  Unionen  vil  for- 
øge den  Fare,  som  fra  Rusland  truer  den  skandinaviske 
Halvø.  Saa  længe  Sverige  og  Norge  staar  sammen,  vil 
vel  deres  store  østlige  Nabo  ikke  forsøge  at  strække  Haan- 
den  ud  efter  nordisk  Eje;  men  opløses  deres  Forbund, 
saa  hver  af  dem  kun  er  ansvarlig  for  sin  egen  Skæbne, 
vil  Rusland  da  ikke  fristes  til  at  vove  Forsøget  paa  i  det 
nordligste  Norge  at  erhverve  den  isfrie  Havn,  den  „Ad- 
gang til  Havet",  som  det  har  maattet  opgive  at  vinde  ved 
Stillehavets  Kyster?  I  Times  i  London  har  Sveriges  be- 
rømte Forskningsrejsende,  Dr.  Sven  Hedin,  indgaaende 
drøftet  disse  Muligheder. 

Statsminister  Løvland  tror  ikke  paa  Ruslands  ildesin- 
dede Planer.  Selv  om  han  ikke  har  særligt  Kendskab  til 
de  Personligheder,  som  styrer  det  store  Rige,  saa  har 
mange  Aars  opmærksomme  Iagttagelser  og  en  fremskudt 
Deltagelse  i  det  offenlige  Liv  dog  givet  ham  det  Indtryk, 
at  de  russiske  Statsmænds  Holdning  overfor  Skandinavien 

har  været  korrekt,  og  at  den  Mistænkeliggørelse  af  deres 
Hensigter,  som  man  bestandig  støder  paa,  savner  Grund 
i  Virkeligheden. 

Men  den  Mulighed  er  naturligvis  tilstede  —  og  Pres- 
sen i  begge  Riger  har  da  ogsaa  allerede  nævnt  den  — 
at  Sverige  tænker  paa  gennem  en  Note  at  meddele  de 
fremmede  Regeringer,  hvad  der  er  sket  igaar  paa  Stock- 
holms Slot,  og  samtidig  at  gøre  sin  Opfattelse  af  det 
unionelle  Tvistemaal  gældende. 

Da  Samtalen  kommer  ind  paa  dette  Punkt,  spørger  jeg 
Statsminister  Løvland: 

„Hvis  nu  Udenrigsministeren  her  i  Stockholm  virkelig 
udsender  en  saadan  Note,  og  hvis  den  norske  Regering 
paa  sin  Side  ønsker  at  fremlægge  sine  Synspunkter  for 
de  fremmede  Kabinetter  —  ejer  Norge  da  et  Organ,  hvor- 
igennem det  som  suverænt  Land  kan  udføre  denne  sin 
Beslutning?" 

„Nej!"  svarer  den  norske  Minister  skarpt  og  med  hæ- 
vet Stemme.  —  Et  Øjeblik  efter  tilføjer  han: 

„Vi  har  ikke  en  Gang  Sikkerhed  for,  at  en  saadan  No- 
tes Indhold  vilde  blive  os  meddelt." 

Da  jeg  sent  paa  Aftenen  vender  tilbage  til  det  norske 
Palæ  for  efter  Løfte  at  forelægge  Statsminister  Løvland 
min  Gengivelse  af  vor  Samtale,  inden  den  afgaar  pr. 
Telegram,  finder  jeg  hele  den  norske  Statsraads-Afdeling 
i  Stockholm  samlet.  Lysekronen  er  tændt  og  skinner 
hyggelig  over  Mahogni-Bordets  blanke  Plade.  I  Sofaen 
sidder  Statsminister  Løvland,  med  Silkekalot  paa  Hovedet, 
og  Statsraad  Hagerup  Bull,  rygende  sin  Merskums- 
pibe; Statsraad  Bothner  vugger  i  en  Gyngestol,  med  et 
stort  svensk  Blad  udfoldet  over  sine  Knæ. 

Telegrammet  bliver  oplæst.  Enkelte  Steder  maa  jeg 

læse  to  Gange.  Hist  og  her  foreslaar  snart  den  ene,  snart 
den  anden  af  Statsraaderne  en  lille  Rettelse.  Vi  bliver  let 
enige;  her  er  rart  og  fredeligt  i  denne  Familje-Kres.  Saa 
repeterer  vi  det  hele  en  sidste  Gang.  Statsraaderne  kon- 
trollerer hverandres  Hukommelse  om  Gaarsmødets  For- 
løb og  andre  Enkelheder.  Endelig  er  alt,  som  det  skal 
være,  og  Statsminister  Løvland  siger  da  afsluttende: 

„Send  De  kun  rolig  det  Telegram  afsted.  Nu  risikerer 
De  ikke  at  blive  dementeret!" 

„Ja  Tak,  det  gør  jeg  saa.  Men"  —  tilføjer  jeg  og  lader, 
som  jeg  griber  efter  en  Pen  —  „endnu  har  jeg  blot  et 
Par  Ord  at  skrive  til . . ." 

„Og  hvad  er  det?" 

„Aa,  ikke  andet  end  denne  Linje:  Saaledes  vedtaget  i 
norsk  Statsraad  i  Stockholm  den  28de  Maj  1905." 

„Nej,  det  er  vel  aldrig  værd,  det!"  ler  Statsraaderne 
muntert. 


De  følgende  Dage  her  i  Stockholm  forløber  lige  saa 
roligt  som  den  første.  Bladene  meddeler,  at  Kongen  fra 
mange  Egne  af  Sverige  modtager  Hyldnings-Telegrammer 
i  Anledning  af  Sanktions-Vægringen.  Man  sporer  ogsaa  i 
Pressen  tydelig  den  varme  Sympati,  som  strømmer  den 
gamle  Monark  i  Møde,  og  som  er  et  smukt  Udtryk  for 
det  svenske  Folks  Forstaaelse  af  hans  Stillings  uløselige 
Vanskeligheder.  Da  Kongen  og  Kronprinsen  Mandag  Af- 
ten overværer  Forestillingen  i  det  kgl.  Teater,  lyder  der 
efter  Tæppets  Fald  Raab  paa  Nationalsangen  „Ur  svenska 
hjartans  djup  en  gang",  og  da  den  er  sunget  tilende,  bli- 
ver Kongen,  som  er  dybt  bevæget,  Genstand  for  begejst- 
ret Hyldest. 

Paa  Gustaf  Adolf-Torvet  standser  tætte  Grupper  foran 
de  Vinduer,  hvori  Bladene  opslaar  indløbne  Efterretnin- 
ger. Folk  venter  at  høre  Nyt  fra  Norge.  Men  Dag  efter 
Dag  gaar  til  Ende,  uden  at  Forventningerne  opfyldes. 
Man  kunde  næsten  tro,  de  vilde  tie  derovre.  Eller  i  hvert 
Fa'd  skriver  deres  Presse  da  saa  underlig  ved  Siden  af 
Hovedsagen.  Alvorlige,  næsten  dystre  Udtalelser  kommer 
gennem  Telegrafen  fra  Christiania  til  Stockholm;  man 
kan  nok  skønne,  at  der  foregaar  noget  vigtigt  og  vidt- 
rækkende hinsides  Grænsen;  men  intetsteds  faar  man 
klart  Svar  paa  de  to  Spørgsmaal:  Hvad?  og  Hvornaar?, 
som  dog  er  de  ene  afgørende.  Kong  Oscar  kaldes  „Fan- 
gen paa  Stockholms  Slot",  der  er  saa  haardt  bundet  af 
svenske  Paabud  og  Trusler,  at  det  end  ikke  er  bleven 
ham  muligt  at  begive  sig  til  Norge  for  dér  at  udøve  sit 
høje,  forfatningsmæssige  Hværv.  Eller  det  hedder,  at 
Norge  nu  staar  cverfor  Valget:  en  Konge  uden  Regering 
—  en  Regering  uden  Konge.  Eller  endelig  siges  det  tru- 
ende og  forjættende,  at  nu  er  Akkordens  Tid  omme,  og 
et  helt  frit  og  frigjort  Norge  maa  stige  frem  af  disse  Da- 
ges Udvikling. 

Men  hvad  ligger  der  bag,  og  naar  vil  Handlingen  slaa 
ud  i  lys  Flamme? 

Min  Vej  fører  mig  i  disse  sidste  Maj-  og  første  Juni- 
Dage  omkring  til  mange  fremragende  svenske  Mænd. 
Om  dem  alle  gælder  det,  at  deres  Tanker  er  stærkt  op- 
tagne af  Øjeblikkets  Begivenheder,  men  ogsaa,  at  næppe 
en  eneste  af  dem  for  Alvor  venter  et  uhjælpelig  afgø- 
rende Brud  med  Norge.  Buen  er,  sikkert  nok,  spændt  til 
sit  yderste ;  men  der  er  dog  en  Mulighed  for,  at  den  ikke 
vil  briste.  Man  kan  være  saa  nøgtern  man  vil  og  frygt- 
løst —  thi  hvad  skulde  der  være  at  frygte?  —  se  Virke- 
ligheden lige  i  Øjnene  .  . .  alligevel !  alligevel  dæmrer  Ud- 

sigten  til,  at  Uvejret  ogsaa  denne  Gang  vil  drive  over  og 
Baandet  mellem  Rigerne  holde. 

Thi  den  sunde  Fornuft  byder  Norge  at  vige  tilbage  fra 
det  yderste  Skridt.  Udenrigsministeren,  Grev  Aug.  Fer- 
sen Gyllenstolpe,  siger  dette  rent  ud,  da  han  slutter 
en  lang  Samtale,  hvori  han  har  udtalt  sig  fredeligt  imøde- 
kommende, med  disse  Ord:  „I  næsten  hundrede  Aar  har 
Unionen  bidraget  til  at  sikre  den  skandinaviske  Halvø 
Fredens  Velsignelse.  Jeg  mener  ikke,  at  Sverige  og  Norge 
tilsammen  er  stærke;  men  en  Adskillelse  vil  i  hvert  Fald 
ikke  gøre  dem  stærkere." 

Dette  er  ogsaa  Dr.  Sven  Hedins  Opfattelse.  Tilfældet 
vil,  at  jeg  taler  med  ham  en  sen  Aften,  netop  som  Efter- 
retningerne om  Japanernes  mægtige  Sejr  over  den  rus- 
siske Flaade  i  Stillehavet  fylder  Eftermiddagens  Blade. 
Nu,  mere  end  nogensinde,  er  det  vel  bleven  klart,  at 
Ruslands  Magt  for  lange,  lange  Tider  er  knust  i  hine 
fjærne  Egne.  Men  er  det  derfor  ogsaa  forbi  med  Rus- 
lands Trang  til  at  opnaa  Adgang  til  Havet?  Nej,  naar 
Vejen  til  Havet  er  spærret  mod  Øst,  saa  vil  Rusland 
søge  at  finde  en  ny,  lettere  og  sikrere  Retning,  der  kan 
føre  til  samme  Maal.  Kun  to  Veje  staar  det  da  aabne: 
enten  maa  det  fra  Centralasien  bryde  frem  mod  den  per- 
siske Havbugt  —  eller  det  maa  gøre  de  faa  Skridt,  der 
skiller  den  nuværende  russiske  Grænse  fra  Norges  nord- 
lige, isfrie  Havne. 

Den  første  Vej  er  —  siger  Hedin  —  oversaaet  med 
Vanskeligheder.  Den  anden  er  kort  og  bekvem.  Allerede 
har  Russerne  ført  en  Jærnbane  fra  Petersborg  frem  til 
Torneå.  Fra  den  russiske  Grænse  til  nærmeste  isfrie  Havn 
paa  norsk  Landomraade  er  der  kun  30  Kilometer  eller 
4  Mil  Her  er  heller  ingen  nævneværdige  Terræn-Vanske- 
ligheder og  ingen  militær  eller  politisk  Stormagt  at  over- 

vinde.  Skulde  man  ikke  synes,  disse  Kendsgærninger 
maatte  springe  enhver  i  Øjnene! 

Det  er  ingen  Indvending,  at  Rusland  selv  ejer  isfrie 
Havne  ved  Nordhavet.  Thi  Taage  ved  Nordkap  kan  helt 
standse  en  Flaade  eller  i  det  mindste  forsinke  den  be- 
tydelig. Tromsø,  for  Eksempel,  vilde  ligge  en  Valplads 
til  Søs  30  Timer  nærmere  end  Russernes  egne  Havne. 
Og  30  Timer  —  det  er  Afgørelsen !  Vi  saae  det  ved  Port 
Arthur,  om  vi  ikke  havde  vidst  det  før. 

Hvis  nu  Norge  bryder  Unionen  —  hvis  altsaa  Sverige 
frigøres  for  bestaaende  Forpligtelser  og  derved  den  stær- 
keste af  de  to  Magter  udløses  af  den  nuværende  For- 
ening, da  vil  Rusland  saa  meget  lettere  kunne  udføre  de 
Planer,  det  efter  Hedins  faste  Overbevisning  før  eller 
senere  vil  sætte  i  Værk.  Vedbliver  Unionen  derimod  at 
bestaa,  saa  vil  Rusland  i  hvert  Fald  faa  større  Vanske- 
ligheder at  overvinde  end  i  det  modsatte  Tilfælde  .  .  . 
„Og  det  nytter  ikke  at  ville  nægte  det;  thi  jeg  veed  det" 
—  siger  Hedin  —  „Rusland  har  nu  alligevel  en  god  Del 
Respekt  for  Sverige." 

„Man  kunde  da  ogsaa,"  indskyder  jeg,  „drage  den 
Slutning  af  Deres  Udtalelser,  Dr.  Hedin,  at  Unionens  Op- 
løsning, seet  fra  et  udelukkende  svensk  Synspunkt,  vilde 
blive  en  Fordel." 

„Ja,  selvfølgelig.  Vi  vilde  kunne  vinde  baade  Tid  og 
Kræfter  til  at  udvikle  vore  egne  Muligheder  og  Ævner. 
Her  er  jo  Liv  overalt.  Der  er  meget,  som  bryder  paa  og 
vil  frem.  Dette  Folk  er  vaagent  og  vil  have  Lov  at  tage 
fat.  Der  har  ligesom  været  Bremse  paa  os.  Vore  ledende 
politiske  Mænd  er  altfor  optagne  af  Unionen,  Unionen  og 
atter  Unionen!" 

„Alligevel  holder  De  paa  den,  Dr.  Hedin!" 

„Ja,  det  gør  jeg,  naar  vi  blot  har  en  Union,  som  skaber 


NORGES  SYVENDE  JUNI    1905  203 

Fred  og  Tilfredshed.  Og  hvorfor  skulde  den  ikke  kunne 
bringes  tilveje?  .  . .  Desuden  mener  jeg,  at  det  kan  faa 
farlige  Følger  at  opløse  det  nu  bestaaende  Forbund,  fordi 
derved  hele  Nordevropas  Magtfordeling  bliver  forskudt. 
Skandinavien  vil  da  ophøre  at  virke  som  Stødpude-Stat. 
Begge  Rigernes  Stilling  til  de  nærmeste  Stormagter  i  Øst, 
Vest  og  Syd  bliver  vanskeliggjort.  Et  søndret  Hele  har 
ikke  den  Modstandskraft  som  et  fast  sammenknyttet  Stats- 
forbund." 

„Saa  langt  ser  vel  kun  de  færreste  her  i  Sverige.  Man 
sporer  jo  næppe,  at  den  bitre  og  skæbnesvangre  Strid, 
som  nu  udkæmpes,  optager  det  svenske  Folks  dybere 
Interesse." 

„Nej,"  svarer  Hedin  og  taler  sig  ivrigere  og  ivrigere. 
„Nej,  De  maa  ikke  vente  Demonstrationer  og  den  Slags 
Ting  her  i  Landet,  i  hvert  Fald  da  kun,  hvad  Byarbej- 
derne kan  sætte  i  Scene.  Svenskerne  er  et  gammelt  ari- 
stokratisk Folk,  der  har  ført  sine  Krige  over  Evropa,  og 
som  har  gaaet  for  meget  igennem  til,  at  det  let  skulde 
tabe  sin  Selvbeherskelse.  Vi  blev  ikke  overmodige  af 
Breitenfeldt,  Liitzen  eller  Narva.  Vi  vred  ikke  Hænderne 
i  Fortvivlelse  over  Poltava.  Saa  jeg  tror  ikke,  det  bliver 
Norge,  som  bringer  os  ud  af  Fatning!  .  . .  Den  svenske 
Bonde  er  oplyst  om,  hvad  der  foregaar,  og  tænker  der- 
over. Men  han  glemmer  ikke  derfor  at  pløje  sin  Jord. 
Hans  Forfædre  har  gennem  mange  Slægtled  kæmpet  for 
Fædrelandets  Storhed  og  Frihed,  og  han  er  selv  for  klog 
og  for  tryg  til  af  Døgnets  politiske  Strid  at  lade  sig  for- 
lede til  at  samle  Stene  for  Brød.  Han  er  ingen  politisk 
Parvenu,  der  jager  efter  suveræne  Sæbebobler,  og  han 
veed  —  som  det  er  bleven  sagt  —  at  hidtil  er  Jerikos 
Mure  de  eneste,  der  er  bleven  skregne  omkuld!" 

Samtalen  har  varet  saa  længe,  at  den  korte  Sommer- 

nat  allerede  er  omme,  og  Dagen  gryer  over  Stockholm. 
Men  endnu  holder  vi  en  god  Tid  ud  sammen,  medens 
Hedin  —  ung,  ivrig,  tændende  —  drøfter  Mulighederne 
for  paa  det  gamle  nordiske  Forbunds  Ruiner  at  opbygge 
et  nyt,  Ideal- Unioneriy  hvorom  han  drømmer  .  .  . 

Den  socialdemokratiske  Fører,  Hjalmar  Branting,  ser 
anderledes  paa  Sagen.  Hvad  der  nu  sker,  optager  ikke, 
fortæller  han.  Folkets  brede  Lag ;  dets  Tanker  kreser  om 
Stemmeretten  og  Lønkampen.  Kun  i  to  Tilfælde  vil  der 
vokse  en  stærk  Folkemening  frem  i  Unionsspørgsmaalet, 
og  det  er:  for  det  første,  hvis  Udlandet  skulde  blande  sig 
i  Udviklingen,  og  for  det  andet,  hvis  Sverige  skulde  gøre 
Mine  til  at  bruge  Magt.  I  dette  sidste  Tilfælde  vil  der 
øjeblikkelig  blive  erklæret  Storstrejke  over  hele  Landet. 
Norge  skal  have  Lov  at  gaa  sine  egne  Veje.  Nu,  da  Rus- 
land har  begge  Arme  fulde,  er  Tiden  desuden  gunstig  til 
at  faa  en  Ordning  paa  det  unionelle  Forhold. 

I  Pressen  kaster  Stockholms-Tidningen  Spørgsmaalet 
om  en  Personalunion  ud  til  Drøftelse.  Kun  det  fælles 
Kongehus,  intet  andet,  skal  bevares.  Resten  af  den  gamle 
Union  fortjener  ikke  bedre  end  at  gaa  til  Grunde. 

Men  heller  ikke  denne  Tanke  vinder  Tilslutning.  Det 
liberale  Samlingspartis  Fører,  Vice-Herredshøvding,  Ad- 
vokat Karl  Staaf,  en  højt  anset  og  indflydelsesrig  Poli- 
tiker, omgaaes  med  helt  andre  Planer.  Han  tænker  sig 
Oprettelsen  af  et  Embede,  hvorunder  de  to  Rigers  fælles 
Anliggender  kan  henlægges,  altsaa  Indsættelsen  af  en 
Unionskansler,  som  skiftevis  skulde  være  en  Normand  og 
en  Svensker.  Han  venter  dog  næppe  selv  en  saadan 
Ordnings  Gennemførelse,  fordi  Normændene  ikke  i  denne 
Tid  er  at  faa  i  Tale  .  . . 

Overalt  her  i  Stockholm  møder  mig  da  det  samme  Ind- 
tryk: Tro  paa  Unionens  Værdi  for  begge  Folk  og  Ønsket 

om  at  kunne  finde  Veje  og  Midler  til  at  bevare  den  i 
Aarene,  som  kommer. 

Mon  den  svenske  Bonde  deler  denne  Tro  og  dette 
Ønske? 

En  Uge  er  nu  gaaet  siden  Sanktionsnægtelsen  paa 
Stockholms  Slot;  men  stadig  ingen  tydelige  Tegn  paa, 
at  Norge  vil  træffe  den  Afgørelse,  hele  Norden  i  Spæn- 
ding venter  paa.  Jeg  beslutter  da  at  lægge  Vejen  til 
Christiania  op  over  Dalarne,  Grænselandet,  det  mest 
svenske  af  alle  svenske  Landskaber  med  sit  religiøst 
grebne  Bondefolk,  hos  hvem  Kongetroskab  og  stolt  Fri- 
sind er  forenet. 

Lørdag  Aften  den  3.  Juni  ankommer  jeg  over  Falun 
til  den  lille  By  Råttvik  ved  Siljan.  En  Vogn  staar  rede 
paa  Stationen  for  at  køre  mig  ud  til  Landsbyen  Tållberg, 
hvor  Dalarnes  Riksdagsmand,  Bonden  Daniel  Persson 
boer. 

En  mild  og  dejlig  Sommeraften.  Vejen  snor  sig  bakket 
og  lunefuld  langs  Siljans  Bred.  Røde  Træhuse  hygger 
sig  mellem  højtidelige  Graner  og  hvide  Birke  i  Udspring. 
Kvidrende  Lærker  stiger  over  Markens  blomsterstrøede 
Græstæppe.  Majstangen  staar  endnu  ude  og  minder  om, 
at  nys  er  Sommeren  kommen  her  til  Nord.  Piger  med 
hjemmevævede  Kjoler  og  Forklæder  i  brogede  Farver 
trækker  Køerne  til  Vands.  Karle  i  blaat  Vadmel  og  med 
Knæbenklæder  af  gult  Skind  kører  Hestene  hjem  fra 
Arbejdet  i  Ageren.  Snart  dybt  nede,  snart  saa  nær,  at 
Vognens  Hjul  skurer  i  Breddens  Smaasten,  ligger  Siljan 
blank  og  blaa,  med  rødmende  Skyers  og  lysviolette  Taa- 
gers  glidende  Flugt  hen  over  sine  sagte  nynnende  Bølger. 
En  gemt,  undselig  Kirke  ringer  et  Sted  Solen  ned.  Men 
Lyset  viger  ikke  fra  Sø  og  Land,  dæmpes  blot  ned  under 
den  mægtige  Himmelkuppel,  som  hvælver  sig  deroppe. 

hvor  fjærne,  blege  Stjærner  tændes,  og  hvorhen  Dal- 
folkets Tanker  vandrer,  nu  da  Dagens  Slid  er  omme. 

Det  er  trangt  at  skulle  tale  med  Daniel  Persson  her 
i  hans  kønne,  venlige  Stue  om  Konsulatlov,  Sanktions- 
nægtelse  og  Union.  Alle  disse  politiske  Kunstudtryk  og 
Begreber  ligger  ligesom  langt  borte  fra  dette  dejlige  Sted 
og  hører  til  i  en  anden  Atmosfære  end  denne  Sommer- 
aftens kølige,  klare  Luft. 

Men  unyttigt  at  ville  slippe  udenom.  Thi  den  kloge, 
vaagne  Dalbondes  Hjærte  er  fuldt  af  Dagens  Strid.  Og 
ikke  han  alene  tænker  aarle  og  silde  derpaa.  Her  i  Da- 
larne er  alt  Folket  optaget  af,  hvad  der  vil  ske.  Thi,  siger 
Daniel  Persson,  „vi  Dalbønder  og  vor  Husstand  læser 
den  hellige  Skrift  og  Aviserne." 

Normændene  gør  sig  sagtens  nu  rede  til  at  sprænge 
Unionen  og  derved  begaa  en  svar  Synd  mod  den  gamle, 
ærværdige  Konge,  mod  det  svenske  Broderfolk  og  mod 
sig  selv.  Med  Trygheden  i  Norden  vil  det  da  være  omme. 
Det  er  strænge  Tider,  vi  gaar  imøde. 

Ikke  altid  har  det  svenske  Folk  handlet,  som  det  burde 
overfor  Normændene.  Man  bliver  nok  nødt  til  smukt  at 
erkende  ogsaa  sine  egne  Fejl.  Sverige  har  blandet  sig  i 
Anliggender,  som  var  Normændenes  og  deres  alene  — 
f.  Eks.  Flagsagen  —  og  har  baade  den  ene  og  den  anden 
Gang  ladet  det  skorte  paa  Hensyn.  Men  har  nu  ikke 
ogsaa  baade  Konge,  Kronprins  og  Sveriges  Riksdag  nys 
rakt  dem  en  Broderhaand  til  aaben  og  ærlig  Forhandling 
om  alt,  hvad  der  er  de  to  Riger  imellem !  Norge  har  vist 
den  bort.  Og  nu  hører  man  derovre  fra  mange  stygge 
Ord  og  især  denne  bestandige  Mistanke,  at  Kongen  og 
det  svenske  Folk  skulde  pønse  paa  ondt  mod  dem.  Dette 
er  skammeligt  og  dybt  krænkende.  Normændene  er  vore 
Brødre;  sandelig  løfter  vi  da  ikke  Haand  mod  dem!  Alle- 

rede  er  det  strængt  og  mismodigt,  hvis  vi  skal  skilles. 
Men  værre  dog,  hvis  vi  skal  skilles  i  Bitterhed. 

Endnu  er  det  gamle  Baand  imidlertid  ikke  bristet.  Maa- 
ske  vil  det  holde,  om  Gud  giver  sin  Velsignelse  dertil . . . 
Og  hvorfor  skulde  de  gode  Mænd  i  begge  Riger  ikke  kun- 
ne finde  paa  Udveje  til  en  Løsning?  Den  Smule  Konsulat- 
væsen maa  man  da  nok  kunne  faa  skilt  ud  af  Fælles- 
skabet, hvad  der  baade  vilde  være  klogt  og  nødvendigt, 
da  Norge  og  Sverige  ikke  har  de  samme  økonomiske 
Interesser.  Og  nu  Udenrigsstyret!  Der  maatte  vel  kunne 
indrettes  et  Slags  Fællesraad  eller  saadan  noget.  Heroppe 
i  Dalarne  kan  vi  godt  tænke  os  at  lægge  de  forenede 
Rigers  Udenrigsstyre  i  en  norsk  Unionskanslers  eller 
en  norsk  Udenrigsministers  Haand.  Vi  elsker  vor  Næste, 
og  vi  har  Tillid  til  ham  .  .  . 

„Men"  —  indskyder  jeg  —  „sig  mig,  Riksdagsmand 
Persson  —  hvis  nu  Unionens  Opløsning  blot  blev  et 
Skridt  paa  Vejen  hen  imod  det  største  og  bedste :  et  For- 
bund mellem  de  tre  skandinaviske  Folk!" 

„Dette  er  en  stor  Tanke,  som  vi  her  i  Dalarne  ofte 
har  syslet  med,"  svarede  Daniel  Persson  helt  højtidelig. 
„Men  jeg  mener,  vi  alle  tre  kender  hverandre  for  lidt. 
Dalarnes  Historie  er  fyldt  med  Minder  om  Danmarks  og 
Sveriges  indbyrdes  Fjendskab.  Det  Slægtled,  hvortil  jeg 
hører,  er  vokset  op  i  Fortællingen  om  vor  Ufred.  I  min 
Barndoms  Lege  var  Fjenden  altid  en  Dansker. 

Saa  kom  Eders  Krig  i  1864. 

Har  den  ikke  gjort  anden  Gavn,  saa  har  den  i  hvert 
Fald  hos  os  vakt  Bevidstheden  om,  at  I  og  vi  tilhører 
samme  Folkestamme,  og  at  I  har  lidt  ondt  trods  Eders 
gode  Ret. 

Siden  er  det  da,  som  har  Minderne  om  Fjendskab  og 
Ufred  mistet  deres  Bitterhed. 

Men  saa  er  der  Normændene  og  os.  Hvor  har  vi  dog 
ikke  skændtes  i  disse  niti  Aar,  der  skulde  have  forenet 
os  som  Brødre!  For  idel  Splid  og  Tvedragt  har  vi  næppe 
kunnet  øjne  hinandens  gode  Egenskaber. 

Nej,  nej,  der  skal  Tid  og  især  Kundskab  og  Oplysning 
til,  inden  vi  tre  ret  kan  gøre  os  det  klart,  hvor  nær  vi 
staar  hverandre,  og  hvor  haardt  vi  har  hverandres  Hjælp 
behov ! " 

Daniel  Persson  standsede  en  Stund.  Gennem  det  aabne 
Vindu,  mod  hvis  Ruder  en  nysudsprungen  Birks  Grene 
sagte  slog,  strømmede  den  lyse  Nats  friske  Kølighed  ind 
til  os  og  førte  med  sig  en  Duft  af  dugvaad  Muld  og 
Planteflor  i  Vækst. 

„Det  vil  komme  engang,"  sagde  Dalbonden  stille. 
„Det  vil  komme  engang,  de  tre  nordiske  Rigers  For- 
bund! Dog,  tro  mig,  dette  Maal  skal  vi  ikke  tale,  men 
leve  os  frem  til." 


Mandag  Formiddag  den  5te  Juni  naaede  jeg  endelig 
til  Christiania. 

Næppe  har  jeg  besøgt  mine  nærmest  boende  Venner, 
før  det  bliver  mig  klart,  at  her  blæser  Vinden  fra  en  helt 
anden  Kant  og  med  en  ganske  anden  Styrke  end  i  Sve- 
rige. 

Ikke  fordi  der  føres  noget  voldsomt  Sprog.  Alle  er  i 
straalende  Humør  og  stemt  til  Fest.  Heller  ikke  fordi 
der  fortælles  om  vidtgaaende  Planer,  som  nu  er  deres 
Virkeliggørelse  nær,  om  Revolution,  der  forberedes,  om 
Krig,  der  stunder  til.  Langtfra!  Selv  paa  de  ledende 
Blades  Redaktionskontorer  tier  alle,  fra  Chefredaktøren 
til    yngste   Medarbejder,   naar  Talen  falder  paa   Enkel- 

heder  vedrørende  Form  og  Indhold  af  den  Afgørelse,  som 
forestaar.  Jeg  er  inderst  inde  ikke  helt  sikker  paa,  at 
disse  Mænd  selv  veed,  hvad  Storting  og  Regering  i  denne 
Tid  har  drøftet  og  besluttet.  Men  hvis  de  virkelig  veed 
Besked,  saa  kender  de  i  hvert  Fald  til  Fuldkommenhed 
Kunsten  at  skjule  deres  Viden.  Ikke  én  røbende  Linje 
kommer  frem  i  Pressen,  som  optrykker  det  ulideligste 
og  ligegyldigste  Sommerstof,  der  har  ligget  gemt  paa 
Bunden  af  Manuskriptdynger  og  langt  tilbage  i  sjældent 
aabnede  Skuffer.  Ikke  saa  meget  som  en  undsluppen 
Ytring  i  en  ivrig  ført  Samtale  forraader  Kendskab  til  den 
ubetydeligste  Kendsgærning  fra  Dagenes  og  Nætternes 
endeløse  Forhandlinger  ovre  i  Stortingsbygningen.  Her 
er  to  Verdner,  Stortinget  og  det  øvrige  Christiania.  De 
er  adskilt  ved  tykke  Mure  og  laasede  Døre.  Alligevel  er 
de  forbundne  med  et  Næt  af  usynlige  Traade;  deres  Tan- 
ker mødes;  deres  Hjærter  slaar  i  Takt. 

Thi  fælles  for  det  Par  Hundrede,  som  veed  noget,  og 
for  Hundredtusinderne,  som  intet  veed,  er  Viljen  til  ubrø- 
delig at  holde  sammen,  indtil  Maalet  er  naaet.  Det  bærer 
mod  Afgørelsen.  En  ny  Tid  oprinder.  Alt,  hvad  der  har 
trykket  og  knuget,  skal  kastes  bort.  Dette  er  Maalet! 
Hvem  spørger  om  Former?  De  betyder  jo  dog  saa  lidet 
mod  Visheden  om,  at  her  fylker  sig  et  Folk  Skulder  ved 
Skulder  for  at  løfte  Riget  til  lykkeligere  Kaar,  højere 
Stræben,  rigere  Vækst!  Hver  enkelt  har  sit  Ansvar;  thi 
alle  er  Medvidere  i  den  store  Hemmelighed,  at  nu  spræn- 
ger Norge  de  Baand,  det  har  følt  som  Lænker.  Fædre- 
landskærligheden er  ikke  en  Pryd,  der  tages  paa  til  Fest 
og  Gilde  —  ikke  noget  fjæmt,  taaget,  abstrakt  noget, 
hvorom  der  synges  og  tales  .  . .  men  den  er  Sikkerheden 
for,  at  Du  og  jeg,  alle  Normænd  fra  Nordkap  til  Lindes- 
næs,  tænker  et  og  det  samme,  staar  Haand   i  Haand, 

kender  hverandre  som  Sammensvorne  og  er  rede  ved 
første  Signal.  Ingen  lurvet  Fordel  for  Nabo  eller  Genbo. 
Udbytte  for  alle  —  og  lige  rigeligt  til  hver,  som  føler 
sig  ét  med  sit  Folk.  Komme  da,  hvad  der  vil.  Nu  synker 
den  gamle  Tid  i  Graven,  og  det  unge,  frie  Norge  stiger 
frem  i  forjættende  Gry! 

Paa  Gader  og  Stræder,  i  Caféer  og  Privathjem  svirrer 
det  En  om  Ørene  med  Grundlov,  Rigsakt  og  Sanktions- 
vægring.  Der  har  været  mere  end  otte  Dage  til  at  tale 
ud  om  alt  dette ;  saa  længe  imidlertid  Stortinget  ikke  har 
ladet  høre  fra  sig,  maa  det  gamle,  endevendte  Stof  stadig 
holde  for. 

Og  Stortinget  tier  haardnakket.  Det  holder  ganske  vist 
Møder  snart  samlet,  snart  i  Udvalg,  og  paa  alle  Tider  af 
Døgnet.  Men  ikke  en  Stavelse  af,  hvad  der  siges  derinde, 
kommer  udenfor  dets  Mure.  Bladene  synes  ikke  en  Gang 
at  vide,  at  det  overhovedet  er  samlet  til  Arbejde.  Det  er 
ligesom  forsvundet.  En  Kamel  slipper  lettere  gennem  et 
Naaleøje  end  en  Uvedkommende  gennem  en  af  Stortingets 
Døre.  Jeg  kender  personlig  mange  Stortingsmænd,  men 
træffer  ikke  en  eneste  af  dem.  De  er  som  sunkne  i 
Jorden.  Statsminister  Løvland  gaar  forbi  mit  Vindu  paa 
„Grand";  jeg  skynder  mig  ud  for  at  hilse  paa  ham  og 
sige  Tak  for  sidst  i  Stockholm.  Der  er  siden  da  kun  gaaet 
en  Uge  og  en  Dag.  Men  han  kender  mig  vist  ikke  rigtig 
mere,  faar  i  hvert  Fald  kun  Tid  til  lige  at  sige  Goddag, 
og  lader  sig  saa  hurtigst  mulig  opsluge  af  den  store,  tavse 
Stortingsbygning. 

Er  Folk  saa  smaat  begyndt  at  blive  utaalmodige?  Synes 
de,  at  ni  Dage  er  for  lang  Tid  at  bruge  til  at  smedde  det 
Vaaben,  hvormed  Unionsbaandet  skal  hugges  over  og  en 
ny  Statsform  indsættes? 

Thi  lad  os  blot  ikke  lege  med  Ordene,  men  sige  rent 

ud,  hvad  det  drejer  sig  om.  Hvorledes  Stortinget  vil  bære 
sig  ad  med  at  opløse  Unionen,  og  hvad  det  vil  sætte  i 
Stedet  for  den  Kongemagt,  der  har  afsat  sig  selv  —  det 
er  Spørgsmaal,  som  ikke  kan  besvares.  Men  naturligvis 
skal  Unionen  opløses,  og  da  det  ikke  kan  ske  uden  at 
fjærne  Kongemagten,  saa  bliver  den  fjærnet.  Intet  er 
mere  indlysende.  Tro  ikke,  der  er  nogen  Hemmelighed 
i  det.  Men  netop  fordi  det  er  saa  ligetil,  kunde  Stortinget 
maaske  nok  have  gjort  sig  færdig  noget  hurtigere  . .  . 

En  god  Ven,  der  udtaler  dette,  betror  mig  samtidig 
under  Tavsheds  Løfte,  at  der  fra  formaaende  Borgere  i 
Byen  er  sendt  Stortinget  et  Vink  om,  at  nu  maa  det  se 
at  skynde  sig.  Paa  Redaktionskontorerne  har  man  imid- 
lertid endnu  ikke  sent  Mandag  Aften  (5te  Juni)  fra  Stor- 
tinget modtaget  nogen  som  helst  Meddelelse  til  Offen- 
liggørelse.  Der  maa  findes  mere  Manuskript  frem  om 
Grøftegravning  og  Snekastning.  Men  jeg,  som  ikke  er 
bundet  til  disse  vigtige  Æmner,  sender  samme  Mandag 
Aften  mit  Blad  et  langt  Telegram,  hvori  jeg  bebuder 
Unionens  Opløsning  og  Kongens  Afsættelse 
inden  Ugens  Udgang.  Disse  næsten  unaturlig  store  Ord 
er  lige  ved  at  forskrække  mig  selv.  Alle  de  svenske 
Planer  om  Udveje  og  Forbedringer  kimer  for  mine  Øren. 
Jeg  er  vis  paa,  de  i  København  vil  tro,  jeg  er  bleven 
besat  af  vild  Sensationslyst.  Men  det  faar  ikke  hjælpe. 
Thi  Sandheden  er,  at  vi  har  Revolutionen  paa  Trapperne. 

Hvis  jeg  har  haft  nogen  Tvivl  om  min  Hjemmel  for 
dette  Telegram,  saa  maa  den  i  hvert  Fald  svinde  nu,  da 
jeg  Tirsdag  Formiddag  (6te  Juni)  aflægger  Fridtjof 
Nansen  et  Besøg  paa  hans  Ejendom  „Lysaker"  ved 
Christiania  Fjord  og  hører  ham  tale.  Thi  næppe  er  de 
første  Hilsner  vekslet,  før  han  udbryder: 

14* 

„Ja!  Afgørelsens  Øjeblik  er  nu  kommet.  Unionen  har 
ophørt  at  være  til." 

Han  vandrer  frem  og  tilbage,  medens  han  højt  og  i 
klare,  faste  Sætninger  følger  den  Tankerække,  som  helt 
optager  ham: 

„Unionen  har  ophørt  at  være  til.  Den  stod  ikke  til  at 
redde.  Den  maatte  briste,  fordi  der  var  en  himmelvid 
Forskel  paa  Forfatningerne  i  de  to  Stater,  den  skulde 
knytte  sammen.  Den  maatte  briste,  fordi  Sveriges  Op- 
fattelse af  dens  Vilkaar  altid  har  været  ydmygende  for 
Norge. 

Om  alle  Sveriges  Tilbud  til  os,  ogsaa  det  sidste,  gælder 
et  og  det  samme:  de  kommer  for  sent.  Samtidig  sporer 
vi  nu  hos  vore  Frænder  derovre  en  vis  overlegen  Lige- 
gyldighed for  Unionen.  Veed  De,  hvorfor?  Jeg  skal  sige 
Dem  det.  Saa  længe  Unionen  kunde  bestaa  under  svensk 
Overhøjhed,  var  den  god  nok.  Men  naar  det  er  uigen- 
kaldelig forbi  med  Overhøjheden,  bryder  Svenskerne  sig 
ikke  længere  om  Unionen! 

Saadan  hænger  det  nok  ogsaa  sammen  med  Konge- 
magtens Stilling  . . .  Jeg  siger  udtrykkelig  Kongemagten. 
Thi  der  er  ingen  Normand  —  i  hvert  Fald  gælder  det 
da  ubetinget  mig  —  som  nærer  personlig  Uvilje  mod 
Kongen.  Tværtimod  ærer  jeg  ham  og  ser  op  til  hans 
mange  fremragende  Egenskaber  . . .  Men  taler  ikke  Sank- 
tions-Vægringen paa  Stockholms  Slot  tydeligt  til  os  alle! 
Læg  Mærke  til  dette,  at  Kongens  Afgørelse  i  et  rent 
norsk  Anliggende  faldt  i  Sveriges  Hovedstad,  uden  at 
nogen  af  Kongens  norske  Raader  var  hørt!  Kongen  havde 
sit  Svar  nedskrevet  forud  og  oplæste  det  uden  at  lade 
sin  Beslutning  paavirke  af  de  i  det  norske  Statsraad  faldne 
Udtalelser.  Og  han  fastslog  dog  selv  i  dette  Svar,  at  han 
var  sig  fuldt  bevidst,  at  han  nu  foretog  en  Handling,  der 

afskar  ham  fra  at  danne  en  norsk  Regering,  som  vilde 
tage  Ansvaret  for  hans  Beslutning.  Ser  De  ikke  klart, 
hvad  dette  betyder?  For  Kongemagten  stod  Sagen  saa- 
ledes,  at  den  maatte  træffe  sit  Valg  mellem  Sverige  og 
Norge.  Sverige  havde  opgivet  Unionen,  og  Kongemagten 
opgav  da  Norge. 

Nuvel,  menneskelig  set  er  dette  Valg  forstaaeligt  nok. 
Men  Valget  er  ogsaa  hermed  truffet.  Kong  Oscar  har  selv 
frasagt  sig  sin  Virksomhed  som  Norges  Konge.  I  Over- 
ensstemmelse hermed  skrider  det  norske  Folk  da  nu  til 
Handling." 

Fridtjof  Nansen  afviser  kort  og  bestemt  alle  Forslag 
om  Unionskanslere  og  den  Slags  Udveje.  Den  Fare,  der 
maatte  true  fra  Rusland,  kender  Normændene  lige  saa 
godt  som  Svenskerne;  men  den  vokser  ikke,  blot  fordi 
hvert  Folk  kommer  til  at  staa  alene.  I  hvert  Fald  kan 
den  da  ikke  blive  større,  end  den  er  nu,  hvor  Mistilliden 
mellem  Halvøens  to  Nationer  umuliggør  Samarbejde. 

„Vi  veed  helt  nøje"  —  fortsætter  Nansen  —  „at  der 
vil  møde  os  store  Vanskeligheder,  megen  Modstand  og 
Uvilje.  Men  der  er  simpelthen  ikke  længere  nogen  Vej 
tilbage.  Alt  for  længe  har  vi  fortolket  os  frem  med  Loven 
i  Haand;  det  ligger  svært  for  os  Normænd  at  drive  paa 
med  Jura.  Nu  er  imidlertid  den  Tid  kommen,  da  det  ikke 
alene  er  Lovens,  men  Livets  Ret,  som  ikke  mere  kan 
tilsidesættes!" 

„Har  De  nu  selv.  Professor  Nansen,  tænkt  Dem  at 
træde  frem  som  en  af  det  norske  Folks  Førere  i  den  al- 
vorlige Tid,  der  forestaar?" 

„Nej.  Jeg  egner  mig  ikke  dertil.  Desuden  tilhører  jeg 
ikke  Statskirken  og  kan  derfor  efter  Grundloven  ikke 
være  Medlem  af  Regeringen." 

„Der  er  andre  Førerstillinger  — " 

Fridtjof  Nansen  tøver  ikke  med  sit  Svar: 
„Ingen  norsk  Mand,  som  kan  gavne  sit  Fædreland,  vil 
nu  eller  senere  holde  sig  tilbage." 

Inde  i  Christiania  er  alt  uforandret.  Mine  gode  Ven- 
ner i  „Aftenposten "s  Redaktion  forespørger  telefonisk, 
om  de  maa  afskrive  det  Telegram,  hvori  jeg  gengiver 
min  Samtale  med  Nansen?  Med  Fornøjelse.  Hen  ad 
Aften  er  dette  Arbejde  færdigt.  Jeg  spiser  til  Middag 
ovre  i  „Norske  Selskab",  hvor  flere  Skak-  og  andre 
Spillepartier  nyder  en  fredelig  Adspredelse.  —  „Noget 
nyt?"  —  »Nej,  ikke  saa  vidt  vi  veed."  —  „Hvem 
giver?"  —  „Nu  maa  Stortinget  snart  se  at  skynde  sig." 
—  „Hjærter  er  Trumf."  —  „Bryd  Dem  ikke  om  Unionen, 
men  pas  Deres  Spil."  —  „I  næste  Træk  er  Kongen  mat, 
min  kære!" 

Klokken  er  allerede  bleven  over  10,  da  jeg  driver  op 
paa  „Aftenposten "s  Redaktion  for  at  læse  Korrektur  paa 
mit  Nansen-Interview  og  for  Resten  høre,  om  de  skulde 
have  noget  Nyt. 

Nej,  ingenting. 

Ved  1 1  -Tiden  kommer  en  ung  Medarbejder  ind  til 
Redaktør  Bætzmann,  med  hvem  jeg  sidder  og  smaasnak- 
ker.  Han  afleverer  et  lille  Manuskript;  men  da  han  ser 
mig,  stopper  han  op  i  noget,  han  vilde  have  sagt. 

„Maa  jeg  være  nysgærrig  og  kigge?"  spørger  jeg  Re- 
daktør Bætzmann. 

„Værsgo'.  Det  er  saamænd  ikke  noget ..." 

Der  stod  paa  Manuskriptpapiret: 

Stortinget 
holder  Møde  Onsdag  Kl.  W  Form. 

Det  var  det  hele. 

„Naa,"  siger  jeg,  „dér  har  vi  nok  Revolutionen!" 

„Naa-aa,  hvad  .  .  ." 

Der  skulde  ikke  megen  Takt  til  at  forstaa,  at  jeg  var 
hjærtelig  overflødig.  Jeg  siger  derfor  Farvel.  Og  ingen 
holder  paa  mig. 

Det  er  nu  bleven  saa  mørkt  udenfor,  som  det  over- 
hovedet bliver  i  Christiania  en  lys  Juninat.  Da  jeg  paa 
min  Vej  til  Telegrafstationen  er  naaet  til  den  aabne  Plads 
ved  Stortinget,  møder  jeg  Redaktør  Nils  Vogt  fra  „Mor- 
genbladet." 

„Saa  skal  det  altsaa  gaa  for  sig  i  Morgen!"  siger  jeg 
til  ham. 

„De  har  allerede  hørt  det!  Ja,  i  Morgen  Formiddag 
Klokken  1 0.  Men  indtil  da  Tand  for  Tunge,  om  De  ellers 
veed  noget  nærmere!" 

„Kan  De  skaffe  mig  Kort  til  Stortinget?" 

„Med  Fornøjelse.  Se  op  paa  „Morgenbladet"  ved  9- 
Tiden  i  Morgen." 

Endnu  veksler  vi  nogle  ligegyldige  Ord.  Saa  gaar  jeg 
videre  ad  Telegrafen  til. 

Der  kommer  ikke  faa  Mennesker  ud  fra  Stortingsbyg- 
ningen, hvor  Lysene  nu  efterhaanden  slukkes.  Mellem 
Skikkelserne  faar  jeg  Øje  paa  en  Stortingsmand,  som  jeg 
har  kendt  gennem  flere  Aar. 

„Nu  er  De  altsaa  bleven  enige  om  det  hele,"  siger 
jeg,  da  vi  følges  ned  ad  Gaden. 

„Ja.  I  Morgen  gaar  det  for  sig.  Gud  ske  Lov,  at  vi 
faar  en  Ende  paa  det,"  svarer  han  blot. 

Inde  paa  Telegrafstationen  er  der  tomt  nu  ved  Midnats- 
tide.  Jeg  sætter  mig  ved  en  af  Pultene  og  skriver  føl- 
gende Depeche: 

„Stortinget  holder  offenligt  Møde  Onsdag  Formiddag 
Kl.   10.  Heri  vil   Unionen   blive  erklæret   for  opløst  og 

Kongen  for  afsat.  Regeringen  overtager  alene  Landets 
Styrelse." 

Da  jeg  rækker  Telegrammet  ind  til  Ekspedienten,  kan 
jeg  ikke  dy  mig  for  at  passe  paa,  om  hans  Ansigt  skulde 
forraade  nogen  Bevægelse,  medens  han  læser  det.  Men 
han  ser  fuldkommen  uinteresseret  ud,  da  han  tæller  Or- 
dene og  afkræver  Betalingen. 

I  det  bedste  Humør  spadserer  jeg  tilbage  til  „Grand". 
Det  er  ikke  hver  Dag,  man  kan  sende  sit  Blad  saa  værdi- 
fuld en  Efterretning  . .  . 

Klinge-linge-ling!  Telefonen  kimer  som  rasende. 

—  Hallo! 

—  Det  er  „Aftenpostenes  Redaktør.  Hør,  De  har  da 
ikke  telegraferet  til  København  om  Stortingsmødet  i 
Morgen  ? 

—  Jo  det  har  jeg  rigtignok ! 

—  Men  det  maa  De  ikke  gøre! 

—  Hvorfor  ikke? 

—  Ja,  det  er  det  samme.  Men  jeg  beder  Dem  bestemt 
lade  være. 

—  For  silde!  Telegrammet  er  afleveret  for  et  Kvarter 
siden,  og  det  var  Il-Telegram. 

—  Kan  De  ikke  stoppe  det  telefonisk? 

—  Umuligt. 
Heftig  Afringning. 

Jeg  gaar  netop  op  og  ned  i  mit  Værelse  og  grunder 
paa,  hvad  i  Alverden  der  skulde  være  i  Vejen  for,  at  det 
Telegram  bliver  læst  Onsdag  Morgen  i  København?  .  .  . 
da  Telefonen  igen  kimer  i  højeste  Ophidselse. 

—  Hallo!  Hvem  dér? 

Der  nævnes  et  Navn,  som  i  og  for  sig  er  uvæsenligt, 
men  som  har  Besked  fra  en  anden,  paa  hvem  der  afgjort 
maa  høres. 

—  Jeg  beder  Dem  om  ikke  at  offenliggøre  det  Tele- 
gram, De  har  afsendt  i  Nat. 

—  Og  Grunden? 

—  Jeg  kan  kun  gentage,  at  De  ikke  bør  offenliggøre 
det,  og  beder  Dem  indtrængende  lade  det  være. 

Dette  siges  i  et  Tonefald,  som  lader  forstaa,  at  her 
staar  noget  alvorligt  paa  Spil. 

—  Nuvel,  jeg  skal  tænke  over  Sagen. 
Atter  Afringning. 

Kort  efter  forlanger  jeg  Il-Telefonsamtale  med  Natio- 
naltidende i  København  og  faar  Forbindelsen  paafaldende 
hurtigt.  Over  Skagerak  udveksles  da  følgende  Repliker: 

—  Har  De  faaet  et  Iltelegram  fra  mig,  afsendt  kort 
efter  Midnat? 

—  Javel.  Det  er  et  storartet  Telegram.  Det  vil  gøre 
sig  i  Avisen  i  Morgen  tidlig. 

—  Men  De  maa  ikke  offenliggøre  det.  Hold  det  til- 
bage. 

—  Hvorfor? 

—  Jeg  veed  ikke  selv  rigtig;  men  det  er  sagtens  Hen- 
syn til  Sverige.  Stryg  hele  Slutningen,  saa  der  kun  kom- 
mer til  at  staa,  at  Stortinget  holder  offenligt  Møde  Ons- 
dag Kl.  10. 

—  Javel.  Men  kan  vi  ikke  sætte  ovenover:  Afgørelsen. 

—  Jo,  det  kan  De  rolig  gøre.  Saa  lover  De  altsaa,  at 
dette  kommer  i  Orden? 

—  Ganske  bestemt.  Godnat! 

Endnu  stod  tilbage  at  berolige  mine  Venner  paa  „Af- 
tenposten". Det  skete,  og  de  lod  Meddelelsen  gaa  videre 
til  rette  Vedkommende. 

Da  jeg  saa  endelig  kom  i  Seng,  laa  jeg  længe  og  spe- 
kulerede paa,  hvorfor  det  nu  kunde  være  saa  vigtigt,  at 
det  Telegram  blev  stoppet?  . . .  Man  kan  ikke  være  for- 

sigtig  nok,  naar  man  staar  i  Begreb  med  at  lave  Revolu- 
tion . . .  Kongen  har  nægtet  at  komme  til  Christiania  og 
behandle  Konsulatloven  i  Statsraad  af  det  samlede  Mini- 
sterium .  .  .  Han  er  bleven  i  Stockholm  og  har  ikke  gjort 
et  eneste  Forsøg  paa  at  danne  en  ny  norsk  Regering  .  .  . 
Fridt;of  Nansen  sagde  i  Formiddags  udtrykkelig,  og  det 
er  overhovedet  den  norske  Teori,  at  Kongen  derved  selv  har 
frasagt  sig  Kronen  .  . .  Hvis  han  nu  inden  i  Morgen  For- 
middag Kl.  1 0,  for  Eksempel  fra  København,  faar  bestemt 
at  vide,  hvad  det  er  der  skal  foregaa  i  Stortinget  —  og 
hvis  han  saa  telegraferer,  at  nu  kommer  han  med  Ekstra- 
tog for  at  holde  Statsraad  og  prøve  paa  at  danne  Rege- 
ring . . . 

Stop  den  Depeche! 


Onsdag  den  syvende  Juni  1905  Kl.  10  Formiddag. 

Alle  1 1 7  Pladser  i  Stortinget  er  besat.  Samtlige  Rege- 
ringens 10  Medlemmer  sidder  paa  deres  Bænke  umid- 
delbart under  Præsidiet.  Tilhørerlogerne  er  stoppende 
fulde. 

Men  ingen  Spænding.  En  frejdig,  lys  Stemning  som 
den  solrige  Junidags  derude  bag  Salens  høje  Vinduer. 
Dæmpet  Samtale  fra  Loft  til  Gulv.  Alle  veed  i  Hoved- 
sagen, hvad  der  skal  foregaa.  Forventningen  samler  sig 
blot  om,  hvorledes  det  i  alle  Enkelheder  aftalte  og  til- 
rettelagte Program  nu  vil  blive  udført. 

Lige  ved  Siden  af  mig  i  Galleri-Logen  staar  fhv.  Stats- 
raad, Advokat  B.  Vogt  og  Times'  Korrespondent,  Mr. 
Blackstone.  Han  ser  ud  paa  Solskinnet  og  de  blomst- 
rende Syrenbuske  og  siger  smilende: 

„A  nice  day  for  a  revolution.  Sir." 

En  halv  Times  Tid  gaar  hen,  uden  at  man  bliver  klog 
paa,  hvorfor  der  ventes. 

Kl.  10.35  lader  Stortingets  Præsident,  Berner,  sin  Træ- 
hammer falde  haardt  i  Bordet: 

„Stortinget  er  lovlig  sat!" 

Den  lille,  hvidhaarede  og  hvidskæggede  Mand  ser  frem 
for  sig  gennem  Brillerne.  Sal  og  Gallerier  tier  musestille. 
Præsidenten  lader  hengaa  et  Par  Sekunder,  inden  han 
udtaler: 

„Regeringens  Chef  vil  afgive  en  Meddelelse  til  Stor- 
tinget." 

Straks  derpaa  rejser  Statsminister  Michelsen  sig.  Ro- 
ligt, uden  at  den  stærke  og  tydelige  Stemme  forraader 
nogen  indre  Bevægelse,  oplæser  Ministeren  en  Erklæring, 
der  gør  Rede  for  Kongens  Stilling  i  Statsraadet  d.  27de 
Maj  i  Stockholm.  Kongen  har  ikke  siden  gjort  Skridt  til 
at  opfylde  sin  første  Pligt:  at  skaffe  Landet  en  konstitu- 
tionel Regering. 

Nu  hæver  Statsministeren  Stemmen  og  læser  vi- 
dere: 

„I  samme  Øjeblik,  Kongens  personlige  Politik  umulig- 
gør Dannelsen  af  noget  ansvarligt  Raad,  er  den  norske 
Kongemagt  traadt  ud  af  Funktion  og  dermed  ogsaa  den  af 
den  fælles  Konge  betingede  Forening  med  Sverige." 

Der  følger  et  Afsnit,  hvori  Regeringens  Ret  og  Pligt 
til  at  fratræde  bliver  hævdet.  Saa  styrer  Statsministeren 
lige  mod  Afgørelsen: 

„Hans  Majestæt  Kongen  har  erklæret,  at  nogen  anden 
Regering  ikke  nu  kan  dannes.  Hans  Majestæt  har  fundet 
dette  at  være  saa  klart,  at  Norges  Konge  i  disse  alvor- 
lige Dage  er  forbleven  paa  Stockholms  Slot  uden  at 
komme  til  Norges  Hovedstad  og  uden  at  gøre  Forsøg  paa 
atter  at  føre  Landet  ind  i  konstitutionelle  Forhold. 

Men  en  saadan  Tilstand  kan  ikke  fortsættes  og  kan 
ikke  forventesret  ænd  ved  en  forandret  Optræden  fra 
Hans  Majestæts  Side. 

Den  Politik,  som  har  faaet  sit  Udslag  i  Hans  Majestæts 
Stilling  til  Spørgsmaalet  om  Sanktion  af  Konsulatloven, 
er  efter  vor  Mening  ikke  forenelig  med  den  norske  For- 
fatning. Men  lige  saa  lidt  som  nogen  Normand  vil  yde 
sin  Medvirkning  til  Dannelsen  af  en  ny  Regering,  der 
skulde  overtage  Ansvaret  for  denne  Politik,  lige  saa  lidt 
kan  vi  ved  at  forblive  i  vore  Embeder  gøre  os  meddel- 
agtige i  den. 

Herom  har  vi  underrettet  Hans  Majestæt  Kongen. 

I  Henhold  hertil  har  vi  anset  det  for  vor  Pligt  i  Dag 
at  fratræde  Bestyrelsen  af  vore  Embeder." 

Oplæsningen  er  bleven  hørt  i  lydløs  Stilhed. 

Statsministeren  tilføjer,  idet  han  folder  Papiret  sam- 
men: 

„Jeg  tillader  mig  at  fremlægge  denne  Meddelelse  paa 
Præsidentens  Bord." 

Hans  Skridt  høres  knirkende  hen  over  Gulvet.  Præsi- 
dent og  Statsminister  bukker  for  hinanden. 

Saa  lyder  Præsident  Berners  fine,  skarpe  Stemme  gen- 
nem det  tavse,  menneskefyldte  Rum. 

Paa  Stortingets  Vegne  modtager  han  Regeringens  Med- 
delelse. Efter  at  det  i  Møder  af  samtlige  Repræsentanter, 
hvori  de  alle  har  haft  Lejlighed  til  at  udtale  sig,  er  bleven 
drøftet,  hvilke  Foranstaltninger  Stillingen  kræver,  fore- 
slaar  han  nu,  at  Stortinget  enstemmig  og  uden  Forhand- 
ling skal  fatte  følgende  Beslutning: 

„Da  Statsraadets  samtlige  Medlemmer  har  nedlagt 
deres  Embeder, 

da  Hans  Majestæt  Kongen  har  erklæret  sig  ude  af 
Stand  til  at  skaffe  Landet  en  ny  Regering, 

Og  da   den   konstitutionelle   Kongemagt  saaledes  er 
traadt  ud  af  Virksomhed, 

bemyndiger  Stortinget  Medlemmerne   af  det  i   Dag 
aftraadte   Statsraad   til   indtil   videre  som   den  norske 
Regering  at  udøve  den  Kongen  tillagte  Myndighed  i 
Overensstemmelse  med  Norges  Riges  Grundlov  og  gæl- 
dende Love  —  med  de  Ændringer,  der  nødvendiggøres 
derved,  at  Foreningen  med  Sverige  under  én  Konge  er 
opløst  som  Følge  af,  at  Kongen  har  ophørt  at  fungere 
som  norsk  Konge." 
Ikke  en  Haand  rører  sig.  Alle  synes  at  mene,  at  dette 
er  den  naturligste  Ting  af  Verden.  Men  jeg  dyer  mig  ikke 
for  halvhøjt  at  hviske  til  Advokat  Vogt:   „Det  var  som 
bare  Pokker!  At  opløse  Unionen  i  en  Bisætning!" 
Imidlertid  fortsætter  Præsident  Berner: 
„Forlanger  nogen  Ordet  angaaende  dette  Forslag?" 
Pavse. 

„Da  dette  ikke  er  sket,  er  Forslaget  optaget  og  bliver 
at  undergive  Votering.  Voteringen  vil  foregaa  ved  Navne- 
opraab." 

Et  Hundrede  og  sytten  Gange  lyder  et  Ja!  gennem 
Salen. 

Straks  derpaa  rejser  Statsminister  Michelsen  sig  paany. 
Nu,  da  han  ikke  læser,  men  taler  frit  ud,  er  der  Appell 
og  Varme  i  hans  stærke  Røst: 

„Hr.  Præsident!  Paa  Regeringens  Vegne  modtager  jeg 
det  ærefulde,  men  tillige  saa  vanskelige  og  ansvarsfulde 
Hverv,  som  ved  Stortingets  Tillid  i  Dag  er  os  betroet. 

Saa  langt  vore  Ævner  rækker,  skal  vi  søge  at  gøre  os 
denne  Tillid  værdig.  Vi  stoler  paa  vor  Sags  Retfærdighed, 
paa  Stortingets  faste  og  tillidsfulde  Støtte  og  hele  det 
norske  Folks  enstemmige  og  urokkelige  Vilje  til  at  yde 
et  hvilket  som  helst  Offer,  Stillingen  maatte  kræve. 

Det  er  da  vort  Haab,  at  hvad  i  Dag  er  sket,  skal  blive 
til  varig  Gavn  og  Velsignelse  for  Fædrelandet." 

Hele  Forsamlingen  rejser  sig.  Pludselig  er  det,  som 
bryder  den  længe  tilbageholdte  Bevægelse  igennem.  Øjne 
dugges.  Hænder  stryger  over  Pande  og  Haar.  En  Høj- 
tidsstemning  har  grebet  alle,  da  Ordene  lød  om  de  Ofre, 
Folket  maa  bringe  Fædrelandets  Sag. 

Men  allerede  skrider  det  omhyggelig  forberedte  Drama 
videre  i  sin  regelbundne  Udvikling. 

Præsidenten  oplæser  Forslag  til  en  lang,  forunderlig 
lang  Adresse,  som  skal  overbringes  Kong  Oscar  ved  en 
Deputation.  Dens  Indledning  udreder  vidtløftigt  de  Be- 
givenheder, alle  kender.  En  let  Utaalmodighed  gør  sig 
gældende  baade  oppe  og  nede  i  Stortingssalen. 

Men  med  ét  bliver  der  igen  lydløs  Stilhed.  Forsamlingen 
mærker,  at  det  trækker  sammen  til  en  ny  Kendsgærning: 

„.  . .  Som  et  Vidnesbyrd  om,  at  det  norske  Folks  Ar- 
bejde og  Kamp  for  Fædrelandets  fulde  Selvstændighed 
ikke  har  været  begrundet  i  nogen  Uvilje  mod  Konge- 
huset eller  det  svenske  Folk  og  ikke  har  efterladt  nogen 
Bitterhed  mod  nogen  af  disse,  anholder  Stortinget  i  Ær- 
bødighed om  Deres  Majestæts  Medvirkning  til,  at  en 
Prins  af  Deres  Majestæts  Hus  tillades,  med  Opgivelse  af 
sin  Arveret  til  Sveriges  Trone,  at  modtage  Valg  som  Nor- 
ges Konge." 

Dette  er  det  nye,  som  kun  de  ganske  faa  og  indviede 
har  vidst  om.  Det  kommer  saa  overraskende  for  Tilhø- 
rerne, at  de  blot  kan  se  paa  hverandre  i  Forbavselse, 
medens  Adressens  Slutning  oplæses: 

„. . .  vover  Stortinget  at  udtale  det  sikre  Haab,  at  hvad 
der  nu  er  sket,  vil  vende  sig  til  det  gode,  ogsaa  for  Deres 
Majestæt,  for  hvis  Person  det  norske  Folk  vil  bevare 
usvækket  sin  Højagtelse  og  Hengivenhed." 

Forslaget  om  Adressen  sættes  under  Afstemning  og 
vedtages  med  1 1 2  Stemmer  mod  fem  Socialdemokraters. 
Folk  havde  nok  Lyst  til  nu  at  begynde  at  tale  sammen 
indbyrdes  om  alt  dette;  men  de  standses,  da  Præsident 
Berners  Stemme  højtidsfuldt  klinger  ud  over  Salen: 

„Mine  Herrer  Repræsentanter!" 

Stortinget  og  alle  Tilhørerne  rejser  sig.  Her  er  stille 
som  i  en  Kirke. 

Præsidenten  udtaler,  at  det  er  Beslutninger  af  den 
største  Rækkevidde,  Norges  Storting  nu  har  fattet,  og  at 
Stortinget  er  sig  sit  Ansvar  fuldt  bevidst;  det  har  udført 
sin  Pligt  til  Hævdelse  af  Norges  Ære  og  Ret,  og  har 
handlet  som  det  burde  for  øjeblikkelig  at  tilvejebringe 
en  lovlig  Regeringsmyndighed  i  Landet. 

Stortinget  er  da  ogsaa  forvisset  om  at  have  Folkets 
fulde  Tilslutning. 

Der  kan  opstaa  store  Vanskeligheder;  men  Norge  vil 
formaa  at  overvinde  dem  ved  Enighed  og  Sammenhold 
mellem  Statsmagterne  og  Folket.  „Jeg  er"  —  slutter 
Præsidenten  sin  højtidelige  Tale  —  „sikker  paa,  at  vort 
Folk  overfor  de  kommende  Begivenheder  vil  bevare  den 
samme  Fasthed,  den  samme  Sindighed  og  værdige  Ro 
som  hidtil,  og  i  Forvisningen  herom  mener  jeg,  vi  trygt 
tør  se  Fremtiden  i  Møde. 

Vi  samles  alle  i  Ønsket: 

Gud  bevare  Fædrelandet!" 

Stærkt  og  fast  lyder  det  da  i  Kor: 

Gud  bevare  Fædrelandet! 

Hele  Forsamlingen,  fra  øverst  til  nederst,  puster  ud  i 
et  dybt  Lettelsens  Suk.  Nu  er  det  overstaaet!  Nu  er  det 
sket!  Nu  er  det  forbi  —  forbi  —  forbi! 

Der  bliver  en  Trængsel  paa  alle  Stortingets  Trapper 

Og  i  alle  Korridorer  som  ved  en  Teaterbrand.  Hele  Byg- 
ningen summer  af  højrøstet,  lystig  Tale.  Folk  løber  paa 
hverandre  i  henrykt  Forvirring.  Det  smælder  med  djærve 
Haandslag.  Nogle  omfavner  hverandre.  Fra  Gruppe  til 
Gruppe  krydses  hilsende  Raab:  Til  Lykke!  Til  Lykke! 
En  Mand  tripper  forvildet  omkring  og  leder  efter  sin 
Stok,  medens  han  til  højre  og  venstre  udbryder  i  usam- 
menhængende Spørgsmaal:  Hvad  for  en  Bernadotte?  . . . 
Troer  De  paa  Krig?  . . .  Var  han  ikke  storartet?  ...  En 
anden  standser  i  Vrimlen  for  at  fortælle,  at  han  har  for- 
udsagt det  hele,  fra  første  til  sidste  Stavelse  ...  En  tredje 
prøver  at  holde  Folk  sammen  ved  at  raabe  paa,  at  vi  maa 
ha'  Folketog  til  Stortinget,  kære,  mægtigt  Folketog,  straks, 
endnu  i  Dag  .  . .  Lystigheden  stiger  og  stiger.  Stortinget 
genlyder  af  Jubel. 

I  Døren  ud  til  den  straalende  lyse  Junidag  støder  jeg 
atter  paa  Mr.  Blackstone. 

„Quite  a  gentlemanlike  revolution,  isn't!"  siger  han 
muntert. 

Ogsaa  herude  er  der  Trængsel.  Sporvognene  maa  ki- 
mende bane  sig  Vej.  Allerede  vrimler  det  med  Smaa- 
drenge,  der  falbyder  eller  uddeler  Løbesedler  og  Flyve- 
blade. Som  ved  et  Trylleslag  er  Flagene  bleven  hejst  paa 
alle  Huse.  Stortingsmødet  har  ikke  varet  en  Time.  Alle- 
rede veed  hele  Christiania,  hvad  der  er  sket,  og  nu  skal 
det  blive  Festdag! 

Statsminister  Michelsen  er  kommen  ud  fra  Stortinget. 
Jeg  hilser  paa  ham  og  finder  ikke  andet  at  sige  end  et 
spørgende:  „Nuvel?" 

„Nuvel  ja,"  svarer  han  med  sit  lyse  Smil.  „Det  kan 
vel  ikke  bestrides,  at  dette  Møde  forløb  roligt  og  værdigt. 
Der  var  jo  simpelthen  heller  ikke  andet  at  gøre,  end  hvad 
vi  nu  har  gjort!" 

Imidlertid  er  Ministeren  bleven  opdaget  af  Mængden. 
Hundreder  af  Hænder  strækkes  ud  imod  ham.  Hatte  svin- 
ges i  Luften.  Endelig  kan  Jublen  faa  Luft  i  brusende 
Hurra-Raab. 

Han  tager  sin  Hustru  under  Armen,  skubber  blidt  Folk 
til  Side,  og  de  entrer  saa  begge  en  Sporvogn,  hvori  de 
gemmer  sig.  Men  en  tæt  Stimmel  følger  efter  og  ved- 
bliver begejstret  at  raabe. 

Straks  efter  faar  Præsident  Berner  og  Statsminister 
Løvland  den  samme  Hyldest.  Nu  har  Christiania  tiet  og 
biet  længe  nok.  Nu  skal  Frigørelsen  fejres,  saa  det  runger. 

Men  da  Stortinget  ved  halvtolv-Tiden  er  helt  tømt, 
mangler  der  ligesom  Brændpunkter,  hvorom  Mængden 
kan  samles.  Lidt  efter  lidt  falder  Carl  Johan  derfor  til 
Ro.  Kun  inde  i  de  Caféer,  hvor  der  er  Musik,  spores 
Dønningerne  kraftigt.  Folk,  som  vover  sig  ind  f.  Eks. 
i  „Grand",  maa  være  rede  til  at  spise  staaende.  Thi  uaf- 
brudt forlanges:  Ja,  vi  elsker  dette  Landet,  og  vé  den, 
der  ikke  straks  ved  de  første  Akkorder  springer  op  fra 
sit  Sæde,  selv  om  han  har  Munden  fuld  af  Mad  og  paa 
samme  Sted  hører  Melodien  for  tyvende  Gang. 

Da  hen  paa  Eftermiddagen  Militærmusiken  spiller  i 
det  lille  Anlæg  foran  Nationalteatret,  maa  den  ligeledes 
Gang  paa  Gang  give  Nationalsangen.  Men  ellers  intet 
nævneværdigt  Tegn  paa,  at  en  Revolution  er  fuldbyrdet 
i  Norges  Hovedstad. 

Der  fortælles  Mand  og  Mand  imellem  en  pudsig  Hi- 
storie om,  at  Tilfældet  har  villet,  at  netop  i  Dag  har  det 
aarlige  Eftersyn  af  Kronings-Regalierne  fundet  Sted,  og 
at  det  viste  sig,  at  Kongeparrets  juvelsmykkede  Kroner, 
Scepter,  Rigsæble  og  Rigssværd  var  i  god  Behold.  Folk 
morer  sig  ogsaa  over,  at  en  Stortingsmand  har  mindet 
sine  Venner  om,  at  det  nuværende  Storting  har  et  kon- 

Begivenheder  jeg  oplevede  15 

servativt  Flertal  og  er  valgt  udtrykkelig  paa  det  Program 
at  skulle  forhandle  med  Sverige  om  Konsulatsagen. 

Frem  for  alt  er  det  dog  Fremtiden,  som  optager  Tan- 
kerne. Nu  har  Normændene  ladet  Kongen  afsætte  sig  selv 
og  Unionen  opløse  sig  selv.  Men  hvad  følger  efter?  Kom- 
mer den  Krig,  hvorom  selv  de  kækkeste  har  drømt?  Vil 
det  stolte  Sammenhold  vare,  ogsaa  naar  Modgangens  Time 
slaar? 

Allerede  er  der  hørt  fra  Kongen.  Han  har  telegrafisk 
nedlagt  Indsigelse  mod  Regeringens  alt  udførte  Beslut- 
ning om  at  træde  tilbage.  Et  af  Bladene  udsender  dette 
Telegram  paa  Løbesedler,  som  har  til  Overskrift:  Kongen 
af  Sverige  protesterer! 

Ogsaa  Stortingets  Præsident  har  modtaget  en  kongelig 
Depeche,  der  dog  foreløbig  holdes  hemmelig: 

„Da  jeg  ikke  erkender  de  revolutionære  Skridt,  som 
Stortinget  med  Krænkelse  af  Grundlov  og  Rigsakt  og  i 
Oprør  mod  sin  Konge  desværre  har  foretaget,  saa  mod- 
tager jeg  ikke  den  af  Stortinget  tiltænkte  Deputation.  — 
Oscar." 

Vist  skurrer  det  i  manges  Øren  at  høre  den  gamle 
Konges  strænge  Ord  om  Revolution  og  Oprør;  nogle  føler 
dem  vel  endog  som  en  dyb  Krænkelse.  Men  der  er  nu 
ingen  Vej  tilbage.  Og  desuden  —  hvad  betyder  denne 
ene  Mislyd  mod  Dagens  store  Daad:  Aartiers  Kamp  ført 
til  Sejr,  et  Folks  Haab  opfyldt,  Norge  frigjort! 

Stortinget  holder  Møde  igen  Kl.  6  om  Eftermiddagen 
for  at  vedtage  en  lang  Kundgørelse  til  det  norske  Folk, 
der  opfordres  til  at  ære  og  lyde  den  ny-indsatte  Stats- 
myndighed: DEN  NORSKE  Regering,  som  i  sig  forener  den 
kongelige  og  den  udøvende  Magt.  Mødet  forløber  glans- 
løst. Disse  Formaliteter  kan  ikke  vække  nogen  Stemning. 
Det  Telegram  fra  Kong  Oscar,  hvori  han  nedlægger  Ind- 

sigelse  mod  Regeringens  Handlemaade,  oplæses  i  Tavs- 
hed. Præsidenten  henstiller,  at  det  vedlægges  Protokollen. 
Alle  tier  samtykkende.  Mødet  er  hævet.  Der  vil  ikke  blive 
talt  mere  om  disse  kongelige  Budskaber,  som  intet  kan 
gavne  eller  ændre. 

Udenfor  Stortinget  er  Mængden  nu,  da  det  er  blevet 
Fyraften,  vokset  til  Tusinder.  Sang  og  Hurra-Raab  bruser 
gennem  Gaderne.  Caféerne  er  overfyldte.  Aftenens  Aviser 
rives  bort,  saa  hurtig  de  i  alenhøje  Bunker  bringes  ud. 
Man  møder  kun  glade  Mennesker.  Dagen  i  Dag  har  in- 
gen Plads  for  Bekymringer.  Folket  vil  aande  frit  ud  og 
prise  sin  unge  Lykke. 

Visselig  tænker  ingen  paa  at  tilføje  andre  Fortræd. 
Der  er  i  al  denne  festlige  Glæde  hverken  triumferende 
Hovmod  eller  Trods.  Selv  de,  som  veed  lidet  om  de  stats- 
retlige Kunststykker,  der  i  Dag  er  bleven  udført  med  saa 
fast  og  rolig  en  Sikkerhed,  jubler  dog  med,  fordi  de  er 
bleven  grebne  af  den  stolte  Lykkefølelse,  som  vælder 
frem  af  Bevidstheden  om,  at  nu  er  Norge  helt  frit,  helt 
selvstændigt.  Det  er  fuldbragt!  Leve  da  gamle  Norge  — 
leve  Stortinget  —  leve  Chr.  Michelsen  —  leve  Friheden! 

Til  hen  imod  det  aarle  Gry  vandrer  glade  Menneske- 
skarer gennem  Gaderne  og  fylder  den  lyse,  lune  Sommer- 
nat med  Sang: 

Ja,  vi  elsker  dette  Landet, 

som  det  stiger  frem 

furet,  vejrbidt  over  Landet, 

med  de  tusind  Hjem; 

elsker  —  elsker  det  og  tænker 

paa  vor  Far  og  Mor 

og  den  Saganat,  som  sænker 

Drømme  paa  vor  Jord. 

